
LA  TROISIEME  NUICT 


|esja  la  sœur  du  soleil,  puissante  au  ciel, 
)  aux  forestz  et  abismes  obscurs,  tenoit 
\avec  sa  rotondité  la  moitié  du  ciel,  et 
idesja  l'occidental  horizon  avoit  couvert 
le  chariot  de  Phœbus  et  les  estoiles  errantes  flam- 
boyant de  toutes  partz;  aussi  les  gentilz  oiselets, 
laissans  leurs  harmonieux  chants,  se  reposoyent  dou- 
cement en  leurs  beaux  nidz  sur  les  branches  verdes, 
quand  les  jeunes  dames  et  gentilshommes  se  trouvè- 
rent au  lieu  accoustumé  pour  deviser.  Et,  quand 
chacun  se  fut  assis  selon  son  ordre,  madame  Lucrèce 
commanda  que  le  vaisseau  d'or  fust  de  rechef  ap- 
porté, et,  y  ayant  mis  le  nom  de  cinq  damoiselles, 
lesquelles  devoyent  ce  soir  là  [selon  que  le  sort  leur 
seroit  escheu)  raconter  leurs  fables  par  ordre,  la  pre- 
mière d'entre  elles  fut  Catherine,  la  seconde  Ariane, 
la  troisième  Laurette,  la  quatrième  Alterie,  et  la  cin- 
Straparole.  II.  i 

quiéme  Eritrée.  Cela  fait,  Madame  commanda  que 
le  Trevisan  prinst  son  luth,  et  le  Moulin  une  viole,  et 
que  tous  les  autres  dançassent  ce  pendant  que  le 
Bembe  meneroit  la  dance.  Le  bal  finy,  et  le  silence 
mis  à  la  doulce  lire ,  et  Varmonieux  luth  ayant  ap- 
paisé  ses  divines  cordes,  Madame  commanda  à  Lau- 
rette  qu'elle  chantast  une  chanson.  Elle,  convoiteuse 
d'obéir  et  satisfaire  à  Madame,  print  par  la  main 
les  autres  compagnes,  et,  ayans  fait  une  grande  ré- 
vérence, se  mirent  à  chanter  la  chanson  suivante  : 

En  regardant  vostre  excellent  visage 
Et  de  voz  yeux  une  telle  splendeur, 
Ravir  me  sens  par  celle  belle  ardeur, 
De  vostre  cœur  connoissant  la  rondeur. 
De  pleurs  je  suis  en  une  mer  si  large, 
Et  de  souspirs  en  telle  profondeur, 
Que  je  ne  puis,  en  ce  mortel  discours, 
Trouver  ailleurs,  sinon  en  vous,  secours. 

Après  queLaurette  eut,  avec  ses  compagnes,  montré 
par  son  silence  sa  chanson  estre  finie,  Madame,  re- 
gardant au  clair  visage  de  Catherine,  commanda 
qu'elle  commençast  les  fables  de  la  présente  nuict', 
laquelle,  estant  un  peu  rougie  et  se  sousriant,  com- 
mença à  dire  ce  qui  s  ensuit. 


FABLE   I. 


Un  nommé  Pierre,  estant  insensé,  retourna  en  son  bon  sens 
par  le  moyen  d'un  poisson  nommé  ton,  qu'il  print  et 
délivra  de  mort,  et  print  en  mariage  la  fille  du  roy  Lucian, 
laquelle  il  avoit  engrossy  par  enchantemens. 


In  lit,  vertueuses  Dames,  tant  aux  his- 
toires anciennes  que  modernes,  que 
les  opérations  d'un  fol  (soyent  natu- 
relles ou  accidentales)  luy  donnent  bien 
souvent  bonne  issue.  Au  moyen  de  quoy  j'ay  dé- 
libéré vous  raconter  la  fable  d'un  fol,  qui  devint 
sage  et  eut  en  mariage  la  fille  d'un  roy,  comme 
vous  entendrez  par  ce  présent  discours. 

En  Pisle  de  Caprare,  assise  en  la  mer  Ligusti- 
que,  laquelle  tenoit  autrefois  le  roy  Lucian,  y  eut 
autrefois  une  pauvre  femme  vefve,  nommée  Isotte, 
laquelle  avoit  un  fils  pescheur;  mais  de  malheur  il 
estoit  insensé,  tellement  que  tous  ceux  qui  le  con- 
noissoyent  l'appelloyent  Pierre  le  Fol.  Il  s'en  alioit 

tous  les  jours  pescher;  mais  fortune  luy  estoit  tant 
contraire  qu'il  ne  prenoit  jamais  rien  en  ses  fîletz  ; 
et  toutes  fois  et  quantes  qu'il  retournoit  au  logis, 
estant  encores  assez  eslongné,  il  se  mettoit  si  fort 
à  crier  que  tous  ceux  qui  estoyent  en  l'isle  pou- 
voyent  facilement  entendre  son  cry  qui  estoit  tel  : 
«  Conques  et  couchettes,  sèches  et  sechettes,  mas- 
telles  et  mastellettes,  car  Pierre  est  chargé  de  pois- 
son. »  La  povre  mère,  adjoustant  foy  aux  paroles 
de  son  filz,  et  croyant  que  ce  qu'il  disoit  estoit 
vray,  apprestoit  tout  son  cas  pour  le  mettre.  Mais, 
quand  il  estoit  arrivé,  il  se  moquoit  de  sa  mère,  et 
tiroit  un  grand  demy  pied  de  langue  hors  de  la 
bouche  pour  se  moquer. 

Or,  le  logis  de  cette  pauvre  vefve  estoit  vis  à 
vis  du  palaix  du  roy  Lucian,  qui  avoit  une  fille  de 
l'aage  de  dix  ans,  belle  et  de  bonne  grâce;  et, 
pourautant  qu'il  n' avoit  point  d'autre  enfant,  il 
luy  bailla  son  nom  et  l'appella  Luciane.  Toutes- 
fois  et  quantes  que  ce  fol  faisoit  ce  cry  de  poisson, 
elle  se  mettoit  à  la  fenestre,  et  y  prenoit  si  grand 
passetemps  qu'elle  se  sentoit  mourir  de  ris.  Le  fol, 
qui  la  voyoit  ainsi  desordonnement  rire,  s'en  fas- 
choit  grandement,  en  la  blasmant  avec  paroles 
assez  rudes.  Mais,  tant  plus  ce  fol  l'outrageoit, 
d'autant  plus  elle  s'en  rioit  et  le  prenoit  en  jeu, 
comme  font  les  enfans. 

Continuant  ainsi  Pierre  de  jour  en  jour  sa  pes- 


FABLE 


chérie,  et  réitérant  sottement  à  sa  mère  les  sus- 
dites paroles,  advint  que  ce  pauvre  lourdaut  print 
un  jour  un  de  ces  gros  poissons  que  nous  appel- 
Ions  un  ton,  dont  il  sentit  si  grande  joye  qu'il  s'en 
alloit  sautant  et  criant  par  le  rivage  :  «  Dea,  dea, 
je  soupperay  avec  ma  mère,  j'ysoupperay  à  la  fin  », 
en  répliquant  par  beaucoup  de  fois  ces  paroles.  Le 
pauvre  ton,  se  voyant  prins  et  ne  pouvant  fuir  en 
aucune  manière ,  dit  à  Pierre  le  Fol  :  «  Helas  ! 
frère,  je  te  prie  par  courtoisie  qu'il  te  plaise  me 
délivrer  de  prison  et  me  donner  la  vie.  Que  veux- 
tu  faire  de  moy?  Quand  tu  m'auras  mangé,  quel 
proufit  en  auras-tu  de  moy?  Si  tu  me  veux  sauver 
la  vie,  je  te  pourrois  bien  un  jour  faire  quelque 
plaisir.  »  Mais  le  bon  Pierre,  qui  avoit  plus  de  be- 
soing  de  manger  que  de  paroles,  le  vouloit  à  toutes 
forces  charger  sur  ses  espaules  et  le  porter  en  sa 
maison  pour  le  manger  joyeusement  avec  sa  mère. 
Ce  pendant  le  ton  ne  cessoit  de  le  prier  tresaffec- 
tueusement,  luy  promettant  de  luy  donner  autant 
de  poisson  qu'il  en  pourroit  porter.  Outre  cela,  il  luy 
promit  luy  ottroier  ce  qu'il  luy  demanderoit. Pierre, 
qui  n'avoit  pas  le  cœur  de  diamant,  nonobstant  qu'il 
fust  fol  et  insensé,  fut  esmeu  à  pitié,  et  luy  promit 
de  luy  sauver  la  vie  ;  et  tant  fit  avec  les  piedz  et 
les  mains  qu'il  le  jetta  en  la  mer.  Alors  le  ton, 
voyant  avoir  receu  si  grand  bénéfice,  ne  se  voulant 
pas  montrer  ingrat,  dit  à  Pierre  :  «  Monte  en  ton 

bateau,  et  fay  tant  avec  la  rame  et  ton  corps,  en 
!e  versant  d'un  costé,  que  l'eau  y  puisse  entrer.  » 
Si  tost  que  Pierre  eut  fait  puiser  la  barque  d'un 
costé,  et  que  l'eau  de  la  mer  y  fut  entrée,  il  y 
vint  si  grande  abondance  de  poisson  que  le  bateau 
fut  en  grand  danger  de  se  perdre.  Ce  que  voyant 
Pierre,  et  n'estimant  aucunement  le  danger,  se 
commença  à  resjouir,  et  en  print  tant  qu'il  peut 
charger  sur  son  col,  puis  s'en  alla  vers  son  logis; 
et,  quand  il  commença  à  s'approcher,  il  se  mit  à 
crier  comme  il  avoit  de  coutume  :  «  Conques, 
conchettes,  sèches  et  sechettes,  mastelles  et  mastel- 
letes,  car  Pierre  ha  prins  beaucoup  de  poisson.  » 
La  mère,  qui  pensoit  estre  moquée  comme  les 
autres  fois,  ne  s'en  esmeut  point.  Ce  neantmoins 
le  fol  continuoit  de  crier  tant  plus  fort,  tellement 
que  la  mère,  craignant  qu'il  n'y  eust  plus  grande 
folie  s'il  ne  trouvoit  les  vaisseaux  préparez,  ap- 
presta  tout  son  cas. 

Quand  Pierre  fut  arrivé  et  que  la  mère  eut  veu 
si  grande  abondance  de  poisson,  elle  se  commença 
à  resjouir,  remerciant  Dieu  de  luy  avoir  donné  une 
si  bonne  fortune.  La  fille  du  roy,  ayant  entendu 
Pierre  crier  à  haute  voix,  s'en  courut  à  la  fenestre, 
et  se  moquoit  de  luy,  riant  à  pleine  gorge  de  ses 
paroles,  tellement  que  le  pauvre  fol,  ne  sachant 
faire  autre  chose,  embrasé  de  courroux  et  de  fu- 
reur, s'en  alla  au  rivage  de  la  mer  et  commença  à 

appeller  à  haute  voix  le  ton  pour  le  secourir.  Le 
ton,  entendant  bien  la  voix  du  compagnon,  se 
présenta  au  rivage  de  la  mer,  et  mit  la  teste  hors 
de  l'eau,  en  luy  demandant  qu'il  avoit  à  se 
plaindre.  «  Je  ne  demande  autre  chose  pour  le 
présent,  dit  le  fol,  sinon  que  Luciane,  fille  du  roy 
Lucian,  se  trouve  grosse.  »  Ce  qui  fut  fait  :  peu 
de  jours  après,  le  ventre  virginal  commença  à  en- 
fler à  la  pucelle,  qui  n'avoit  pas  encores  douze  ans 
accompliz,  et  autres  signes  evidens  d'une  femme 
grosse  luy  advindrent.  La  mère  de  la  fille,  voiant 
cela,  en  fut  fort  faschée,  ne  se  pouvant  persuader 
qu'une  fille  d'onze  ans,  qui  ne  montroit  point  en- 
cores aucun  signe  de  femme  grosse,  se  peust  en- 
grossir.  Et,  pensant  qu'elle  fust  tombée  (comme  il 
advient  le  plus  souvent)  en  quelque  maladie  incu- 
rable, la  fit  visiter  par  les  sages  femmes,  lesquelles 
raporterent  qu'elle  estoit  grosse  pour  le  certain. 
La  royne,  ne  pouvant  endurer  un  tel  excès,  le  vou- 
lut communiquer  au  roy  Lucian,  son  mary.  Tant  y 
ha  qu'après  avoir  fait  bonne  inquisition  le  plus  se- 
crettement  qu'il  fut  possible,  pour  trouver  celuy 
qui  avoit  violé  la  fille,  on  n'en  peut  sçavoir  aucune 
chose  ;  tellement  que,  pour  fuir  un  grand  des- 
honneur, il  la  vouloit  faire  mourir  secrettement. 
Mais  la  mère,  qui  aymoit  sa  fille  d'une  grande  af- 
fection, pria  le  roy  de  la  garder  jusques  à  tant 
qu'elle  eust  enfanté,   et  qu'il  en  fist  après  ce  que 

bon  luy  sembleroit.  Le  roy,  qui  estoit  tousjours 
père,  ayant  pitié  de  cette  fille,  qui  luy  estoit  uni- 
que, se  rengea  au  vouloir  maternel. 

Le  temps  de  l'enfantement  venu,  la  fille  enfanta 
un  fort  beau  filz  ;  et,  pourautant  qu'il  estoit  d'une 
si  merveilleuse  beauté,  le  roy  n'eut  pas  le  cœur  de 
le  faire  mourir,  mais  commanda  à  la  royne  qu'il 
fust  alaité  et  nourry  jusques  au  bout  de  l'an.  Es- 
tant desja  le  petit  enfant  parvenu  au  terme  de  l'an, 
et  croissant  de  jour  en  jour  en  si  grande  beauté 
qu'on  n'en  eût  peu  trouver  un  semblable  au 
monde,  le  roy  voulut  faire  expérience  s'il  pouvoit 
point  trouver  celuy  qui  estoit  père  de  cet  enfant. 
Et,  pour  ce  faire,  il  fit  crier  à  son  de  trompe  par 
toute  la  ville  que  quiconque  passoit  l'aage  de  qua- 
torze ans  eust  à  se  présenter  devant  Sa  Majesté, 
souz  peine  d'avoir  la  teste  tranchée,  et  que  chacun 
portast  un  fruit  ou  quelque  autre  chose  qui  peust 
esmouvoir  l'enfant.  Suivant  le  commandement  du 
roy,  chacun  se  présenta  au  palaix  portant  fruit  ou 
fleur,  et  passoyent  devant  le  roy,  qui  les  fit  asseoir 
selon  leur  ordre.  Advint  qu'un  jeune  filz,  allant  au 
palaix,  vint  à  rencontrer  Pierre  le  Fol,  et  luy  dit  : 
(c  Où  vas-tu,  Pierre?  que  ne  vas-tu  au  palaix 
comme  les  autres,  à  fin  d'obeïr  au  commandement 
du  roy?  »  Et  Pierre  respondit  :  «  Que  ferois-je  en 
une  si  grande  multitude?  Ne  vois-tu  pas  que  je 
suis  pauvre,  nud,  et  n'ay  pas  seulement  une  robe 

pour  me  couvrir,  et  tu  veux  que  je  me  mette  au 
rang  de  tant  de  seigneurs  et  courtisans?  Je  n'ay 
garde.  »  Alors  le  jeune  filz  luy  dit  en  se  jouant  : 
«  Vien-t'en  aveq  moy,  et  je  te  bailleray  une  robe; 
que  sçais-tu  si  l'enfant  pourroit  estre  tien  ?  »  Tant 
y  ha  qu'il  s'en  alla  avec  ce  jeune  filz,  qui  luy  ves- 
tit  quelques  habitz,  puis  s'en  alla  avec  luy  au  palaix 
et  se  mit  derrière  l'huis,  tellement  qu'à  grand 
peine  le  pouvoit-on  voir. 

Apres  que  chacun  se  fût  présenté  et  assis,  le  roy 
commanda  que  l'enfant  fût  apporté,  pensant  que, 
si  le  père  estoit  en  cette  compagnie,  la  naturelle 
affection  s'enclineroit,  ou  d'un  costé  ou  d'autre. 
La  nourrisse  print  l'enfant  entre  ses  bras  et  le 
porta  en  la  sale,  où  chacun  luy  faisoit  feste;  l'un 
luy  presentoit  un  fruit,  l'autre  une  fleur,  ce  que  re- 
fusa l'enfant.  La  nourrisse,  qui  se  pourmenoit  çà  et 
là  par  la  sale,  se  vint  à  approcher  de  la  porte 
d'icelle,  et  deslors  le  petit  enfant  commença  à  rire 
et  se  voulut  quasi  jetter  d'entre  les  bras  de  la  nour- 
risse. Estant  de  rechef  retournée  vers  la  porte,  le 
petit  enfant  menoit  la  plus  grande  joye  de  ce 
monde,  montrant  l'huis  avec  le  doigt.  Le  roy, 
voyant  la  contenance  de  cet  enfant,  appella  la 
nourrisse,  et  luy  demanda  qui  estoit  derrière  cet 
huis.  «  C'est  un  belistre  »,  respondit  la  nourrisse. 
Après  l'avoir  fait  venir  en  sa  présence,  il  conneut 
que  c'estoit  Pierre  le  Fol.   Ce  pendant  l'enfant, 

qui  estoit  prés  de  là,  en  ouvrant  les  bras  se  jetta 
à  son  col  et  l'embrassa  estroittement.  Le  roy, 
considérant  cela,  augmenta  de  plus  en  plus  sa 
douleur,  et,  ayant  donné  congé  à  toute  la  compa- 
gnie, délibéra  de  faire  mourir  sa  fille  aveq  Pierre  et 
le  petit  enfant.  Mais  la  royne,  qui  estoit  fort  pru- 
dente, considéra  sagement  que,  si  on  les  faisoit  dé- 
capiter et  brusler  en  la  présence  du  roy,  ce  seroit 
un  grand  deshonneur  :  elle  conseilla  au  roy  de  les 
mettre  dedans  un  grand  tonneau,  et  les  jetter  en  la 
mer,  les  laissant  aller  à  leur  bonne  fortune,  sans 
leur  faire  endurer  si  grand  tourment,  et  sans  en 
avoir  de  leur  costé  si  grand  regret.  Ce  conseil 
pleut  au  roy,  lequel,  après  qu'il  eust  fait  apprester 
le  tonneau,  les  fit  mettre  tous  trois  dedans  avec  un 
panier  de  pain,  un  flascon  de  bon  vin,  et  un  baril 
de  figues  pour  le  petit  enfant  ;  puis  les  fit  jetter  en 
haute  mer,  pensant  que  tout  cela  se  romproit  au 
premier  rocher  qu'il  rencontreroit  et  que  par  ce 
moyen  tous  trois  periroyent.  Mais  il  advint  autre- 
ment qu'ilz  ne  pensoyent.  La  pauvre  mère  de  Pierre, 
entendant  le  cas  estrange  de  son  filz,  en  mourut 
de  dueil  en  brief. 

Estant  la  pauvre  Luciane  en  ce  bateau,  combatu 
par  les  vagues,  ne  voyant  ny  lune  ny  soleil,  pleu- 
roit  et  regretoit  amèrement  sa  piteuse  fortune,  et, 
n'ayant  point  de  laict  pour  faire  taire  son  filz,  qui 
ne  cessoit  de  pleurer,  luy  donnoit  aucune  fois  des 

figues,  et  ainsi  l'endormoit.  Mais  Pierre,  n'ayant 
aucune  passion,  ne  se  soucioit  sinon  de  ce  pain  et 
de  ce  bon  vin;  tellement  que  Luciane  luy  dit  : 
«  Helas!  Pierre,  tu  vois  que  je  souffre  innocem- 
ment cette  peine  pour  toy,  et  tu  ris,  manges  et 
bois  sans  penser  aucunement  au  danger  où  nous 
sommes.  —  Ce  n'est  pas  par  ma  faute,  dit-il,  mais 
plustost  parla  tienne,  pourautant  que  tu  te  moquois 
continuellement  de  moy  ;  mais  ne  te  soucie  point, 
car  nous  serons  bien  tost  hors  de  ce  danger.  — 
Tu  dis  bien  vray,  respondit  Luciane,  que  nous 
sortirons  bien  tost  de  ce  tourment  :  car  le  tonneau 
ne  mettra  gueres  à  se  rompre,  et  nous  périrons.  » 
Alors  Pierre  dit  :  «  Tais-toy,  car  j'ay  un  secret 
que,  si  tu  le  savois,  tu  t'en  esbahirois,  et  possible 
t'en  resjouirois.  —  Quel  secret  as-tu,  dit  Lu- 
ciane, qui  nous  peut  soulager  et  nous  oster  de  si 
grand  travail?  —  J'ayun  poisson,  respondit  Pierre, 
qui  fait  tout  ce  que  je  luy  commande,  et  n'en  pas- 
seroit  pas  un  point,  voire  deust-il  perdre  la  vie  : 
c'est  celuy  mesmes  qui  t'engrossit.  —  Ce  seroit 
une  bonne  chose,  dit  Luciane,  si  ainsi  estoit;  mais 
comment  s'appelle-il?  —  C'est  un  ton  » ,  dit  Pierre. 
Alors  Luciane  luy  dit  :  «  Fay  que  j'aye  autant  de 
crédit  envers  luy  comme  toy,  pour  luy  faire  mettre 
en  exécution  ce  que  je  luy  diray.  —  Il  sera  fait», 
dit  Pierre.  Cela  fait,  il  appella  le  ton,  et  luy  com- 
manda de  faire  tout  ce  qu'elle   luy  commanderoit. 

La  jeune  fille,  après  avoir  receu  la  puissance  de  luy 
commander,  luy  fit  commandement  de  jetter  le 
tonneau  sur  l'un  des  plus  beaux  et  plus  asseurez 
rochers  qui  se  trouvast  au  royaume  de  son  père  ; 
puis  qu'il  fît  tant  que  Pierre  devînt  le  plus  beau  et 
le  plus  sage  homme  du  monde;  et,  non  contente 
de  ce,  luy  commanda  qu'il  leur  bastist  sur  ce  ro- 
cher un  riche  palaix,  avec  loges,  salles  et  chambres 
bien  garnies,  ayant  un  jardin  derrière  plaisant  et 
en  belle  veuë,  remply  d'arbres  produisans  perles  et 
pierres  précieuses,  au  milieu  duquel  y  eût  une  fon- 
taine, qui  fust  quelquefois  d'eau  fresche,  et  l'autre 
fois  de  vins  exquis.  Ce  qui  fut  fait  incontinent. 

Ce  pendant  le  roy  et  la  royne,  se  souvenans 
d'estre  si  misérablement  privez  de  leur  fille  et  son 
petit  filz,  estimans  qu'ilz  fussent  desja  dévorez  par 
les  poissons,  se  tourmentoient,  ne  se  trouvans  point 
joyeux  ni  contens.  Estans  ainsi  en  ceste  tristesse 
et  ennuy,  délibérèrent,  pour  soulager  un  peu  leurs 
cœurs  passionnez,  de  s'en  aller  en  Jérusalem  et 
visiter  la  terre  sainte,  ce  qu'ils  acomplirent  :  car, 
ayant  fait  équiper  une  navire,  et  garnie  de  ce  qui 
estoit  nécessaire,  montèrent  sur  mer,  où  ils  eurent 
lèvent  assez  favorable  à  leur  département  ;  mais, 
devant  qu'ilz  fussent  à  cinquante  lieues  de  l'isle, 
ils  aperceurent  de  loin  un  riche  et  superbe  palaix 
eslevé  quelque  peu  sur  la  plaine  et  assis  sur  une 
petite  isle.  Et,  pourautant  qu'il  leur  sembloit  plai- 

sant  (estant  sous  leur  puissance),  ils  le  voulurent  un 
peu  visiter.  S'estans  approchez  de  l'isle,  ilz  des- 
cendirent de  la  navire.  Hz  n^estoyent  pas  encores 
arrivez  au  palaix  que  Pierre  et  Luciane  les  conneu- 
rent,  et,  estans  allez  au  devant  d'eux,  les  receurent 
amiablement  avec  grandes  caresses  et  accolades  ; 
mais,  pourautant  qu'ils  estoyent  tous  transformez, 
le  roy  et  la  royne  ne  les  conneurent  point.  Estans 
entrez  en  ce  magnifique  palaix,  ilz  le  visitent  par 
le  menu,  en  le  louant  merveilleusement.  De  là,  en 
descendant  par  un  petit  degré,  ils  arrivèrent  de- 
dans le  jardin,  que  le  roy  et  la  royne  trouvèrent  si 
beau  à  leur  gréqu'ilz  confessèrent  n'en  avoir  jamais 
veu  un  pareil  en  ce  monde.  Entre  les  autres  choses 
singulières  de  ce  jardin,  y  avoit  un  arbre  au  mi- 
lieu qui  soustenoit  sur  une  branche  trois  pommes 
d'or,  tellement  qu'il  y  avoit  un  gardien  exprés 
commis  à  garder  seulement  que  ce  fruict  ne  fust 
desrobé.  Mais  je  ne  sçay  comment  cela  se  fit,  la 
plus  belle  d'icelles  fut  mise  dedans  le  sein  du  roy 
sans  s'en  appercevoir,  tellement  que,  quand  il  se 
voulut  partir,  le  gardien  dit  à  Luciane  :  «  Madame, 
la  plus  belle  des  trois  pommes  n'y  est  pas,  et  ne 
puis  sçavoir  ny  imaginer  qui  la  peut  avoir  empor- 
tée. »  Alors  Luciane  luy  commanda  de  les  fouiller 
tous  les  uns  après  les  autres,  veu  que  ce  n'estoit 
pas  chose  pour  en  faire  si  peu  d'estime.  Après  que  le 
gardien  eut  cherché  et  recherché ,  il  retourna   à 

elle  et  luy  dit  qu'il  ne  la  trouvoit  point.  Ce  qu'en- 
tendant, Luciane  fît  semblant  d'en  estre  bien  fas- 
chée,  et,  se  tournant  vers  le  roy,  luy  dit  :  «  Sire, 
vous  me  pardonnerés,  s'il  vous  plaist,  si  je  prens  la 
hardiesse  de  vous  fouiller,  car  la  pomme  que  je 
cherche  est  de  valeur  inestimable,  et  la  prise  plus 
que  chose  que  je  sçache  en  ce  monde.  »  Le  roy,  qui 
ne  se  doutoit  point  de  telle  menée,  pensant  que 
telle  erreur  ne  venoit  point  de  luy,  deslia  franche- 
ment ses  habits,  et  tout  soudain  la  pomme  tomba  en 
terre.  Le  roy,  voyant  ce  cas  estrange,  fut  estonné, 
ne  sachant  d'où  cela  procedoit.  Alors  Luciane  luy 
dict:  «  Monseigneur,  nous  vous  avons  fait  le  plus 
grand  honneur  et  la  meilleure  chère  qu  il  nous  a  esté 
possible,  selon  que  vous  méritez,  et  vous,  en  re- 
compense de  telz  biens,  vous  nous  desrobez  le 
fruit  de  notre  jardin  sans  nostre  sceu.  Il  me  sem- 
ble que  vous  monstrez  en  cela  une  grande  ingra- 
titude envers  nous.  »  Leroy,  qui  se  sentoit  innocent 
en  sa  conscience,  taschoit  de  leur  donner  à  entendre 
par  tous  les  moyens  qu^il  n'avoit  point  desrobé  la 
pomme.  Luciane,  voyant  qu'il  estoit  temps  de  se 
manifester  et  donner  à  connoistre  son  innocence  à 
son  père,  luy  dit  en  pleurant  :  «  Sachez,  Mon- 
seigneur, que  je  suis  la  misérable  Luciane,  que 
vous  engendrastes  en  lamal'heure  et  condemnastes 
cruellement  à  mort,  avec  Pierre  et  l'enfant.  Je  suis 
vostre  fille  unique,  Luciane,  qui,  sans  avoir  eu  ja- 

mais  connoissance  d'homme  fuz  engrossie.  Voila 
le  filz  innocent  que  j'ay  conceu  sans  péché.  Cet 
autre  que  vous  voyez  est  Pierre  le  Fol,  qui  est  de- 
venu le  plus  sage  du  monde  par  le  moyen  d'un 
poisson  nommé  ton,  et  a  basty  ce  haut  et  magnifique 
palaix.  C'est  celuy  qui  vous  ha  mis  la  pomme  d'or 
en  vostre  sein,  sans  que  vous  en  soyez  aperceu. 
Ce  fut  celuy  qui  me  fit  devenir  grosse  par  enchan- 
tement, et  non  point  par  compagnie  d'homme 
quelconque;  et,  tout  ainsi  que  vous  estes  innocent 
de  la  pomme  desrobée ,  aussi  suis-je  innocente  du 
crime  à  moy  imposé.  »  Alors  tous,  pleurans  de 
joye ,  s'embrassèrent  l'un  l'autre,  en  se  faisant 
grand  feste.  Tost  après  ils  montèrent  sur  mer,  et 
s'en  allèrent  à  Caprare,  où  on  fit  grand  feste  et 
triomphe,  et  Pierre  espousa  Luciane,  lequel,  comme 
gendre  du  roy,  vesquit  encores  assez  longue- 
ment avec  luy  en  grande  consolation;  et,  quand  le 
roy  vint  à  mourir,  il  le  fît  son  héritier. 

La  fable  de  Catherine  avoit  desja  esmeu  les  autres 
dames  à  pleurer;  mais,  entendant  qu'elle  avoit  fort 
bonne  issue,  se  commencèrent  à  res  jouir,  remerciant 
Dieu  grandement.  Ce  pendant  Madame,  voyant  que 
la  fable  estoit  finie,  commanda  à  Catherine  de  pour- 
suivre V  ordre  commencé,  tellement  que,  sans  plus  pro- 
longer et  tenir  en  suspend  les  auditeurs,  commença  d'un 
visage  joyeux  à  proposer  son  énigme  comme  s'ensuit  : 

Derrière  un  tronc  est  un  vestu  de  rouge, 
Lequel  se  cache,  et  puis  monstre  un  bâton, 
Un  gros  et  grand  :  quatre  portent  ;  il  bouge, 
Et  deux  poingnant  au  tronc  plante  à  taton. 
Voicy  venir  un  qui  de  son  grand  vouge 
Le  vient  frapper  et  hurter  au  menton  ; 
Dix  autres  vont  le  renverser  par  terre. 
Or  devinez  que  ce  propos  enserre. 

Ce  subtil  énigme  fut  escouté,  non  pas  sans  grand 
contentement,  de  toute  la  compagnie;  et,  combien 
que  les  dames  l'interprétassent  en  diverses  sortes,  si 
ne  s'en  trouva-il  point  qui  frappast  mieux  au  but  que 
Laurette ,  laquelle  dit  en  se  sousriant  :  «  V énigme 
proposé  par  nostre  gracieuse  sœur  ne  signifie  autre 
chose  que  le  bœuf  sauvage,  qui  ha  quatre  pieds,  lequel 
voyant  du  drap  rouge  se  met  à  courir  d'une  grande 
impétuosité  pour  le  frapper,  et,  cuidant  le  blesser, 
vient  à  ficher  deux  piquons  dedans  Varbre,  qui  sont 
les  deux  cornes,  tellement  qu'il  ne  les  peut  après  re- 
tirer. Cela  fait,  le  chasseur  qui  est  caché  derrière  le 
fossé  vient  à  V atterrer  avec  dix,  qui  sont  les  dix  doigts 
des  deux  mains.  »  Pour  telle  resolution  Catherine 
devint  rouge  par  le  visage,  estimant  que  nul  n'en 
donneroit  l'interprétation  ;  en  quoy  elle  fut  abusée, 
parce  que  Laurette  n'en  savoit  pas  moins  qu'elle. 
Madame,  voyant  que  les  paroles  multiplioyent ,  im- 
posa silence,  et  commanda  à  Ariane  de  commencer  sa 
fable;  laquelle,  toute  honteuse,  commença  ainsi. 

Dalphrene,  roy  de  Tunis,  ayant  deux  enfans ,  l'un  nommé 
Listic,  et  l'autre  Livoret,  depuis  surnommé  Porcarol,  à  la 
fin  print  en  mariage  Attarante,  fille  du  roy  de  Damas. 


|e  n'est  pas  peu  de  cas  au  sage  pilote, 
^quand,estanttourmentédel'ennuieuse 
|et  bestiale  tempeste  et  poussé  entre 
^  durs  et  pointuz  rochers,  il  vient  à  con- 
duire sa  pauvre  barque  à  bon  port  :  ce  qui  advint 
à  Livoret,  filz  du  grand  roy  de  Tunis,  lequel,  après 
avoir  passé  par  beaucoup  de  dangers  et  longs  tra- 
vaux, ayant  la  magnanimité  de  son  cœur  dompté  le 
malheur  de  sa  fortune,  parvint  en  meilleure  condi- 
tion, et  le  fit  jouissant  du  royaume  du  grand  Caire, 
comme  vous  entendrez  par  le  discours  de  la  présente 
fable. 

En  la  royale  cité  de  Tunis,  assise  au  rivage 
d'Afrique,  fut,  n'y  ha  pas  long  temps,  un  fameux  et 
puissant  roy  nommé  Dalphrene,  qui,  ayant  espousé 

Straparole.  II.  3 


TROISIEME    NUIT 


une  belle  et  gracieuse  dame,  eut  d'elle  deux  beaux 
enfans,  sages,  vertueux,  et  obeïssans  au  père,  l'aisné 
desquels  s'appelloit  Listic,  et  le  plus  jeune  Livoret; 
lesquels,  suyvant  l'ordonnance  royale  et  coutume 
approuvée,  ne  pouvoient  succéder  au  roiaume  pa- 
ternel, pource  que  la  succession  appartenoit  seu- 
lement aux  filles;  tellement  que  le  roy,  voyant  par 
son  desastre  n'avoir  point  de  filles,  et  qu'il  n'estoit 
plus  en  aage  d'en  avoir,  s'en  faschoit  grandement, 
ayant  tousjours  une  grande  passion  sur  son  cœur, 
et  mesmement  quand  il  venoit  à  considérer  que  ses 
enfans,  après  sa  mort,  seroyentmal  traittez  et  chas- 
sez misérablement  du  royaume  paternel,  à  leur 
grande  confusion  et  deshonneur.  Estant  le  roy  en 
ces  piteux  et  doloreux  discours,  ne  pouvant  trou- 
ver aucun  remède  qui  le  peust  soulager,  se  tourna 
vers  la  royne,  qu'il  aymoit  grandement,  et  luydit: 
((  Madame,  que  ferons-nous  de  ces  enfans,  puisque 
toute  puissance  nous  est  ostée,  tant  par  la  loy  que 
par  l'ancienne  coustume,  de  les  laisser  noz  héritiers 
au  royaume?»  A  cela  respondit  sur  le  champ  la 
prudente  et  discrette  royne:  «  Sire,  dit-elle,  il  me 
semble,  veu  que  vous  estes  le  plus  puissant  homme 
de  ce  monde  en  trésors  et  richesses,  qu'il  seroit  bon 
de  les  envoier  en  païs  estrange,  où  ils  ne  soyent  pas 
conneuz,  en  leur  donnant  bonne  quantité  de  bagues 
et  deniers  ;  en  ce  faisant  ils  pourront  entrer  en  la 
grâce  de  quelque  bon  seigneur,  qui  ne  les  laissera 

point  endurer.  Et,  combien  qu'ilz  endurent  (dont 
Dieu  les  vueille  garder),  à  tout  le  moins  on  ne 
saura  pas  qui  sont  leurs  parens.  Hz  sont  jeunes, 
d'un  visage  gracieux,  d'une  belle  apparence  et 
mettables  à  toute  grande  et  haute  entreprise.  Il 
n'y  ha  roy,  ny  prince,  ny  seigneur  (que  par  les  dons 
et  privilèges  que  nature  leur  ha  octroyé),  qui  ne  les 
aymeeten  fasse  grand  compte.  »  La  responcedela 
sageroyne  pleut  merveilleusement  à  Dalphrene,  le- 
quel, ayant  fait  appeller  Listic  et  Livoret,  leur  dit: 
«  Mes  enfans  tant  aymez  de  vostre  père,  pour  autant 
que  l'espérance  de  succéder  au  royaume  vous  est 
totalement  ostée  après  nostre  mort,  non  pas  pour 
aucun  forfait  que  vous  ayez  commis,  ny  par  mœurs 
corrompues  qui  soient  en  vous,  mais  parce  qu'il  a 
esté  ainsi  déterminé  par  la  loy  et  ancienne  coustume 
(que  vous  n'estes  pas  filles,  mais  masles  ainsi  pro- 
duits par  nature), votre  mère  et  moy  avons  délibéré, 
pour  vostre  proufit  et  commodité  de  l'un  et  de 
l'autre,  vous  envoyer  ailleurs,  avec  bagues,  deniers 
et  richesses,  afin  que,  si  vous  trouvez  quelque  party 
honorable,  vous  pouviez  survenir  à  voz  nécessitez 
et  nous  faire  honneur.  Parquoy  il  faut  que  vous 
soyez  en  cela  obeïssans  à  nostre  désir.  » 

Cette  délibération  leur  fut  merveilleusement 
agréable  et  ne  leur  donna  pas  moins  de  contente- 
ment qu'au  roy  et  à  la  royne,  par  ce  que  l'un  et 
l'autre  avoit  grand  désir  de  voir  choses  nouvelles 

et  gouster  les  plaisirs  du  monde.  Laroyne  (comme 
est  la  coustume  générale  des  femmes),  qui  aimoit 
plus  le  petit  que  le  grand,  l'appella  à  part,  et  luy 
donna  un  cheval  belliqueux  pommelé,  ayant  une 
petite  teste,  un  regard  fier  et  courageux,  et,  outre 
les  bonnes  conditions  qui  estoyent  en  luy,  il  estoit 
fée,  ce  que  Livoret  ne  sçavoit  pas. 

Après  que  lesenfans  eurent  receu  la  bénédiction 
du  père  et  de  la  mère,  et  ayans  prins  leurs  trésors, 
se  partirent  secrettement.  Quand  ilz  eurent  che- 
vauché par  beaucoup  de  journées,  ne  trouvans  au- 
cun lieu  qui  fût  à  leur  gré,  ilz  se  commencèrent  à 
fascher,  tellement  que  Livoret  dit  à  son  frère  : 
«  Listic,  nous  avons  tousjours  cherché  le  païs  jus- 
ques  à  présent  sans  avoir  trouvé  chose  qui  vaille. 
Parquoyil  me  semble  (si  vous  le  trouviez  bon) que 
l'un  se  sépare  d'avec  l'autre,  et  que  chascun  s'en 
aille  chercher  sa  bonne  fortune.  »  En  cela  ilz  furent 
tous  deux  d'accord  ;  et  de  fait,  après  s'estre  em- 
brassez et  amiablement  baisez  l'un  l'autre,  prin- 
drent  congé,  et  chacun  print  son  chemin.  Listic,  du- 
quel on  n'entendit  rien  depuis,  print  son  chemin 
vers  l'occident,  et  Livoret  s'en  alla  vers  l'orient  : 
c'est  à  savoir  lequel,  après  avoir  chevauché  par 
longue  espace  de  temps,  et  veu  sans  aucun  profit 
la  plus  grande  partie  du  monde,  ayant  desja  des- 
pensé les  bagues,  deniers  et  trésors  que  luy  avoit 
donné  son  bon  père,  hor-mis  le  cheval,  finalement 

arriva  au  grand  Caire,  qui  est  la  royale  et  métro- 
politaine cité  d'Egypte,  de  laquelle  pour  lors  jouïs- 
soit  le  soldan  Danebrun,  homme  de  grand  esprit 
et  puissant  en  richesses,  et  fort  aagé.  Mais,  nonob- 
stant qu'il  fust  desja  si  avancé  en  vieillesse,  si  es- 
toit-il  merveilleusement  amoureux  de  Bellissandre, 
fille  d'Attaran,  roy  de  Damas,  etavoit  desja  assiégé 
la  ville  pour  la  conquester,  afin  de  l'avoir  en  ma- 
riage, ou  par  amour  ou  par  force.  La  fille,  qui  avoit 
esté  desja  advertie  de  la  vieillesse  et  laide  condition 
du  soldan  ,  avoit  desja  du  tout  déterminé  de  se  lais- 
ser plustost  tuer  que  de  le  prendre  pour  mary. 

Si  tost  que  Livoret  fut  entré  en  la  cité  du  Caire, 
il  s'en  alla  tout  à  J'entour  en  la  contemplant  de 
toutes  parts,  la  vint  à  louer  grandement,  et,  voyant 
avoir  desja  despensé  tout  son  bien  pour  satisfaire 
et  contenter  ses  plaisirs,  délibéra  de  ne  se  partir 
point  de  là  qu'il  n'eust  trouvé  quelque  maistre.  Et 
de  faict,  estant  allé  vers  le  palaix,  il  vit  beaucoup 
de  Sanjaques  ,  mammeluz  et  esclaves,  auxquels  il 
demanda  s'il  y  avoit  faute  de  serviteurs  en  la  court 
du  seigneur,  et  qu'il  serviroit  volontiers,  etonluy 
respondit  que  non.  Toutefois  il  y  en  eut  un  qui  se 
vint  à  souvenir  qu'il  y  avoit  faute  en  la  court  d'un 
qui  gardast  les  pourceaux,  tellement  qu'il  Pappella 
et  luy  demanda  s'il  garderoit  bien  les  pourceaux; 
et  il  luy  respondit  que  ouy.  Après  l'avoir  faitdescen- 
dre  de  son  cheval,   il  le   mena  vers  Testable  des 

pourceaux,  en  luy  demandant  son  nom.  «  J'ay 
nom  Livoret  »,  respondit-il.  Toutesfois  chacun  luy 
donna  depuis  le  nom  de  Porcarol.  Ainsi  se  mit  à 
servir  en  la  court  du  soldan,  ne  faisant  autre  chose 
sinon  que  d'engraisser  les  pourceaux,  et  y  faisoit 
si  bien  son  devoir  que  ce  que  faisoyent  les  autres 
en  six  moys,  il  en  faisoit  plus  en  deux  ;  tellement 
que  les  mammeluz  et  esclaves,  considerans  sa  manière 
de  faire,  donnèrent  à  entendre  au  seigneur  qu'il 
seroitbonde  luy  donner  un  autre  office,  parce  que 
sa  diligence  ne  meritoit  pas  d'estre  en  si  bas  office. 
Alors  le  soldan  luy  bailla  la  charge  des  chevaux, 
en  luy  augmentant  ses  gages,  dont  il  fut  fort  con- 
tent, parce  que  en  gouvernant  les  autres  il  avoit 
l'œil  au  sien.  Estant  venu  à  telle  entreprinse,  il  les 
estrilloit  si  bien  et  les  frottoit  de  si  bonne  grâce 
que  leur  poil  sembloit  beau  velours,  tant  ilz  es- 
toyent  beaux  et  en  bon  poinct.  Et  entre  autres 
il  y  avoit  un  roucin  si  beau,  jeune  et  courageux, 
pour  la  beauté  duquel  entretenir  il  usoit  de  toute 
diligence  pour  le  bien  façonner,  et  l'apprint  si 
bien  que,  outre  qu'il  se  manioit  de  tous  costez,  il 
s'inclinoit,  il  dançoit,  et  se  levoit  de  terre  de  toute 
sa  hauteur,  en  ruant  si  vivement  que  ses  coups 
sembloyenttraictsd'arbaleste.  Les  mammeluz  et  es- 
claves, voyans  les  vaillantises  du  cheval,  estoyent 
tous  estonnez,  et  leur  sembloit  chose  contre  nature, 
tellement  qu'ils  délibérèrent  d'en  faire  le  récit  au 

soldan,affin  qu'il  print  plaisir  aux  prouesses  de  Por- 
carol.  Le  soldan,  qui  sembloit  estre  personne  mé- 
lancolique, tant  pour  l'excessif  amour  qui  le  con- 
somment comme  pour  l'extrême  vieillesse  ,  ne  se 
soucioit  gueres  de  tous  passetemps  :  car,  estant 
chargé  de  pensées  amoureuses,  ne  pensoit  jamais 
à  autre  chose  qu'à  s'amie.  Si  est-ce  que  les  esclaves 
et  mammeluz  firent  tant  envers  luy  qu'il  se  meit  à  la 
fenestre,  et  veid  toutes  les  prouesses  que  faisoit 
Porcarol  avec  son  cheval.  Le  voyant  d'une  si 
belle  apparance  et  si  bien  façonné,  trouvant  encores 
plus  de  bonnes  conditions  qu'il  n'avoit  entendu, 
pensa  en  luy-mesme  que  c'estoit  un  grand  dom- 
mage qu'il  fust  à  un  si  vil  exercice,  estant  député 
au  gouvernement  des  bestes  ;  tellement  que,  pen- 
sant et  repensant  à  la  vertu  de  ce  jeune  homme,  et 
que  rien  ne  luy  defailloit  pour  estre  parfaict  en 
toutes  bonnes  qualitez,  délibéra  de  Poster  d'un  tel 
office,  pour  le  pousser  à  plus  grand  estât  ;  et  de  faict 
il  le  feit  appelier  et  luy  dit  :  «  Vien  çà,  Porcarol; 
je  ne  veux  plus  que  tu  sois  à  l'estable,  mais  plustost 
au  service  de  ma  table,  estant  mon  escuyer  tren- 
chant,  et  me  faisant  la  credence  de  tout  ce  qui  sera 
présenté  devant  moy.  » 

Estant  donc  ce  jeune  filz  estably  à  tel  office,  il 
Texerçoit  si  bien  que  non  seulement  le  soldan, 
mais  aussi  tous  les  assistans  en  estoyent  esmerveil- 
lez.  De  cette  bien-veillance  sourdit  une  si  grande 

envie  entre  les  esclaves  et  mammeluz  qu'ilz  ne  le 
pouvoient  regarder  de  bon  courage;  et,  si  ce 
n'eust  esté  la  crainte  du  seigneur,  ilz  luy  eussent 
osté  la  vie.  Mais,  pour  le  faire  tomber  en  la  maie 
grâce  d'iceluy,  ou  qu'il  fût  mis  à  mort,  ou  banny 
perpétuellement,  ilz.,se  vont  imaginer  une  cautelle  : 
c'est  qu'estant  un  esclave  nommé  Chebur  député 
un  matin  au  service  du  seigneur,  luy  dit  telles  pa- 
roles :  «  J'ay  une  bonne  nouvelle  à  vous  dire.  — 
Et  quoy?  dit  le  soldan.  —  C'est ,  dit-il,  Porcarol, 
qui,  par  son  propre  nom,  s'appelle  Livoret,  lequel 
ne  se  vante  d'autre  chose  sinon  qu'il  entreprend 
sur  sa  vie  de  vous  rendre  jouissant  de  la  fille  d'At- 
tarant,  roy  de  Damas.  —  Est-il  possible?  dit  le 
soldan.  —  Ouy  certes,  respondit  Chebur,  et,  si 
vous  ne  m'en  voulez  croire,  demandez-le  aux  mam- 
meluz et  autres  esclaves,  en  la  présence  desquelz 
il  s'en  est  souventes  fois  vanté,  et  vous  connoistrez 
si  je  vous  trompe.  »  Le  soldan,  ayant  esté  deuë- 
ment  informé  que  cela  estoit  vray,  fît  venir  Livoret, 
et  luy  demanda  s'il  estoit  vray  ce  qu'on  disoit  de 
luy.  Alors  le  jeune  filz,  qui  ne  sçavoit  rien  de  tout 
cela,  nya  tout,  tellement  que  le  soldan,  plein  de 
courroux  et  de  despit,  luy  dit  :  «  Va  sans  plus 
tarder,  et,  si  tu  ne  fais  dedans  trente  jours  que 
j'aye  en  ma  puissance  Bellissandre,  fille  d'Attarant, 
roy  de  Damas,  je  te  feray  oster  la  teste  de  dessus 
les  espaules.  » 

Le  jeune  fîlz,  oyant  un  si  aspre  et  rigoreux  com- 
mandement, fut  tout  troublé,  et,  s'estant  osté  de 
sa  présence,  s'en  alla  en  Testable.  Si  tost  que  le 
cheval  fée  eut  veu  son  maistre  si  dolent,  et  que  les 
larmes  luy  tomboyent  continuellement  des  yeux,  il 
se  retourna  vers  luy  et  luy  dit  :  «  Dea ,  qu'avez- 
vous,  mon  maistre?  pourquoy  estes  si  passionné?» 
Lîvoret,  continuant  ses  plaintes,  luy  raconta  par  le 
menu  tout  ce  que  luy  avoit  commandé  le  soldan. 
Mais  le  cheval,  en  secouant  la  teste  et  monstrant 
signe  de  vouloir  rire,  le  consola  quelque  peu  en 
luy  disant  qu'il  ne  doutast  de  rien,  et  que  tout 
son  cas  iroit  bien.  Puis  luy  dit:  «  Retournez-vous- 
en  vers  le  soldan ,  et  luy  dittes  qu'il  vous  face  une 
lettre  patente  qui  s'adresse  au  capitaine  gênerai  de 
l'armée  (qui  tenoit  la  ville  de  Damas  assiégée),  en 
luy  faisant  exprés  commandement  que,  si  tost  qu'il 
aura  leu  la  lettre  séellée  du  grand  seau,  qu'il  oste 
le  siège  qui  est  devant  Damas,  et  qu'il  vous  baille 
deniers ,  acoustremens  et  armes,  à  fin  que  vous 
puissiez  aller  courageusement  à  cette  entreprinse. 
Et,  s'il  advient  par  cas  de  fortune  que  quelque  per- 
sonne de  quelque  condition  que  ce  soit,  ou  autre 
animal ,  vous  requière  en  ce  voyage  quelque  service, 
servez-le,  et  sur  la  vie  gardez-vous  bien  de  luy  re- 
fuser sa  demande;  et,  si  quelqu'un  me  vouloit 
achepter,  dictes-luy  que  vous  me  vendrez,  mais 
demandez-luy   un  prix  si  excessif  qu'il  soit  con- 

trainct  se  déporter  de  l'achet.  Si  ce  sont  quelques 
femmes  qui  me  veuillent  achepter,  faites-leur  tous 
les  plus  grands  plaisirs  qu'il  sera  possible,  leur  don- 
nant liberté  de  me  toucher  la  teste,  le  front,  les 
yeux,  les  aureilles,  la  crouppe  et  tout  ce  que  bon 
leur  semblera  :  car  sans  leur  faire  aucun  desplaisir 
et  fascherie  je  me  laisseray  manier.  » 

Le  jeune  Livoret,  tout  joyeux,  s'en  retourna  par 
devers  le  soldan,  et  luy  demanda  une  lettre  patente, 
avec  tout  ce  que  luy  avoit  baillé  par  mémoire  le 
cheval  fée.  Après  avoir  obtenu  tout  ce  qu'il  de- 
mandoit,  il  monta  sur  ce  cheval  et  print  son  chemin 
vers  Damas,  au  grand  contentement  et  resjouis- 
sance  de  tous  les  susdictz  mammeluz  et  esclaves, 
qui,  par  l'extrême  envie  et  hayne  qu'ilz  luy  por- 
toient,  tenoient  pour  certain  qu'il  ne  retourneroit 
jamais  au  Caire.  Bref,  après  avoir  chevauché  beau- 
coup de  journées,  il  arriva  à  une  certaine  eau,  sur 
le  bord  de  laquelle  il  y  avoit  une  puanteur  si  ter- 
rible, qui  sortoit  de  je  ne  sçay  quoy,  qu'à  grand 
peine  en  pouvoit-il  approcher;  et  y  avoit  un  pois- 
son demy  mort.  Si  tost  que  ce  poisson  l'eut  veu,  il 
lui  dit  :  «  Helas!  gentil  chevalier,  je  vous  prie  par 
courtoisie  me  délivrer  de  cette  bourbe: car,  comme 
vous  voyez,  je  suis  quasi  desja  demy  mort.  »  Le 
jeune  compagnon,  se  souvenant  de  ce  que  luy 
avoit  dit  son  cheval,  descendit  au  lieu  où  il  y  avoit 
une  si  grande  puanteur,  et  le  tira  de  cette  bourbe, 

et  en  le  lavant  de  ses  propres  mains  le  nettoya.  De 
quoy  le  poisson  le  remercia  grandement  et  luy  dit  : 
«  Prenez  sur  mon  doz  les  trois  plus  grandes  es- 
cailles ,  et  les  tenez  tousjours  prés  de  vous,  et, 
quand  vous  aurez  besoing  de  quelque  secours, 
mettez-les  sur  la  rive  du  fleuve,  et  je  viendray  in- 
continent vers  vous  pour  vous  donner  secours.  » 

Livoret  print  les  escailles,  et,  après  avoir  jette  le 
poisson  en  l'eau  courant,  remonta  à  cheval,  et 
chevaucha  tant  qu'il  trouva  un  beau  faucon  qui 
avoit  la  moitié  du  corps  gelé  en  l'eau,  et  ne  se 
pouvoit  remuer  en  façon  quelconque  ;  et ,  si  tost 
que  il  eut  apperceu  ce  jeune  filz,  il  luy  dit  telles 
parolles  :  «  Je  te  prie  ,  le  beau  filz  ,  ayes  pitié  de 
moy,  et  m'oste  de  cette  glace  où  je  suis  empestré; 
et,  si  tu  me  délivres  de  telle  calamité,  je  prometz 
t'ayder,  en  quelque  autre  lieu  que  tu  ayes  besoing 
de  mon  secours.  »  Ce  que  fît  incontinant  Livoret, 
de  la  pitié  qu'il  en  eut  :  car,  ayant  prins  un  petit 
Cousteau  qu'il  portoit  au  fourreau  de  son  espée,  il 
fit  tant,  en  piquant  de  tous  costez  la  glace,  qu'il  la 
rompit,  et  print  le  faucon,  qu'il  mit  en  son  sein 
pour  le  réchauffer,  puis  le  laissa  aller.  Le  faucon  , 
ayant  reprins  ses  premières  forces,  remercia  gran- 
dement le  jeune  filz,  et,  en  recompence  du  grand 
bénéfice  qu'il  avoit  receu  de  luy,  il  tira  deux  plumes 
qu'il  avoit  dessouz  l'aisle  gauche,  et  les  luy  bailla, 
en  le  priant  qu'il  les  gardast  pour  l'amour  de  luy, 

et,  quand  il  auroit  besoing  de  quelque  chose,  en 
prenant  les  deux  plumes  et  les  fichant  sur  la  rive  du 
fleuve ,  il  viendroit  incontinent  à  son  secours.  Ces 
propos  finiz,  il  print  incontinent  sa  volée  et  s* en 
alla. 

Le  jeune  Livoret,  continuant  son  voyage,  fit  tant 
par  ses  journées  qu'il  arriva  au  camp  du  soldan, 
où,  ayant  trouvé  le  capitaine  qui  battoit  et  assail- 
loit  la  cité  de  tous  costez  fort  et  ferme,  s'approcha 
de  luy  et  présenta  sa  patente.  Le  capitaine,  ayant 
veu  le  contenu  d'icelle,  fit  lever  incontinent  le 
siège,  et  s'en  retourna  au  Caire  avec  tout  son 
camp.  Le  matin  ensuivant,  Livoret  entra  tout  seul 
en  la  cité  de  Damas,  et  s'en  alla  loger  en  une  hos- 
tellerie;  et,  ayant  vestu  un  beau  et  riche  accou- 
trement tout  semé  de  pierreries  qui  faisoyent  envie 
au  soleil,  monta  sur  son  cheval  fée,  et  s'en  alla 
tout  droit  au  palaix,  où  il  commença  à  le  faire 
voltiger  d'une  si  bonne  grâce  que  chascun  s'eston- 
noit  à  le  voir.  Bellissandre,  fille  du  roy,  qui  s'es- 
toit  esveillée  par  le  bruit  du  peuple,  se  leva,  et 
vint  regarder  sur  une  galerie  qui  descouvroit  toute 
la  place  ce  beau  jeune  filz  avec  son  gentil  cheval, 
duquel  elle  fut  autant  amoureuse  comme  seroit  un 
jeune  filz  d'une  belle  pucelle;  tellement  qu'elle 
s'en» alla  vers  le  père,  en  le  priant  grandement  de 
l'acheter  pour  elle,  veu  qu'en  le  voyant  si  vif  et 
gentil,  elle  estoit  ravie.  Alors  le  père,  pour  con- 

tenter  sa  fille  qu'il  aymoit  merveilleusement,  en- 
voya un  de  ses  barons  pour  demander  à  ce  jeune 
filz  s'il  vouloit  vendre  son  cheval  avec  un  prix  rai- 
sonnable, à  cause  que  la  fille  du  roy  en  estoit 
amoureuse.  Le  jeune  filz  respondit  qu'il  n'y  avoit 
prix  et  chose  si  digne  qui  peust  acheter  son  cheval, 
et  pour  cette  cause  il  luy  demanda  une  si  grande 
quantité  de  deniers  que  le  royaume  de  son  père 
n'estoit  pas  suffisant  pour  le  paier.  Le  roy,  enten- 
dant un  prix  tant  excessif,  appella  sa  fille  et  luy 
dit  :  «  Escoute,  ma  fille,  je  ne  me  veux  pas  priver 
de  mon  royaume  pour  un  cheval  et  pour  te  com- 
plaire. Parquoy  il  faut  que  tu  ayes  maintenant  pa- 
tience; et  ne  te  chaille,  nous  en  recouvrerons  un 
autre  plus  beau  et  meilleur.  »  Bellissandre,  estant 
tousjours  de  plus  en  plus  ravie,  prioit  incessam- 
ment ce  père  de  la  contenter  en  cela,  quoy  que 
coustast  le  cheval.  Après  maintes  prières,  la  fille, 
voyant  ne  pouvoir  gaigner  son  père,  se  partit 
d'avec  luy  et  s'en  alla  trouver  sa  mère  comme  dé- 
sespérée, et  comme  demy  morte  se  laissa  tomber 
entre  ses  bras.  La  pitoyable  mère,  voyant  sa  fille 
si  dolente,  la  conforta  le  plus  doucement  qu'elle 
peut,  en  la  priant  qu'elle  ne  se  tourmentast  plus, 
et,  si  tost  que  le  roy  se  seroit  party,  elles  s'en 
iroyent  toutes  deux  trouver  ce  jeune  filz  pour  mar- 
chander le  cheval,  et  qu'elles  en  auroyent  peut- 
estre  meilleur  marché  que  n'en  auroit  un  homme. 

La  fille,  oyant  les  douces  paroles  de  sa  bonne 
mère,  se  rapaisa  quelque  peu;  et,  si  tost  que  le 
roy  se  fut  party,  la  mère  envoya  dire  au  jeune  filz 
qu'il  s'en  vînt  au  palaix,  et  qu'il  amenast  son  che- 
val. Le  jeune  homme,  entendant  ce  message,  com- 
mença à  se  resjouir,  et  s'en  alla  à  la  court,  où  la  mère 
luy  demanda  combien  il  estimoit  bien  son  cheval, 
à  cause  que  sa  fille  avoit  grand  désir  de  l'avoir. 
«  Madame,  respondit  il ,  si  vous  me  donniez  tout 
ce  que  vous  avez  en  ce  monde,  jamais  votre  fille 
ne  pourroit  avoir  mon  cheval  par  vendition,  mais 
ouy  bien  en  don,  quand  son  plaisir  seroit  de  l'ac- 
cepter. Mais,  devant  qu'elle  accepte  le  don,  je  veux 
qu'elle  le  taste  et  manie,  à  cause  qu'il  est  paisible 
et  adroit,  et  se  laisse  monter  sur  soy  paisible- 
ment. »  En  disant  cela,  il  descendit  de  son  cheval  et 
mit  la  fille  sur  la  selle,  qui  le  manioit  etgouvernoit 
à  son  plaisir.  Mais  elle  ne  fut  pas  esloignée  de  sa 
mère  d'un  jet  de  pierre  que  le  jeune  homme  se  mit 
sur  la  croupe  de  son  cheval,  et  le  commença  à  pi- 
quer si  fort  de  ses  espérons  qu'il  sembloit  un  oy- 
seau  qui  vole  par  l'air.  La  jeune  dame,  toute  trou- 
blée, commença  à  crier  :  «  O  meschant,  des- 
loyal et  traistre,  où  me  menes-tu,  chien  renié?  » 
Toutefois  son  cry  ne  luy  servoit  de  rien,  car  il  n'y 
avoit  personne  là  qui  luy  peust  donner  secours  ny 
la  conforter  de  paroles. 

Quand  elle  vint  à  passer  sur  la  rive  d'un  fleuve, 

elle  print  le  plus  bel  aneau  qu'elle  portast  en  ses 
doigtz,  et  le  jetta  secrètement  en  l'eau.  Finale- 
ment, après  avoir  chevauché  beaucoup  de  journées, 
ilz  arrivèrent  au  Caire,  et,  si  tost  qu'il  fut  entré 
au  palaix,  il  la  vint  présenter  au  soldan,  lequel,  la 
voyant  si  belle  et  d'une  si  bonne  grâce,  se  resjouit 
grandement,  et  la  receut  avec  les  plus  belles  ca- 
resses de  ce  monde.  Quand  ce  vint  sur  l'heure  de 
s'en  aller  reposer,  estans  tous  deux  en  une  chambre 
richement  parée ,  la  damoiselle  dit  au  soldan  : 
«  Seigneur,  ne  pensez  point  que  j'accomplisse  voz 
désirs  amoureux,  si  vous  ne  faites  premièrement 
que  ce  meschant  traistre  qui  m'a  amené  me  trouve 
mon  aneau  qui  m'est  tombé  dedans  un  fleuve;  et, 
quand  il  me  l'aura  trouvé  et  rendu,  je  feray  après 
ce  qu'il  vous  plaira.  »  Le  soldan,  qui  estoit  em- 
brasé de  l'amour  de  cette  damoiselle,  ne  la  voulut 
point  molester  pour  lors,  mais  commanda  inconti- 
nent à  Livoret  qu'il  eust  à  recouvrer  l'aneau,  au- 
trement il  le  menassoit  de  le  faire  mourir. 

Livoret,  voyant  estre  contraint  par  le  rigoureux 
commandement  du  soldan,  et  qu'il  ne  falloit 
point  contredire  à  son  vouloir,  se  partit  tout  fas- 
ché,  et,  s'estant  retiré  en  l'estable,  se  mit  à  pleurer 
merveilleusement,  estant  hors  de  toute  espérance 
de  le  pouvoir  jamais  trouver.  Le  cheval,  voyant  son 
maistre  en  si  grande  perplexité  et  pleurer  si  chau- 
dement, luy  demanda  qu'il  avoit  à  pleurer  et  à  se 

tourmenter  si  fort,  et,  ayant  entendu  la  cause,  luy 
dit  :  «  Taisez-vous,  pauvre  homme;  ne  vous  sou- 
vient-il plus  de  ce  que  vous  dit  le  poisson?  Prestez 
donc  les  aureilles  à  mes  parolles,  et  faittes  ce  que 
je  vous  diray.  Retournez-vous-envers  le  soldan  et 
luy  demandez  tout  ce  qui  vous  fait  de  besoin,  et 
ne  vous  souciez  point  d'autre  chose.  »  Le  jeune 
compagnon  fit  tout  ainsi  que  luy  avoit  ordonné  son 
cheval,  et  fit  tant  par  ses  journées  qu'il  arriva  sur 
le  fleuve  qu'il  avoit  traversé  avec  la  damoiselle,  et 
mit  les  trois  escailles  du  poisson  sur  la  rive  ver- 
doyante. Vous  eussiez  veu  alors  le  poisson  coulant 
çà  et  là  tout  joyeux  par  dedans  l'eau,  et  se  pré- 
senta devant  luy,  en  tirant  de  sa  bouche  le  pré- 
cieux aneau,  en  le  luy  baillant  entre  ses  mains,  et 
print  les  trois  escailles  et  se  plongea  en  l'eau.  Si 
tost  qu'il  eut  recouvré  l'aneau,  sa  tristesse  se  con- 
vertit en  joye,  et  sans  plus  séjourner  s'en  retourna 
vers  le  soldan,  auquel,  ayant  fait  une  grande  révé- 
rence, montra  l'aneau  qu'il  avoit  trouvé,  et  le  pré- 
senta à  la  damoiselle. 

Le  soldan,  voyant  que  la  damoiselle  avoit  retiré 
son  précieux  aneau  comme  elle  desiroit  et  suivant 
son  vouloir,  luy  commença  à  faire  les  plus  belles 
caresses  du  monde,  et  la  flater  afin  qu'elle  cou- 
chast  icelle  nuict  avec  luy.  Mais  il  se  travailloit  en 
vain,  car  la  damoiselle  luy  dit  :  «  Ne  me  pensez 
point  abuser  avec  voz  douces  paroles  et  flateries, 

car  je  vous  jure  par  mon  serment  que  vous  ne 
prendrez  jamais  aucun  plaisir  avec  moy,  si  pre- 
mièrement ce  rustre  icy  qui  m'a  ainsi  vilainement 
séduite  ne  m'apporte  de  l'eau  de  vie.  »  Le  soldan, 
qui  ne  vouloit  aucunement  contredire  à  sa  bien 
aymée,  ains  taschoit  de  luy  complaire  par  tous  les 
moyens,  appella  Livoret  et  luy  commanda  que 
soubz  peine  de  perdre  la  vie  il  luy  apportast  de 
l'eau  de  vie. 

Le  jeune  filz  fut  tres-dolent  de  cette  impossible 
demande,  ayant  un  grand  despit  en  son  cœur,  et 
se  plaignoit  grandement  de  son  maistre  ,  disant 
que  c'estoit  mal  reconneu  à  luy  son  service  et  ses 
grands  labeurs,  qu'il  n'avoit  pas  souffert  sans  en- 
courrir  un  grand  danger  de  sa  personne.  Mais  le 
soldan ,  qui  estoit  excessivement  ravy  de  l'amour 
de  sa  dame,  ne  voulut  jamais  changer  de  vouloir, 
à  fin  de  luy  complaire  en  tout  ce  qu'elle  deman- 
doit,  tellement  qu'il  voulut  à  toutes  forces  qu'il 
trouvast  de  l'eau  de  vie.  Au  moyen  de  quoy,  s' es- 
tant party  de  là,  s'en  alla  vers  l'estable  faire  ses  re- 
gretz,  maudissant  la  cruelle  fortune,  en  pleurant 
continuellement.  Le  cheval,  voyant  les  plaintes 
ameres  de  son  cher  maistre,  luy  dit  :  «  Qu'y  ha- 
il,  mon  maistre  ?  Pourquoy  vous  tourmentez-vous 
si  fort?  Vous  est-il  survenu  quelque  chose  de  nou- 
veau ?  Taisez-vous,  car  on  trouve  remède  à  toutes 
choses,  excepté  à  la  mort.  »  Ayant  entendu  la  cause 
Straparole.  II.  5 

de  ses  malheurs,  le  vint  à  consoler  le  plus  douce- 
ment qu'il  fut  possible,  en  luy  réduisant  à  mé- 
moire ce  que  luy  avoit  dit  autresfois  le  faucon  qu'il 
avoit  délivré  de  la  glace,  et  le  précieux  don  des 
deux  plumes.  S'estant  souvenu  de  tout  cela,  il 
monta  à  cheval,  et  print  une  phiole  de  verre  bien 
couverte  et  renforcée,  et  l'attacha  à  sa  ceinture, 
et  chevaucha  tant  qu'il  arriva  au  lieu  où  il  avoit 
sauvé  le  faucon  ;  et,  ayant  planté  les  deux  plumes 
sur  la  rive  du  fleuve  comme  il  avoit  esté  instruit, 
incontinent  apparut  le  faucon,  et  luy  demanda  ce 
qu'il  luy  failloit.  Auquel  respondit  Livoret  qu'il 
avoit  faute  d'un  petit  d'eau  de  vie.  Alors  le  fau- 
con luy  dit  :  «  Helas  !  gentil  chevalier,  il  est  im- 
possible que  tu  en  puisses  jamais  avoir,  pourau- 
tant  qu'elle  est  diligemment  gardée  par  deux  fiers 
lions  et  deux  horribles  dragons,  qui  continuelle- 
ment hurlent  et  dévorent  misérablement  tous  ceux 
qui  s'approchent  pour  en  prendre;  toutefois,  en 
recompense  du  plaisir  que  je  receuz  une  fois  de 
toy,  prens  ta  phiole  et  l'attache  sous  mon  aisle 
dextre,  et  ne  te  parts  point  d'icy  jusques  à  tant  que 
je  soye  de  retour.  »  Ayant  fait  tout  ce  qu'il  luy 
avoit  esté  enchargé,  le  faucon  print  sa  volée  avec 
la  phiole,  et  vola  tant  qu'il  arriva  à  la  fontaine, 
où  il  print  secrettement  de  l'eau  de  vie ,  avec 
laquelle  il  retourna  en  toute  diligence ,  et  la 
présenta   à   ce    jeune    compaignon.    Puis,    ayant 

prins  ses  deux  plumes,  il  print  congé  de  luy  et 
s'en  vola. 

Livoret,  ayant  receu  cette  liqueur,  sans  plus  re- 
tarder s'en  retourna  au  Caire,  et,  s'estant  présenté 
devant  le  soldan,  qui  devisoit  amoureusement  avec 
s'amie,  luy  bailla  l'eau  de  vie,  qu'il  receut  en 
grand'  rejouissance,  et  la  donna  à  Bellissandre, 
afin  de  jouir  d'elle  à  son  plaisir.  Mais  elle,  qui 
estoit  constante  et  ferme  comme  une  tour  assaillie 
et  batue  des  vents,  ne  voulut  jamais  par  aucun 
moyen  consentir,  si  premièrement,  de  ses  propres 
mains,  elle  ne  trenchoit  la  teste  à  Livoret,  qui 
avoit  esté  cause  de  tout  ce  mal.  Le  soldan,  enten- 
dant la  bestiale  et  inhumaine  délibération  de  cette 
cruelle  damoiselle,  ne  luy  voulut  en  cela  aucune- 
ment complaire,  estimant  que  c'estoit  une  chose 
fort  estrange  qu'il  fût  ainsi  misérablement  déca- 
pité en  recompense  de  ses  labeurs  et  ennuiz.  Mais 
la  cruelle  et  exécrable  damoiselle,  persévérant  en 
son  mauvais  et  détestable  vouloir,  print  un  couteau 
nud,  et  d'un  courage  fier  et  asseuré  frappa  le  jeune 
fîlz  en  la  gorge,  en  la  présence  du  soldan;  et, 
pourautant  qu'il  n'y  avoit  personne  en  ce  lieu  qui 
eust  la  hardiesse  de  le  secourir,  il  tomba  mort  en 
terre. 

Non  contente  de  ce,  la  meschante  femme  luy 
osta  la  teste  de  dessus  les  espaules,  et,  ayant 
couppé  et  haché  sa  chair  menu,  et  rompu  les  nerfs 

avec  les  os,  et  mis  en  poudre  tout  cela,  elle  print 
un  bacin  de  cuivre  assez  grand,  puis  y  jetta  de- 
dans, petit  à  petit,  cette  chair  hachée,  en  la  broiant 
avec  les  os  et  les  nerfs,  tout  ainsi  que  font  les 
femmes  quand  elles  poytrissent  la  paste.  Apres  que 
cela  fut  bien  poitry,  et  que  la  chair  fut  bien  unie 
avec  les  nerfz  et  os,  elle  fit  une  superbe  image, 
qu'elle  arrousa  avec  Peau  de  la  phiole,  et  inconti- 
nent le  jeune  filz  ressuscita  de  mort  à  vie,  estant 
plus  beau  et  de  meilleure  grâce  qu'il  n'estoit  aupa- 
ravant. Le  soldan,  qui  se  sentoit  desja  fort  aagé, 
voyant  la  merveilleuse  expérience  et  le  miracle 
évident,  fut  tout  estonné  ,  et,  ayant  désir  de  se 
faire  devenir  jeune,  pria  la  damoiselle  de  luy  faire 
le  tour  qu'elle  avoit  fait  au  jeune  homme. 

Alors  elle,  qui  ne  fut  pas  lente  à  obéir  au  com- 
mandement du  soldan,  print  le  couteau  qui  estoit 
encores  tout  sanglant  de  la  mort  du  jeune  homme, 
et,  luy  ayant  mis  la  main  gauche  sur  le  col,  en  le 
tenant  estroittement,  luy  donna  un  coup  mortel  en 
l'estomac,  puis  le  jetta  par  les  fenestres  dedans  les 
fossez  profonds  du  palaix,  et,  en  lieu  de  le  faire 
devenir  jeune  comme  l'autre,  le  fit  viande  pour 
les  chiens.  Ainsi  le  misérable  vieillard  finit  sa  vie 
assez  pauvrement. 

La  noble  damoiselle,  redoutée  d'un  chacun  pour 
l'expérience  merveilleuse  qu'elle  avoit  fait,  ayant 
aussi  entendu  que  ce  jeune  compagnon  estoit  filz  de 

Dalphrene,  roy  de  Tunis,  et  qu'il  s'appelloit  en  son 
vray  nom  Livoret,  escrivit  une  lettre  au  père  en  l'ad- 
vertissant  du  cas  avenu  en  sa  personne  propre,  et 
le  priant  affectueusement  qu'il  se  trouvast  aux 
nopces.  Dalphrene,  entendant  les  bonnes  nouvelles 
de  son  filz,  s'en  alla  au  Caire,  où  il  fut  receu  hon- 
norablement,  et  bien  tost  après  Livoret  espousa 
Bellissandre  au  grand  contentement  d'un  chacun. 
Puis  fut  estably  seigneur  du  Caire,  avec  grand 
triomphe,  où  il  gouverna  longuement  la  seigneu- 
rie en  grande  tranquilité.  Cela  fait,  Dalphrene, 
ayant  prins  congé  de  son  filz  et  de  sa  bruz,  s'en  re- 
tourna sain  et  sauve  à  Tunis. 

Après  que  Ariane  eut  finy  sa  pitoyable  nouvelle, 
afin  que  Y  ordre  commencé  fut  observé ,  elle  vint  à 
commencer  son  énigme  en  la  manière  qui  s'ensuit: 

Un  petit  corps  d'un  grand  feu  vient  à  naistre, 
Ayant  la  peau  d'un  fort  gros  marécage. 
Or  Pâme  au  lieu  auquel  pas  ne  doit  estre 
Comme  liqueur  est  close  en  une  cage. 
Icy  ne  veux  de  fables  vous  repaistre, 
Car  vérité  consiste  en  mon  langage; 
Sa  belle  robe  est  de  tres-fin  coton» 
Rendant  odeur  à  toute  la  maison. 

Toute  la  compagnie  escouta  attentivement  le  subtil 
énigme  d'Ariane,  en  le  luy  faisant  répliquer  par  plu- 
sieurs fois ,  pource  qu'il  ne  se  trouva  personne  qui  le 

peust  entendre.  Lors  la  gracieuse  Ariane  le  va  ainsi 
résoudre  en  disant  :  «  Messeigneurs ,  mon  énigme  ne 
signifie  autre  chose  sinon  la  bouteille  de  l'eau  rose, 
qui  a  le  corps  de  verre,  et  vient  de  V ardente  four- 
naise. Vous  luy  voiez  la  peau  de  marais,  c'est  à  sa- 
voir la  couverture  de  paille  ou  de  jonc,  et  Yame  qui 
est  dedans  est  l'eau  rose.  La  cotte,  c'est  à  sçavoir  la 
robbe  dont  elle  est  environnée,  est  le  cotton ,  et  qui- 
conque la  voit  la  prend  entre  ses  mains  et  la  met  sous 
le  nez  pour  la  sentir.  »  Ariane  avoit  desja  mis  fin  à 
son  énigme,  quand  Laurette ,  qui  estoit  assise  prés 
d'elle,  conneut  que  c' estoit  en  son  rang  de  dire  sa 
fable,  laquelle,  sans  attendre  autre  commandement 
de  la  dame,  commença  ainsi  à  parler. 


FABLE    III. 


Blanchebelle,  fille  de  Lamberic,  marquis  de  Monferrat,  est 
envoyée  par  la  marâtre  de  Ferrandin,  roy  de  Naples, 
pour  estre  tuée;  mais  les  serviteurs  luy  coupèrent  les  mains 
et  crevèrent  les  yeux,  et  depuis  fut  guarie  par  une  cou- 
leuvre, et  s'en  retourna  joyeuse  vers  Ferrandin. 


'est  une  chose  fort  louable  et  néces- 
saire que  la  femme  (de  quelque  con- 
dition qu'elle  soit)  use  de  prudence 
^en  ses  opérations,  sans  laquelle  nulle 
chose  peut  estre  jamais  bien  gouvernée.  Et,  si  une 
marâtre,  de  laquelle  je  vous  veux  maintenant  parler, 
en  eust  usé  avec  modestie,  elle  n'eust  point  esté 
occise  par  le  jugement  divin,  pensant  tuer  autruy, 
comme  vous  entendiez. 

Il  y  ha  desja  assez  long  temps  qu'il  regnoit  à 
Monferrat  un  marquis  puissant  en  seigneurie  et  en 
richesses;  maisiln'avoit  point  d'enfans,  ets'apelloit 
Lamberic.  Or  avoit-il  merveilleux  désir  d'en  avoir, 

mais  la  grâce  luy  en  fut  refusée.  Advint  un  jour 
entre  les  autres  que  la  marquise  s'en  alla  passer 
le  temps  en  son  jardin;  et,  estant  vaincue  du  som- 
meil, se  vint  à  endormir  au  pied  d'un  arbre;  et, 
ainsi  qu'elle  dormoit  doucement,  voicy  une  petite 
coleuvre  qui  s'aprocha  d'elle,  et,  s'estant  coulée 
souz  ses  vestemens,  luy  entra  secrettement  en  la 
nature  sans  qu'elle  s'en  peust  jamais  appercevoir  ; 
et,  en  montant  subtilement  par  le  ventre  de  cette 
dame,  se  vint  à  arrester  joliment  en  ce  lieu.  Bien 
tost  après  la  marquise  devint  grosse,  en  grand  con- 
tentement et  resjouissance  de  toute  la  cité  ;  et,  quand 
elle  fut  à  terme,  elle  enfanta  une  fille  avec  une  co- 
leuvre qui  luy  environnoit  trois  fois  le  col.  Les  sages 
femmes,  voiant  telle  chose,  s'espouventerent  gran- 
dement. Mais,  sans  faire  aucun  desplaisir,  s'osta 
petit  à  petit  du  col  de  la  petite  poponne,  et,  en  se 
laissant  couler  et  trainer  le  ventre  parterre,  se  retira 
dedans  le  jardin. 

Après  que  la  petite  fille  eut  esté  bien  lavée  et 
nettoyée  dedans  le  baing  et  envelopée  dedans  les 
blancs  drapeletz ,  on  commença  à  apercevoir  à 
l'entour  du  col  une  chaine  d'or  ouvrée  d'un  grand 
artifice;  et  estoit  si  belle  et  de  si  bonne  grâce  qu'elle 
apparoissoit  entre  cuir  et  chair,  tout  ainsi  qu'on 
voit  quelque  précieuse  bague  au  travers  d'un  fin 
cristal,  et  environnoit  autant  de  fois  le  col  comme 
la  coleuvre  faisoit  de  tours. 

Or  cette  fille,  qui  par  sa  beauté  excellente  fut 
nommée  Blanchebelle,  croissoit  en  si  grande  vertu 
et  gentilesse  qu'elle  ne  sembloitpas  humaine,  mais 
plutôt  divine.  Estant  Blanchebelle  parvenue  à  l'aage 
de  dix  ans,  s'en  vint  un  jour  sur  une  galerie,  et, 
ayant  veu  le  jardin  remply  de  roses  et  violettes,  se 
tourna  vers  sa  mère  nourrisse  qui  la  gardoit,  etluy 
demanda  que  signifioit  cela  qu'elle  n'avoit  point 
veu  au  paravant,  «  C'est  un  lieu,  dit  la  nourrisse, 
que  vostre  mère  apelle  jardin,  où  aucunefois  elle 
prend  son  passetemps.  »  La  fille  luy  dit  :  «  Je  n'ay 
point  encores  veu  de  si  belle  chose  au  monde,  et 
entrerois  volontiers  dedans.  »  La  nourrisse,  l'aiant 
prinse  par  la  main,  la  mena  dedans  ce  jardin,  et, 
s'estant  un  peu  eslongnée  d'elle,  s'en  alla  reposer 
souz  un  fouteau  bien  fueillu,  laissant  la  jeune  fille 
passer  son  temps  par  le  jardin.  Blanchebelle,  estant 
toute  ravie  de  ce  plaisant  lieu,  alloit  çà  et  là  re- 
cueillant des  fleurs,  et,  quand  ellefut  un  peu  lasse, 
s'en  alla  seoir  à  l'ombre  d'un  arbre.  Mais  elle  ne 
fut  pas  si  tost  assise  qu'une  coleuvre  se  vint  à  ap- 
procher d'elle,  dont  elle  eut  grande  frayeur,  et,  se 
voulant  mettre  à  crier,  la  coleuvre  luy  dit:  «  Tais- 
toy,  ne  te  bouge  et  n'aies  point  peur,  car  je  suis  ta 
sœur  et  nasquis  avec  toy  en  un  mesme  jour,  et  ay 
nom  Samaritaine;  au  moien  dequoy,si  tu  es  obéis- 
sante à  mes  commandemens,  je  te  feray  heureuse  ; 
autrement  tu  deviendras  la  plus  malheureuse  et  mal- 

contente  fille  qui  fut  jamais  en  ce  monde.  Va  donq 
sans  aucune  crainte,  et  demain  fay-toy  porter  en 
ce  jardin  deux  vaisseaux,  l'un  desquelz  soit  plain 
de  laict  pur,  et  l'autre  de  fine  eau-rose;  puisvien-* 
t'en  vers  moy  sans  aucune  compaignie.  »  Si  tost  que 
la  coleuvre  se  fut  partie,  la  fille  se  leva  et  s'en  alla 
trouver  la  nourrisse,  qui  se  reposoit  encores  à  l'om- 
bre, et,  l'ayant  esveillée,  s'en  alla  avec  elle  au  logis, 
sans  luy  tenir  aucun  propos. 

Le  jour  ensuivant  venu,  Blanchebelle ,  estant 
toute  seule  en  la  chambre  avec  sa  mère,  luy  sembla 
estre  assez  triste  et  mélancolique  de  visage,  telle- 
ment que  la  mère  luy  dit  :  «  Qu'as-tu,  Blanche- 
belle?  Tu  me  semble  toute  faschée  ;  tu  estois  toute 
joyeuse,  et  maintenant  tu  me  semble  si  triste  et 
desconfortée.  »  La  fille  respondit  :  «  Je  n'ay  autre 
chose  sinon  que  je  voudrois  qu'on  m'aportast  deux 
vaisseaux  dedans  le  jardin,  l'un  desquelz  fust  plein 
de  laict  et  l'autre  d'eau  rose. — Tu  te  fasches  pour 
peu  de  chose,  ma  fille,  dit  la  mère;  ne  sçaistu 
pas  bien  que  tout  ce  que  nous  avons  est  à  ton 
commandement?»  Puis  luy  fit  envoyer  deux  fort 
beaux  vaisseaux  au  jardin,  l'un  plein  de  laict,. et 
l'autre  d'eau  rose.  L'heure  de  l'assignation  donnée, 
elle  s'en  alla  toute  seule  au  jardin,  et,  ayant  ouvert 
l'huis,  se  vint  à  enciorre  leans,  et  s'assist  au  lieu 
où  estoyent  ces  vaisseaux.  Mais  elle  ne  fut  pas  si 
tost  assise  que  voicy  venir  la  coleuvre,  qui  s'ap- 

procha  d'elle  et  la  fît  incontinent  despouiller  et 
entrer  toute  nuë  dedans  ce  laict,  en  la  lavant  de- 
puis les  piedz  jusques  à  la  teste;  et,  la  leschant 
avec  la  langue,  la  nettoya  par  tout  où  elle  pensa  y 
avoir  quelque  infection.  Puis,  l'ayant  tirée  hors  de 
ce  laict,  la  plongea  dedans  l'eau  rose,  en  luy  don- 
nant si  bonne  odeur  qu'elle  en  fut  incontinent  re- 
confortée. Cela  fait,  l'ayant  revestue,  luy  com- 
manda expressément  qu'elle  se  teust,  et  qu'elle  se 
donnast  bien  garde  de  le  manifester  à  personne, 
voire  fust-ce  le  père  ou  la  mère,  pourautant  qu'elle 
vouloit  qu'il  n'y  eût  femme  ny  fille  en  ce  monde 
qui  peust  estre  parangonnée  à  sa  beauté  et  gen- 
tilesse;  et  finalement,  l'ayant  douée  de  beaucoup 
d'autres  vertuz,  se  partit  de  là. 

Si  tost  que  Blanchebelle  se  fut  absentée  du  jar- 
din, elle  s'en  retourna  au  logis  vers  sa  mère,  qui  la 
trouva  si  belle  et  de  si  bonne  grâce  qu'elle  sur- 
montait toute  autre  beauté  et  gentilesse,  en  quoy 
elle  ne  sceut  que  dire.  Toutefois  elle  luy  de- 
manda comment  elle  avoit  fait  à  devenir  si  belle. 
«Je  n'en  sçay  rien»,  respondit-elle.  Alors  la  mère 
print  un  peigne  pour  la  peigner,  et,  en  luy  accou- 
trant ses  blonds  cheveux,  les  perles  et  bagues  pré- 
cieuses luy  tombèrent  de  la  teste;  et,  en  luy  la- 
vant les  mains,  les  roses  en  sortoyent  aveq  les 
violettes  et  fleurs  de  diverses  couleurs,  aveq  une 
si  bonne  odeur  qu'il  sembloit  bien  qu'il  y  eust  en 

ce  lieu  un  petit  paradis  terrestre.  La  mère,  voyant 
un  tel  spectacle,  s'en  alla  trouver  incontinent 
son  mary  Lamberic,  et  d'une  joye  maternelle  luy 
dit  :  «  Monsieur,  mon  amy,  nous  avons  une 
fille  la  plus  belle,  la  plus  gentille  et  de  meilleure 
grâce  que  la  nature  fist  onques  :  car,  outre  l'excel- 
lente beauté  qui  manifestement  se  voit  en  elle,  les 
perles  et  pierres  précieuses  luy  tombent  de  ses 
cheveux,  et  de  ses  blanches  mains  (qui  est  chose 
miraculeuse)  sortent  roses,  violettes,  et  toute 
espèce  de  fleurs,  qui  rendent  à  ceux  qui  la  regar- 
dent une  plaisante  odeur  :  ce  que  je  n'eusse  jamais 
creu,  si  de  mes  propres  mains  je  ne  l'eusse  touchée 
et  veuë  de  mes  propres  yeux.  »  Le  mary,  qui  natu- 
rellement estoit  assez  incrédule,  et  n'adjoutoit 
coutumierement  gueres  de  foy  aux  paroles  de  sa 
femme,  commença  à  rire  et  se  gaudir  d'elle. 
Toutesfois,  estant  d'elle  de  plus  en  plus  stimulé, 
voulut  voir  ce  qui  en  estoit.  Et  de  fait,  ayant  ap- 
pelle sa  fille  en  sa  présence,  trouva  encores  plus 
grande  merveille  qu'il  n'avoit  fait  auparavant.  Au 
moyen  de  quoy  il  en  fut  si  joyeux  et  fier  qu'il  n'es- 
timoit  personne  en  ce  monde  estre  digne  de  l'avoir 
en  mariage. 

Estant  desja  le  bruict  semé  par  tout  de  l'excel- 
lente et  immortelle  beauté  de  Blanchebelle,  plu- 
sieurs rois,  princes  et  marquis  accouroyent  de 
toutes  partz  pour  acquérir  son  amitié  et  l'avoir  en 

mariage.  Mais  il  ne  se  trouva  aucun  d'entre  eux 
de  telle  vertu  qui  la  peust  avoir,  pourautant  que 
chacun  d'eux  avoit  quelque  imperfection,  ou  à  re- 
dire. Finalement  arriva  Ferrandin,  roy  de  Naples, 
la  vertu  du  quel  et  noblesse  reluisoit  comme  le 
soleil  entre  les  petites  estoilles,  et,  estant  allé 
trouver  le  marquis,  luy  demanda  sa  fille  en  ma- 
riage. Le  marquis,  le  voyant  si  beau,  si  bien  fa- 
çonné et  si  puissant  en  seigneurie  et  en  richesses, 
arresta  les  nopces,  et,  ayant  fait  apeller  sa  fille, 
sans  plus  tarder  les  fit  toucher  la  main  et  s'entre- 
baiser.  Les  espousailles  ne  furent  pas  si  tost  accor- 
dées que  Blanchebelle  se  souvint  des  propos  que 
luy  avoit  tenu  sa  sœur  Samaritaine,  et,  s'estant 
eslongnée  de  son  espoux,  et  faignant  de  vouloir 
faire  quelques  services,  se  retira  en  sa  chambre,  et, 
s'estant  enclose  par  dedans,  s'en  alla  toute  seulle 
secrètement  dedans  le  jardin  par  un  petit  huis  de 
derrière,  et  d'une  voix  assez  basse  commença  à 
appeller  sa  sœur  Samaritaine.  Mais  elle  ne  com- 
paroissoit  plus  comme  de  coutume.  Ce  voyant, 
Blanchebelle  fut  fort  estonnée,  et,  ne  la  trouvant 
en  aucun  lieu  du  jardin,  devint  toute  triste  et  fas- 
chée,  connoissant  que  cela  luy  estoit  advenu  pour 
n'avoir  pas  esté  obéissante  à  ses  commandemens. 
Cela  fait,  elle  s'en  alla  secrettement  en  sa  chambre, 
et  s'assit  prés  de  son  espoux,  qui  l'avoit  longuement 
attendue.  Les  nopces  finies,  Ferrandin  mena  son 

espouse  à  Naples,  où,  avec  grand  triomphe  et 
honneur,  il  fut  receu  joyeusement  de  toute  la  cité. 
Or  Ferrandin  avoit  une  marratre  et  deux  sœurs 
(qu'elle  avoit  eu  d'un  autre  mariage),  et  luy  en 
avoit  voulu  faire  espouser  l'une  d'icelles.  Mais, 
pourautant  que  toute  espérance  luy  en  estoit  ostée 
par  le  moyen  de  Blanchebelle,  elle  conceut  une  si 
grande  colère  etdespit  à  rencontre  de  cette  pauvre 
jeune  dame  qu'elle  ne  la  pouvoit  souffrir  devant 
ses  yeux,  faisant  neantmoins  semblant  de  l'aymer. 
La  fortune  voulut  que  le  roy  de  Tunis  fît  un  gros 
apareil,  tant  par  mer  que  par  terre,  pour  faire  la 
guerre  à  Ferrandin.  Je  ne  sçay  si  ce  fut  pour  ce 
mariage  ou  pour  quelqu'autre  occasion,  mais  tant 
y  ha  qu'il  avoit  desja  traversé  jusques  aux  frontières 
de  son  royaume;  tellement  que  Ferrandin  fut  con- 
traint de  prendre  les  armes  pour  défendre  son  païs 
et  aller  trouver  son  ennemy.  Et  de  fait,  ayant  pré- 
paré tout  ce  qu'il  luy  estoit  nécessaire,  et  ayant 
recommandé  Blanchebelle  (qui  estoit  enceinte)  à 
sa  belle-mere,  se  partit  avec  son  armée.  Bien  tost 
après,  cette  méchante  et  malheureuse  marâtre  déli- 
béra de  faire  mourir  Blanchebelle,  et  pour  ce  faire 
elle  fit  venir  deux  de  ses  serviteurs  qu'elle  estimoit 
luy  estre  fort  fîdelles,  et  leur  commanda  qu'ils  la 
menassent  passer  le  temps  en  quelque  lieu  à  l'escart 
et  qu'ilz  ne  s'en  retournassent  jamais  de  là,  sur 
peine  de  perdre  la  teste,  qu'ilz  ne  la  tuassent,  en 

luy  apportant  certains  indices  de  sa  mort.  Les 
serviteurs,  plus  prompts  à  mal  faire  que  d'entre- 
prendre quelque  bon  œuvre,  furent  obeïssans  à 
leur  maistresse,  et,  faignans  de  la  mener  à  l'esbat 
en  quelque  lieu,  firent  tant  qu'ilz  la  conduisirent  de- 
dans un  bois  où  ilz  avoyent  desja  fait  leur  dessein 
de  la  mettre  à  mort;  mais,  la  voyant  si  belle  et  si 
gratieuse,  ilz  en  eurent  pitié,  et  ne  la  voulurent  point 
tuer,  et  seulement  luy  coupperent  les  mains  et  luy 
arrachèrent  les  yeux,  afin  de  les  porter  à  la  marâtre 
pour  indice  certain  qu'ilz  l'avoyent  tuée.  La  mes- 
chante  et  détestable  femme,  voyant  ces  indices,  fut 
fort  contente,  et,  pour  mettre  en  exécution  sa 
merveilleuse  délibération  et  entreprinse,  sema  par 
tout  le  royaume  que  ses  deux  filles  estoyent  mortes, 
l'une  de  fieuvre  continue,  et  l'autre  d'une  apos- 
teme  qui  l'avoit  estoufîée;  et  que  Blanchebelle, 
pour  la  douleur  du  département  du  roy,  estoit 
avortée  d'un  filz,  et  qu'il  luy  estoit  survenu  une 
fieuvre  tierce  qui  la  tourmentoit  merveilleusement, 
et  qu'il  y  avoit  plus  d'espérance  de  vie  que  de 
crainte  de  mort.  Mais  la  mauvaise  et  cruelle  femme, 
en  lieu  de  Blanchebelle,  tenoit  couchée  dedans  le 
lict  du  roy  une  de  ses  filles,  faignant  que  c'estoit 
Blanchebelle  qui  avoit  la  fieuvre. 

Ce  pendant  Ferrandin,  qui  avoit  obtenu  victoire 
contre  son  ennemy,  s'en  retourna  vers  sa  maison 
en  grand  triomphe;    et,    pensant  trouver  sa  bien 

aymée  Blanchebelle  toute  joyeuse  et  contente,  la 
trouva  maigre,  défigurée,  et  couchée  dedans  le 
lict;  et,  s'estant  approché  d'elle,  en  la  regardant 
de  prés  au  visage,  fut  fort  estonné  de  la  voir  si 
horrible,  ne  se  pouvant  imaginer  que  ce  fust  Blan- 
chebelle :  tellement  que  Payant  fait  peigner,  en 
lieu  de  perles  et  pierres  précieuses  qui  souloyent 
tomber  de  ses  blonds  cheveux,  sortoyent  de  gros 
poux  qui  la  devoroyent  à  toutes  heures;  et,  en  lieu 
que  de  ses  mains  sortoyent  roses  et  fleurs  odorifé- 
rantes, il  en  venoit  une  ordure,  une  graisse,  et  une 
puanteur  qui  faisoit  charger  Pestomac  de  ceux  qui 
la  regardoyent.  Mais  la  malheureuse  marâtre  luy 
donnoit  à  entendre  que  cela  venoit  de  la  longue 
maladie,  qui  produit  coutumierement  telzeffectz. 

Or  la  pauvre  Blanchebelle,  ayant  les  mains 
couppées  et  les  yeux  crevez,  estoit  en  ce  lieu  soli- 
taire en  grande  tribulation,  appellant  incessamment 
à  son  secours  sa  sœur  Samaritaine;  mais  il  n'y  eut 
jamais  personne  qui  luy  donnast  responce,  sinon 
Echo,  qui  retentissoit  de  tous  costez.  Ce  pendant 
que  cette  pauvre  dame  estoit  en  cette  passion,  se 
voyant  privée  de  toute  consolation,  voicy  venir  un 
homme  assez  aagé,  qui  entra  dedans  le  bois  avec 
un  visage  bening  et  piteux;  et,  ayant  entendu  une 
voix  plaintive,  s'approcha  petit  à  petit,  et  trouva 
cette  jeune  dame  ayant  les  yeux  crevez  et  les  mains 
couppées,  qui  regretoit  ses  malheurs.  Le  bon  vieil- 

lard,  la  voyant  en  si  piteux  estât,  ne  peut  souffrir 
qu'elle  demeurast  ainsi  seulette  entre  ces  buissons 
et  espines;  mais,  vaincu  d'une  paternelle  affection, 
la  mena  en  son  logis  et  la  recommanda  à  sa  femme, 
luy  enchargeant  expressément  de  la  traiter  bien,  et 
commanda  à  trois  filles  qu'il  avoit,  plus  luisantes 
qu'estoilles,  de  luy  faire  bonne  compagnie,  en  la 
caressant  à  toutes  heures,  sans  luy  laisser  avoir  faute 
de  chose  quelconque.  Mais  sa  femme,  qui  estoit 
plus  cruelle  que  pitoyable,  piquée  d'une  rage  vers 
le  mary,  luy  dit  telz  propos  assez  rudement  :  «  Mon 
mary,  que  voulez-vous  que  nous  fassions  de  cette 
femme  aveugle  et  manchotte,  non  point  par  ses 
vertuz,  mais  plustost  pour  recompense  de  ses  for- 
faitz?  »  Alors  le  bon  vieillard  luy  respondit  :  «  Fay 
seulement  ce  que  je  te  dis,  et,  situ  fais  autrement, 
ne  m'attens  pas  au  logis.  »  Or,  demeurant  ainsi  la 
pauvre  Blanchebelle  avec  la  femme  et  les  trois 
filles,  devisant  de  diverses  matières  et  pensant  à 
ses  malheurs,  pria  une  des  filles  que  ce  fust  son 
plaisir  de  la  peigner;  ce  que  la  mère  print  en  mau- 
vaise part,  pourautant  qu'elle  ne  vouloit  en  façon 
quelconque  permettre  que  sa  fille  devînt  sa  ser- 
vante. Mais  la  fille,  qui  estoit  d'un  plus  franc  cou- 
rage et  débonnaire  que  la  mère,  se  souvenant  de 
ce  que  luy  avoit  enchargé  le  père,  et  voyant  que 
Blanchebelle  montroit  en  son  visage  avoir  je  ne 
sçay  quoy  de  bon,  et  qu'elle  sentoit  bien  sa  bonne 
Straparok.  II.  7 

maison,  vint  à  estandre  son  tablier  blanc,  qu'elle 
tenoit  devant  soy,  et  la  commença  à  peigner  amia- 
blement.  Mais  elle  ne  luy  eut  pas  à  grand  peine 
donné  un  tour  de  peigne  que  de  sa  teste  tom- 
boyent  perles,  rubiz,  diamans  et  autres  pierreries 
de  valeur  inestimable.  La  mère,  voyant  cela,  fut 
toute  estonnée  (non  pas  sans  grande  crainte),  tel- 
lement que  toute  la  hayne  qu'elle  luy  portoit  au- 
paravant fut  toute  convertie  en  amitié;  et,  quand 
le  bon  vieillard  fut  de  retour  au  logis,  elles  s'en 
courrurent  l'embrasser,  se  resjouïssans  avec  luy  d'une 
telle  fortune  qui  leur  estoit  survenue  en  si  grande 
pauvreté.  Blanchebelle  se  fit  apporter  une  pleine 
seille  d'eau  fresche,  et  se  fit  laver  le  visage  et  les 
bras  coupez,  d'où  sortoyent  roses,  violettes  et 
fleurs  en  grande  abondance,  en  la  présence  de  tous 
les  assistans.  En  quoy  tous  l'estimoyent  plustost 
divine  que  humaine. 

Advint  que  Blanchebelle  s'en  voulut  retourner 
au  lieu  où  elle  fut  trouvé  par  le  bon  vieillard. 
Mais  luy,  sa  femme  et  ses  enfans,  voyant  la  grande 
utilité  qu'ilz  recevoyent  d'elle,  luy  faisoyent  la  meil- 
leure chère  du  monde,  et  la  prioyent  qu'elle  ne  se 
departist  en  façon  quelconque,  luy  amenant  beau- 
coup de  raisons  pour  l'en  divertir.  Mais  elle,  qui 
persistoit  fermement  en  son  vouloir,  se  voulut 
partir,  en  leur  prometant  tousjours  de  retourner. 
Ce  que  le  vieillard  luy  ottroya,  et  sans  plus  retarder 

la  ramena  au  lieu  où  il  l'avoit  autrefois  trouvée. 
Puis  enchargea  au  vieillard  qu'il  se  partist,  et  qu'il 
retournast  vers  elle  sur  le  soir,  à  fin  de  la  ramener 
avec  luy.  Si  tost  que  le  vieillard  se  fut  party,  la 
pauvre  Blanchebelle  commença  à  aller  çà  et  là  par 
la  forest,  appellant  continuellement  à  son  secours 
Samaritaine,  tellement  que  les  criz  et  plaintes  mon- 
toyent  jusques  au  ciel.  Mais  Samaritaine  (nonob- 
stant qu'elle  fust  assez  prés  d'elle,  sans  l'avoir  ja- 
mais abandonnée)  ne  luy  vouloit  point  respondre. 
Alors  la  pauvre  désolée,  voyant  que  ses  paroles 
estoyent  semées  en  vain,  disoit  en  pleurant  :  «  Que 
feray-je  plus  en  ce  monde,  puis  que  je  suis  privée 
de  mes  yeux  et  de  mes  mains,  et  me  défaut  tout 
secours  humain?  »  Au  moyen  de  quoy,  estant 
embrasée  d'une  fureur  qui  luy  ostoit  toute  espé- 
rance de  salut,  se  vouloit  tuer  comme  désespérée. 
Mais,  n'ayant  point  d'autre  moyen  de  finir  sa  vie, 
print  son  chemin  vers  l'eau  (qui  n'estoit  pas  trop 
loing  de  là  )  pour  se  noyer,  et,  quand  elle  fut  venue 
sur  la  rive,  estant  sur  le  poinct  de  se  précipiter, 
elle  entendit  une  voix  qui  disoit  :  «  Las  !  que  veux- 
tu  faire?  Ne  sois  pas  homicide  de  toymesmes; 
garde  ta  vie  à  meilleure  fin.  »  Alors  Blanchebelle, 
estonnée  d'une  telle  voix,  se  sentit  dresser  les  che- 
veux en  la  teste.  Toutesfois,  pensant  connoistre  la 
voix,  elle  print  quelque  peu  de  hardiesse,  et  dit  : 
«  Qui  es  tu  qui  vas  ainsi  errant  par  ceste  forest? 

—  Je  suis  ta  sœur  Samaritaine,  respondit  ceste 
voix,  qui  t'appelle  de  si  grande  affection.  »  Blan- 
chebelle,, entendant  ces  propos,  luy  dit  d'une  voix 
interrompue  de  grands  hoquetz  :  «  Helas  !  ma  sœur, 
m'amie,  ayde-moy,  et,  si  je  me  suis  eslongnée  de 
ton  conseil,  je  t'en  demande  maintenant  pardon, 
car  je  t'ay  offencée  et  reconnois  ma  faute.  Mais 
Terreur  vint  par  ignorance,  et  non  pas  par  malice  : 
car,  si  c'eust  esté  par  malice,  la  divine  Providence 
ne  l'eust  pas  tant  enduré.  »  Samaritaine,  oyant  ses 
grands  regretz  et  la  voyant  si  mal  traittée,  la  consola 
le  mieux  qu'elle  peut,  et,  aiant  recueilly  quel- 
ques herbes  qui  avoyent  grande  vertu  et  les  luy 
mettant  sur  les  yeux,  et  assemblant  les  mains  avec 
les  bras,  incontinent  la  guérit.  Cela  fait,  Samari- 
taine, ayant  despouillé  sa  laide  peau  de  couleuvre, 
devint  une  fort  belle  jeune  fille. 

Or,  quand  ce  vint  sur  le  soir,  que  le  soleil  ca- 
choit  desja  ses  luisans  rayons  et  que  les  ténèbres 
de  la  nuict  commençoyent  à  apparoistre,  le  bon 
vieillard  s'en  vint  assez  hastivement  en  la  forest,  et 
trouva  Blanchebelle  qui  estoît  assise  avec  un'  autre 
nymphe.  Et,  l'ayant  contemplée  au  visage,  de- 
meura tout  estonné,  pensant  quasi  que  ce  ne  fust 
pas  elle.  Toutesfois,  l'ayant  à  la  fin  reconnue,  luy 
dit  :  «  Comment!  ma  fille,  vous  estiez  ce  matin 
aveugle  et  manchotte,  et  vous  estes  maintenant  si 
tost  guérie  !  »  Alors  Blanchebelle  respondit  :  «  Ce 

n'est  pas  moy,  mais  par  la  vertu  et  courtoisie  de 
celle-cy,  qui  est  assise  prés  de  moy,  laquelle  est  ma 
sœur.»  Et,  s'estant  levées,  s'en  allerentd'une  grande 
joye  avec  le  vieillard  en  sa  maison,  où  elles  furent 
receuës  honnorablement  de  la  femme  et  des  filles. 

A  quelque  temps  de  là,  Samaritaine,  Blanche- 
belle  et  le  vieillard  s'en  allèrent  avec  les  trois  filles 
demeurer  en  la  ville  de  Naples;  et,  ayant  espié  un 
lieu  vague,  qui  estoit  vis  à  vis  du  palaix  du  roy, 
s'assirent  en  ce  lieu,  et,   quand  la  nuict  fut  venue, 
Samaritaine  print  une  verge  de  laurier  en  sa  main 
et  frappa  par  trois  fois  la  terre  en  disant  certaines 
parolles,  et  tout  incontinent  voila  le  plus  beau  et 
le  plus  magnifique  palaix  du  monde  qui  se  dressa 
en  ceste  place  vague.   Le  matin  ensuivant,  le  roy 
Ferrandin  se  mit  à  la  fenestre,  et,  voyant  un  si 
riche  et  superbe  palaix,  fut  tout  estonné,  et,  ayant 
appelle  sa  femme  et  sa  marâtre,  le  vindrent  voir. 
Toutefois  elles  ne  s'en  contentèrent  gueres,  dou- 
tant qu'il  ne  leur  en  advînt  quelque  malencontre. 
Estant  ainsi  Ferrandin  à   contempler  ce  palaix,   et 
l'ayant  considéré  de  toutes  partz,  haussa  les  yeux 
et  apperceut  par  la  fenestre  d'une  chambre  deux 
matrones  qui  en  beauté   faisoyent  envie  au  soleil. 
Et,  si  tost  qu'il  les  eut  apperceuës,  il  luy  vint  une 
grande  rage  au  cœur,  par  ce  qu'il  luy  sembla  qu'une 
d'icelles  avoit  la   semblance  de  Blanchebelle.  Et, 
leur  ayant  demandé  leur  nom  et  d'où  elles  venoyent, 

il  luy  fut  respondu  que  c'estoyent  femmes  bannies, 
qui  venoyent  du  païs  de  Perse,  avec  leurs  biens,  pour 
habiterencelieu.  Leur  ayant  demandé  sic'estoitleur 
plaisir  qu'il  les  allast  un  peu  visiter  avec  les  dames  de 
sa  maison,  elles  luy  respondirent  qu'il  leur  seroit  tres- 
aggreable,  mais  qu'il  estoit  beaucoup  plus  conve- 
nable et  honneste  qu'elles  (comme  subjettes)  les 
allassent  trouver  que  luy  (comme  seigneur)  leur 
fît  cest  honneur  avec  les  dames,  et  qu'il  ne  leur 
appartenoit  pas  tant  d'honneur.  Ferrandin  ayant 
faitappellerlaroyne  avec  les  autres  dames  (nonob- 
stant qu'elles  y  allassent  mal  volontiers,  craignans 
leur  prochaine  ruine),  s'en  allèrent  au  palaix  des 
deux  matrones,  qui  les  receurent  honnorablement, 
avec  grandes  caresses,  leur  monstrans  les  belles  ga- 
leries ,  les  spatieuses  sales  et  les  chambres  bien 
garnies,  les  murailles,  lesquelles  estoyent  de  fin  al- 
bastre  et  riche  porphyre,  où  il  y  avoit  des  figures 
qui  sembloyent  estre  vives.  Après  avoir  suffisam- 
ment visité  ce  triomphant  palaix,  la  jeune  da- 
moiselle,  s'estant  approchée  du  roy,  le  pria  hum- 
blement que  ce  fust  son  plaisir  de  prendre  la  pa- 
tience de  venir  un  jour  disner  avec  elles.  Le  roy, 
qui  n'avoit  pas  le  cœur  de  pierre,  et  qui  estoit  de 
nature  magnanime  et  libéral,  accepta  gratieuse- 
ment  l'offre;  et,  les  ayant  remercié  du  bon  accueil 
qu'elles  luy  avoyent  fait,  se  partit  avec  la  royne  et 
retourna  vers  son  palaix. 

Le  jour  du  convoy  venu,  le  roy,   la  royne  et  la 
marâtre,    avec  leurs  riches  accoustremens,   et  en 
compagnie  de  diverses  matrones,  s'en  allèrent  au 
banquet  magnifiquement  appareillé.  Si  tost  qu'ilz 
se  furent   lavez,  le  maistre  d'hostel  fit  asseoir  le 
roy  et  la  royne  à  une  table  un  peu  plus  eminente 
que  les  autres;  vray  est  qu'elle  joignoit  contre. 
Puis  fit  asseoir  tous  les  autres  selon  leur  degré,  et 
chacun  disna  joyeusement  et  à   son  aise.   Le  su- 
perbe festin  finy  et  les  tables   ostées,  Samaritaine 
se  va  lever,  et,  se  tournant  vers  le  roy  et  la  royne, 
leur  va  ainsi  dire  :  «  Sire,  afin  que  nous  ne  soyons 
point  oisifs,  il  faut  que  chacun  de  nous  propose 
quelque  chose  qui  soit  de  plaisir  et  de  contente- 
ment »  ;   ce  que  chacun  confirma  estre  bien  fait. 
Toutefois  il  ne  s'en  trouva  point  qui  eust  la  hardiesse 
de  proposer  quelque  chose;  au  moyen  de  quoy,  Sa- 
maritaine, voyant  que  chacun  se  taisoit,  dit  ainsi  : 
«  Puis  qu'on  ne  veut  rien  dire,  il  ne  desplaira  point  à 
Vostre  Majesté  si  je  fais  venir  une  de  noz  damoi- 
selles   pour  nous  donner  quelque    passetemps.  » 
Et,  ayant  fait  appeller  une  damoiselle  qui  s'appel- 
loit  Silverie,  luy  commanda  qu'elle  print  sa  cithare 
pour  chanter  dessus  quelque  chanson  en  la  louenge 
du  roy.  Icelle,  tresobeïssante  à  sa  maistresse,  print 
sa  cithare,  et,  s'estant  mise  vis  à  vis  du  roy,  com- 
mença à  jouer  armonieusement,  en  chantant  l'his- 
toire  de  Blanchebelle,  depuis  le  commencement 

jusques  à  la  fin,  sans  toutefois  la  nommer.  Et, 
quand  l'histoire  fut  finie,  Samaritaine  se  leva  et  de- 
manda au  roy  quelle  punition  meriteroit  celuy  qui 
auroit  commis  un  si  grief  excès.  La  marâtre,  qui 
pensoit  par  sa  prompte  responce  couvrir  sa  mes- 
chanceté,  sans  attendre  que  le  roy  respondist,  dit 
audacieusement  :  «  Une  fornaise  ardente  convien- 
droit  à  celuy.  »  Alors  Samaritaine,  plus  embrasée 
de  despit  qu'un  charbon  de  feu  ardent,  luy  va 
dire  :  «  Tu  es  celle,  mastine,  par  qui  est  venu  un 
tel  scandale.  Et  toy,  meschante  et  mauditte  femme 
que  tu  es,  tu  te  condamnes  de  ta  bouche  propre.» 
Puis  se  tourna  vers  le  roy,  et  luy  dit  d'un  visage 
riant  :  «  Sire,  voila  vostre  Blanchebelle;  voila 
vostre  chère  espouse  que  vous  aymiez  tant;  voila 
celle  sans  laquelle  vous  ne  pouviez  vivre.  »  Et  en 
signe  de  ce  elle  commanda  aux  trois  filles  du  vieil- 
lard de  luy  peigner  en  la  présence  du  roy  ses 
blonds  cheveux,  desquelz  tomboyent  perles  et  ba- 
gues précieuses,  et  de  ses  mains  violettes  et  roses. 
Et,  pour  plus  grande  asseurance,  elle  montra  au 
roy  son  col  environné  d'une  petite  chaine  de  fin 
or,  qui  apparoissoit  entre  chair  et  peau,  comme  en 
un  cristal.  Le  roy,  ayant  conneu  par  vrais  indices 
et  signes  evidens  que  c'estoit  sa  Blanchebelle, 
commença  tendrement  à  pleurer  et  l'embrasser; 
et,  devant  que  de  se  partir  de  là,  il  fit  allumer  une 
fornaise  ardente  et  fit  brusler  la  marâtre  avec  sa 

fille.  Voila  comment  justement  elles  portèrent  la 
punition  de  leur  péché.  Cela  fait,  les  trois  filles  du 
vieillard  furent  honnorablement  mariées;  et  depuis 
Ferrandin  vesquit  longuement  avec  sa  belle  Blanche- 
belle  et  Samaritaine,  laissant  après  luy  des  héritiers 
légitimes  pour  succéder  au  royaume. 

La  fable  de  Laurette  avoit  desja  fait  pleurer  ses 
compagnes;  mais,  si  tost  qu'elle  fut  finie,  Madame 
commanda  qu'on  poursuivist  l'ordre  commencé  et 
qu'elle  proposast  son  énigme,  ce  qu'elle  fît  gracieuse- 
ment en  disant  ainsi  : 

Tout  au  milieu  d'un  beau  pré  florissant 
Vint  à  passer  une  dame  cruelle, 
Traynant  sa  queue  et  son  chef  surhaussant, 
Courant  soudain,  se  montrant  fort  rebelle. 
L'œil  est  agu,  le  toucher  fort  puissant, 
La  langue  bransle,  et  ne  parle  ne  béelle, 
En  longueur  mince,  et  vint  à  grisonner  : 
Sage  est  celuy  qui  pourra  deviner. 

Chacun  escouta  attentivement  le  subtil  énigme  de 
la  gracieuse  Laurette,  laquelle,  voyant  qu'il  ne  se 
pouvoii  resouldre,  dit  :  «  Mes  Dames  honnorées,  affin 
de  ne  vous  tenir  en  doute  et  ennuyer  voz  espritz  trou- 
blez de  la  piteuse  fable  par  moy  racontée,  je  vous  en 
diray  (s'il  vous  plaît)  brevement  la  resolution.  La 
damoiselle  n'est  autre  chose  que  la  coleuvre,  laquelle, 
allant  par  les  prés,  tenant  la  teste  haute  et  la  queue 

basse,  cspouvante  de  ses  yeux  tous  ceux  qui  la  regar- 
dent. »  Chacun  s'esmerveilla  qu'il  ne  se  trouva  aucun 
en  la  compagnie  qui  peut  interpréter  Y  énigme  deLau- 
rette.  Mais,  s'estant  retirée  en  sa  place,  Madame  fit 
signe  à  Alterie  qu'elle  commençast  à  dire,  ce  qu'elle 
fit,  en  faisant  premièrement  une  grande  révérence, 
puis  commença  ainsi... 


FABLE   IV. 


Fortunio,  ayant  receu  une  injure  du  père  et  de  la  mère,  s'en 
alla  vagabond  par  le  monde,  et  par  cas  d'adventure  se 
trouva  en  un  bois  où  il  trouva  trois  animaux  qui  le  ré- 
compensèrent. Puis,  estant  en  Pologne  pour  une  jouste,  il 
obtint  en  mariage  Doralice,  fille  du  roy. 


>n  dit  en  commun  proverbe  qu'il  ne  se 
►  faut  jamais  jouer  à  faire  mal,  ny  se 
'railler  delà  vérité  :  car  celuy  qui  voit, 
*oit  et  se  tait,  il  ne  nuyt  point  àautruy 
et  vit  tousjours  en  paix. 

Il  y  eut  donc  aux  frontières  de  Lombardie  un 
homme,  apellé  Bernio,  lequel,  nonobstant  qu'il 
fût  abondant  aux  biens  de  la  fortune,  si  ne  s'esti- 
moit-il  point  inférieur  aux  autres  de  cœur  et  d'es- 
prit. Il  print  en  mariage  une  notable  femme, 
nommée  Alquie,  laquelle,  combien  qu'elle  fût 
d'assez  basse  condition,  si  estoit-elle  de  bon  es- 
prit et  louables  mœurs,  et  aymoit  autant  son  mary 
que  quelque  autre  qui  se  trouva  onques.  Hz  desi- 

royent  grandement  avoir  enfans;  mais  Dieu  ne 
leur  en  faisoit  point  la  grâce,  par  ce  que  l'homme 
ne  sçait  pas  le  plus  souvent,  en  demandant,  ce  que 
plus  luy  convient.  Estant  ainsi  en  ce  désir,  et  voyant 
que  la  fortune  luy  estoit  du  tout  contraire,  estans 
contramtz  d'un  long  désir,  délibérèrent  d'en 
prendre  un  pour  leur  propre  filz  et  légitime,  et 
iceluy  nourrir  et  entretenir.  Et  de  fait,  s'en  allèrent 
un  jour  de  grand  matin  au  lieu  député  pour  les 
enfans  qui  sont  abandonnez  de  leurs  pères.  Ils  en 
apperceurent  un  qui  leur  sembla  plus  beau  et  plus 
mignard  à  leur  gré  que  tous  les  autres,  tellement 
qu'ils  le  prindrent  et  le  nourrirent  le  plus  soigneu- 
sement qu'il  leur  fut  possible,  en  l'instruisant  et 
façonnant  en  toutes  bonnes  mœurs.  Advint,  comme 
il  pleut  à  celuy  qui  gouverne  et  amolit  toutes 
choses  à  son  gré,  que  sa  femme  Alquie  se  vint  à 
engrossir;  et,  le  terme  venu,  elle  enfanta  un  filz 
qui  ressembloit  du  tout  au  père,  dont  ilz  furent 
merveilleusement  joyeux,  etle  nommèrent  Valentin. 
Estant  bien  et  délicatement  nourry  et  entretenu, 
il  croissoit  en  vertuz  et  bonnes  mœurs,  et  aimoit 
tant  son  frère  Fortunio  qu^l  ne  pouvoit  vivre  au- 
cunement sans  luy.  Mais  Discord,  qui  est  ennemy 
de  tout  bien,  voyant  une  telle  amitié  entre  eux  et 
ne  pouvant  plus  souffrir  une  si  grande  tranquillité, 
un  jour  s'y  entremesla,  et  fit  tant  qu'ils  commen- 
cèrent à  gouster  ses  fruitz  aspres  et  amers  :  car, 

un  jour  entre  les  autres,  en  jouant  ensemble 
(comme  est  la  coustume  des  enfans),  s'estans 
quelque  peu  reschauffez,  et  ne  pouvant  Valentin 
souffrir  que  Fortunio  le  surmontast  en  jeu,  il  entra 
en  si  grande  rage  et  fureur  qu'il  l'appella  bastard  et 
filz  d'une  simple  femme.  Ce  qu'entendant  For- 
tunio, et  s'esbahissant  grandement  de  cela,  se 
troubla  grandement,  en  disant  à  Valentin:  «  Com- 
ment! suis-je  bastard?  »  Et  Valentin,  en  grondant 
entre  ses  dentz,  le  confîrmoit  assez  évidemment, 
tellement  que  Fortunio,  estant  de  cest  outrage 
grandement  fasché,  se  partit  du  jeu  et  s'en  alla 
trouver  sa  mère  putative,  en  luy  demandant  douce- 
ment s'il  estoit  son  filz  et  de  Bernio.  Alquie  res- 
pondit  que  ouy.  Et,  ayant  apperceu  que  Valentin 
l'avoit  outragé,  le  menassa  fort  et  ferme,  jurant  de 
l'en  chastier.  Or  Fortunio,  parles  parolles  d'Alquie, 
eut  grand  soupçon,  et,  qui  plus  est,  tenoit  pour 
certain  qu'il  n'estoit  pas  son  filz  :  ce  neantmoins, 
il  la  voulut  souventefois  taster  s'il  estoit  son  vray 
filz,  et  délibéra  de  le  sçavoir  à  toutes  forces  ;  telle- 
ment que  Alquie,  voyant  que  Fortunio  perseveroit 
en  son  obstiné  vouloir,  ne  le  pouvant  plus  divertir 
de  telle  importunité,  luy  confirma  qu'il  n'estoit  pas 
son  vray  filz,  mais  qu'il  avoit  esté  nourry  en  leur 
maison  pour  l'honneur  de  Dieu  et  pour  remission 
de  ses  péchez  et  de  son  mary.  Ces  parolles  furent 
autant  de  coups  de  couteau  au  cœur  de  ce  jeune 

fils,  et  luy  augmentèrent  douleur  sur  douleur. 
Estant  ainsi  outre  mesure  dolent,  ne  pouvant 
avoir  le  cœur  de  se  tuer  luy-mesmes  par  aucune 
violence,  délibéra  de  se  départir  de  la  maison  de 
Bernio,  et  aller  vagabond  par  le  monde,  jusques  à 
tant  qu'il  eût  trouvé  quelque  bonne  fortune. 
Alquie,  voyant  le  vouloir  de  Fortunio  estre  plus 
prompt  que  jamais,  et  ne  voyant  aucun  moyen  de 
le  divertir  de  telle  entreprinse,  luy  va  donner  (par 
un  despit  qu'elle  avoit)  sa  malédiction,  priant  Dieu 
que,  s^il  advenoit  qu'il  montast  jamais  sur  la  mer, 
qu'il  fût  englouty  par  les  sereines,  tout  ainsi  que 
sont  les  navires  par  les  vagues  et  tourmens  de  la 
mer.  Alors  Fortunio,  poussé  de  l'impétueux  vent 
de  despit  et  de  fureur,  sans  avoir  toutefois  entendu 
la  malédiction  maternelle,  se  partit  sans  prendre 
congé  de  ses  parens,  et  print  son  chemin  vers 
l'Occident.  Après  avoir  passé  estangs,  valées, 
montaignes  et  autres  lieux  sauvages  et  aspres,  fina- 
lement, un  matin,  entre  sexte  et  none,  il  arriva 
en  une  forest  espaisse  et  fascheuse,  où  de  prime 
face  il  rencontra  un  loup,  un  aigle  et  un  fourmy, 
qui,  pour  la  prinse  d'un  cerf,  estoyent  en  grand 
dissention  pour  le  départir,  et  ne  se  pouvoyent 
aucunement  accorder.  Estans  ainsi  en  ce  débat 
furieux,  et  se  voulans  batre  l'un  l'autre  à  toutes 
forces,  en  fin  ils  appoincterent  que  ce  jeune  For- 
tunio, qui  estoit  alors  survenu,  vuideroit  leur  pro- 

ces,  donnant  à  chacun  sa  part  selon  qu'il  luy 
sembleroit  plus  convenable.  Et  ainsi  demeurèrent 
contens,  promettans  l'un  à  l'un  de  se  taire  et  ne 
contrevenir  aucunement  à  la  sentence  difinitive , 
en  quelque  forme  qu'il  la  donnast,  voire  fust-elle 
injuste.  Fortunio  accepta  volontiers  ceste  charge 
et  commission,  et,  ayant  d'un  meur  jugement 
considéré  la  condition  d'un  chacun,  divisa  ainsi  la 
proye.  Premièrement,  il  donna  au  loup,  comme 
animal  gourmand  et  bien  garny  de  dentz,  tous  les 
os  avec  la  chair  maigre,  en  recompense  de  ses  la- 
beurs. A  l'aigle,  qui  estoit  oiseau  ravissant  et  sans 
dents,  pour  recompense  de  ses  labeurs,  il  luy  offrit 
pour  sa  part  les  parties  intérieures,  avec  la  graisse 
qui  est  à  l'entour  de  la  chair  et  des  os.  Puis  à  la 
grenetiere  et  soigneuse  fourmy,  à  qui  nature 
n'avoit  pas  baillé  la  puissance  que  pouvoit  avoir  le 
loup  et  l'aigle,  pour  recompense  de  son  travail,  il 
luy  assigna  le  cerveau  tendre.  Chacun  aquieça  à 
ceste  grave  et  juste  sentence,  qui  estoit  la  mieux 
fondée  du  monde  :  tellement  que  tous  furent  con- 
tens, en  le  remerciant  le  plus  gracieusement  qu'il 
leur  fut  possible  de  la  courtoisie  et  humanité  dont 
il  avoit  usé  envers  eux.  Et,  pourautant  que  l'ingra- 
titude est  à  blasmer  sur  tous  vices,  ils  s'accommo- 
dèrent tous  trois  ensemble  que  ce  jeune  filz  ne  se 
partiroit  point  d'avec  eux  sans  estre  tresbien  re- 
compensé du  plaisir  qu'ilz  avoyent    receu  de  luy. 

Voyla  donc  le  loup  qui,  enreconnoissance  de  ceste 
notable  sentence,  luy  va  dire  :  «  Frère,  je  te  donne 
ceste  vertu,  que  toutesfois  et  quantes  que  tu  auras 
désir  de  devenir  loup  et  que  tu  diras  :  «  Jevoudrois 
«  estre  un  loup  » ,  incontinent  tu  seras  trans-formé  en 
loup,  en  reprenant  toutefois  tousjours  ta  première 
forme  quand  bon  te  semblera.  »  Par  un  mesme 
moyen  fut  guerdonné  de  l'aigle  et  du  fourmy. 

Alors  Fortunio,  estant  tout  joyeux  de  ce  don 
receu,  les  ayant  remerciez  le  mieux  que  faire  se 
peut,  print  congé  d'eux  et  se  partit,  et  chemina 
tant  qu'il  arriva  à  la  noble  et  peuplée  cité  de  Po- 
logne, que  tenoit  pour  lors  le  puissant  roy  Odes- 
calque,  qui  avoit  une  fille  nommée  Doralice;  et,  en 
la  voulant  marier  honnorablement,  avoit  fait  pu- 
blier un  tournoy  par  tout  son  royaume,  ayant  dé- 
libéré de  ne  la  marier  point  sinon  à  celuy  qui 
auroit  la  victoire  et  le  prix  du  tournoy.  Au  moyen 
de  quoy,  plusieurs  ducz,  marquis  et  autres  puissans 
seigneurs  estoyent  venuz  de  toutes  parts  pour 
conquester  ce  précieux  prix;  et  y  avoit  desja  un 
jour  expiré  de  ce  triomphant  tournoy,  quand  un 
laid  Sarazin,  contrefaict  de  visage,  de  forme 
estrange,  et  noir  comme  poix,  estoit  d'icelle  supé- 
rieur. La  fille  du  roy,  considérant  la  laide  conte- 
nance du  Sarazin,  avoit  une  grande  douleur  en 
son  cœur  de  ce  qu'un  tel  monstre  et  babouin  em- 
portait le  prix  d'une  telle  jouste  ;  et,  ayant  appuyé 

son  vermeil  visage  sur  sa  tendre  et  délicate  main, 
se  faschoit  grandement,  maudissant  sa  mauvaise 
fortune,  souhaitant  plustost  mourir  que  de  tomber 
entre  les  mains  d'un  si  laid  quinaut  pour  estre  sa 
femme.  Fortunio,  estant  entré  dans  la  cité,  et  ayant 
veu  ce  triomphe  et  l'assemblée  de  ceux  qui  jous- 
toyent,  et  ayant  entendu  la  cause  d'un  si  magni- 
fique tournoy,  fut  embrasé  d'un  merveilleux  désir 
de  montrersa  valiantise  en  ce  triomphe.  Mais,  pour- 
autant  qu'il  estoit  degarny  de  tout  ce  qui  apar- 
tenoit  en  tel  exercice,  il  s'en  faschoit  grandement. 
Et,  estant  en  ces  regretz,  et  haussant  sa  veuë  en 
haut,  il  apperceut  Doralice,  fille  du  roy,  qui  estoit 
appuyée  sur  une  riche  fenestre,  estant  environnée 
de  plusieurs  gratieuses  damoiselles  et  honnorables 
matrones,  apparoissant  tout  ainsi  que  le  clair  soleil 
entre  les  petites  estoilles. 

Quand  la  nuict  obscure  fut  venue  et  que  cha- 
cun se  fut  retiré  à  son  logis,  Doralice  se  retira 
toute  seule  et  bien  faschée  en  une  petite  chambre, 
non  moins  belle  que  bien  parée.  Et,  estant  ainsi  seu- 
lette  et  la  fenestre  ouverte,  voila  Fortunio,  lequel 
n'eut  pas  si  tost  apperceu  Doralice  qu'il  commen- 
ça à  dire:  «  Que  ne  suis-je  maintenant  un  aigle  !  » 
Il  n'eut  pas  si  tost  finy  ces  propos  qu'il  devint  une 
aigle  ;  et,  estant  volé  en  la  fenestre,  après  s'estre  de 
rechef  transformé  en  homme,  se  présenta  tout 
joyeux  devant  elle.  Or  la  pucelle  eut  frayeur  en  le 
Straparole.  II.  o 

voyant,  et  commença  à  crier  à  haute  voix  comme 
si  les  chiens  eussent  esté  après  pour  la  dévorer. 
Le  roy,  qui  n'estoit  pas  trop  loing  de  sa  fille, 
oyant  le  cry,  s'en  courut  vers  elle;  et,  ayant  en- 
tendu qu'il  y  avoit  un  jeune  filz  en  la  chambre,  se 
mit  à  chercher  par  tout  ;  et,  ne  trouvant  rien,  s'en 
retourna  reposer,  par  ce  que  le  jeune  Fortunio, 
s'estant  transformé  en  aigle,  avoit  prins  sa  volée 
par  la  fenestre.  Le  père  ne  se  fust  pas  sitost  retiré 
que  de  rechef  la  pucelle  se  mit  à  crier,  à  cause  que 
le  jeune  filz  s^estoit  présenté  à  elle  comme  la  pre- 
mière fois. 

Mais  Fortunio,  oyant  le  cry  et  craignant  le 
danger,  se  changea  en  fourmy,  et  se  cacha  dedans 
les  blonds  cheveux  de  la  belle  pucelle.  Odescalque 
courut  entendre  la  cause  du  cry  de  sa  fille,  et,  ne 
voyant  aucune  chose,  se  commença  à  fascher 
contre  elle,  et  la  menassa  assez  rudement  de  luy 
faire  un  tour  qui  ne  luy  plairoit  gueres,  si  elle  se 
mettoit  plus  à  crier  ;  et  se  partit  tout  courroucé, 
pensant  qu'elle  eust  veu  en  imagination  un  de  ceux 
qui  avoient  esté  tuez  au  tournoy  pour  l'amour 
d'elle.  Le  jeune  filz,  ayant  entendu  les  propos  du 
père,  et  qu'il  estoit  party,  print  sa  première  forme 
d'homme.  Et,  si  tost  que  Doralice  l'eut  apperceu, 
elle  se  voulut  jetter  incontinent  hors  du  lict  et 
crier,  mais  elle  n'eut  pas  loisir  :  car  le  jouvenceau 
luy  vint  à  clore  la  bouche  de  l'une  de  ses  mains,  et 

luy  dit  :  ce  Ma  treshonnorée  Dame,  je  ne  suis  point 
icy  venu  pour  vous  oster  vostre  honneur,  mais 
plustost  pour  vous  reconforter  et  estre  votre 
humble  serviteur.  Si  vous  criez  plus,  de  deux  in- 
conveniens  l'un  adviendra  :  ou  que  votre  bonne 
renommée  sera  blessée,  ou  que  vous  serez  cause 
de  votre  mort  et  de  la  mienne.  Parquoy,  Madame, 
ma  maistresse,  et  de  mon  cœur  jouissante,  ne 
veuillez  point  en  un  mesme  temps  souiller  votre 
honneur  et  mettre  en  danger  la  vie  de  l'un  et  de 
l'autre.  » 

Ce  pendant  que  Fortunio  disoit  ces  paroles, 
Doralice  pïeuroit,  et  en  se  plaignant  ne  pouvoit 
souffrir  aucunement  l'espouvantable  assaut.  Mais 
Fortunio,  voyant  le  courage  de  la  jeune  dame  ainsi 
troublée,  tant  fit  et  dit  avec  ses  parolles  sucrées, 
qui  eussent  fait  fendre  les  pierres,  qu'il  adoucit  le 
vouloir  obstiné  d'icelle,  laquelle,  estant  vaincue  de  la 
bonne  grâce  du  jeune  filz,  commença  à  s'apprivoiser 
avec  luy;  et,  voyant  ce  jeune  filz  de  belle  aparence, 
et  robuste,  et  bien  formé  de  ses  membres,  consi- 
dérant aussi  en  soymesme  la  laide  contenance  du 
Sarazin,  estoit  grandement  faschée  en  son  cœur 
de  ce  qu'il  devoit  emporter  le  prix  de  la  jouste,  et 
consequemment  jouir  de  sa  personne.  Estant  ainsi 
en  ces  discours,  le  jouvenceau  luy  dit:  «  Mada- 
moiselle,  si  j'avois  le  moyen  je  jousterois  volon- 
tiers, et  entreprens  sur  ma  vie  d'emporter  le  prix.  » 

La  damoiselle  respondit  :  «  Si  ainsi  estoist,  autre 
personne  que  vous  ne  seroit  jouissant  de  ma  per- 
sonne. »  Et,  le  voyant  chaud  et  dispos  à  telle  en- 
treprise, l'accommoda  de  deniers  et  de  bagues 
infinies.  Ce  jeune  filz  print  joyeusement  ces  de- 
niers, et  luy  demanda  quel  habit  il  prendroit  qui 
luy  fust  plus  agréable,  et  elle  luy  respondit  :  «  De 
satin  blanc.  »  Et  tout  ainsi  qu'elle  ordonna  il  fit. 

Le  jour  ensuivant,  Fortunio,  estant  garny  de 
riches  harnois  et  armes  luisantes,  couvert  d'une 
quasaque  de  satin  blanc  brodée  de  fin  or  avec 
ouvrage  exquis,  monta  sur  un  puissant  et  courra- 
geux  cheval,  couvert  de  la  couleur  du  chevalier, 
et  sans  estre  aucunement  cogneu  s'en  alla  présen- 
ter en  la  place.  Le  peuple,  qui  estoit  desja  assem- 
blé au  magnifique  spectacle,  voyant  ce  preux 
chevalier  inconneu  tenant  la  lance  sur  la  cuisse 
pour  jouster,  commença  à  le  regarder  par  grandes 
merveilles;  tellement  que  chacun  disoit  :  «  Mon 
Dieu  !  qui  est  cestuy-là  qui  est  si  magnifique,  le- 
quel on  ne  connoit  point  ?  »  Estant  Fortunio  entré 
en  la  lice,  somma  son  compétiteur  d'entrer,  et, 
ayans  tous  deux  baissé  là  les  lances,  se  vindrent 
à  rencontrer  comme  deux  lions  deschainez.  Et, 
sur  ce  point,  le  jeune  chevalier  donna  si  grand 
coup  en  la  teste  du  Sarazin  qu'il  toucha  la  crouppe 
du  cheval  et  demeura  mort  en  terre,  tout  ainsi 
qu'un    verre    jette   contre  une   muraille.    Et,    au- 

tant  qu'il  en  rencontra  ce  jour-là  en  la  lice,  autant 
y  en  eut-il  d'abbatus.  Ce  pendant  la  damoiselle 
le  regardoit  d'un  visage  guay  et  joyeux,  remer- 
ciant Dieu  en  soymesmes  de  l'avoir  délivrée  des 
mains  du  laid  Sarazin,  et  priant  incessament  luy 
donner  la  victoire. 

La  nuict  venue,  on  fit  appeller  Doralice  pour 
souper,  ce  qu'elle  refusa;  mais  se  fit  apporter 
quelques  viandes  délicates,  aveq  vins  exquis,  fai- 
gnant  de  n'avoir  point  encores  d'appétit  de  man- 
ger, et,  si  elle  en  auroit  besoin,  elle  mangeroit 
sur  le  tard.  Et,  s'estant  enfermée  seulle  en  la 
chambre,  et  ayant  laissé  lafenestre  ouverte,  atten- 
dit d'un  grand  désir  son  amy;  et,  estant  retourné 
comme  la  nuict  précédente,  ilz  souperent  tous 
deux  ensemble  joyeusement.  Puis  Fortunio  luy 
demanda  comment  il  se  devoit  vestir  le  lendemain. 
Elle  luy  respondit  de  satin  verd,  brodé  de  fin  or 
et  argent,  et  son  cheval  garny  de  mesme,  ce  qu'il 
mit  en  exécution. 

S'estant  le  jouvenceau  présenté  en  la  place  à 
l'assignation  donnée,  il  entra  dedans  le  tournoy, 
et,  s'il  avoit  le  jour  précèdent  montré  sa  prouesse, 
encore  la  montra-il  davantage  ce  jour-là,  telle- 
ment que  chacun  disoit  et  affermoit  d'une  voix 
que  la  pucelle  estoit  sienne. 

Le  soir  venu,  la  damoiselle,  toute  joyeuse,  usa 
de  la  mesme  fiction  du  soir  précèdent,  attendant 

son  amoureux,  qui  vint  souper  gratieusement  aveq 
elle.  Et,  luy  ayant  demandé  de  quelle  couleur  il  se 
devoit  vestir  le  jour  ensuivant,  elle  respondit  : 
«  De  satin  cramoisi  tout  brodé  d'or  et  de  perles, 
avec  la  garniture  du  cheval  d'une  mesme  façon, 
par  ce  que  je  seray,  dit-elle,  vestue  d'une  mesme 
couleur.  —  Madame,  dit  Fortunio,  ne  vous 
esmerveillez  point  si  je  viens  demain  plus  tard  au 
tournoy  que  les  autres  fois,  car  ce  ne  sera  pas 
sans  cause  que  je  retarderay  ma  venue.  » 

Le  troisième  jour  venu,  et  l'heure  du  tournoy, 
tout  le  peuple  attendoit  d'un  grand  désir  l'honno- 
rable  triomphe,  mais  il  ne  se  trouva  aucun  qui 
osast  comparoistre,  pour  l'invincible  force  du  che- 
valier inconnu.  Or  le  trop  long  séjour  du  gentil 
chevalier  non  seulement  donna  grand  soupçon  au 
peuple,  mais  aussi  à  la  damoiselle,  nonobstant  qu'il 
l'en  eût  auparavant  advertie  ;  et,  vaincue  d'une 
douleur  extrême,  sans  que  nul  s'en  apperceust,  se 
laissa  tomber  evanouye.  Mais,  si  tost  qu'elle  enten- 
dit que  Fortunio  s'approchoit  de  la  place,  les  es- 
pritz  esgarez  commencèrent  à  retourner  à  leur 
première  place.  Vous  eussiez  veu  Fortunio  vestu 
d'un  riche  accoutrement,  et  la  garniture  de  son 
cheval  d'or  fin  tout  semée  de  beaux  rubiz,  esme- 
raudes,  saphiz,  et  de  grosses  perles  qui,  selon  le 
jugement  universel,  valoyent  plus  qu'un  royaume. 
Si  tost  qu'il  fut  arivé  en  place,  tout   le  peuple  se 

mit  à  crier  à  haute  voix  :  «  Vive,  vive  le  chevalier 
inconneu  !  »  en  sifflant  et  frappant  de  ses  mains. 
Estant  entré  en  la  lice,  il  se  porta  si  vaillamment 
que,  les  ayant  tous  renversez  par  terre,  il  obtint  la 
victoire.  Et,  estant  descendu  de  son  puissant  che- 
val, il  fut  enlevé  sur  les  espaulles  des  plus  apparans 
de  la  cité  et  porté  incontinent  en  la  présence  du 
roy,  aveq  trompettes  et  instrumens  de  musique, 
accompagnez  de  criz  et  voix  qui  alloyent  jusques 
au  ciel.  Après  qu'on  luy  eust  osté  le  heaume  et  le 
harnoy  luysant,  le  roy  apperceut  ce  beau  fîlz,  et, 
ayant  fait  appeller  sa  fille  en  la  présence  de  tout  le 
peuple,  la  fit  espouser  aveq  grand  triomphe,  te- 
nant table  ouverte  à  tous  venans  par  l'espace  d'un 
mois. 

Ayant  Fortunio  demeuré  quelque  temps  aveq 
sa  bien  aymée,  estimant  qu'il  n'estoit  pas  conve- 
nable de  demeurer  ainsi  oisif  et  conter  les  heures 
comme  font  ceux  qui  sont  sotz  et  privez  de  bon 
sens,  délibéra  de  se  partir  et  s'en  aller  en  lieu  où  sa 
prouesse  fut  conneuë;  et,  ayant  fait  apprester  une 
galère  aveq  grans  trésors  que  son  beau  père  luy 
avoit  donnez,  ayant  prins  congé  de  luy  et  de  sa 
femme,  il  monta  sur  la  mer,  où  il  eut  le  vent  assez 
favorable,  tant  qu'il  entra  en  la  mer  Atlantique.  Et, 
ayant  desja  fait  environ  cinq  ou  six  lieues  en  icelle, 
voila  la  plus  grande  seraine  qu'on  veit  onques  qui 
s'approcha  de  la   galère  et  commença  à   chanter 

doucement.  Or,  Fortunio,  qui  tenoit  la  teste  sur  le 
bord  de  la  galère  pour  escouter  ce  doux  chant,  se 
vint  à  endormir,  et  ce  pendant  il  fut  par  la  seraine 
engloty,  laquelle  se  cacha  incontinent  dedans  la 
mer.  Les  mariniers,  ne  le  pouvant  secourir,  cre- 
voyent  de  douleur;  et,  estans  ainsi  tous  désolez  et 
quasi  comme  désespérez,  couvrirent  la  galère  de 
noir,  et  s'en  retournèrent  vers  Odescalque,  îuy  ra- 
conter le  cas  horrible  et  estrange  qui  leur  estoit 
survenu  en  mer.  Dond  le  roy  et  Doralice  et  toute 
la  cité,  sentans  grande  douleur,  se  vestirent  de  noir 
pour  faire  le  dueil  d'un  tel  personnage. 

A  quelque  temps  de  là,  Doralice  enfenta  un 
beau  filz,  lequel,  estant  nourry  mignardement,  vint 
jusques  à  l'aage  de  deux  ans.  Et  la  pauvre  désolée 
Doralice,  considérant  d'estre  privée  de  son  cher 
espoux,  et  que  toute  espérance  estoit  perdue  de 
e  pouvoir  jamais  recouvrer,  délibéra,  d'un  haut  et 
magnanime  courage,  de  se  mettre  à  la  fortune  de 
la  mer  et  essayer  son  aventure,  nonobstant  que  son 
père  ne  le  voulust  consentir.  Et  de  fait,  ayant  fait 
préparer  une  galère  bien  armée  et  équipée  d'un 
grand  avantage,  elle  print  aveq  soy  trois  pommes 
fort  bien  ouvrées,  Tune  desquelles  estoit  de  lait- 
ton,  l'autre  d'argent  et  la  troisième  de  fin  or.  Cela 
fait,  ayant  prins  congé  de  son  père,  monta  sur  mer 
aveq  son  petit  filz,  et,  ayant  fait  hausser  les  voiles, 
elle  entra  en  haute  mer.   La  pauvre  dame,  navi- 


FABLE     IV  73 

géant  ainsi,  ayant  la  mer  assez  favorable,  pria  les 
mariniers  de  la  mener  au  lieu  propre  où  la  sereine 
engloutit  son  mary.  Ce  qui  fut  fait.  Estant  arrivée 
en  ce  lieu,  le  petit  filz  commença  à  pleurer  et  crier 
à  plaine  gorge;  et,  ne  le  pouvant  appaiser,  lamere 
print  la  pomme  de  cuivre  et  la  bailla  à  ce  petit  en- 
fant; et,  ce  pendant  qu'il  s^en  jouoit,  la  seraine 
l'apperceut  et  s'approcha  de  la  galère,  et  en  levant 
la  teste  hors  de  l'eau  dit  à  la  femme  :  «  Dame, 
donnez-moy  cette  pomme,  car  j'en  suis  grande- 
ment amoureuse.  »  Et  la  dame  luy  respondit  qu'elle 
ne  la  luy  bailleroit  point,  à  cause  que  c'estoit  le 
passetemps  de  son  petit  enfant.  «  Si  tu  me  la  veux 
bailler,  dit  la  sereine,  je  te  montreray  ton  espoux 
jusques  à  l'estomac.  »  La  dame,  entendant  ces  pro- 
pos et  désirant  grandement  de  voir  son  espoux,  la 
luy  donna  courtoisement.  Et  la  sereine,  en  recom- 
pense d'un  tel  don,  luy  montra,  suyvant  sa  pro- 
messe, son  mary  jusques  à  l'estomac;  puis,  l'ayant 
plongé  dedans  la  mer,  ne  se  laissa  plus  voir  pour 
lors.  Or  la  dame,  qui  avoit  diligemment  considéré 
tout  ce  fait,  eut  plus  grand  désir  de  le  voir  tout, 
et,  ne  sachant  que  faire  ny  que  dire,  se  confortoit 
avec  son  petit  enfant;  et,  afin  de  le  faire  taire,  elle 
luy  bailla  la  pomme  d'argent.  Mais,  si  tost  que  la 
sereine  l'eut  apperceuë,  la  demanda  en  don.  Tou- 
tefois, se  frottant  les  espaulles,  et  voyant  que 
c'estoit  le  passetemps  de  son  petit  enfant,  refusoit 

de  la  luy  bailler,  tellement  que  la  sereine  luy  dit  : 
«  Si  tu  me  la  veux  donner,  je  te  montreray  ton 
espoux  jusques  aux  genoux.  »  La  pauvre  Doralice, 
qui  avoit  plus  grand  désir  que  jamais  de  voir  son 
cher  espoux,  préféra  l'amour  du  mary  à  celuy  de 
son  petit  filz,  et  la  luy  donna  joyeusement,  et  la 
sereine,  ayant  maintenu  sa  promesse,  se  plongea  de 
rechef  en  l'eau.  Ce  pendant  la  pauvre  dame  ne  savoit 
que  dire  et  quel  party  prendre  pour  délivrer  son 
mary  de  mort  ;  et,  ayant  prins  son  petit  filz  entre 
ses  bras,  qui  pleuroit  incessamment,  se  consoloit 
aveq  luy.  Le  petit  filz,  se  souvenant  de  sa  pomme, 
de  laquelle  il  se  souloit  jouer,  se  mit  si  fort  à  pleu- 
rer que  la  mère  fut  contrainte  de  luy  bailler  la 
pomme  d'or;  mais,  si  tost  que  ce  gourmand  pois- 
son l'eut  apperceuë,  et  ayant  considéré  qu'elle 
estoit  plus  belle  que  les  autres,  la  requit  en  don, 
et  seut  si  bien  faire  et  dire  que  la  mère  la  luy  bailla 
contre  le  vouloir  de  son  petit  enfant.  Et,  pour- 
autant  que  la  sereine  luy  avoit  promis  de  luy  faire 
voir  son  mary  tout  entier,  afin  de  ne  rompre  sa 
promesse,  s'approcha  de  la  galère,  et,  ayant  un 
peu  levé  le  dos,  le  luy  monstra  apertement.  Alors 
Fortunio,  se  voyant  hors  de  l'eau  et  assis  sur  le 
doz  de  la  sereine,  estant  en  liberté,  sans  plus  re- 
tarder s'en  va  proférer  ces  parolles  :  «  Je  voudrois 
estre  un  aigle  »,  et  tout  soudain  il  devint  aigle, 
et,  ayant  prins  sa  volée,  s'en  va  aborder  sur  le  maz 

de  la  galère,  et  descendit  à  bas,  en  la  présence  de 
tous  les  mariniers,  en  la  propre  forme  qu'il  estoit 
auparavant.  Puis  commença  à  baiser  et  embrasser 
premièrement  sa  femme  aveq  son  petit  enfant,  et 
toute  la  trouppe  des  mariniers.  Iceux,  tresjoyeux 
d'avoir  recouvré  Pespoux,  s'en  retournèrent  au 
royaume  paternel,  et,  si  tost  qu'ilz  furent  arrivez 
au  port,  vous  eussiez  ouy  trompettes,  tabourins, 
fifres,  hautz-bois  et  autres  instrumens,  sonner  de 
toutes  partz.  Le  roy,  voyant  cela,  s'esmerveilla,  ne 
sachant  que  cela  signifioit.  Tout  incontinent  après 
voicy  arriver  un  messager,  qui  luy  porta  les  nou- 
velles comme  son  gendre  Fortunio  estoit  arrivé 
avec  sa  fille.  Estans  descenduz  de  la  galère,  ilz 
s'en  allèrent  tout  droit  au  palaix,  où  ilz  furent  re- 
ceuz  en  grand  triomphe.  A  quelque  temps  de  là, 
Fortunio  s'en  alla  vers  sa  maison,  et,  s'estant  fait 
devenir  loup,  dévora  sa  marâtre  et  son  frère  Va- 
lentin,  pour  le  tort  qu'ilz  luy  avoyent  fait.  Puis 
monta  à  cheval  et  s'en  retourna  au  royaume  de 
son  beau  père,  où  il  vesquit  longuement  en  grande 
félicité  avec  s'amie  Doralice,  en  grant  contente- 
ment des  deux  parties. 

Si  tost  que  Alterie  eut  finy  sa  piteuse  fable,  la 
royne  luy  commanda  de  reciter  son  énigme;  ce  qu'elle 
feît  en  disant  ainsi  : 

Bien  loin  d'icy  un  animal  se  treuve, 
De  soy  cruel,  gentil  en  apparence, 
Et  en  deux  parts  la  nature  Pespreuve, 
Et  d'inhumaine  et  féminine  essence, 
Assez  plaisant  et  de  t'aymer  controuve  ; 
Son  chant  fort  doux  meine  communément 
Les  gens  à  mort  avec  un  grand  tourment. 

Le  notable  énigme  recité  par  Alterie  fut  interprété 
en  diverses  manières,  et  ne  s'en  trouva  point  qui  fra- 
past  au  but ,  tellement  que  la  belle  Alterie ,  voyant 
qu'on  ne  le  pouvoit  résoudre,  dit  humainement  : 
«  Messeigneurs ,  le  vray  sens  de  mon  énigme  n'est 
autre  chose  que  la  sereine,  qui  se  tient  dedans  l'eau 
de  la  mer,  et  est  une  beste  fort  plaisante  à  veoir, 
parce  qu'elle  ha  le  visage,  V estomac,  le  corps  et  les 
bras  d'une  belle  damoiselle,  et  tout  le  reste  est  poisson 
plein  d'escailles,  assez  cruel.  Elle  chante  doucement, 
et  de  son  chant  elle  vient  à  endormir  les  mariniers 
pour  les  faire  précipiter  en  l'eau.  »  Chacun  loua  cette 
gracieuse  et  subtile  resolution.  Mais  elle  remercia  toute 
l'assistance  de  l'avoir  ainsi  escoutée.  Cela  fait,  Ma- 
dame commanda  à  Entrée  qu'elle  poursuyvist  l'ordre 
commencé,  ce  quelle  fit  en  disant... 

Isotte,  femme  de  Lucafer  Albani,  de  Bergam ,  cuidant  par 
finesse  décevoir  Travaillin ,  vacher  de  son  frère  Emilian, 
pour  le  trouver  menteur,  perdit  la  métairie  de  son  mary, 
et  s'en  retourna  au  logis  avec  la  teste  d'un  taureau ,  les 
cornes  dorées,  et  toute  honteuse. 


j  a  force  de  Pinfalible  vérité  est  si 
I  grande  que,  selon  le  tesmoignage 
\  de  la  sainte  Escriture,  il  seroit  plus 
[  facile  que  le  ciel  et  la  terre  print  fin 
que  la  vérité  vinst  à  défaillir,  joinct  que  la  vérité  a 
si  grand  privilège,  selon  le  dit  des  sages  du  monde, 
qu'elle  surmonte  le  temps.  Et,  tout  ainsi  que 
Thuyle  estant  mise  en  quelque  vaisseau  demeure 
tousjours  au  dessus,  aussi  la  vérité  vient  au  des- 
sus de  la  mensonge.  Au  moyen  de  quoy  on  ne 
se  doit  point  esmerveiller  de  ce  mien  commence- 
ment, car  je  Pay  fait  estant  esmeuë  de  la  meschan- 
ceté  d'une  mauvaise  femme,  laquelle,  cuidant  par 
ruses  et  paroles  faintes  suposer  un  pauvre  jeune  fllz 

simple  à  dire  la  mensonge,  il  dit  la  vérité,  dond 
elle  fut  à  la  fin  confuse  et  infâme,  comme  femme 
malheureuse,  comme  je  vous  raconteray  avec  la 
présente  fable,  laquelle  vous  sera  en  temps  et  lieu 
plustost  proufitable  que  dommageable,  si  vous  en 
goustez  bien  le  subject. 

Vous  devez  donc  sçavoir,  notables  dames,  que 
à  Bergam,  cité  ancienne  de  Lombardie,  y  avoit 
une  fois  un  homme  riche  et  puissant,  nommé 
Pierre  Marie  Albanî,  qui  avoit  deux  enfans,  l'un 
desquels  se  nommoit  Emilian,  et  l'autre  Lucafer. 
Avec  ce  il  avoit  deux  métairies,  Tune  s'appelloit 
Gorem,  et  l'autre  Pedren.  Or  les  deux  frères,  c'est 
à  savoir  Emilian  et  Lucafer,  après  la  mort  de 
Pierre  Marie,  leur  père,  divisèrent  entre  eux  les 
métairies,  tellement  que  Pedren  escheut  à  Emilian, 
et  Gorem  à  Lucafer.  Emilian  avoit  un  fort  beau 
troupeau  de  brebis,  avec  un  grand  nombre  de 
jeunes  taureaux  et  une  bergerie  de  belles  vaches  ;  et 
de  tout  cela  estoit  gardien  un  nommé  Travaillin, 
homme  autant  fidèle  et  loyal  que  rien  plus,  et  avoit 
cette  bonne  grâce  en  luy  que  pour  mourir  il  n'eust 
point  dit  une  mensonge,  gardant  ses  bestes  en  si 
grande  diligence  qu'il  n'avoit  point  de  pareil  en 
ce  monde.  Or  tenoit-il  avec  ses  vaches  quelque 
quantité  de  taureaux,  entre  lesquelz  y  en  avoit  un 
si  beau  et  tant  aggreable  à  Emilian  qu'il  luy  avoit 
fait  dorer  les  cornes  d'or  fin,  et  jamais  Travaillin 


FABLE      V 


79 


n'alloit  à  Bergam  qu'Emilian    ne    luy  demandast 
nouvelle  de  son  taureau  aux  cornes  d'or. 

Or  advint  que,  se  trouvant  Emilian  à  deviser  avec 
son  frère  Lucafer  et  autres  siens  domestiques,  sur- 
vint Travaillin,  lequel  fit  signe  à  Emilian  de  luy 
vouloir  un  peu  parler;  et  luy,  ayant  laissé  la  com- 
pagnie de  son  frère  et  d'autres  amis,  s'y  en  alla,  et 
fut  assez  long  temps  à  luy  tenir  propos.  Et,  pourau- 
tant  qu'Emilian  luy  avoit  faict  desja  souventefois 
ce  tour  de  laisser  ses  parens  et  amis  pour  aller 
parler  à  un  vachier,  Lucafer  ne  le  pouvoit  aucune- 
ment endurer;  tellement  qu'un  jour,  estant  em- 
brasé d'un  despit,  il  monta  en  colère  et  dit  à  Emi- 
lian :  «  Je  suis  bien  scandalisé  de  vous,  mon  frère, 
de  ce  que  vous  faittes  plus  de  compte  d'un  vachier 
et  d'un  coquin  que  de  vostre  frère  propre  et  autres 
bons  amis  :  car  non  seulement  une  fois,  mais  mille, 
s'il  faut  ainsi  dire,  vous  nous  avez  laissez  en  plaine 
rue,  et  au  milieu  du  jeu,  comme  bestes  qui  vont  à 
la  boucherie,  et  vous  accointez  de  ce  gros  lour- 
dautde  Travaillin,  vostre  vachier,  pour  deviser  avec 
luy,  et  semble  que  vous  ayez  les  plus  grandes  af- 
faires de  ce  monde  ensemble,  et  tout  n'en  vaut 
pas  un  festu.  »  A  quoy  respondit  Emilian  :  «  Mon 
frère  Lucafer,  il  ne  faut  point  que  vous  reprochiez 
ainsi  mon  vachier  Travaillin,  en  vous  couroussant 
si  fort  contre  moy,  parce  qu'il  est  bon  jeune 
homme  et  me  plaist  tant  pour  sa  capacité  que  pour 

la  grande  fidélité  qu'il  use  envers  moy  ;  joinct  qu'il 
ha  une  singulière  et  louable  vertu  en  luy,  de  ce 
qu'il  ne  diroit  jamais  une  mensonge  pour  tout  l'or 
de  ce  monde.  Outre  cela,  il  ha  beaucoup  d'autres 
bonnes  conditions,  pour  lesquelles  je  suis  contraint 
de  l'aymer.  Parquoy  ne  vous  esmerveillez  point 
si  je  le  caresse.  »  Ces  propos  envenimèrent  d'a- 
vantage Lucafer,  tellement  que,  en  multipliant 
grosses  parolles  l'un  contre  l'autre,  peu  s'en  fallut 
qu'ils  ne  missent  la  main  aux  armes.  Et,  pourau- 
tant  que  Emilian  louoit  si  fort  son  Travaillin,  Lu- 
cafer luy  va  dire  :  «  Vous  louez  si  fort  ce  vachier 
pour  sa  capacité,  loyauté  et  vérité;  et  je  vous  dis 
que  c'est  le  plus  desloyal,  le  plus  impropre  et  le 
plus  grand  menteur  de  ce  monde,  et  entreprens  de 
le  vous  faire  veoir,  et  ouyr  qu'il  dira  en  vostre  pré- 
sence mesmes  quelque  mensonge.  »  Après  beau- 
coup d'autres  paroles,  ils  vindrent  à  gager  sur  cela 
leurs  métairies,  ayans  ainsi  appoincté  entr'eux  que,  si 
Travaillin  seroit  trouvé  en  mensonge,  la  métairie 
d'Emilian  seroit  à  Lucafer;  au  contraire,  s'il  ne  se 
trouvoit  mensonger,  Lucafer  perdroit  la  sienne.  Et 
de  fait,  ayans  fait  venir  un  notaire,  en  feirent  pas- 
ser contract,  avec  toutes  les  solennitez  qui  sont  re- 
quises en  telles  matières. 

Apres  que  chascun  fut  party  et  que  leur  colère 
fut  un  peu  passée,  Lucafer  commença  à  se  repentir 
de  son  marché  et  du  contract  qui  en  estoit  passé 

par  main  de  notaire,  se  faschant  grandement  de 
telle  gaigeure,  et  craignant  de  perdre  sa  métairie, 
de  laquelle  il  se  nourrissoit  avec  toute  sa  famille. 
Estant  Lucafer  de  retour  à  son  logis,  sa  femme, 
qui  se  nommoit  Isotte,  le  voyant  si  dolent,  sans  sça- 
voir  la  cause,  luy  dit  :  «  Dea,mon  mary,  qu'avez- 
vous  à  estre  si  triste  ?  »  Et  Lucafer  luy  respondit  : 
«  Tais-toy,  je  te  prie,  et  ne  m'augmente  point  la 
fascherieque  j'ay.»  Mais  Isotte,  désirant  le  sçavoir, 
tant  seut  faire  et  dire  que  le  mary  raconta  tout. 
Alors  elle  luy  dit  d'un  visage  joyeux  :  «  Est-ce  la 
cause  pourquoy  vous  estes  en  si  grand  esmoy  ?  Ne 
vous  souciez  point  de  cela,  car  j'entreprens  sur  ma 
vie  que  Travaillin  dira  non  seulement  une  men- 
songe à  son  maistre,  mais  plus  de  mil.  »  Lucafer, 
entendant  cela,  resta  tout  content.  Et,  pourautant 
que  Isotte  savoit  fort  bien  que  son  beau  frère 
Emilian  aymoit  grandement  le  taureau  aux  cornes 
d'or,  elle  mit  son  dessein  de  l'attraper;  et  de  fait, 
s'estant  accoustrée  d'habits  fort  lascifz  et  fardée 
qu'il  n'y  manquoit  rien,  se  partit  de  Bergam  et 
s'en  alla  à  Pedrem,  où  estoit  la  métairie  d'Emilian; 
et,  si  tost  qu'elle  fut  entrée  au  logis,  elle  trouva 
Travaillin  qui  faisoit  du  fromage,  et,  l'ayant  salué, 
luy  dit  :  «  Travaillin,  je  suis  venue  icy  pour  te  vi- 
siter, et  pour  boire  du  lait  et  manger  du  fromage 
avec  toy.  —  Vous  soyez  la  tresbien  venue,  mais- 
tresse  »,  respondit  Travaillin;  et,  l'ayant  fait  as- 
Straparole.  II.  i  i 

seoir,  commença  à  préparer  la  table  avec  bon  fro- 
mage de  brebis  et  autres  choses,  pour  l'honnorer. 
Et,  pourautant  qu'il  la  voyoit   ainsi  belle  et  seu- 
lette,  et  qu'elle  n'avoit  pas  de  coustume  venir  vers 
luy,  il  fut  tout  estonné,  et  ne  se  pouvoit  persuader 
que  ce  fût  Isotte,  femme  du  frère  de  son  maistre. 
Mais,  pourautant  qu'il  l'avoit  veûe  autrefois,  il  tas- 
choit  de  la  caresser  et  honnorer  selon  son  estât. 
La  table  desservie,  Isotte,  voyant  que  Travaillin 
estoit  après  pour  faire  le  fromage,  luy  dit  :  «  Es- 
coute,  mon  ami  Travaillin,  je  te  veux  ayder  à  faire 
.ton  fromage.  —  Ce  qu'il  vous  plaira,  Madame  », 
respondit-il.  Et,  sans  dire  autre  chose,  retroussa  ses 
manches  jusquesau  coude,  en  monstrant  ses  beaux 
bras  blancz  comme  neige,  et  se  travailloit  après  ce 
fromage,  monstrant  aucunefois  son  gentil  estomac, 
où  il  y  avoit  deux  petits  tetins  qui   sembloyent 
deux  pommes.  Outre  cela,  elle  venoit  à  approcher 
de  si  prés  son  vermeil  visage  à  celuy  de  Travaillin 
que   l'un    touchoit   quasi    l'autre.    Or   Travaillin, 
nonobstant  qu'il  fust  vachier  et  nourry  aux  champs, 
si  ne  laissoit-il  pas  estre  assez  fin;   et,  voyant  les 
manières  de  faire  de  la  dame,  qui  demonstroyent 
en  elle  un  amour  lascif,  l'alloit  entretenant  de  pa- 
rolles  et  d'oeillades,  feignant  de  n'entendre  rien  en 
matière  cTamour.   Mais  la  dame,  qui  pensoit  qu'il 
fust  embrasé  de  son  amour,  devint  si  fort  amou- 
reuse  de  luy   qu'elle    ne  sçavoit  de  quel  coté  se 

tourner.  Et,  combien  que  Travaillin  conneust  bien 
l'amour  lascif  de  ceste  femme,  si  n'en  osoit-il  rien 
dire,  craignant  de  la  fascher.  Mais  elle,,  qui  estoit 
desja  touchée  au  vif,  connoissant  la  nonchalance 
de  Travaillin,  luy  dit  :  «  Dea,  Travaillin,  qui  est 
la  cause  que  vous  estes  ainsi  resveur,  et  que  ne 
daignez  parler  à  moy?  Vous  seroit-il  point  venu 
quelque  appétit  de  moy?  Ne  cache  point  ton 
vouloir,  car  tu  m'offencerois  piustost,  veu  que  je 
suis  à  ton  plaisir  et  commandement.  »  Travaillin, 
oyant  ces  propos,  se  resjouit  grandement,  et  fai- 
soit  semblant  de  l'aymer.  La  sotte  femme,  le  voyant 
embrasé  de  son  amour,  estimant  qu'il  estoit  temps 
qu'elle  vînt  à  ce  qu'elle  desiroit,  luy  dit  ces  propos  : 
«  Mon  amy  Travaillin,  je  voudrois  bien  que  tu  me 
fisses  un  grand  plaisir,  et,  quand  tu  me  le  refuse- 
rois,  je  dirois  bien  que  tu  fais  peu  de  compte  de 
l'amour  que  je  te  porte,  et  serois  peut-estre  cause 
de  ma  ruyne  ou  de  ma  mort.  »  Et  Travaillin  luy 
respondit  :  «  Madame,  je  suis  content  d'exposer 
ma  propre  vie,  non  pas  seulement  mon  bien,  pour 
l'amour  de  vous;  et,  combien  que  vous  me  com- 
mandiez chose  difficile,  toutefois  l'amour  que  je 
vous  porte  et  que  vous  me  monstrez  me  la  rendroit 
facile.  »  Alors  Isotte,  ayant  prins  un  peu  har- 
diesse, luy  dit  :  «  Si  tu  m'aymes  comme  je  croy, 
je  le  connoistray  maintenant.—  Commandez-moy, 
Madame,   respondit  Travaillin,    et   vous  le  con- 

noistrez.  —  Je  ne  veux  autre  chose  de  toy,  dit 
Isotte,  sinon  la  teste  du  taureau  qui  ha  les  cornes 
d'or,  et  puy  fay  de  moy  tout  ce  qu'il  te  plaira.  » 
Travaillin,  oyant  ces  propos  là,  fut  tout  estonné; 
mais,  vaincu  d'un  amour  charnel  et  des  mignar- 
dises de  ceste  femme  impudique,  respondit  :  «  Ne 
me  demandez-vous  autre  chose,  Madame?  Je  vous 
donne  non  seulement  la  teste,  mais  tout  le  corps 
et  ma  personne  propre.  »  Ayant  dit  cela,  il  print 
un  peu  de  hardiesse  et  embrassa  la  dame,  recueil- 
lant avec  elle  les  derniers  fruictz  d'amour.  Cela 
fait,  Travaillin,  ayant  trenché  la  teste  au  taureau, 
la  mit  en  un  sac  et  la  présenta  à  la  dame,  laquelle, 
se  trouvant  contente,  tant  pour  le  désir  accomply 
que  pour  le  plaisir  receu,  s'en  retourna  en  son  lo- 
gis avec  plus  de  cornes  que  de  métairies. 

Si  tost  qu'elle  se  fut  partie,  Travaillin  fut  tout 
estonné,  et  commença  à  penser  comment  il  devoit 
faire  pour  s'excuser  de  la  perte  du  taureau  aux 
cornes  d'or,  que  son  maistre  Emilian  aymoit  tant. 
Estant  ainsi  en  ce  tourment  d'esprit  et  ne  sçachant 
que  faire  ou  que  dire,  à  la  fin  s'imagina  de  prendre 
une  branche  d'arbre  et  la  vestir  de  quelques  siens 
pauvres  habitz,  et  faindre  que  ce  fust  son  maistre, 
et  expérimenter  comment  il  devoit  faire  quand  il 
seroit  devant  son  maistre  Emilian.  Apres  avoir  ac- 
coustré  ce  fantausme  en  sa  chambre,  il  s'absenta 
quelque  peu,  et  puis  retourna  et  salua  cette  bran- 

che  vestue,  en  disant  :  «  Bon  jour,  mon  maistre», 
et,  en  respondant  à  soymesmes,  disoit  :  «  Tu  sois 
le  bien  venu,  Travaillin  ;  comment  te  portes-tu  ? 
Comment  vont  tes  affaires  ?  Il  y  a  long  temps  que 
tu  ne  t'es  laissé  veoir.  —  Je  me  porte  fort  bien, 
respondit-il;  j'ay  esté  tant  empesché  que  je  n'ay 
peu  venir  vers  vous.  —  Comment  se  porte  le  tau- 
reau aux  cornes  dorées  ?  »  disoit  Emilian  ;  et  il  res- 
pondit  :  «  Par  mon  serment,  Monsieur,  les  loups 
l'ont  dévoré  dedans  le  bois.  »  Et  demeuroit  sur  ce 
poinct,  ne  sçachant  plus  que  dire,  mais  s'en  re- 
tournoit  tout  fasché.  Puis  s'en  retournoit  en  la 
chambre  et  recommençoit  sa  harengue  en  disant  : 
«  Dieu  vous  garde,  maistre.  —  Et  toy  aussi,  Tra- 
vaillin. Comment  vont  noz  affaires?  Que  fait  nostre 
taureau  aux  cornes  dorées?  — Je  me  porte  bien, 
Monsieur,  Dieu  mercy,  et  vous  ;  mais  le  toreau  se 
partit  un  jour  de  la  bergerie  en  la  malheure, 
et,  en  combatant  avec  les  autres  taureaux,  fut  si 
asprement  navré  qu'il  en  est  mort.  —  Mais  où 
est  donq  la  peau  et  les  cornes?  »  Et  lors  il  ne  sça- 
voit  plus  que  respondre.  Bref,  ayant  faict  cela  par 
plusieurs  fois,  il  ne  sçavoit  plus  quelle  excuse  trou- 
ver qui  fût  au  moins  pertinente. 

Isotte,  qui  s'en  estoit  desja  retournée  vers  son 
logis,  dit  à  son  mary  :  «  Comment  fera  le  pauvre 
Travaillin  quand  il  se  voudra  excuser  vers  son 
maistre  Emilian  de  la  mort  du  taureau  aux  cornes 

d'or,  qu'il  aimoit  tant?  Il  ne  se  pourra  pas  tenir  de 
luy  dire  quelque  mensonge.  Voylà  la  teste  que 
j'ay  apportée  avec  moy  en  tesmoignage  de  ce  à 
Tencontre  de  luy,  quand  il  dira  la  mensonge.  » 
Mais  ne  luy  raconta  pas  comment  elle  luy  avoit 
fait  deux  cornes  plus  grandes  que  celles  d'un  grand 
cerf.  Lucafer,  voyant  la  teste  du  taureau,  fut  fort 
joyeux,  espérant  infaliblement  de  gaigner  sa  cause; 
mais  il  luy  advint  bien  au  contraire,  comme  vous 
entendrez  cy-aprés. 

Travaillin,  ayant  fait  diverses  harengues  et  au- 
tant de  responces  aveq  l'homme  de  bois,  tout 
ainsi  que  s'il  eust  parlé  à  son  maistre  propre,  et 
n'en  voyant  aucune  se  conformer  à  son  désir,  dé- 
termina, sans  autre  pensement,  s'en  aller  trouver 
son  maistre,  quoy  qu'il  en  advînt.  Et  de  fait,  es- 
tant allé  à  Bergam,  il  trouva  son  maistre,  qu'il  sa- 
lua joyeusement,  et  le  maistre  luy  rendit  le  salut, 
en  disant  :  «  Que  dit  le  cœur,  Travaillin  ?  Il  y  a  si 
long  temps  que  tu  ne  fuz  icy  et  que  je  n'ay  eu 
aucune  nouvelle  de  toy  !  —  Monsieur,  respondit 
Travaillin,  les  grandes  occupations  en  ont  esté 
cause.  —  Comment  se  porte  le  taureau  aux  cornes 
dorées?  »  dit  Emilian.  Alors  Travaillin,  estant  tout 
confuz  et  devenu  par  le  visage  rouge  comme 
feu,  se  vouloit  quasi  excuser  et  déguiser  la  vérité; 
mais,  parce  qu'il  craignoitde  souiller  son  honneur, 
il  print  un  peu  de  hardiesse  et  commença  l'histoire 

d'Isotte,  en  racontant  par  le  menu  tout  ce  qu'il 
avoit  fait  aveq  elle,  et  l'issue  de  la  mort  du  taureau, 
dond  Emilian  fut  tout  estonné,  tellement  que  Tra- 
vaillin  fut  estimé  homme  véritable,  et  tenu  en 
bonne  réputation  de  ce  qu'il  n'avoit  point  caché  la 
vérité.  Au  reste,  Emilian  gaigna  la  métairie,  et  Lu- 
cafer  [demeura]  cornu,  aveq  sa  truande  femme 
Isotte,  qui,  pensant  tromper  autruy,  se  trouva  soy- 
mesme  deceue  et  infâme. 

La  nouvelle  finie,  chacun  de  l'honneste  compagnie 
blasma  grandement  la  desbordée  hotte,  en  louant  et 
exaltant  Travaillin  ,  non  pas  sans  se  mocquer  de  la 
sotte  femme  qui  s'estoit  ainsi  vilainement  assubjectie 
à  un  pauvre  vacher  pour  son  insatiable  avarice.  Et, 
pourautant  que  V énigme  d'Eritrée  restoit  à  dire, 
Madame  luy  fit  signe  quelle  ne  rompît  point  Vordre 
commencé.  Alors,  sans  plus  retarder,  elle  dit  ainsi  : 

Au  cul  je  voy  une  teste  eslevée , 
Et  à  son  aise  un  cul  assis  en  terre; 
Une  puissante  après  s'y  est  trouvée, 
Qui  ne  dit  mot  et  le  chef  fort  luy  serre; 
Deux  la  voyant  sans  trop  grande  courvée 
Et  de  plus  fort  son  chef  alors  enserre. 
Dix  outre  plus  la  viennent  à  mouvoir; 
Si  bien  que  c'est  chose  assez  belle  à  veoir. 

Si  les  dames  avoient  ris  de  la  fable,  elles  ne  prin- 
drtnt  pas  moins  de  passetemps  de  Venigme.  Et,  pour- 

autant  qu'il  ne  se  trouva  aucun  en  la  compagnie  qui 
le  sceust  interpréter,  Eritrée  dit  :  «  Messieurs,  mon 
énigme  ne  signifie  autre  chose  sinon  celuy  qui  est 
couché  derrière  une  vache,  en  luy  tirant  le  laid  :  car 
il  tient  la  teste  prés  du  cul  de  la  vache,  et  le  cul  de 
celuy  qui  tire  la  vache  se  repose  à  son  aise.  Elle  est 
patiente  et  retenue  par  un  qui  la  tire,  et  estant  regar- 
dée de  deux  yeux  et  maniée  de  deux  mains  et  dix 
doigts  qui  luy  tirent  le  laict.  » 

Cet  ingénieux  énigme,  avec  son  interprétation, 
pleut  merveilleusement  à  toute  la  compagnie.  Mais, 
pourautant  que  toutes  les  estoilles  estoient  desja 
cachées,  hor-mis  celle  qui  luit  au  poinct  du  jour, 
Madame  commanda  que  chacun  s'allast  reposer,  et 
qu'on  retournast  le  soir  ensuyvant ,  soubz  peine 
d'amende  arbitraire. 


^ 


E,  Champ  ' 

Fable  I. 


LA  QUATRIÈME    NUICT 


;  esja  le  blond  Appollo,  aveq  son  flam- 
boyant chariot,  avoit  laissé  notre  hemi- 
[  sphère ^  et,  s'estant  plongé  en  la  mer, 
is'en  estoit  allé  aux  antipodes;  et  ceux 
qui  labouroyent  la  terre,  se  trouvans  lassez  par  le 
long  travail  [osté  toutes  concupiscences) ,  se  repo- 
soyent  doucement  en  leur  lict ,  quand  Vhonneste  et 
notable  compagnie  comparut  joyeusement  au  lieu  ac- 
coutumé. Et,  après  que  les  hommes  et  les  dames 
eurent  un  peu  ris  et  devisé,  madame  Lucrèce,  ayant 
imposé  silence  à  tous,  commanda  que  le  vaisseau  d9or 
fust  apporté;  escrivant  de  sa  propre  main  le  nom  de 
cinq  damoiselles  et  les  ayant  mis  dedans  le  vaisseau, 
appella  le  seigneur  Evangeliste ,  luy  commandant  de 
les  tirer  l'un  après  Vautre,  à  fin  quon  peust  con- 
noisire  ceux  qui  devoyent  raconter  et  fabloier   icelle 

nuict.  Alors  le  seigneur  Evangeliste ,  laissant  ses 
propos  qu'il  tenoit  aveq  Loyse  [comme  obéissant), 
s'en  alla  mettre  à  genoux  devant  Madame,  et  tira 
premièrement  le  nom  de  Fleurdiane,  puis  de  Vincende 
et  de  Loyse ,  aveq  Isabelle  et  Alienor,  qui  vindrent 
après  consequtivement.  Et,  devant  quon  commençast 
à  deviser,  Madame  commanda  que  Moulin  et  le 
Trevisan  missent  la  main  à  leurs  lucz,  et  qu'on  chan- 
tast  quelque  chanson,  qui  fut  telle. 

Comme  au  milieu  le  soleil  reluisant 
De  tout  autre  astre  esteint  bien  la  clarté, 
Icelle  aussi,  de  ses  yeux  produisant 
Les  beaux  rayons  remplis  d'aménité, 
Vient  accroissant  et  tousjours  produisant 
Ses  gentilz  faitz  aveq  propriété. 
Heureux  celuy  qui  de  sa  gentil  bouche 
Oyt  le  doux  son,  et  ses  habits  attouche. 

La  chanson  fut  diligemment  escoutée  et  louée  d'un 
chacun.  Mais  madame  Lucrèce,  voyant  qu'elle  estoit 
finie,  commanda  à  Fleurdiane,  à  qui  estoit  escheu  le 
premier  lieu  de  commencer  les  fables  de  la  quatrième 
nuict,  qu'elle  se  despeschast  de  dire  la  sienne,  afin  de 
poursuivre  V ordre  du  passetemps  desja  commencé. 
Icelle,  non  moins  convoiteuse  de  dire  que  â'escouter, 
commença  ainsi... 

Richard,  roy  de  Thebes,  avoit  quatre  filles,  l'une  desquelles 
s'en  alla  vagabonde  par  le  monde,  et  de  Constance  se  fit 
appeller  Constantin,  et  arriva  en  la  court  de  Cacus,  roy  de 
Bettinie,  lequel,  par  ses  prouesses  et  bonnes  conditions, 
la  print  en  mariage. 


(es  chères  et  gratieuses  dames,  la  fable 
racontée  le  soir  précèdent  par  nostre 
i  sœur  Entrée  m'a  rendu  le  courage  si 
;  honteux  qu'elle  m'ha  quasi  diverty  de 
fabloyer  ce  soir  icy;  toutesfois,  l'honneur  et  obéis- 
sance que  je  doy  à  Madame,  et  la  révérence  que 
je  suis  tenue  avoir  vers  ceste  honnorable  et  ag- 
greable  compagnie,  me  contraint  et  donne  courage 
d'en  raconter  une,  laquelle  n'estant  pas  si  belle  et 
plaisante  comme  celle  qui  ha  esté  racontée  d'elle, 
si  est-ce  que  je  vous  en  feray  le  discours  ;  et  vous 
entendrez  comment  une  pucelle  d'un  cœur  noble, 
à  qui  fortune  fut  assez  plus  favorable  en  ses  faictz 
que  la  raison,   ayma  mieux  devenir   servante  que 

d'abaisser  sa  condition,  et,  après  grande  servi- 
tude, devint  femme  du  roy  Cacus,  comme  vous 
entendrez  par  le  présent  discours. 

En  la  noble  cité  de  Thebes,  en  Egipte,  garnie 
de  beaux  édifices,   tant  particuliers  que   publiqz, 
abondante  en  bledz,  d'eaux  fresches,  et  générale- 
ment de  toutes  les  choses  qui  appartiennent  à  une 
triomphante  cité,  regnoit  au   temps  passé  un  roy 
nommé  Richard,   homme   sçavant  et  magnanime 
en  toutes  choses.  Icelluy,  désirant  laisser  après  soy 
des  héritiers,  espousa  Valériane,  fille   de  Marlian, 
roy    d'Escosse,    belle,  gratieuse  à  merveilles,    et 
d'icelle    engendra   trois   filles,    belles  et    fresches 
comme  la  rose  du  matin,  l'une  desquelles  se  nom- 
moit  Valence,  l'autre   Dorothée,  et   la  troisième 
Spinelle.  Richard,  voyant  que  sa  femme  Valériane 
nestoit  plus  en  terme  d'avoir  enfans,  et  les  trois 
filles  estre  en  aage  pour  estre  mariées,  délibéra  de 
les  loger  toutes  trois  honnorablement,  et  diviser 
son  royaume  en  trois  parties  pour  ses  trois  filles, 
retenant  seulement  ce  qui  estoit  suffisant  pour  l'en- 
tretenement  de  soy  et  de  sa  famille  et  de  toute  sa 
court  ;  et,  tout  ainsi  qu'il  avoit  délibéré,  il  mit  en 
exécution.  Les  trois  filles  mariées  à  trois  puissans 
roys,  l'une  au  roy  de  Scardone,  l'autre  au  roy  des 
Gothz,  et  la  troisième  au  roy  de   Scythie,  ayant 
chacune  d'icelles  le  tiers  du  royaume  paternel  au 
nom  et  en  faveur  de  mariage,  le  bon  roy,  ayant 

une  petite  partie  pour  luy  ayder  à  survenir  à  ses 
nécessitez,  ne  laissoit  de  vivre  assez  honnestement 
aveq  sa  femme  Valerienne,  et  en  grande  tranquil- 
lité. Advint  que,  à  quelque  temps  de  là,  la  royne, 
de  laquelle  le  roy  n'esperoit  plus  avoir  lignée,  en- 
fanta une  belle  petite  fille,  laquelle  fut  autant  bien 
receue  et  caressée  du  roy  que  les  trois  premières, 
et  non  pas  de  la  royne  :  ce  qu'elle  ne  faisoit  pas 
par  hayne  qu'elle  luy  portast,  mais  par  ce  que  le 
royaume  estoit  desja  divisé  en  trois  parties,  et  ne 
voyant  aucun  moyen  de  la  pouvoir  assez  suffisam- 
ment marier,  et  toutesfois  ne  luy  vouloit  pas  faire 
moins  d'avantage  qu'à  sa  fille  ;  mais,  ayant  trouvé 
une  suffisante  nourrisse,  luy  enchargea  expressé- 
ment d'employer  tout  son  pouvoir  envers  elle,  en 
la  façonnant  aux  plus  gentilles  mœurs  que  peust 
avoir  une  fille  de  sa  qualité.  La  jeune  fille,  qui 
s'appelloit  Constance,  estant  parvenue  à  l'aage  de 
douze  ans,  avoit  desjà  aprins  à  broder,  chanter, 
sonner,  dancer,  et  toutes  les  bonnes  qualitez  qui 
appartiennent  à  une  fille  d'une  bonne  maison.  Non 
contente  de  ce,  elle  s'addonna  aux  lettres,  qu'elle 
apprenoit  de  si  grande  affection  que  non  seulement 
elle  y  employoit  le  jour,  mais  aussi  la  pluspart  de 
la  nuict,  pour  tousjours  trouver  choses  exquises. 
Outre  cela,  non  pas  comme  femme,  mais  comme 
vaillant  guerrier,  s'addonna  à  l'art  militaire,  en 
domptant  chevaux,  maniant  les  armes,  et  en  cou- 

rant  la  lance  bien  souvent  demeurent  victorieuse  el 
emportoit  le  triomphe  tout  ainsi  que  font  les  gen- 
tilz  chevaliers  dignes  d'honneur.  Pour  lesquelles 
choses  Constance  estoit  tant  aymée  du  roy  et  de 
la  royne  que  rien  plus.  Estant  Constance  en  aage 
parfaite,  et  son  père  n'ayant  plus  biens  ny  trésors 
suffisans  pour  la  marier  à  quelque  puissant  roy, 
s'en  faschoit  grandement  et  en  tenoit  souvent  pro- 
pos à  la  royne,  qui,  considérant  que  les  vertuz  de 
la  fille  estoyent  telles  qu'il  n'y  avoit  fille  en  ce 
monde  qui  fût  sa  pareille,  se  venoit  à  contenter,  et 
aveq  douces  parolles  confortoit  le  roy  qu'il  deust 
prendre  patience  en  cela,  parce  qu'il  se  pourroit 
trouver  quelque  puissant  seigneur  qui  seroit  tant 
amoureux  de  ses  vertuz  qu'il  ne  refuseroit  de  la 
prendre  en  mariage  sans  dot. 

Il  ne  passa  gueres  de  temps  que  la  fille  fust  re- 
quise en  mariage  par  plusieurs  grands  seigneurs, 
entre  lesquelz  se  trouva  Brunel,  filz  du  grand  mar- 
quis de  Vivian  ;  tellement  que  le  roy  et  la  royne 
feirent  appeller  leur  fille,  et  luy  dirent  :  «  Nostre 
treschere  fille  Constance,  maintenant  le  temps  est 
venu  de  te  marier,  au  moyen  de  quoy  nous  avons 
trouvé  un  jeune  filz  qui  sera  selon  ton  contente- 
ment. Il  est  filz  du  grand  marquis  de  Vivian, 
nostre  amy  domestique,  et  se  nomme  Brunel,  qui 
est  un  jeune  filz  galant  et  de  bonne  grâce,  et  ses 
prouesses  sont  desja  semées  par  tout  le  monde.   Il 

ne  nous  requiert  autre  chose  sinon  notre  bonne 
grâce  et  ta  délicate  personne,  laquelle  il  estime 
plus  que  tous  les  trésors  de  ce  monde.  Tu  sçais 
bien,  ma  fille,  m'amye,  que  nous  ne  te  pouvons 
donner  aucun  mariage,  à  cause  de  notre  pauvreté, 
au  moins  pour  te  loger  en  haut  lieu.  Il  faut  donq 
que  tu  te  contentes  selon  notre  vouloir.  »  La  fille, 
qui  estoit  sage  et  se  sentoit  issue  de  grande  lignée, 
escouta  attentivement  les  paroles  du  père,  et,  sans 
plus  retarder,  luy  respondit  ainsi  :  «  Sire,  il  n'est 
ja  besoing  que  je  use  de  cerimonies  maintenant 
par  mes  paroles  pour  donner  responce  à  ce  que 
vous  m'avez  icy  tant  prudemment  proposé  ;  mais 
je  vous  diray  seulement  ce  que  la  matière  requiert. 
Premièrement,  je  vous  remercie  humblement  du 
bon  vouloir  et  de  la  grande  affection  que  vous 
avez  envers  moy,  cherchant  de  me  donner  un  mary 
que  je  n'ay  point  requis.  Outre  cela,  souz  correc- 
tion de  Vostre  Majesté,  je  n'ay  point  délibéré  de 
dégénérer  à  la  race  de  mes  prédécesseurs,  qui  ont 
esté  de  tout  temps  nobles  et  fort  renommez,  et  ne 
veux  point  abaisser  vostre  couronne  en  prenant 
un  qui  est  inférieur  à  nous.  Mon  trescher  père, 
vous  avez  engendré  quatre  filles,  desquelles  vous 
en  avez  marié  trois  richement  à  trois  puissans 
roys,  en  leur  donnant  grans  trésors  et  seigneuries  ; 
et  moy,  qui  vous  ay  esté  tant  obéissante,  vous  me 
vouiez  loger  en  si  bas  lieu  !  Parquoy,  pour  abre- 

ger,  je  vous  dis  que  jamais  je  ne  prendray  mary 
si  je  n'ay  un  roy  comme  mes  autres  trois  soeurs,  et 
qui  soit  convenable  à  ma  personne.  »  Et,  ayant 
prins  congé  du  roy  et  de  la  royne  (non  pas  sans 
espandre  beaucoup  de  larmes),  et  estant  montée 
sur  un  puissant  cheval,  se  partit  toute  seule  de 
Thebes,  prenant  son  chemin  où  fortune  la  condui- 
soit. 

Chevauchant  ainsi  à  l'aventure,  changea  pre- 
mièrement son  nom,  et  de  Constance  se  fît  appel- 
ler  Constantin.  Et,  ayant  passé  montz  et  vaux,  bois 
et  rivières,  voyant  beaucoup  de  païs,  et  oyant 
divers  langages,  elle  considéra  leurs  manières  de 
faire,  les  coutumes  des  peuples,  qui  vivoyent  non 
pas  comme  hommes,  mais  comme  bestes.  Finale- 
ment, un  jour,  sur  le  soleil  couchant,  elle  arriva  en 
une  notable  et  magnifique  cité  nommée  Constance, 
de  laquelle  estoit  pour  lors  seigneur  Cacus,  roy  de 
Bettinie,  et  estoit  la  ville  métropolitaine  de  toute 
cette  contrée.  Estant  entrée  en  icelle,  elle  com- 
mença à  contempler  les  superbes  et  triomphanspa- 
laix,  les  droittes  et  spacieuses  rues,  les  courans  et 
larges  fleuves,  les  claires  et  vives  fontaines  ;  et, 
s'estant  approchée  de  la  belle  place,  elle  apperceut 
le  haut  et  magnifique  palaix  du  roy,  les  colomnes 
duquel  estoyent  de  fin  marbre,  de  porphyre  et 
autres  pierres  exquises  ;  et,  en  haussant  sa  veue, 
elle  apperceut  le  roy  appuyé  sur  une  galerie  qui 

descouvroit  toute  la  place,  et,  ayant  osté  son  cha- 
peau, luy  fit  une  grande  révérence.  Leroy,  voyant 
ce  jeune  filz  si  gracieux  et  beau,  le  fit  appeller.  Si 
tost  qu'il   fut  arrivé,  le  roy   luy  demanda  d'où  il 
venoit  et  comment   il  avoit  nom,   et   il   respondit 
qu'il  venoit  de  Thebes,   estant   persécuté  de  l'en- 
vieuse et    muable    fortune,  et  qu'il    se    nommoit 
Constantin,    et  qu'il   serviroit  volontiers  quelque 
honneste  gentilhomme,  autant  fidèlement  et  aima- 
blement qu'il  seroit  possible.  Le  roy,   qui  se   con- 
tenait desja  de  l'apparence  de  ce  jeune   filz,    luy 
va  dire  :  «  Puis  que  tu  portes  le  nom  de  la  cité,  je 
veux  que  tu  demeures  icy  en  ma  court,  ne   faisant 
autre  chose  que  de  servir  ma  personne.  »  Le  jeune 
filz,  qui  ne   demandoit  autre  chose,   le   remercia 
premièrement,  puis  l'accepta  pour  son  seigneur,  en 
luy  offrant  d'estre  appareillé  de  faire  tout  ce  qu'il 
luy  seroit  possible. 

Estant  ainsi  Constantin  au  service  du  roy,  en 
habit  d'homme,  le  servoit  de  si  bonne  grâce  que 
chacun  qui  le  regardoit  en  estoit  tout  estonné  ;  la 
royne,  qui  venoit  à  considérer  les  belles  manières 
de  faire  et  la  bonne  grâce  de  Constantin,  en  de- 
vint si  fort  amoureuse  que  jour  et  nuict  elle  ne 
pensoit  jamais  qu'en  luy,  en  luy  donnant  telles 
œillades  qui  auroyent  fait  fendre  les  pierres.  Estant 
donq  la  royne  en  cest  estât,  ne  desiroit  autre  chose 
que  se  trouver  un  jour  à  deviser  avec  luy.  Et  de 
Straparole.  II.  i  3 

fait,  ayant  un  jour  trouvé  l'occasion  et  le  temps 
commode  de  parler  à  luy,  le  commença  à  interro- 
ger et  demander  s'il  la  vouloit  servir.  Et  en  la  ser- 
vant, outre  la  recompense  qu'il  en  recevroit,  non 
seulement  ii  seroit  le  bien  venu  en  la  court,  mais 
prisé  et  honnoré.  Constantin,  connoissant  que  ces 
parolles  icy  ne  venoyent  point  d'un  bon  zèle  qu'elle 
eust,  mais  d'une  affection  amoureuse,  considérant 
aussi  qu'elle  ne  pouvoit  pas  contenter  son  desor- 
donné appétit,  estant  fille,  luy  respondit  assez 
humblement  :  «  Madame,  le  devoir  de  servitude 
que  je  tiens  à  mon  seigneur  vostre  mary  est  si 
grand  qu'il  me  sembleroit  bien  luy  faire  une  grande 
injure  si  je  me  partois  de  son  obéissance  et  vou- 
loir :  parquoy,  ma  treshonnorée  Dame,  il  vous 
plaira  m'avoir  pour  excusé  si  vous  ne  me  trouvez 
prompt  et  apareillé  à  vostre  service,  car  mon  in- 
tention est  de  servir  mondit  seigneur  jusques  à  la 
mort,pourveu  que  mon  service  luy  soit  aggreable.  » 
Et,  ayant  prins  congé  d'elle,  se  partit.  La  royne, 
qui  sçavoit  tresbien  que  le  dur  chesne  ne  se  coupe 
pas  du  premier  coup,  tascha  souventefois  par  ruses 
et  subtilz  moyens  d'attirer  ce  jeune  filz  à  son  ser-, 
vice;  mais  luy,  constant  et  ferme  comme  la  tour 
battue  par  les  ventz,  ne  se  peut  onq  esbransler. 
Au  moyen  de  quoy  la  royne  convertit  son  chaud 
et  puissant  amour  en  si  aspre]  et  mortelle  haisne 
qu'elle  ne  le  pouvoit  plus  regarder' de  bon  cœur; 

et,  en  désirant  incessamment  sa  mort,  pensoit  jour 
et  nuict  comment  elle  pourroit  trouver  quelque 
moyen  pour  l'oster  de  devant  ses  yeux  ;  mais  elle 
craignoit  grandement  le  roy,  à  cause  qu'il  l'aymoit 
et  en  faisoit  estime. 

Or,  en  cette  province  de  la  Bettinie  se  trouvoit 
une  espèce  d'hommes  qui  avoyent  la  moitié  du 
corps,  c'est  à  savoir  le  dessus,  en  forme  humaine  : 
vray  est  qu'ilz  avoyent  les  cornes  et  les  aureilles 
comme  les  bestes  brutes  ;  au  reste  ilz  avoyent  les 
pieds  peluz  comme  ceux  d'une  chèvre,  avec  un  peu 
de  queue  entortillée  comme  celle  d'un  porc,  s'ap- 
pelloyent  satyres,  qui  endommageoyent  grande- 
ment les  villages  et  métairies  circonvoisines,  avec 
les  hommes  du  païs.  Et  le  roy  avoit  grand  désir 
d'en  avoir  un  vif  entre  les  mains,  mais  il  ne  se  trou- 
voit celuy  qui  eust  la  hardiesse  d'en  prendre  un  et 
le  présenter  au  roy.  Tellement  que  la  royne  par  le 
moyen  d'iceux  se  va  imaginer  de  faire  mourir 
Constantin  ;  mais  elle  n'en  peut  pas  bonnement 
venir  à  bout,  par  ce  que  le  trompeur  le  plus  sou- 
vent se  trouve  luy-mesmes  trompé  par  permission 
divine  et  justice  éternelle. 

La  fausse  royne,  qui  sçavoit  bien  le  désir  du  roy, 
en  devisant  avec  luy  de  diverses  matières,  entre 
autres  luy  vint  à  dire  :  «  Monseigneur,  ne  sçavez- 
vous  pas  bien  que  Constantin,  vostre  fidèle  servi- 
teur, est  si  puissant  et  gentil  chevalier  qu'il  pourra 

bien  prendre  un  de  ces  satires  sans  avoir  secours  de 
personne,  et  le  présenter  vif  devant  voz  veux  ?  Et 
qu'il  soit  ainsi  comme  je  pense,  vous  le  pourrez 
facilement  expérimenter,  et  acomplir  en  une  heure 
vostre  vouloir;  et  luy,  comme  puissant  et  vaillant 
chevalier,  en  recevra  l'honneur  et  triomphe  pour 
mémoire  perpétuelle.  »  Les  propos  de  la  fine  royne, 
et  son  conseil,  pleut  merveilleusement  au  roy  ;  le- 
quel fit  incontinent  apeller  Constantin  et  luy  tint 
telz  propos  :  «  Escoute,  Constantin  :  situ  m'aimes 
comme  tu  montres  et  comme  chacun  croit,  tu  ac- 
compliras entièrement  mon  vouloir,  et  de  ton  côté 
tu  en  recevras  honneur  à  jamais. Tu  dois  savoir  qu'il 
n'y  a  chose  en  ce  monde  que  je  désire  plus  que 
d'avoir  un  satire  vif  entre  mes  mains;  et,  pour- 
autant  que  tu  es  puissant  et  adroit,  je  ne  connois 
homme  en  ce  royaume  qui  me  puisse  mieux  con- 
tenter en  cela  que  toy.  Parquoy,  si  tu  m'aymes,tu 
ne  me  refuseras  point  ceste  demande.  »  Le  jeune 
filz,  qui  ne  pensoit  point  que  celavinst  d'autre  que 
du  roy,  ne  luy  voulut  point  tenir  pour  lors  propos 
qui  le  peussent  fascher,  mais  luy  dit  gratieusement  : 
«  Monseigneur,  vous  me  pouvez  commander  cela 
et  autres  choses.  Et,  combien  que  ma  force  soit 
assez  foible,  si  ne  laisseray-je  pas  de  satisfaire  à 
vostre  vouloir  et  désir,  voire  y  deussé-je  laisser  la 
vie.  Mais,  devant  que  je  m'expose  à  cette  dange- 
reuse entreprise,  je  vous  prie.  Monseigneur,  don- 

ner  charge  qu'il  soit  porté  au  bois  où  sont  les  satires 
un  grand  vaisseau  ayant  la  bouche  large,  et  qui  ne 
soit  point  moindre  que  celuy  où  les  servantes  font 
la  lessive  pour  nettoyer  les  chemises  et  autres  draps 
de  lin.  Outre  cela,  je  voudrois  qu'on  y  portast  un 
tonneau  de  bon  vin,  je  dis  du  meilleur  etdu  plus  puis- 
sant qu'on  puisse  trouver,  aveq  deux  pleins  sacs  de 
miche  blanche.  »  Le  roy  fit  incontinent  préparer 
tout  ce  que  Constantin  luy  avoit  enchargé.  Cela 
fait,  Constantin  s'en  alla  au  bois,  et  print  une 
seille  de  cuivre,  et  commença  à  puiser  de  ce  bon 
vin  qui  estoit  dedans  le  tonneau,  et  le  verser  dedans 
le  vaisseau  qui  estoit  prés  de  là,  puis  print  le  pain, 
et,  le  rompant  par  morceaux,  le  jettoit  dedans  le 
vin,  et  tout  incontinent  il  monta  sur  un  arbre  assez 
prés  de  là  pour  voir  l'issue  de  cest  affaire.  Il  ne 
fut  pas  si  tost  monté  que  les  satires,  qui  avoyent 
desja  esventé  l'odeur  de  ce  vin,  commencèrent  à 
s'approcher  du  poinsson  et  en  feirent  une  bonne 
ventrée,  tout  ainsi  que  les  loups  affamez  quand  ilz 
arrivent  en  une  trouppe  de  brebis.  Après  qu'ils  se 
furent  bien  saoulez,  ilz  se  meirent  à  dormir  si  fort 
que  tout  le  bruict  du  monde  ne  les  auroit  point 
esveillez.  Alors  Constantin,  voyant  l'occasion  ve- 
nue, descendit  de  l'arbre,  et,  s'estant  approché 
d'un,  le  lia  par  les  mains  et  par  les  piedz  avec  une 
corde  qu'il  avoit  apportée  avec  luy,  sans  faire  aucun 
bruit  le  chargea  sur  son  cheval  et  l'emporta.  Che- 

vauchant  ainsi  avec  ce  satire  lié  estroittement,  il 
arriva  sur  l'heure  de  vespres  en  un  village  assez  prés 
de  la  cité,  et,  quand  ce  bestial  (ayant  desja  digéré 
son  vin)  s'esveilla,  et,  comme  s'il  se  fust  levé  du  lict, 
commença  à  baailler,  et,  en  regardant  à  l'entour 
de  luy,  il  apperceut  un  père  de  famille  qui  avec 
grande  multitude  accompaignoit  à  la  sépulture  un 
enfant  mort,  en  pleurant,  et  de  l'autre  costé  le 
prestre  chantoit  :  dond  le  satire  se  print  si  fort  à 
rire  qu'il  en  perdoit  toute  contenance.  Si  tost  qu'il 
fust  entré  en  la  cité,  et  estant  arrivé  en  la  place,  il 
apperceut  tout  le  peuple,  qui  attentivement  regar- 
doit  un  pauvre  jeune  homme  pendu  freschement 
au  gibet,  dond  il  se  mit  plus  à  rire  qu'auparavant. 
Quand  il  fut  arrivé  au  palaix,  chacun  se  mit  à 
crier  :  «  Voicy  Constantin  !  »  Le  satire,  entendant 
cela,  se  mit  encores  plus  à  rire.  Estant  venu  Con- 
stantin en  la  présence  du  roy,  et  de  la  royne,et  de 
toutes  ses  damoiselles,  il  luy  présenta  le  satire, 
lequel  se  mit  encores  plus  fort  à  rire  qu'aupara- 
vant, dond  tous  les  assistans  furent  tous  estonnez. 
Le  roy,  voyant  que  Constantin  avoit  accomply  son 
commandement,  luy  porta  aussi  grande  affection 
que  feit  onques  maistre  à  serviteur  ;  mais  il  aug- 
menta bien  douleur  sur  douleur  à  la  royne,  laquelle, 
pensant  le  ruyner  du  tout,  le  mit  encores  en  plus 
grand  estât  et  crédit  qu'il  n'estoit  auparavant.  Et 
ne  pouvant  ceste  malheureuse  femme  souffrir  un  si 

grand  bienvenir  de  luy,  s'imagina  une  autre  ruse, 
qui  fut  telle.  Pourautant  qu'elle  savoit  bien  que 
le  roy  estoit  accoustumé  d'aller  tous  les  jours  à  la 
prison  où  estoit  le  satire,  et  pour  son  passetemps 
il  taschoit  tousjours  de  le  faire  parler;  mais  le  roy 
n'eut  jamais  le  pouvoir  de  le  faire  parler,  tellement 
qu'elle  s'en  alla  trouver  le  roy  et  luy  dit  :  «  Sire, 
vous  estes  desja  allé  par  plusieurs  fois  au  cabinet 
du  satire  pour  le  faire  parler  à  vous ,  et  ceste 
grosse  beste  n'ha  jamais  voulu  dire  mot.  Pourquoy 
vous  rompez-vous  plus  la  teste  après?  Sçachezque, 
si  Constantin  veut,  qu'il  est  suffisant  pour  le  faire 
parler  et  respondre  ce  qu'il  pourra.  »  Le  roy,  en- 
tendant ces  propos,  fît  incontinent  venir  Constan- 
tin et  luy  dit  :  «  Je  suis  asseuré,  Constantin,  que 
tu  n'es  point  ignorant  du  plaisir  que  je  prens  après 
le  satire  que  tu  as  prins  ;  mais  je  suis  fort  desplai- 
sant de  ce  qu'il  est  ainsi  muet  et  qu'il  ne  veut 
aucunement  donner  responce  à  mes  demandes.  Si 
tu  veux  donq  faire  ton  devoir,  je  ne  doute  point 
que  tu  le  fasses  parler.  —  Monseigneur,  respon- 
dit  Constantin,  si  le  satire  est  muet,  ce  n'est 
pas  ma  faute  ;  ce  n'est  pas  un  office  humain  de 
donner  la  parole,  mais  divin.  Mais,  si  l'empes- 
chement  de  la  langue  ne  vient  point  d'un  vice  na- 
turel ou  accidentai,  mais  d'une  obstination  de  ne 
vouloir  respondre,  je  m'erforceray  par  tous  les 
moyens  de  ce  monde  qu'il  parle.»  Et  de  fait,  ayant 

prins  son  chemin  vers  le  logis  du  satire  avec  le  roy, 
luy  fit  apporter  fort  bien  à   manger,   et   mieux  à 
boire,  et  luy  dit   :    «    Mange,  Robin   »,   car  ainsi 
l'avoit-il  nommé.  Et  il  le  regardoit  sans  respondre. 
«  Or  sus,  Robin,  mon  amy,  parle,  je  te   prie,   et 
me  dis  si  ce  chapon  est  bon  et  si  le  vin  est   à   ton 
goust.  »  Ny  pour  cela  il  ne  voulut  point  parler. 
Constantin,   voyant  son    vouloir    obstiné ,  luy  va 
dire  :  «  Tu  ne  me  veux  donq  pas  respondre,  Ro- 
bin ?  Je  te  prometz  que  tu  te  fais  dommage,  car  je 
te  feray  mourir  en  prison,  de  faim  et  de  soif.  »  Et 
il  le  regardoit  d'un  œil  de  travers.  Alors  Constantin 
luy  dit:  «  Or  sus,  Robin,  mon  mignon,  responds- 
moy,  et,  si  tu  parles  (comme  j'espère),  je  te  pro- 
metz de  te  délivrer  de  ce  lieu  icy.  »  Robin,  ayant 
attentivement  entendu  tout  ce  discours,  oyant  par- 
ler de  délivrance,  dit  :  «  Que  me  veux-tu  ?  —  As- 
tu  bien  beu  et  mangé  à  ton  appétit  ?  dit  Constan- 
tin. —  Ouy,   respondit-il.  —   Mais  dy-moy,  par 
courtoisie,  dit  Constantin,  que  tu  avois  à  rire   par 
les  chemins  en  voiant  porter  un  enfant   mort  à   la 
sépulture.  —  Je  me  prins  à  rire,  respondit  Robin, 
non  pas  du  trespassé,  mais   du   père,  qui  pleuroit 
celuy   qui  n'estoit  pas  son  filz  comme  il  pensoit, 
et  me  rioys  aussi  du  prestre,  qui   chantoit  sur  cest 
enfant,  qui  estoit  son  filz.   »    Il  vouloit   donner  à 
entendre  par  cela  que  la  mère  de  l'enfant  decedé 
estoit  adultère  du  prestre.    «  Je  voudrois  aussi  en- 


FABLE     I  105 

tendre  de  toy,  mon  petit  Robin,  qui  est  la  cause 
pourquoy  tu  rioys  quand  nous  arrivasmes  en  la 
place?  — Je  me  mis  à  rire,  respondit  Robin, de  ce 
que  mille  larrons  qui  ont  desrobé  et  desrobent  tous 
les  jours  les  millions  d'escuz  au  public,  et  méritent 
mille  gibetz,  regardoyent  en  la  place  un  pauvre 
malotru  qui  avoit  esté  mené  au  gibet  pour  avoir 
desrobbé  seulement  dix  florins  pour  sustenter  pos- 
sible sa  vie  et  de  ses  pauvres  enfans.  Voila  pourquoy 
je  m'en  moquois,  —  Dy-moy  aussi,  je  te  prie,  dit 
Constantin,  quand  nous  arrivasmes  au  palaix,  tu  te 
mis  encores  à  rire  plus  fort  beaucoup  qu'aupara- 
vant :  qui  te  faisoit  faire  cela  ?  —  Je  te  prie,  dit 
Robin,  ne  me  tourmente  plus  pour  le  présent, 
mais  va-t'en  seulement,  et  retourne  icy  demain  au 
matin,  et  je  te  respondray,  en  disant  peut-estre 
telles  choses  que  tu  n'y  penses  aucunement.  »  Con- 
stantin, oyant  ces  propos,  dit  au  roy  :  «  Allons- 
nous-en  et  retournons  demain,  afin  que  nous  en- 
tendions ce  qu'il  veut  dire.  »  Le  roy  et  Constantin, 
s'estant  retirez,  commandèrent  expressément  qu'on 
donnast  fort  bien  à  boire  et  à  manger  à  Robin, 
à  fin  qu'il  peust  mieux  caqueter  à  son  aise.  Le  jour 
ensuivant  venu,  ilz  s'en  retournèrent  trouver  leur 
Robin,  qui  soufloit  et  ronfloit  comme  un  gros 
porc.  Constantin,  s'estant  approché  de  luy,  l'ap- 
pella  par  plusieurs  fois  à  haute  voix;  mais  Robin, 
qui  estoit  bien  pansé,  dormoit  et  ne  respondoit  non 

plus  qu'une  pierre.  Constantin,  ayant  estendu  un 
dard  qu'il  tenoit  en  sa  main,  le  piqua  si  fort  qu'il 
le  fit  esveiller,  et  luy  demanda  :  «  Or  sus,  Robin 
(suivant  ce  que  tu  nous  respondis  hier),  pourquoy 
te  mis-tu  si  fort  à  rire  quand  nous  arrivasmes  au 
palaix?  »  Alors  Robin  va  respondre  en  disant  : 
«  Tu  le  sçais  mieux  que  moy.  C'est  par  ce  que  tout 
le  monde  crioit  :  «  Constantin,  Constantin  »,  et 
neantmoins  tu  es  Constance.  »  Le  roy,  qui  estoit  là 
présent,  ne  peut  pas  entendre  ce  que  Robin  vou- 
loit  inférer  par  telz  propos.  Mais  Constantin,  qui 
avoit  bien  comprins  son  dire,  à  fin  qu'il  ne  passast 
point  plus  outre,  luy  vint  à  couper  le  chemin  en 
disant  :  «  Or  sus,  quand  tu  fuz  en  la  présence  du 
roy  et  de  la  royne,  qui  t'esmeut  à  rire  ainsi  outre 
mesure  ?  —  Je  me  mis  à  rire,  respondit  Robin,  par 
ce  que  le  roy  croit,  et  toy  pareillement,  que  les 
damoîselles  qui  servent  la  royne  soyent  damoy- 
selles,  et  neantmoins  la  plus  part  d'icelles  sont  da- 
moyseaux.  »  Puis  se  teut.  Le  roy,  entendant  ces 
propos,  ne  seut  que  dire,  et  en  resvant  en  son 
esprit  se  partit  du  lieu  où  estoit  ce  sauvage  satire, 
et  se  retira  un  peu  à  Pescart  aveq  son  Constantin 
pour  entendre  d'où  venoit  et  que  signifioit  cela.  Et, 
ayant  fait  l'expérience,  trouva  que  Constantin  estoit 
femme,  et  non  pas  homme,  et  les  damoiselles  beaux 
jeunes  filz,  tout  ainsi  que  Robin  avoit  raconté.  Et 
tout  sur  le  champ  le  roy  fit  allumer  un  grand  feu  au 

milieu  de  la  place,  et  en  la  présence  de  tout  le 
peuple  fit  routir  laroyne  aveq  ses  damoiselles  ;  et, 
considérant  la  loyauté  de  sa  fldelle  Constance,  et  la 
voyant  belle  à  merveilles,  l'espousa  devant  tous  les 
barons  et  chevaliers;  et,  entendant  de  qui  elle  estoit 
fille,  se  resjouit  grandement;  et,  ayant  expédié 
deux  ambassadeurs  vers  le  roy  Richard  et  Valériane 
sa  femme,  et  autres  trois  sœurs,  comment  Con- 
stance estoit  aussi  mariée  à  un  roy,  chacune  d'icelles 
en  fut  fort  contente.  Voila  donq  comment  la  noble 
et  honneste  Constance,  en  recompence  de  son  ser- 
vice, devint  à  la  fin  royne,  et  vesquit  longuement 
aveq  Cacus. 

Si  tost  que  Fleurdiane  eut  raconté  sa  fable.  Ma- 
dame luy  fît  signe  quelle  deust  proposer  son  énigme; 
et  elle,  qui  estoit  un  peu  despiteuse,  plustost  par  acci- 
dent que  par  nature,  commença  ainsi  : 

L'esprit  gentil  deux  forts  fiers  lyons  dompte 
Et  sur  leur  doz  son  siège  met  et  pose, 
Et  à  costé  sont  quatre  de  grand  conte, 
Foy,  Force,  Amour,  et  Prudence  repose, 
I/espée  au  poing  dont  les  malins  surmonte, 
Et  douce  aux  bons  plus  que  nulle  autre  chose  ; 
Discord  n'y  règne  et  mal  point  ne  s'y  renge. 
Qui  celle  ensuit  digne  est  de  grand  louenge. 

Ce  docte  énigme  fut  grandement  loué  d'un  chacun, 
aveq  diverses  interprétations  ;  mais  il  ne  se  trouva 
personne  qui  le  peust  bonnement  entendre.  Ce  voyant, 

la  gentille  Fleurdiane  dit  hardiment  :  aMesseigneurs, 
vous  travaillez  en  vain  :  car  mon  énigme  ne  signifie 
autre  chose  que  l'infinie  et  droitte  justice,  qui,  comme 
esprit  gentil,  vient  à  dompter  et  refréner  les  fiers  af- 
famez lions,    c'est  à  savoir  les  arrogans  et  incorri- 
gibles personnages,  arrestant  et  établissant  sa  foy 
sur  eux,  tenant  en  sa  main  dextre  son  espée  tren- 
chante     et  accompagnée  des  quatre  vertuz,   c'est  a 
savoir.  Prudence,  Charité,  Force  et  Foy;  estant  douce 
et  paisible  aux  bons,  aspre  et  cruelle  aux  mauvais.  » 
Si  tost  que  la  vraye  interprétation  fut  donnée  par 
Fleurdiane,  non  pas  sans  grandes  louenges,  Madame 
commanda  à  Vincende  quelle  continuast  l'ordre  com- 
mencé aveq  sa  fable,  ce  qu'elle  fit  en  disant  : 

Hermion  Glauce  d'Athènes  print  en  mariage  Philene  Cen- 
turionne,  et,  estant  devenu  jaloux  d'elle,  l'accusa  en  plein 
jugement  ;  et,  par  le  moyen  de  son  amy  Hypolite,  fut  déli- 
vrée et  Hermion  condemné. 


|L  n'y  auroit  en  ce  monde,  gratieuses 
j  dames,  plus  douce,  plus  plaisante  et 
>plus  heureuse  chose,  ny  condition  plus 
:  triomphante,  que  servir  amour,  si  ce 
n'estoit  le  fruit  amer  de  la  soudaine  jalousie,  en- 
nemie des  assautz  de  Cupido,  contraire  aux  dames 
amoureuses,  et  qui  cherche  incessamment  leur  mort. 
Au  moyen  de  quoy  il  se  présente  maintenant  une 
fable  par  laquelle  vous  pourrez  facilement  com- 
prendre la  mauvaise  et  piteuse  fin  que  fit  un  gentil 
homme  d'Athènes,  qui  pensa  bien  faire  exécuter 
sa  femme  par  justice,  à  cause  de  la  froide  jalousie, 
et  luy-mesmes  fut  condemné;  ce  qui  vous  sera  tres- 
agreable,veu  que  vous  estes  (si  je  ne  suis  deceuë) 
pareillement  amoureuses. 

En  Athènes,  très-ancienne  cité  de  Grèce,  qui 
estoit  au  temps  passé  le  vray  nid  et  réceptacle  des 
sciences,  et  pour  le  présent  réduite  en  pauvre  et 
piteux  estât,  voire  du  tout  démolie  et  rasée  par  son 
excessif  orgueil,  se  tenoit  autrefois  un  gentil- 
homme nommé  le  seigneur  Hermion  Glauce,  grand 
personnage  certes,  et  fort  estimé  en  la  cité,  et 
vray  est  qu'il  avoit  assez  pauvre  esprit:  car,  se  trou- 
vant desja  assez  aagé  et  sans  enfans,  délibéra  de 
se  marier,  et  print  en  mariage  une  belle  jeune 
fille  nommée  Philene,  fille  de  Cesarin  Centurion, 
issue  de  noble  race,  et  de  merveilleuse  beauté; 
aveq  ce  qu'elle  estoit  garnie  de  beaucoup  de  ver- 
tuz,  tellement  qu'il  n'y  en  avoit  point  en  la  cité 
qui  fust  sa  semblable.  Et,  pour  autant  qu'il  crai- 
gnoit  que  par  sa  singulière  beauté  elle  ne  fust  su- 
bornée de  plusieurs,  et  qu'en  ce  faisant  il  ne  tom- 
bast  en  quelque  gros  scandale  (dond  il  fût  après 
montré  au  doigt),  délibéra  de  la  mettre  en  une 
haute  tour  de  son  palaix,  ne  permettant  qu'elle 
fust  veuë  de  personne.  Bien  tost  après  le  pauvre 
vieillard  en  devint  si  jaloux,  sans  en  savoir  la  cause, 
qu'il  se  defioit  quasy  de  soymesme. 

Or,  advint  que  en  ce  mesme  temps  y  avoit  en  la 
cité  un  escolier  de  Candie,  jeune  d'âge,  au  reste 
sage  et  discret,  et  aymé  d'un  chacun  pour  sa  gen- 
tillesse et  bonne  grâce  ;  il  se  nommoit  Hypolite,  et 
luy  avoit  fait  la  court  long  temps   devant    qu'elle 

fust  mariée,  joint  qu'il  estoit  grand  amy  du  seigneur 
Hermion,  qui  ne  Faymoit  pas  moins  que  s'il  eust 
esté  son  propre  fîlz.  Ce  jeune  escolier,  estant  un 
peu  las  d'estudier  et  désirant  se  recréer  un  peu,  se 
partit  d'Athènes  et  s'en  alla  en  Candie,  où  il  de- 
meura quelque  espace  de  temps;  et,  estant  re- 
tourné en  Athènes,  trouva  Philene  qui  estoit  mariée, 
dond  il  fut  fort  déplaisant,  et  mesmement  se  voyant 
privé  de  ne  la  pouvoir  jamais  veoir  à  son  gré,  et 
ne  pouvoit  souffrir  qu'une  si  belle  et  gratieuse  fille 
fust  mariée  à  un  si  lourd  et  rechiné  vieillard.  Ne 
pouvant  donq  plus  (l'amoureux  Hypolite)  endurer 
les  ardens  aguilons  et  traitz  d'amour,  se  va  ima- 
giner quelque  secret  moyen  pour  accomplir  ses  de- 
sirs.  Et  de  plusieurs  qui  luy  vindrent  par  la  fantasie 
il  en  esleut  un  qui  luy  sembloit  le  plus  convenable 
et  facile,  qui  fut  tel.  Il  s'en  alla  en  la  boutique  d'un 
menusier,  sien  voisin,  et  luy  commanda  de  faire 
deux  coffres  assez  longs  et  larges,  et  d'une  mesme 

hauteuret  mesure,  tellement queFunnesepeust bon- 
nement connoitre  d'aveq  l'autre.  Cela  fait,  il  s'en  alla 
trouver  Hermion,  faignant  avoir  besoin  de  luy,  et 
d'une  grande  ruse  luy  dit  telz  propos  :  «  Seigneur 
Hermion,  que  j'ayme  et  honnore  autant  que  mon 
propre  père,  si  Famitié  que  me  portez  ne  m'estoit 
notoire,  je  ne  prendrois  jamais  la  hardiesse  de  vous 
requérir  de  si  grande  affection  de  me  faire  quelque 
service  ;  mais,  par  ce  que  je  vous  ay  tousjours  trouvé 

par  expérience  mon  tresgrand  amy,  j'ay  tousjours 
eu  ceste  fiance  en  vous  que  j'obtiendrois  de  vous 
tout  ce  que  mon  cœur  désire.  Vous  devez  sçavoir 
que  je  suis  contraint  de  m'en  aller  jusquesà  Fregne 
pour  quelques  affaires  d'importance,  où  il  me  faudra 
demeurer  jusques  à  l'expédition  d'iceux.  Et;  pour- 
autant  que  je  n'ay  personne  en  la  maison  de  qui 
je  me  puisse  bonnement  fier,  à  cause  que  je  suis  à 
la  discrétion  de  serviteurs  et  chambrières  desquelz 
je  ne  suis  gueres  asseuré,  je  voudrois  (si  c'est  vo- 
tre plaisir)  que  me  gardassiez  chez  vous  un  mien 
coffre  où  je  tiens  les  plus  chères  choses  que  j'aye.  » 
Hermion,  qui  ne  se  doutoit  pas  de  la  malice  de 
l'escolier,  luy  respondit  qu'il  en  estoit  content,  et 
qu'il  le  metroit  en  sa  chambre  afin  qu'il  fust  plus 
seurement  ;  dond  l'escolier  le  remercia  grandement, 
en  luy  promettant  avoir  mémoire  perpétuelle  de 
tel  service,  et  sur  ce  poinct  il  le  pria  tres-affec- 
tueusement  de  prendre  la  patience  de  venir  jus- 
ques à  son  logis  pour  luy  montrer  tout  ce  qui 
estoit  contenu  au  coffre.  Estant  donq  allé  au  logis  de 
l'escolier,  il  luy  montra  un  coffre  plain  de  vestemens, 
de  bagues  et  de  chaisnes  d'or  de  grand  prix.  Puis 
appela  un  de  ses  serviteurs,  et  dit  à  Hermion  en  luy 
montrant  :  «  Je  vous  supplie,  Seigneur  Hermion, 
que,  quand  ce  mien  serviteur  icy  voudra  aller 
quérir  mon  coffre,  baillez-le-luy  autant  seure- 
ment que  à  moy-mesme.  »  Si  tost  que  le  vieillard 

se  fut  party,  Hypolite  se  cacha  dedans  le  coffre 
qui  estoit  semblable  à  celuy  des  accoutremens  et 
bagues,  et,  s'estant  fort  bien  enclos  par  dedans, 
commanda  au  serviteur  de  le  porter  où  il  savoit. 
Le  serviteur,  obéissant  à  son  maistre  et  qui  savoit 
bien  tout  ce  mistere,  appella  un  portefais,  et,  le  luy 
ayant  chargé  sur  ses  espaulles,  le  fit  porter  tout 
droit  en  la  tour  où  estoit  la  chambre  où  cou- 
choit  Hermion  aveq  sa  femme  toutes  les  nuictz. 
Or  estoit-il  un  des  plus  apparans  de  la  cité,  et, 
pourautant  qu'il  estoit  assez  riche  et  puissant  en 
biens,  advint  que,  pour  l'autorité  qu'il  tenoit,  il 
fut  pressé  d'aller  pour  quelques  jours  jusques  à  un 
certain  lieu  nommé  Port-Pire,  qui  est  à  deux  lieues 
ou  environ  de  la  cité  d'Athènes,  pour  appointer 
quelques  procès  et  differens  qui  estoyent  pendans 
entre  les  bourgeois  et  les  païsans. 

S'estant  donq  party  Hermion,  assez  mal  content, 
pour  la  jalousie  qui  le  tourmentoit  jour  et  nuict, 
et  le  jeune  escolier,  qui  estoit  fermé  dedans  ce 
coffre,  ayant  souventefois  entendu  la  jeune  dame 
se  plaindre  et  pleurer,  maudissant  son  desastre  qui 
l'avoit  conduite  en  si  piteux  estât,  et  l'heure  et  le 
poinct  qu'elle  fut  jamais  mariée  à  ce  vieillard  mor- 
veux, attendit  le  temps  qu'elle  fust  endormie;  et, 
entendant  qu'elle  estoit  sur  son  premiersommeil,  il 
s'osta  de  ce  coffre,  et,  en  s'approchant  du  lict,  luy 
commença  à  dire  :  «  Or  sus,  m'amie,  esveillez- 
Straparole.   II.  i  5 

vous,  car  je  suis  votre  bon  amy  Hypolite.  »  Quand 
elle  se  fut  esveillée,  et  qu'elle  l'eust  conneu,  à 
cause  que  la  lumière  estoit  allumée,  elle  se  voulut 
mettre  à  crier;  mais  le  jeune  filz  luy  mit  la  main 
à  la  bouche,  et  ne  la  laissa  pas  crier,  mais  luy  dit 
quasi  en  pleurant  :  «Helas!  mon  petit  cœur  doux, 
taisez-vous,  je  vous  prie;  ne  voyez-vous  pas  bien 
que  suis  vostre  fidèle  amy  Hypolite,  qui  ne  puis 
vivre  sans  vous  ?  »  S'estant  la  jeune  dame  appai- 
sée,  et  considérant  la  qualité  du  vieillard  Hermion 
et  du  jeune  Hypolite,  ne  se  mescontenta  point  à  la 
fin  de  tel  acte,  mais  coucha  toute  la  nuict  avec  luy, 
avec  propos  amoureux,  blasmant  et  maudissant  les 
manières  de  faire  de  sonlourdaut  mary,  donnans  as- 
signation desepouvoir  trouver  aucunefois  ensemble. 
Le  jour  venu,  l'escolier  se  cachoit  en  son  coffre, 
et  en  sortoit  la  nuict  à  son  plaisir,  et  couchoit  toute 
la  nuict  avec  elle. 

A  quelque  temps  de  là,  Hermion,  tant  pour  Tin- 
commodité  qu'il  enduroit  que  pour  l'extrême  ja- 
lousie qui  le  tourrnentoit  incessamment,  appoincta 
tous  les  differens  de  ce  lieu  et  s'en  retourna  en  son 
logis.  Le  serviteur  de  l'escolier,  ayant  esté  averty 
de  la  venue  d'Hermion,  s'en  alla  bien  tost  après 
vers  luy,  en  luy  demandant  de  la  part  de  son 
maistre  son  coffre  ;  lequel  luy  fut  rendu  fort  gra- 
cieusement, suyvant  la  charge  que  luy  en  avoit 
donnée  l'escolier;  et,  ayant  prins  un  portefais,  le 

fît  de  rechef  porter  au  logis  de  son  maistre.  Si  tost 
que  l'escolier  fut  dehors  de  ce  coffre,  il  s'en  alla 
par  la  ville,  et  par  fortune  il  vint  à  rencontrer 
Hermion,  et,  l'ayant  gracieusement  embrassé  et 
caressé,  le  remercia  tant  qu'il  fut  possible  du  plaisir 
qu'il  avoit  receu  de  luy,  en  luy  offrant  sa  personne 
et  ses  biens  estre  à  son  commandement. 

Or  advint  qu'un  matin,  estant  Hermion  couché 
aveq  sa  femme  un  peu  plus  tard  que  de  coutume, 
il  apperceut  devant  ses  yeux,  en  la  muraille,  cer- 
tains crachats  qui  estoient  assez  hautz  et  eslongnez 
de  luy.  Alors,  estant  embrasé  de  la  jalousie  qu'il 
avoit  desja  enraciné  de  longue  main  en  son  cœur, 
s'estonna  grandement,  et  commença  à  prendre 
garde  de  prés  si  ces  crachatz  estoyent  siens  ou  d'au- 
truy  ;  et,  après  y  avoir  bien  pensé  et  repensé,  il 
ne  se  peut  onc  imaginer  de  les  avoir  faits  ;  telle- 
ment qu'ayant  soupçon  de  ce  qu'il  luy  estoit  ad- 
venu, se  tourna  contre  sa  femme,  et  luy  dit  assez 
brusquement:  «  A  qui  sont  ces  crachatz  si  haut? 
Hz  ne  sont  pas  venuz  de  moy,  et  ne  les  crachay 
onq;  je  pense  que  tu  m'as  trahy.  »  Alors  Philene 
luy  respondit  ainsi  en  sousriant:  «  N'avez-vous 
point  maintenant  d'autres  pensemens?  »  Hermion, 
la  voyant  ainsi  rire,  se  colera  encores  plus  fort 
qu'auparavant,  et  luy  dit  :  «  Comment  !  tu  t'en  ris, 
meschante  femme  que  tu  es  !  De  quoy  ris-tu  ?  — 
Je  me  ris,  dit-elle,  de  vostre  sottise.  »  Ce  pendant 

il  ne  laissoit  pas  de  ronger  son  frein  entre  ses  dents, 
et,  en  voulant  essaier  s'il  pouvoit  cracher  si  haut, 
ores  toussant,  ores  ronflant,  s'efforçoit  d'arriver 
avec  son  crachat  jusques  à  la  marque  de  l'autre  ; 
mais  c'estoit  en  vain,  car  le  crachat  retournoit  en 
arrière  et  luy  tomboit  sur  le  visage  en  le  souillant 
tout.  Ayant  ce  pauvre  vieillard  essayé  par  plusieurs 
fois  cela,  son  intention  alloit  tousjours  en  empi- 
rant, et,  voyant  ceste  expérience,  il  tint  pour  cer- 
tain que  sa  femme  luyavoit  donné  quelque  trousse, 
et  en  se  tournant  vers  elle  luy  dit  les  plus  grandes 
injures  de  ce  monde;  et,  si  n'eust  esté  la  crainte 
qu'il  avoit  de  soy-mesmes,  il  l'eust  tuée  alors  de 
ses  propres  mains.  Toutefois  il  s'en  abstint,  délibé- 
rant de  courir  plustost  à  la  justice  que  de  souiller  ses 
mains  de  sang;  tellement  que,  non  content  de  ce, 
et  remply  de  courroux  et  de  desdain,  s'en  alla  tout 
droit  au  palaix,  où,  devant  le  juge,  il  proposa  son 
accusation  d'adultère  à  l'encontre  de  sa  femme. 
Mais,  parce  que  le  juge  ne  la  pouvoit  condemner 
si  premièrement  il  n'observoit  le  statut  du  païs,  il 
l'envoya  quérir  sur  le  champ  pour  l'examiner 
promptement.  Or  le  statut  et  coustume  d'Athènes 
estoit  que  toute  femme  accusée  (par  son  mary) 
d'adultère  devoit  estre  mise  au  pied  de  la  colonne 
rouge,  sur  laquelle  y  avoit  un  serpent,  et  en  ce 
mesme  lieu  on  luy  faisoit  faire  serment  de  dire  la 
vérité;  si  l'adultère  proposé  estoit  véritable;  et,  si 

tost  qu'elle  avoit  juré,  on  luy  faisoit  mettre  la  main 
en  la  gueule  du  serpent,  et,  si  telle  femme  s'estoit 
parjurée,  incontinent  le  serpent  luy  avaloit  la  main; 
autrement  elle  ne  recevoit  aucun  desplaisir. 

Hypolite,  qui  avoit  desja  ouy  parler  de  ceste 
plaincte  et  accusation  faitte  en  jugement  à  ren- 
contre de  s'amie  par  son  cruel  et  bestial  mary,  et 
que  le  juge  Pavoit  desja  enquise  pour  dire  ses 
défenses,  de  peur  qu'elle  n'en  courût  en  une  mort 
ignominieuse,  incontinent,  comme  homme  de  bon 
esprit  et  qui  desiroit  luy  sauver  la  vie,  se  des- 
pouilla  tous  ses  accoutremens,  et  vestit  quelques 
pauvres  habitz  de  fol,  et,  sans  estre  veu  de  per- 
sonne, il  se  partit  secrettement  de  son  logis  et  s'en 
courut  tout  droit  au  palaix  comme  un  fol,  faisant 
incessamment  les  plus  grandes  folies  de  ce  monde. 

Sur  ce  poinct  que  les  sergens  menoyent  ceste 
pauvre  dame  au  palaix,  toute  la  cité  estoit  acourue 
pour  voir  l'issue  de  cest  affaire,  et  le  fol,  poussant 
tantost  l'un,  tantost  l'autre,  s'approcha  tant  qu'il 
vint  accoler  ceste  pauvre  désolée,  laquelle,  ayant 
les  mains  liées  par  derrière,  ne  peut  éviter  ce  baiser. 
Si  tost  qu'elle  fut  arrivée  devant  le  juge,  il  luy 
tint  telz  propos  :  «  Or  sus,  Philene,  voila  le  sei- 
gneur Hermion,  vostre  mary,  qui  se  plainct  gran- 
dement de  vous,  de  ce  que  vous  avez  commis 
adultère,  et  conclud  que  je  vous  punisse  suivant  le 
statut.  Parquoy  vous  jurerez  icy  si  le  péché  que 

met  vostre  mary  à  l'encontre  de  vous  est  véri- 
table. )>  La  jeune  dame,  qui  estoit  assez  prudente, 
jura  fermement  que  jamais  homme  ne  luy  avoit 
touché,  sinon  son  mary  et  ce  fol  qui  estoit  là  pré- 
sent. Après  que  Philene  eut  juré,  les  ministres  de 
la  justice  la  menèrent  vers  le  serpent,  et,  luy  ayant 
présenté  la  main  de  Philene,  ne  luy  fît  aucun  des- 
plaisir, parce  qu'elle  avoit  confessé  la  vérité,  c'est 
à  savoir  que  homme  du  monde  ne  luy  avoit  jamais 
touché,  sinon  son  mary  et  ce  fol.  Cela  fait,  le 
peuple  et  les  parens,  qui  estoyent  venuz  voir  ce 
piteux  spectacle,  voyans  l'expérience  certaine,  la 
déclarèrent  innocente,  criant  à  haute  voix  que  son 
mary  meritoit  la  mort  qu'elle-inesme  devoit  souf- 
frir. Mais,  parce  qu'il  estoit  noble  et  de  grande  li- 
gnée, et  des  plus  aparans  de  toute  la  cité,  le  pre- 
vost  ne  le  voulut  pas  faire  brusler,  comme  la  justice 
permettoit  ;  mais,  pour  s'acquicter  de  son  devoir, 
le  condemna  en  prison  perpétuelle,  où  il  mourut 
bien  tost  après.  Voila  donc  comment  Hermion  finit 
misérablement  sa  jalousie  enragée,  et  la  jeune  dame 
fut  délivrée  de  la  mort.  Peu  de  temps  après  Hy- 
polite  l'espousa,  et  depuis  vesquit  longuement  avec 
elle  en  grande  tranquillité. 

La  fable  de  Vincende  finie,  Madame  luy  com- 
manda de  poursuivre  son  énigme;  ce  qu'elle  fit  joyeu- 
sement en  lieu  d'une  chanson,  en  disant  ainsi  : 

D'un  grand  amour,  désir  et  espérance, 
Naist  un  bestail  maigre  et  décoloré, 
En  beau  visage  et  remply  de  clémence, 
Comme  lierre  en  son  tronc  agaré  ; 
Se  paist  de  dueil,  ennuy  et  espérance, 
Et  de  drap  brun  se  voit  tousjours  paré  ; 
Il  vit  d'ennuy  et  croist  en  grand  douleur, 
Et  malheureux  qui  vit  en  grand  erreur. 


Ayant  Vincende  recité  son  énigme,  chacun  l'inter- 
préta à  sa  fantasie;  si  ne  s'en  trouva-il  point  de  si 
bon  esprit  qui  le  peust  entendre.  Ce  que  voyant ,  la 
belle  Vincende  jetta  premièrement  un  souspir,  puis 
d'un  visage  riant  dit  :  «  Mon  énigme  n'est  autre  chose 
que  la  froide  jalousie,  laquelle,  estant  maigre  et 
pasle,  nasquit  avec  amour  en  un  mesme  jour  et  em- 
brasse les  hommes  et  les  femmes  tout  ainsi  que  le 
lierre  le  tronc  des  arbres.  Icelle  se  paist  de  fâcherie, 
par  ce  que  le  jaloux  vit  tousjours  en  tristesse.  Elle  est 
vestue  de  noir,  à  cause  que  le  jaloux  est  tousjours 
mélancolique.  » 

Ceste  interprétation  pleut  grandement  à  tous,  et 
mesmement  à  madame  Claire,  par  ce  que  son  mary 
estoit  jaloux  d'elle;  mais,  à  fin  que  nul  s'apperceut 
que  cela  estoit  dit  pour  luy,  Madame  commanda  à 
Loyse  de  raconter  sa  fable,  qui  fut  telle. 


FABLE   III. 


Lancelot,  roy  de  Provins,  espousa  la  fille  d'un  boulenger, 
de  laquelle  il  eut  trois  enfans  masles,  qui,  estans  persé- 
cutez par  la  mère  du  roy,  finalement,  par  le  moyen  d'une 
eau,  d'une  pomme  et  d'un  oiseau,  ilz  vindrent  en  la 
connoissance  du  père. 


^^^^^'ay  tousjours  ouy  dire,  mes  gracieuses 
&J|  Dames,  que  l'homme  est  le  plus  noble 
1  et  le  plus  vaillant  animal  que  nature 
'créa,  veu  que  Dieu  le  feit  à  son 
image  et  semblance,  le  rendant  dominateur  sur 
toutes  les  autres  créatures,  et  non  point  qu'il  fût 
maistrisé.  Au  moyen  de  quoy  on  dit  tresbien  que 
l'homme  est  le  plus  parfaict  animal  de  tous  les 
autres,  par  ce  que  tous  (voire  sans  en  excepter  la 
femme)  sontsujetz  à  l'homme.  De  là  vient  que  ceux 
qui,  par  finesse  ou  art,  procurent  la  mort  d'un  si 
excellent  animal,  font  un  tresgrand  mal.  Et  ne  se 
faut  point  esbahir  si  telles  gens,  ce  pendant  qu'ilz 
s'efforcent  de  donner  la  mort  à  autruy,  y  tombent 

eux-mesmes  dedans  sans  y  penser,  comme  firent 
une  fois  quatre  femmes,  lesquelles,  cujdant  tromper 
autruy,se  trouvèrent  à  la  fïnelles-mesmes  deceuës, 
et  finirent  misérablement  leur  vie,  comme  vous 
pourrez  entendre  par  le  discours  de  la  présente 
fable. 

En  Provins,  qui  est  une  cité  royale  et  assez  fa- 
meuse, y  avoit  anciennement  trois  sœurs  belles  à 
merveille,  gentilles  et  de  bonne  grâce;  au  reste 
de  basse  maison,  par  ce  qu'elles  estoyent  filles  d'un 
nommé  maistre  Henry,  boulenger,  qui  cuisoit  or- 
dinairement en  son  four  le  pain  d'autruy.  L'une 
d'icelles  s'appelloit  Brunoire,  l'autre  Lionelle,  et 
la  troisième  Clarette.  Estant  un  jour  ces  troys 
jeunes  pucelles  en  leur  jardin,  où  elles  prenoyent 
un  plaisir  merveilleux,  le  roy  Lanceiot  y  vint  à 
passer,  avec  belle  compagnie,  et  s'en  alloit  à  la 
chasse.  Brunoire,  qui  estoit  la  plus  grande  des 
sœurs,  voyant  si  belle  et  honnorable  compagnie, 
commença  à  dire  à  ses  deux  autres  sœurs  :  «  Si  j'avois 
le  maistre  d'hostel  du  roy  pour  mon  mary,  je  me 
voudrois  bien  vanter  de  nourrir  toute  sa  court  d'un 
seul  verre  de  vin.  —  Et  moy,  dit  Lionelle,  je  me 
veux  bien  donner  ceste  louenge  que,  si  j'avois  le  var- 
let  de  chambre  secret  du  roy  pour  mon  mary,  je 
feroistant  de  toile  d'une  seule  fusée  démon  fil  que 
je  fournirois  toute  sa  court  de  belles  chemises  fort 
déliées.  —  Et  moy,  dit  Clarette,  je  me  veux  bien 

vanter  que,  si  j'estois  mariée  au  roy,  je  ferois  trois 
enfans  d'une  seule  portée,  c'est  à  sçavoir  deux  filz 
et  une  fille,  et  ferois  que  chacun  d'eux  auroit  les 
cheveux  nouez  par  derrière  et  meslez  de  fin  or, 
avec  une  chaîne  d'or  au  col  et  une  estoille  au 
front.  »  Ces  propos  furent  entenduz  par  un  des 
courtisans,  qui  s'en  alla  incontinent  vers  le  roy,  et 
luy  raconta  de  point  en  point  tout  ce  que  les 
filles  avoyent  dit.  Le  roy,  entendant  ces  nouvelles, 
les  fit  incontinent  venir  vers  luy,  et  demanda  à 
l'une  d'icelles  quelz  propos  elles  tenoyent  en- 
semble au  jardin.  Alors  toutes  trois  d'une  grande 
révérence  répliquèrent  par  ordre  tout  ce  qu'elles 
avoyent  dit  :  ce  qui  pleut  grandement  au  roy  Lan- 
celot;  et  ne  se  partit  point  de  là  que  le  maistre 
d'hostel  espousa  Brunoire,  et  le  varlet  de  chambre 
print  Lionelle,  et  luy-mesmes  espousa  Clarette. 
Et,  laissans  aller  les  autres  à  la  chasse,  ilz  s'en  re- 
tournèrent au  logis,  où  les  triomphantes  nopces 
furent  célébrées,  desquelles  ne  se  contenta  gueres 
la  mère  du  roy,  par  ce  que,  nonobstant  que  la 
fille  fust  autant  belle  qu'il  estoit  possible,  aveq  un 
parler  gratieux,  si  n'estoit-elle  pas  convenable  à  la 
puissance  d'un  tel  roy,  estant  issue  de  si  pauvre 
lieu.  Et  ne  pouvoit  souffrir  que  le  maistre  d'hostel 
et  le  varlet  de  chambre  fussent  appeliez  beaux 
frères  du  roy,  tellement  que  la  belle  mère  conceut 
une  si   grande  hayne  contre   sa   bruz  qu'elle  ne 

la  pouvoit  souffrir;  toutefoys,  à  fin  de  ne  fascher 
son  filz,  elle  dissimutoit  son  courroux. 

Advint  que  la  royne  fut  enceinte,  comme  il 
pleust  à  Dieu,  ce  qui  fut  tresaggreable  au  roy,  le- 
quel attendoit  d'un  grand  désir  de  veoir  la  belle 
lignée  d'enfans  qu'elle  luy  avoit  promis.  Ce  pen- 
dant, il  survint  quelque  affaire  au  roy  pour  aller 
en  quelque  païs,  tellement  qu'il  recommanda  tres- 
affectueusement  à  sa  mère  sa  femme  et  les  enfans 
qui  naistroient  d'elle;  ce  qu'elle  promist  faire  de 
bon  cœur. 

Si  tost  que  le  roy  se  fut  party  pour  aller  à  son 
voyage,  la  royne  enfanta  trois  enfans,  c'est  à  sça- 
voir  deux  fîlz  et  une  fille,  et  tous  troys  (comme  la 
royne  avoit  promis  estant  pucelle)  avoyent  les 
cheveux  nouez  sur  les  espaules,  avec  une  belle 
chaisne  d'or  et  une  estoille  au  front.  La  mauvaise 
mère,  privée  de  toute  charité  et  embrasée  d'une 
cruelle  et  mortelle  hayne,  délibéra,  sans  changer 
sa  mauvaise  intention,  de  faire  mourir  les  petis  en- 
fans si  tost  qu'ilz  seroyent  naiz,  à  fin  qu'on  ne 
seust  jamais  nouvelles  d'eux,  et  que  la  royne  tom- 
bast  en  la  mal-grace  du  roy.  Outre  cela,  les  sœurs 
de  Clarette  avoyent  conceu  si  grande  hayne  à  Ren- 
contre d'elle  (par  ce  qu'elle  estoit  devenue  royne 
et  gouvernoit  tout)  qu'elles  n'en  dormoyent  ny 
jour  ny  nuict,  et  avec  leurs  finesses  et  ruses  tas- 
choyent  continuellement  d'enflamber  plus  fort  la 

mère  à  ['encontre  d'elle.  Advint  que,  sur  le  poinct 
que  la  royne  accoucha,  il  vint  à  naistre  trois  chiens, 
c'est  à  savoir  deux  masles  et  une  femelle,  et  avoyent 
une  forme  d'estoille  au  front,  avec  un  signe  de  co- 
lier  au  col.  Ces  deux  diables  de  sœurs,  esmeuës 
d'un  esprit  diabolic,  prindrent  ces  trois  petits 
chiens,  que  la  mère  allaittoit,  et  les  portèrent  à  la 
meschante  mère  du  roy,  et,  luy  ayant  fait  la  révé- 
rence, luy  dirent  ainsi  :  «  Madame,  nous  sçavons 
bien  que  vous  n'aymez  gueres  nostre  sœur,  et  non 
sans  cause,  par  ce  qu'elle  est  de  basse  condition, 
et  ne  convient  pas  à  vostre  filz,  nostre  roy,  qu'une 
si  pauvre  femme  soit  son  espouse.  Parquoy,  sça- 
chans  une  partie  de  vostre  vouloir,  nous  sommes 
icy  venuz,  et  vous  avons  apporté  trois  petits  chiens 
qui  nasquirent  ayans  une  forme  d'estoille  au  front, 
à  fin  que  nous  en  sachions  vostre  vouloir.  » 

Ceste  délibération  fut  aggreable  à  la  vieille,  la- 
quelle se  délibéra  de  les  présenter  à  sa  bruz,  qui 
ne  sçavoit  pas  encore  ce  qu'elle  avoit  enfanté,  et 
luy  donner  à  entendre  que  c'estoyent  ses  petits 
enfans.  Et,  à  fin  que  telle  malheureuse  entreprise 
ne  se  manifestast,  la  maudite  vieille  ordonna  à  la 
commère  de  dire  à  la  royne  que  les  petits  enfans 
qu'elle  avoit  enfanté  estoyent  troys  petitz  chiens. 
La  belle  mère  et  les  sœurs  de  la  royne,  avec  la 
commère,  s'en  allèrent  trouver  la  royne,  et  luy  di- 
rent :    «  Regarde  un  peu,  gentille  royne,   le  beau 

chef  d'œuvre  de  ton  enfantement;  garde-les  bien, 
à  fin  que  le  roy  connoisse  ton  beau  fruict,  quand 
il  sera  venu  !  » 

Ayant  dit  ces  propos,  la  commère  mit  les  trois 
petits  chiens  contre  elle,  en  la  consolant  et  adver- 
tissant  de  prendre  patience,  à  l'exemple  de  ceux 
ausquelz  telz  cas  estoyent  advenuz.  Chascune  de 
ces  maudites  femmes  avoit  desja  accomply  son  mes- 
chant  et   abhominable  vouloir,  et  ne  restoit  plus 
que  de  mettre  à  mort  les  pauvres  petits  enfans  in- 
nocentz.  Mais  Dieu,  tout  juste  et  protecteur  du 
sang  innocent,  ne  permit  qu'elles  souillassent  leurs 
mains  de   leur  propre  sang  (comme  elles  avoyent 
projette),  ayant  résolu  entre  elles  de  faire  une  pe- 
tite caisse  bien  close  de  poix   où  elles  enferme- 
roient  les  enfans,  qu'elles  jetteroyent  dedans  le  pro- 
chain fleuve,  les  laissans  aller  à  la  discrétion  de 
l'eau,  qui  ja  commençoit  à  les  suffoquer,  quand 
Dieu   envoya   sur  la    rive  du   fleuve  un    meunier 
nommé   Marmiat,  lequel,  ayant  veu  la  caisse,  la 
print,  et,  l'avant  ouverte,  trouva  dedans  ces  troys 
petitz  enfans  qui  rioyent;  et,  pourautant  qu'ilz  es- 
toyent si  beaux,  il  pensa  incontinent  qu'ilz  estoyent 
filz  de  quelque  grosse  dame,  qui,  par  la  crainte  du 
monde,    avoit    commis    un    tel    excès;    tellement 
qu'ayant  un  peu  reserré  la  caisse,  se  la  chargea  sur 
ses  espaules  et  la  porta  tout  droit  en  son  logis  en 
disant  telz  propos  à  sa  femme,  qui  se  nommoit 

Gordiane  :  «  Regarde  un  peu,  je  te  prie,  ma 
femme,  ce  que  j'ay  trouvé  à  la  rive  du  fleuve  ;  tien, 
je  t'en  fais  un  présent.  »  Gordiane,  voyant  ces 
beaux  petits  enfans,  les  receut  gracieusement  et 
les  nourrit  autant  amyablement  comme  s'ilz  fussent 
sailliz  de  son  corps.  L'un  d^iceux  fut  nommé 
Aquirin;  l'autre,  Fluvius,  à  cause  qu'il  avoit  esté 
trouvé  dedans  le  fleuve,  et  la  petite  fille,  Sereine. 
Ce  pendant,  le  roy  Lancelot  se  resjouissoit  en 
son  cœur,  pensant  trouver  à  son  retour  troys  beaux 
enfans  ;  mais  son  intention  ne  fut  pas  telle  qu'il 
pensoit  :  car,  sitost  que  la  malicieuse  mère  fut  ad- 
vertie  que  son  filz  s'approchoit  du  palaix,  elle  s'en 
alla  au  devant  de  luy,  et  luy  dit  que  sa  chère 
femme  avoit  enfanté  trois  petits  chiens  en  lieu  de 
trois  enfans.  Et,  l'ayant  mené  en  la  chambre  où  la 
pauvre  accouchée  estoit  en  assez  mauvaise  disposi- 
tion, luy  monstra  les  trois  petits  chiens  qui  estoient 
à  son  costé.  Et,  combien  que  la  royne  pleurast  inces- 
samment à  chaudes  larmes,  nyant  fort  et  ferme  de 
ne  les  avoir  point  enfantez,  toutefois  les  mauvaises 
sœurs  confirmoyent  que  tout  ce  que  la  meschante 
mère  avoit  dit  estoit  véritable.  Le  roy,  entendant 
ces  propos,  fut  grandement  troublé,  et  tomba 
quasi  en  terre  de  douleur;  mais  à  la  fin,  estant  re- 
tourné en  son  bon  sens,  adjouta  foy  entièrement 
aux  paroles  de  sa  mère.  Et,  pourautant  que  la 
pauvre  royne  estoit  patiente,  supportant  constam- 

ment  les  assautz  de  l'envie  courtisane,  le  roy  ne 
peut  avoir  le  cœur  de  la  faire  mourir,  mais  com- 
manda qu'on  la  mît  dessouz  le  lieu  où  on  lave  les 
escuelles,  et  qu'elles  vesquît  des  immondices  et 
charongnes  qui  tomboyent  incessamment  de  ce 
puant  lieu. 

Ce  pendant  que  la  pauvre  royne  estoit  en  ceste 
infection,  en  se  nourrissant  ordinairement  de  ces 
ordures,  advint  que  Gordiane  (femme  de  Mar- 
miat,  meunier)  enfanta  un  filz,  qui  fut  nommé 
Borguin,  et  le  nourrit  amiablement  avec  les  autres 
trois.  Or  Gordiane  avoit  de  coutume  de  rongner 
tous  les  mois  les  cheveux  aux  petits  enfans,  des- 
quelz  tomboyent  bagues  précieuses  et  grosses 
perles.  Ce  qui  fut  cause  que  Marmiat  quitta  son 
mestier  de  moudre,  devenant  incontinent  riche,  et 
faisant  ordinairement  bonne  chère  avec  sa  femme 
et  tous  ses  petis  enfans. 

Quand  les  trois  enfans  commencèrent  à  se  con- 
noitre,  ilz  entendirent  qu'ilz  n'estoyent  pas  filz  de 
Marmiat,  meunier,  ny  de  sa  femme  Gordiane, 
mais  qu'ilz  avoyent  esté  trouvez  parle  fleuve;  tel- 
lement qu'ilz  se  fascherent  grandement,  et,  desi- 
rans  de  chercher  leur  bonne  fortune,  demandèrent 
leur  congé  et  s'en  allèrent,  dond  Marmiat  et  sa 
femme  ne  furent  gueres  contens,  se  voyans  privez 
du  grand  trésor  qu'ilz  recevoyent  ordinairement 
de  leurs  blonds  cheveux  et  du  front  estoilé.  S'es- 

tans  donq  ainsi  partiz  ces  trois  jeunes  enfans  d'a- 
vec Marmiat,  firent  tant  qu'ilz  arrivèrent  à  Pro- 
vins, qui  estoit  la  cité  de  leur  père  ;  et,  ayant  prins 
une  maison  à  louage,  demeurèrent  ensemble,  se 
nourrissans  des  bagues  et  pierres  précieuses  qui 
leur  tomboyent  de  la  teste. 

Advint  que  le  roy,  s'allant  un  jour  pourmener 
avec  quelques  autres  courtisans,  vint  par  fortune  à 
passer  devant  le  logis  des  jeunes  enfans,  lesquelz, 
n'ayant  point  encores  conneu  ny  veu  aucunement 
le  roy,  descendirent  incontinent  à  la  porte;  et,  en 
ostant  leurs  bonnets  et  flechissans  les  genoux  et  la 
teste,  luy  firent  une  grande  révérence.  Le  roy,  qui 
avoit  l'œil  d'un  faucon,  dressa  sa  veue  sur  eux,  et 
conneut  qu'ilz  avoyent  une  estoille  au  front,  et 
soudainement  il  eut  une  appréhension  que  c'es- 
toyent  ses  enfans,  et,  s'estant  arresté,  leur  dit: 
«  Qui  estes-vous?  d'où  venez-vous?  »  L'un  dit  : 
«  J'ay  nom  Aquirin. —  Et  moy,  Fluvius,  dit  l'autre. 
—  Aussi  moy,  respondit  la  flile,  suis  nommée  Se- 
reine. —  Or  sus,  dit  le  roy,  je  vous  semons  à  dis— 
ner  de  main  avec  moy.  » 

Les  jeunes  gens,  qui  estoyent  devenuz  tous 
honteux,  ne  pouvans  refuser  l'honneste  demande 
du  roy,  acceptèrent  l'offre.  Si  tost  que  le  roy  fut 
de  retour  au  palaix,  il  dit  à  sa  mère  :  «  Madame, 
en  m' allant  aujourd'huy  esbatre,  j'ay  veu  deux  fort 
beaux  jeunes  filz,  avec  une  fille  de   bonne   grâce, 

et  ont  tous  trois  une  estoille  dorée  au  front;  et  (si 
je  ne  suis  deceu)  il  m'est  advis  que  ce  sont  ceux 
que  la  royne  Clarette   me  promit  une  fois,  »    La 
mâtine    de  mère,    oyant    ces    propos,    fut   autant 
faschée  que  si  on  luy  eust  donné  un  coup  de   cou- 
teau au  travers  du  cœur,  et,  ayant  fait  appeller  la 
sage  femme  qui  avoit  receu  les  enfans,  luy  dit  se- 
crettement  :    «   Que     diriez-vous,     ma    commère 
m'amie,  que  les  enfans  du  roy  sont  vivans  et  plus 
beaux  qu'ilz  ne  feurent  onq?   —   Est-il   possible? 
respondit  la  commère;  ne  sont-ils  pas  periz dedans 
le  fleuve?  Comment  le  savez-vous  ?  — A  ce  que 
j'ay  peu  comprendre,  dit-elle,  par  les  paroles    du 
roy,    ilz    sont  vivans,   tellement  que    nous    avons 
bien  maintenant  besoin    de  votre   conseil,  autre- 
ment nous  sommes  en  danger  de  mort.  —  Ne  vous 
souciez   point,   Madame,   respondit  la  commère, 
j'espère  de  jouer  si    bien  mon    personnage   qu'ilz 
périront  tous  trois.  »    Et  de  fait  se   partit    sur    le 
champ  et  s'en  alla  tout  droit  au  logis  de  ces  jeunes 
gens,  et,  ayant  trouvé  Sereine  toute  seule,  la  sa- 
lua, en  devisant  longuement  avec  elle;  puis  luy  dit: 
a  Auriez-vous  point,  la  belle  fille,  un  peu    d'eau 
qui  dance?  —  Non,  dit  la  fille.  —  Mon  Dieu,  ma 
fille,  que  vous  verriez  de  belles  choses    si  vous  en 
aviez!  car,  si  vous  en  frotiez  une  fois  votre  visage, 
vous  deviendriez  encor  plus  belle    mille   fois    que 
vous  n'estes.  —  Comment  pourrois-je  donc  faire, 

respondit  la  fille,  pour  en  avoir  ?  —  Il  faut,  dit- 
elle,  que  vous  envoyez  voz  frères  pour  en  chercher, 
et  asseurement  ilz  en  trouveront,  car  elle  n'est 
gueres  loing  d'icy.  »  Ayant  dit  cela,  elle  se  partit. 
Si  tost  que  Fluvius  et  Aquirin  furent  de  retour  au 
logis,  Sereine  courut  au  devant  d'eux,  en  les  priant 
de  luy  faire  ce  bien  d'aller  chercher  en  toute  dili- 
gence de  l'eau  qui  dance.  Alors  ses  frères,  se  mo- 
quans  de  telz  propos,  n'y  voulurent  pas  aller,  ne 
sachans  où  on  pouroit  trouver  telle  chose.  Mais  à 
la  fin,  quasi  comme  contraintz  par  les  humbles 
prières  de  leur  sœur,  prindrent  une  phiole,  et  se 
partirent  ensemble. 

Or  avoyent-ilz  desja  chevauché  plus  de  deux 
lieues  par  un  chemin,  quand  ilz  arrivèrent  à  une 
fontaine  vive  et  claire  à  merveilles,  où  il  y  avoit 
un  beau  pigeon  blanc  qui  se  rafraischissoit;  et, 
ayant  osté  toute  crainte,  leur  dit:  «  Que  cherchez- 
vous,  jeunes  enfans?  — Nous  cherchons,  respondit 
Fluvius,  d'une  eau  précieuse  qui  dance,  comme  on 
dit.  —  Helas  !  pauvres  enfans,  dit  le  pigeon,  qui 
vous  ha  envoyez  quérir  de  telle  eau  ?  —  C'est  une 
sœur  que  nous  avons  »,  respondit  Fluvius.  Alors 
le  pigeon  leur  dit:  «  Certes,  mes  amis,  vous  cher- 
chez votre  mort,  car  vous  y  trouverez  des  bestes 
venimeuses  qui  vous  dévoreront  incontinent;  mais 
laissez-m'en  la  charge,  et  je  vous  en  porteray.  » 
Et,  ayant  prins  la 'phiole  que  les  jeunes  gens  por- 

toyent  et  se  Payant  liée  souz  l'aisle  dextre,  print 
sa  volée  et  s'en  alla  où  estoit  cette  eau  délicate,  de 
laquelle  ayant  remply  sa  phiole,  s'en  retourna  vers 
ces  jeunes  gens,  qui  l'attendoyent  d'un  grand 
désir.  Ayans  receu  ceste  eau  et  rendu  les  grâces 
qu'il  appartenoit,  s'en  retournèrent  à  leur  logis,  et 
la  présentèrent  à  leur  sœur  Sereine,  luy  comman- 
dans  expressément  de  ne  leur  donner  plus  telles 
charges,  par  ce  qu'ilz  avoyent  esté  en  danger  de 
mort. 

A  quelque  temps  de  là,  le  roy  rencontra  ces 
jeunes  gens,  et  leur  dist  :  «  Pourquoy  ne  vinstes- 
vous  l'autre  jour  disneravec  moy,  veu  mesmement 
que  vous  m'aviez  promis  ?  »  Hz  respondirent  : 
«  Les  affaires  urgents,  Sire,  en  furent  cause.  » 
Alors  le  roy  leur  dit:  «  Je  vous  attendray  donq 
demain  à  disner,  et  ne  failliez  pas.  »  Les  jeunes 
gens  s'excusèrent.  Quand  le  roy  fut  retourné  au 
palaix,  il  dit  à  sa  mère  qu'il  avoit  veu  les  jeunes 
enfans  qui  avoyent  l'estoile  au  front,  dond  elle  fut 
fort  troublée,  et  fît  de  rechef  venir  sa  commère, 
et  luy  raconta  tout  secrettement,  en  la  priant  de 
faire  tant  qu'on  obviast  à  ce  danger.  La  commère 
la  conforta,  et  luy  dit  qu'elle  ne  souciast  de  rien, 
et  que  elle  feroit  tant  qu'on  n'entendroit  jamais 
plus  nouvelles  d'eux.  Et,  s'estant  partie  du  palaix, 
s'en  alla  au  logis  de  la  pucelle,  et,  l'ayant  trouvée 
seule,  luy  demanda  si  elle  avoit  point  encores  eu 

de  ceste  eau.  La  fille  respondit  que  ouy,  mais  que 
ce  n'estoit  pas  sans  avoir  mis  en  grand  danger  ses 
frères.  «  Je  voudrois  bien,  ma  fille,  dit  la  com- 
mère, que  vous  eussiez  une  pomme  qui  chante:  car 
vous  n'en  veistes  onq  de  si  belle,  et  n'entendistes 
jamais  si  doux  chant.  —  Je  ne  say  comment  l'avoir, 
dit  la  fille,  par  ce  que  mes  frères  n'y  voudront  pas 
aller,  à  cause  qu'ilz  se  sont  desja  trouvez  en  plus 
grand  danger  de  mort  qu'en  espérance  de  vie.  — 
Hz  vous  ont  desja  apporté  de  l'eau  qui  dance, 
respondit  la  fausse  vieille,  et  n'en  sont  pas  morts 
pour  cela  ;  tout  ainsi  qu'ilz  vous  ont  aporté  de 
l'eau,  ilz  vous  pourront  bien  apporter  la  pomme.  » 
Et  sur  ce  point,  ayant  prins  congé  d'elle,  se  partit. 
La  commère  ne  fut  pas  si  tost  partie  que  les  frères 
survindrent,  et  Sereine  leur  dit  :  «  Mes  frères,  je 
voudrois  bien  voir  et  gouster  de  ceste  pomme  qui 
chante  si  doucement;  et,  si  vous  ne  me  faittes  ce 
que  je  vous  dis,  estimez  que  vous  me  verrez  bien 
tost  morte.  »  Aces  propos,  les  frères  la  reprindrent 
grandement,  en  luy  remonstrant  qu'ilz  ne  vou- 
loient  pas  mettre  leur  vie  en  danger  à  son  appétit, 
cemme  ilz  avoient  desja  fait.  Mais  les  prières  de 
Sereine  furent  si  grandes,  estans  meslées  de 
pleurs  et  de  gemissemens,  que  les  frères  délibé- 
rèrent de  la  contenter,  quoy  qu'il  en  advînt;  telle- 
ment qu'estans  montez  à  cheval  ilz  se  partirent,  et 
tant  chevauchèrent  qu'ilz  arrivèrent  en  une  hostel- 

lerie,  où  estans  entrez,  demandèrent  à  l'hoste  s'il 
leur  sauroit  point  enseigner  le  lieu  où  se  trouvoit  la 
pomme  qui  chante  si  doucement.  Il  leur  respondit 
qu'ouy  ;  maisqu'ilz  n'y  pourroient  pas  aller,  à  cause 
que  ceste  pomme  estoit  en  un  plaisant  jardin  et 
estoit  gardée  par  une  cruelle  beste,  qui  mettoit  à 
mort  tous  ceux  qui  s'en  approchoient.  «  Que  de- 
vons-nous donq  faire,  dirent  les  jeunes  frères,  veu 
qu'il  nous  la  faut  avoir,  quoy  qu'il  en  soit?  »  Alors 
l'hoste  respondit  :  «  Si  vous  faites  ce  que  je  vous  diray, 
vous  aurez  la  pomme,  et  ne  serez  point  en  danger 
de  la  beste.  Il  faut,  dit-il,  que  vous  preniez  ceste 
robe  toute  garnie  de  miroirs,  et  que  l'un  de  vous 
la  mette  sur  soy,  et  qu'il  entre  ainsi  tout  seul  de- 
dans le  jardin,  qu'il  trouvera  ouvert,  et  l'autre  de- 
meurera hors  du  jardin  sans  se  laisser  veoir  aucune- 
ment. Et,  si  tost  qu'il  sera  entré  dedans  le  jardin, 
la  beste  viendra  contre  luy,  et,  en  se  voyant  soy- 
mesmes  dedans  le  miroir,  tombera  incontinent 
morte  par  terre.  Cela  fait,  il  s'en  ira  vers  l'arbre  et 
prendra  facilement  la  pomme,  et  qu'il  se  donne 
bien  garde  sur  tout  de  regarder  après  soy  en  sor- 
tant du  jardin.  »  Ces  jeunes  gens  firent  tout  ainsi 
que  l'hoste  leur  avoit  enchargé,  en  le  remerciant 
grandement,  et  firent  tant  qu'ilz  portèrent  la  pomme 
à  leur  sœur,  en  luy  remontrant  que  ce  fust  la  der- 
nière fois  qu'elle  leur  donnast  telles  commissions 
dangereuses. 

A  quelques  jours  de  là,  le  roy  trouva  ces  deux 
jeunes  frères,  et,  les  ayant  fait  appeller,  leur  dit: 
«  Qui  est  la  cause  que,  selon  l'assignation  donnée, 
vous  n'estes  venuz  disner  avec  moy?  —  Ce  sont, 
dit  l'un,  les  diverses  affaires  et  occupations  qui  nous 
en  ont  osté  l'opportunité.  — Or  ce  sera  donq  pour 
demain,  dit  le  roy,  et  donnez-vous  bien  garde  de 
faillir.  »  Aquirin  ;respondit  que ,  s'ilz  pouvoyent 
desmesler  quelques  affaires  d'importance,  ilz  y  vien- 
droyent  fort  volontiers.  Le  roy,  estant  retourné  au 
palaix,  dit  à  sa  mère  qu'il  avoit  encores  veu  les 
jeunes  enfans  qu'il  avoit  tousjours  au  cœur,  pen- 
sant tousjours  à  ceux  que  Clarette  luy  avoit  autre- 
fois promis;  et  ne  pouvoit  avoir  repos  en  son  esprit 
jusques  à  ce  qu'ilz  fussent  venuz  une  fois  disner 
avec  luy.  La  traistresse  de  mère,  entendant  ces  pro- 
pos, fut  plus  faschée  que  jamais,  craignant  que  son 
malheur  ne  fût  descouvert;  et,  estant  ainsi  dolente, 
envoya  quérir  la  commère  et  luy  dit  :  «  Ma  com- 
mère, je  pensois  desjaque  ces  enfans  fussent  mortz, 
et  qu'on  ne  deust  plus  ouïr  nouvelles  d'eux,  mais 
ilz  sont  encores  vivans,  et  sommes  en  danger  de 
mort.  Il  faut  donq  que  vous  y  donniez  ordre,  au- 
trement nous  sommes  toutes  perdues.  »  Alors  la 
commère  respondit  :  «  Ne  vous  chaille,  Madame, 
car  je  feray  tant  que  jamais  vous  n'entendrez  ny 
vent  ny  fumée  d'eux.  »  Et,  ainsi  toute  courroucée 
et  remplie  de  despit,  s'en  alla  vers  la  fille,  et,   luy 

ayant  donné  le  bon  jour,  luy  demanda  si  elle  avoit 
la  pomme  qui  chante.  «  Ouy  »,  dit-elle.  Alors  la 
ribaude  vieille  luy  dit  :  «  Ce  n'est  rien  de  ce  que 
vous  avez,  si  vous  ne  taschez  d'avoir  une  chose 
qui  est  mile  fois  plus  belle,  sans  comparaison,  et 
de  meilleure  grâce  que  les  deux  premières.  — 
Dittes-moy  donq  que  c'est,  ma  mère.  —  C'est  un 
bel  oiseau,  dit-elle,  qui  caquette  jour  et  nuict  et 
dit  choses  merveilleuses.  Si  vous  l'aviez  à  vostre 
commandement,  vous  seriez  la  plus  heureuse  fille 
de  ce  monde.  »  Ayant  dit  ces  propos,  elle  se 
partit. 

Les  frères  ne  furent  pas  si  tost  arrivez  au  logis 
que  Sereine  les  affronta,  et  les  pria  de  luy  octroyer 
encores  une  seule  grâce;  et,  luy  ayans  demandé 
quelle  grâce  c'estoit,  elle  respondit  que  c'estoit  le 
bel  oiseau  verd.  Or,  Fluvius,  qui  s'estoit  trouvé  au 
combat  de  la  venimeuse  beste,  se  souvenant  d'un 
si  extrême  danger,  refusa  fort  bien  d'y  aller.  Mais 
Aquirin,  nonobstant  qu'il  eust  desja  par  beaucoup 
de  fois  refusé,  finalement  esmeu  d'une  fraternelle 
amitié  et  des  larmes  continuelles  que  Sereine  es- 
pandoit,  délibérèrent  tous  deux  de  compagnie  de 
la  contenter.  Et,  estans  montez  à  cheval,  firent 
tant  par  leurs  journées  qu'ilz  arrivèrent  en  un  beau 
pré  verdoyant,  au  milieu  duquel  y  avoit  un  fort 
bel  arbre  haut  à  merveilles  et  bien  feuillu,  estant 
environné  de  diverses  figures  de  marbre,  qui  sem- 


I  36  QUATRIÈME'    NUIT 

bloyent  estre  vives,  et  tout  joignant  passoit  un 
petit  ruisseau,  qui  arrosoit  tout  le  pré.  Et  sur  cest 
arbre  le  bel  oyseau  se  desgorgeoit,  sautant  de 
branche  en  branche,  et  en  proférant  paroles  qui 
sembloient  plustost  divines  que  humaines.  Estans 
descenduz  de  leurs  chevaux,  les  ayant  laissez 
paistre  par  la  belle  prairie,  s'approchèrent  de  ces 
figures  de  marbre,  et,  si  tost  qu'ils  les  eurent 
touchées,  ilz  devindrent  comme  elles. 

Or,  Sereine,  qui  avoit  long  temps  attendu  ses 
frères,  pensoit  bien  de  les  avoir  perduz,  et  toute 
espérance  estoit  perdue  de  les  pouvoir  jamais  re- 
couvrer. Estant  ainsi  en  ces  regretz,  et  pleurant 
incessamment  leur  piteuse  et  misérable  mort,  monta 
achevai,  délibérant  en  soy-mesmes  d'aller  chercher 
sa  bonne  fortune;  et  tant  chevaucha  jour  et  nuict 
qu'elle  arriva  au  lieu  où  cest  oyseau  verdchantoit  et 
parloit  gracieusement  sur  l'arbre.  Et,  si  tost  qu'elle 
fut  entrée  en  la  prairie,  elle  conneut  les  chevaux  de 
ses  frères  qui  paissoyent;  et,  en  tournant  sa  veuë 
çà  et  là,  elle  apperceut  ses  frères  qui  estoyent  de- 
venuz  en  figures  de  pierre,  et  avoyent  leur  sem- 
blance,  dond  elle  fut  toute  estonnée;  et,  estant 
descendue  de  son  cheval,  et  s'approchant  de  l'arbre, 
estendit  la  main  et  empoigna  le  bel  oyseau  verd, 
lequel,  se  voyant  privé  de  sa  liberté,  la  pria  que  ce 
fust  son  plaisir  de  le  laisser  aller,  et  qu'il  s'en  sou- 
viendroit  à  temps  et   lieu.    Sereine   luy    respondit 

qu'elle  n'en  feroit  rien  s'il  ne  remettait  ses  frères  en 
leur  premier  estât.  Alors  l'oyseau  luydit:  «  Regarde 
souz  mon  aisle  dextre,  et  tu  trouveras  une  plume 
beaucoup  plus  verde  que  les  autres  ;  tu  y  verras 
quelques  marques  jaunes  par  dedans  :  prens-la,  et 
t'en  va  vers  les  images,  et,  si  tost  que  tu  leur  auras 
touché  les  yeux  avec  la  plume,  tu  verras  tes  frères 
retourner  en  leur  premier  estât.  y>  La  jeune  fille,  luy 
ayant  haussé  l'aisle,  trouva  la  plume  comme  l'oyseau 
luy  avoit  dit  ;  et,  ayant  touché  les  yeux  des  images 
Tune  après  l'autre  avec  ceste  plume,  ilz  retournèrent 
comme  auparavant.  Voyant  ainsi  ses  frères  en 
bonne  disposition,  commença  à  les  baiser  et  em- 
brasser. 

Après  que  Sereine  eut'  obtenu  son  intention, 
l'oyseau  la  pria  de  rechef  que  ce  fust  son  plaisir  de 
le  laisser  en  liberté,  luy  promettant  que,  s'il  obte- 
noit  ceste  grâce,  de  luy  rendre  un  jour  la  pareille 
s'il  se  trouvoit  à  l'endroit.  Sereine,  non  contente  de 
ce,  luy  respondit  qu'elle  n'en  feroit  rien  si  premiè- 
rement ilz  ne  trouvoyent  qui  estoit  leur  père  et 
leur  mère,  qui  eussent  pour  le  moins  le  moyen  de 
supporter  une  telle  charge.  Or  y  avoit-il  un  grand 
débat  entre  eux  pour  cest  oyseau;  mais  finalement 
il  fut  arresté  entre  eux  que  la  fille  le  tiendroit  prés 
de  soy,  tellement  qu'elle  le  gardoit  fort  soigneu- 
sement et  le  mignardoit  tousjours.  Après  que  l'oy- 
seau fut  escheu  à  Sereine,  les  frères  montèrent  à 

cheval  et  s'en  retournèrent  fort  contens  à  leur 
logis. 

Le  roy,  qui  passoit  souvent  par  devant  le  logis 
de  ces  jeunes  gens,  ne  les  voyant  plus  comme  il 
souloit,  s'esmerveilla  grandement;  et,  ayant  de- 
mandé aux  voisins  qu'ilz  estoyent  devenuz,  on  luy 
respondit  qu'on  n'en  savoit  plus  de  nouvelles,  et 
qu'il  y  avoit  desja  long  temps  qu'on  ne  les  avoit 
point  veuz.  Si  tost  qu'ilz  furent  de  retour,  ilz  ne 
demeurèrent  pas  deux  jours  que  le  roy  les  trouva 
et  leur  demanda  où  ilz  avoyent  esté  si  long  temps, 
qu'on  ne  les  avoit  point  veuz.  Aquirin  luy  res- 
pondit qu'il  leur  estoit  survenu  des  estranges  acci- 
dens,  et,  s'ilzn'estoyent  venuz  vers  Sa  Majesté  suy- 
vant  leur  promesse,  ilz  luy  demandoient  pardon, 
et  qu'ilz  estoyent  prestz  à  recompenser  ceste  faute. 

Le  roy,  entendant  leur  infortune  et  ayant  pitié 
d'eux,  ne  se  partit  point  de  là  qu'il  ne  les  menast 
disner  avec  luy  au  palaix.  Aquirin,  ayant  prins  se- 
crettement  Peau  qui  dance,  et  Fluvius  la  pomme 
qui  chante,  et  Sereine  le  bel  oyseau  verd,  entrèrent 
joyeusement  au  palaix  avec  le  roy,  et  s'assirent  à 
table.  La  mauvaise  mère  et  les  envieuses  sœurs, 
voians  une  si  belle  jeune  fille,  et  les  deux  jeunes  filz 
de  si  bonne  grâce,  qui  avoyent  les  yeux  luysans 
comme  estoilles,  eurent  grand  soupçon  et  tristesse 
en  leur  cœur.  Après  qu'on  eut  desservy  la  table, 
voyla  Aquirin  qui  va  dire  :    «  Sire,  nous  voulons 

icy  monstrer  choses  qui  vous  plairont.  »  Et,  ayant 
prins  une  tasse  d'argent,  y  mit  Peau  qui  dance 
dedans,  et  l'assist  sur  une  table.  Cela  fait,  son 
frère  Fluvius  meit  sa  main  en  son  sein,  et  tira  la 
pomme  qui  chante,  et  la  meit  prés  de  l'eau.  Se- 
reine, qui  tenoit  en  son  giron  le  bel  oiseau  verd, 
le  meit  incontinent  sur  la  table.  Vous  eussiez  alors 
entendu  un  chant  fort  doux,  qui  donnoit  un  plaisir 
merveilleux  aux  assistans.  De  l'autre  costé,  la 
truande  mère  et  ses  sœurs  en  conceurent  grande 
fascherie,  doutant  grandement  de  leur  vie.  Le 
chant  fîny  et  le  bal,  l'oyseau  commença  à  parler  en 
disant  :  «  O  roy  sacré,  que  meriteroit  celuy  qui  ha 
procuré  la  mort  de  deux  frères  et  d'une  sœur?  » 
La  mère  va  respondre  incontinent  :  «  Il  ne  meri- 
teroit autre  chose  que  le  feu.  »  Toutes  les  autres 
respondirent  le  semblable.  Alors  l'eau  qui  dance  et 
la  pomme  qui  chante  haussèrent  la  voix  en  disant  : 
«  Ah  !  fausse  mère,  remplie  d'iniquité,  tu  te  con- 
demnes  de  ta  bouche  propre  !  Et  vous,  malheu- 
reuses sœurs  que  vous  estes,  vous  serez  pareille- 
ment condemnées  avec  la  commère.  »  Le  roy,  en- 
tendant ces  propos,  fut  tout  estonné;  mais  l'oy- 
seau verd,  poursuyvant  son  discours,  dit  :  «  Sire, 
voila  voz  trois  enfans  que  vous  avez  tant  désiré. 
Ce  sont  ceux  qui  portent  Testoile  au  front.  Leur 
mère,  tres-innocente,  est  celle  qui,  jusques  à  pré- 
sent, a  tousjours  demeuré  dedans   les  ordures   et 

infections.  »  Et,  Payant  fait  tirer  de  ce  lieu  puant, 
la  fit  vestir  honnorablement.  Si  tost  quelle  fut  ves- 
tue,  on  la  fit  venir  en  la  présence  du  roy,  et,  no- 
nobstant qu'elle  fût  ainsi  mal  traittée  en  ceste  puante 
prison  par  longue  espace  de  temps,  si  est-ce  que 
sa  première  beauté  fut  tousjours  préservée.  Et,  en 
la  présence  de  tous,  le  bel  oyseau  verd  raconta  de- 
puis le  commencement  jusques  à  la  fin  comment 
tout  estoit  allé.  Alors  le  roy,  connoissant  tout  le 
discours  de  la  matière,  commença  à  baiser  et  em- 
brasser estroittement  sa  femme  et  ses  chers  enfans, 
non  pas  sans  grande  abondance  des  larmes  et  ge- 
missemens.  Cela  faict,  l'eau  qui  dance  et  la  pomme 
qui  chante,  avec  le  bel  oyseau  verd,  estans  laissez 
en  liberté,  s'en  allèrent.  Le  jour  ensuyvant,  le  roy 
commanda  qu'on  allumast  un  grand  feu  au  milieu 
de  la  place,  et  que  la  mère,  avec  les  deux  sœurs 
et  la  commère,  fussent  bruslées  devant  le  peuple, 
sans  aucune  miséricorde.  Et  depuis,  le  roy  vesquit 
longuement  avec  la  royne  et  ses  gentilz  enfans,  et, 
ayant  marié  honnorablement  la  fille,  laissa  les  en- 
fans  héritiers  de  son  royaume. 

La  fable  de  Loyse  parachevée.  Madame  luy  com- 
manda de  proposer  son  énigme,  qui  fut  tel  : 

Sur  le  haut  mont  de  Chiralde  superbe, 
De  forte  haye  entour  environné, 
Un  apperceu  à  tout  son  œil  acerbe, 
Du  soleil  aspre  estant  enluminé  ; 

Ses  beaux  habitz,  fine  esmeraude  en  herbe; 
Il  rit,  il  parle,  et  n'est  point  estonné  : 
Le  voila  tout,  plus  que  son  nom  ne  reste. 
Dittes-le  donc,  et  qu'il  soit  manifeste. 

Les  interprétations  furent  données  en  diverses  ma- 
nières, et  n'y  eut  celuy  qui  en  tirast  la  vraye  substance, 
sinon  la  gracieuse  Isabelle,  qui  dit  d'un  cœur  gay  : 
«  V énigme  de  madamoiselle  Loyse  ne  signifie  autre 
chose  que  le  papegay,qui  est  en  cage  close  de  fer,  qui 
est  la  haye,  et  verde,  comme  Vesmeraude,  et  caquette 
tout  le  jour.  » 

Ceste  subtile  exposition  fut  grandement  louée  d'un 
chascun ,  tellement  que  Loyse,  qui  pensoit  bien  que 
nul  autre  le  pourroit  interpréter,  ne  sceut  que  dire, 
sinon  qu'aiant  prins  un  peu  de  hardiesse,  elle  dit  teh 
propos  à  Isabelle,  qui  devoit  après  elle  proposer  : 
«  Je  me  plains  de  vous,  dit-elle,  non  pas  que  je  me 
mescontente  de  vostre  honneur,  mais  parce  que  toutes 
les  autres  ont  interprété  leurs  énigmes  sans  estre  aidées; 
mais  soyez  asseurée  que  je  vous  rendray  la  pareille. 
—  Vous  ferez  bien,  Madame  Loyse)),  respondit 
Isabelle,  laquelle,  par  le  commandement  de  Madame, 
commença  ainsi  sa  fable. 


FABLE    IV. 


Nerin,  filz  de  Galois,  roy  de  Portugal ,  amoureux  de  Jane- 
ton,  femme  de  maistre  Raymond  Brunel,  phisicien,  jouit 
de  ses  amours,  et  la  mena  avec  soy  en  Portugal,  et  maistre 
Raymond  en  mourut  de  desplaisance. 


\  l  y  ha  beaucoup  de  gens,  tres-hon- 
norées  Dames,  qui,  s^estans  adonnez 
èSIpar  longue  espace  de  temps  aux  es- 
^tudes  des  bonnes  lettres,  pensent  sça- 
voir  beaucoup  de  choses;  mais  ilz  ne  savent  rien, 
ou  bien  peu  :  car,  se  cuydant  telles  gens  signer 
par  le  front,  se  viennent  eux-mesmes  à  arracher 
les  yeux,  comme  il  advint  à  un  médecin  fort  sa- 
vant en  son  art,  lequel,  pensant  se  moquer  d'au- 
truy,  fut  luy-mesmes  moqué  à  son  grand  des-hon- 
neur  et  reproche,  comme  vous  entendrez  par  le 
discours  de  la  fable  que  je  vous  raconteray  pré- 
sentement. 

Galois,   roy   de  Portugal,   eut   un  filz  nommé 

Nerin,  et  le  fit  nourrir  en  telle  sorte  qu'il  ne  veit  ja- 
mais aucune  femme,  sinon  sa  mère  et  la  nourrisse 
qui  l'allaittoit;  et  continua  ceste  manière  de  vivre 
jusques  à  l'aage  de  dixhuit  ans,  et  au  bout  du  terme 
le  roy  délibéra  de  l'envoyer  aux  estudes  à  Padouë, 
pour  luy  faire  apprendre  les  lettres  latines,  avec  la 
langue  et  les  mœurs  des  Italiens;  ce  qui  fut  mis  in- 
continent en  exécution. Or,  estant  ce  jeune  filz  Nerin 
à  Padouë  et  ayant  prins  desjaaccointance  de  beau- 
coup d'escoliers  qui  luy  faisoyent  ordinairement  la 
court,  entre  autres  il  y  avoit  un  médecin  nommé 
maistre  Raimond  Brunel,  phisicien,  et,  en  devisant 
de  diverses  matières,  se  mirent  à  parler  comme  est 
la  coustume  des  jeunes  gens,  et  tenir  propos  des 
belles  femmes;  puis  d'une  chose,  tantost  de  l'autre. 
Mais  Nerin,  qui  n'avoit  encores  point  veu  d'autres 
femmes  que  sa  mère  et  sa  nourrisse,  disoit  franche- 
ment qu'il  ne  trouvoit  en  ce  monde  aucune  femme 
qui  fût  plus  belle,  à  son  jugement,  que  sa  mère  et 
sa  nourrisse;  et,  après  qu'on  luy  en  eut  montré  de 
toutes  sortes,  il  les  estimoit  charongnes  au  regard 
de  sa  mère. 

Or  maistre  Raimond,  qui  avoit  l'une  des  plus 
belles  femmes  que  nature  fist  onques,  commença 
à  entrer  en  ses  gogues  en  disant  :  «  Seigneur  Ne- 
rin, je  sçay  bien  une  femme  qui  est  de  telle  beauté 
que,  quand  vous  la  verriez,  possible  vous  ne  la  ju- 
geriez pas  moins,  mais  plus  belle  que  vostre  mère.  » 

Nerin  respondit  qu'il  ne  pouvoit  croire  qu'elle  fust 
plus  belle  que  sa  mère,  mais  qu'il  la  verroit  volon- 
tiers pour  en  dire  son  opinion.  «  Puis  qu'il  vous 
plaist  de  la  voir,  dit  maistre  Raymond  vous  la 
verrez  demain  au  matin  en  la  grand'  église,  et 
vous  prometz  que  vous  la  verrez.  » 

Et,  quand  il  fut  de  retour  au  logis,  il  dit  à  sa 
femme  :  «  Levez-vous  demain  de  grand  matin,  et 
vous  accoutrez  la  teste,  et  vous  vestez  le  plus  bra- 
vement que  vous  pourrez,  en  vous  faisant  belle  : 
car  je  veux  que  vous  alliez  à  l'heure  de  la  grand' 
messe  à  la  grand'  église  au  service.  »  Janeton,  qui 
estoit  le  nom  de  la  femme  de  maistre  Raymond, 
qui  n'estoit  pas  acoustumée  d'aller  çà  et  là,  mais 
demeuroit  la  plus  part  du  temps  au  logis  à 
coudre  et  à  broder,  s'estonna  grandement  de  ceste 
nouvelle  entreprinse  ;  mais,  par  ce  qu'il  le  vouloit 
ainsi,  elle  se  prépara  comme  il  luy  avoit  dit,  et 
s'accoutra  si  proprement  qu'elle  ne  sembloit  pas 
une  femme,  mais  plustost  une  déesse.  De  là  s'es- 
tant  partie  pour  aller  à  la  grand'  église,  suivant  le 
vouloir  de  son  mary,  Nerin,  filz  du  roy,  arriva,  et, 
ayant  veu  Janeton,  la  jugea  tresbelle.  Si  tost  qu'elle 
se  fut  partie,  maistre  Raimond  arriva,  et,  s'estant 
approché  de  Nerin,  luy  dit  :  «  Or  sus,  Seigneur 
Nerin,  que  vous  semble  de  ceste  femme  qui  s'est 
maintenant  partie  de  l'église  ?  Vous  semble-il  qu'il 
y  ayt  rien  à  redire  ?  Est-elle  plus  belle  que  vostre 

mère?  — Vrayement,  elle  est  belle,  dit  Nerin, 
et  pense  que  nature  n'en  pourroit  faire  une  plus 
belle.  Mais  dittes-moy,  je  vous  prie,  à  qui  elle 
est  mariée  et  où  elle  se  tient.  »  Maistre  Raymond 
ne  luy  respondit  pas  à  propos,  par  ce  qu'il  ne  luy 
vouloit  pas  dire.  «  Je  vous  supplie  donq,  mon 
amy  maistre  Raymond,  me  faire  ce  bien  que,  si 
vous  ne  me  voulez  dire  à  qui  elle  est  mariée,  ny 
où  elle  se  tient,  contentez-moy  à  tout  le  moins  en 
cela  que  je  la  voye  encores  une  fois.  ■ —  Tres-vo- 
lontiers,  respondit  maistre  Raymond.  Ne  faillez 
pas  à  venir  au  matin  à  Peglise,  et  je  feray  tant 
que  vous  la  verrez.  » 

Cela  faict,  maistre  Raymond  s'en  alla  en  son  lo- 
gis, et  dit  à  sa  femme  :  «  Janeton,  accoustrez- 
vous  demain  au  matin,  car  je  veux  que  vous  alliez 
à  l'église;  et,  si  jamais  vous  fustes  bien  parée  et 
belle,  mettez-y  tout  vostre  pouvoir  pour  demain.» 
Janeton  s'esbahissoit  de  tout  ce  mistere  icy  ;  mais, 
parce  que  le  commandement  du  mary  la  pressoit, 
elle  fit  tout  ce  qu'il  luy  avoit  enchargé.  Le  jour 
venu,  Janeton,  estant  richement  vestuë  et  mieux 
parée  que  de  coustume,  s'en  alla  à  l'église.  Bien 
tost  après,  Nerin  arriva,  qui,  la  voiant  si  belle,  en 
fut  tant  amoureux  que  fut  jamais  homme  de  femme. 
Et,  quand  maistre  Raymond  fut  arrivé,  Nerin  le 
pria  de  luy  dire  qui  estoit  celle  qui  luy  sembloit  si 
belle.  Mais  maistre  Raymond,  qui  faignoit  d'estre 
StraparoU.  II.  19 

pressé  à  cause  de  ses  pratiques,  ne  respondit  rien 
pour  lors;  mais,  laissant  le  jeune  homme  ronger 
son  frein,  se  partit  joyeusement,  tellement  que 
Nerin  se  vint  à  fascher  de  ce  que  maistre  Ray- 
mond avoit  montré  de  faire  peu  de  conte  de  luy, 
disant  en  soymesmes  :  «  Or  bien!  tu  ne  veux  pas 
que  je  sçache  qui  elle  est,  et  où  elle  se  tient;  et 
je  te  prometz  que  je  le  sçauray  en  despit  que  tu 
en  ayes.  » 

Et  de  fait,  s'estant  party  de  l'église,  il  attendit 
tant  que  ceste  belle  dame  vint  à  sortir,  et,  luy  ayant 
fait  la  révérence  d'un  visage  riant  et  affable,  l'ac- 
compaigna  jusques  à  son  logis.  Or,  quand  Nerin 
eut  conneu  la  maison  où  elle  se  tenoit,  il  com- 
mença à  faire  l'amour  avec  elle,  et  n'eust  laissé  ja- 
mais passer  un  jour  qu'il  n'eust  passé  plus  de  dix 
fois  devant  son  logis,  et,  désirant  grandement  de 
parler  à  elle,  pensoit  incessamment  quel  moyen  il 
devoit  tenir  pour  obtenir  son  désir,  et  que  l'hon- 
neur de  la  dame  fust  gardé.  Et,  ayant  pensé  et  re- 
pensé, et  ne  trouvant  aucun  remède  qui  luy  fust 
prouffitable,  finalement  il  feit  tant  qu'il  print  ac- 
cointance  d'une  vieille  qui  se  tenoit  vis  à  vis  de 
Janeton  ;  tellement  que,  luy  ayant  faict  quelques 
presens,  en  confirmant  l'estroite  mitié  qui  estoit 
entre  eux,  s'en  alla  secrettement  en  son  logis.  Or 
y  avoit-il  une  fenestre  au  logis  de  ceste  vieille  qui 
regardoit  tout  droit  en  la  salle  de  Janeton,  par  la- 

quelle  il  la  pouvoit  voir  facilement  aller  haut  et 
bas;  mais  il  ne  se  vouloit  montrer  à  elle  de  peur 
de  luy  donner  occasion  de  ne  se  laisser  plus  veoir. 
Estant  ainsi  Nerin  tous  les  jours  en  ces  amoureuses 
oeillades,  ne  pouvant  plus  résister  aux  aguillons 
ardens  qui  incessamment  le  piquoyent  et  brusloyent 
le  cœur,  délibéra  de  luy  escrire  une  lettre,  et  la 
jetter  en  son  logis  par  ceste  fenestre,  quand  il 
pourroit  penser  que  son  mary  n'y  seroit  pas.  Et  de 
faict  il  la  jetta  par  plusieurs  fois. 

Mais  Janeton,  autant  qu'elle  en  trouvoit,  les 
jettoit  dedans  le  feu,  sans  les  lire  aucunement, 
joint  qu'elle  ny  pensoit  pas.  Et,  après  avoir  fait  par 
plusieurs  foys  tel  acte,  à  la  fin  il  luy  vint  en  la 
fantasie  d'en  ouvrir  une  et  lire  ce  qui  estoit  escrit 
dedans.  L'ayant  leuë,  et  voyant  que  la  souzcription 
estoit  de  Nerin,  filz  du  roy  de  Portugal,  qui  estoit 
grandement  amoureux  d'elle,  ne  seut  que  dire  du 
commencement;  mais  à  la  fin,  considérant  le  mau- 
vais temps  qu'elle  avoit  aveq  son  mary,  print  un  peu 
de  courage,  et  commença  à  montrer  bon  visage  à 
Nerin  ;  et,  luy  ayant  donné  assignation,  le  fît  venir 
en  sa  maison,  où  il  luy  manifesta  son  amour  et  les 
grands  tourmens  qu'il  souffroit  jour  et  nuict  pour 
elle,  et  le  moyen  comment  il  estoit  devenu  amou- 
reux d'elle;  tellement  que  la  dame,  qui  estoit 
belle,  paisible  et  pitoyable,  ne  luy  refusa  point 
son  amour. 

Estans  ainsi  ces  deux  amans  conjoinctz  d'un 
amour  réciproque  (ce  pendant  qu'ilz  estoyent  en 
ces  propos  amoureux),  voicy  venir  maistre  Rai- 
mond  qui  frappa  à  la  porte.  Janeton,  entendant 
que  c'estoit  son  mary,  fit  coucher  Nerin  sur  le  lict, 
et,  ayant  abbatu  les  courtines ,  le  fit  demeurer  jus- 
ques  à  tant  que  son  mary  fust  party.  Si  tost  que 
maistre  Raymond  fut  arrivé  ,  il  print  quelques  pe- 
tites drogues  qui  luy  estoyent  pour  lors  nécessaires, 
puis  s'en  alla  sans  appercevoir  aucune  chose.  Autant 
en  fît  Nerin,  car  il  ne  se  douta  onques  que  maistre 
Raimond  fût  mary  de  ceste  dame. 

Le  jour  ensuivant,  ainsi  que  Nerin  se  pourme- 
noit  par  la  place,  par  fortune  maistre  Raimond 
vint  à  passer,  et  Nerin  luy  fit  signe  qu'il  vouloit 
un  peu  parler  à  luy;  et,  s'estant  approché  de  luy  : 
«  Monseigneur,  dit-il,  il  y  ha  bien  des  nouvelles. 
—  Et  quoy?  respondit  maistre  Raimond.  —  Que 
diriez-vous,  dit  Nerin,  que  je  sçay  bien  où  se  tient 
ceste  belle  dame;  et  qu'ainsi  soit,  j'ay  devisé  lon- 
guement aveq  elle;  mais,  par  ce  que  son  mary 
arriva,  elle  me  cacha  dedans  le  lict  et  tira  les  cour- 
tines, de  peur  qu'il  ne  me  veist,  et  tout  inconti- 
nent après  il  se  partit.  —  Est-il  possible  ?  respondit 
maistre  Raimond.  —  S'il  est  possible?  dit  Nerin; 
je  vous  dis  qu'il  n'y  ha  rien  plus  vray,  et  ne  veis 
onq  la  plus  gracieuse  ny  la  plus  plaisante  dame 
qu'elle.  Je  vous  supplie,  Monsieur  mon  amy,  me 

faire  ce  bien  que  vous  me  recommandiez  à  elle  si 
vous  la  voyez,  en  la  priant  de  ma  part  qu'elle  me 
maintienne  tousjours  en  sa  bonne  grâce.  »  Ce  que 
maistre  Raimond  luy  promist  de  faire,  et  se  partit 
bien  fasché  d'avec  luy.  Toutefois,  devant  que  pren- 
dre congé  de  luy,  il  luy  dit  :  «  Monsieur,  y  re- 
tournerez-vous  plus  ?  —  En  doutez-vous  ?  »  dit 
Nerin.  Alors  maistre  Raimond  s'en  va  au  logis,  et 
ne  voulut  dire  mot  àsa  femme,  mais  espier  le  temps 
qu'ilz  fussent  ensemble^ 

Le  jour  ensuivant  venu  ,  Nerin  retourna  vers 
Janeton.  Ce  pendant  qu'ilz  estoyent  en  plaisirs 
amoureux  et  propos  gracieux,  le  mary  arriva.  Au 
moyen  de  quoy  elle  cacha  incontinent  Nerin  de- 
dans un  coffre,  et  mit  au  devant]  plusieurs  robes 
qu'elle  avoit  secoué  de  peur  que  les  tignes  ne  les 
gastassent.  Le  mary,  faignant  de  chercher  quelques 
besongnes,  renversa  quasi  toute  la  maison,  et  re- 
garda jusques  dedans  le  lict;  mais,  voyant  qu'il  n'y 
avoit  rien,  se  partit  un  peu  plus  content  qu'il  n'es- 
toit  venu,  et  s'en  alla  en  pratique. 

Nerin  pareillement  se  partit  bien  tost  après,  et, 
ayant  trouvé  maistre  Raymond,  luy  dit  :  «  Escou- 
tez,  Monsieur  le  docteur,  que  diriez-vous  que  je 
suis  retourné  vers  ceste  dame  ?  Mais  la  mauvaise  et 
envieuse  fortune  m'ha  rompu  tous  mes  plaisirs, 
par  ce  que  le  mary  est  surveuu  et  ha  gasté  tout 
nostre  mistere.  —  Comment  donq  avez-vous  fait 

à  vous  sauver?  respondit  maistre  Raimond.  —  Je 
me  suis,  dit-il,  caché  dedans  un  coffre,  et,  de  peur 
que  le  mary  ne  me  trouvast,  elle  mit  au  devant  du 
coffre  beaucoup  de  vestemens  qu'elle  avoit  tiré 
hors  des  coffres  de  peur  qu'ilz  ne  fussent  mangez 
de  la  vermine;  tellement  que  le  mary,  ayant  ren- 
versé tout  ce  qui  estoit  en  la  maison,  jusques  au 
lict,  et  ne  trouvant  aucune  chose,  se  partit.  »  Vous 
pouvez  penser,  mesmement  ceux  qui  ont  expéri- 
menté amour,  combien  tout  ce  discours  estoit 
aggreable  à  maistre  Raymond. 

Or,  Nerin  avoit  donné  à  Janeton  un  beau  et 
riche  diament,  où  sa  teste  et  son  nom  estoit  gravé 
à  Tentour  de  Tenchasseure.  Si  tost  que  maistre 
Raimond  fut  allé  en  pratique,  Nerin  fut  mandé 
par  la  dame.  Comme  ilz  passoyent  leur  temps  en 
plaisirs  et  propos  amoureux,  le  mary  retourna  au 
logis;  tellement  que  Janeton,  se  voyant  ainsi  sur- 
prinse ,  ouvrit  incontinent  un  garderobe  assez 
grand,  qui  estoit  en  sa  chambre,  et  cacha  dedans 
Nerin.  Maistre  Raymond  ne  fut  pas  si  tost  entré 
au  logis  (faignant  de  chercher  je  ne  sçay  quoy)  qu'il 
remua  et  brouilla  quasi  tout  ce  qui  estoit  en  la 
chambre,  et,  ne  trouvant  aucune  chose,  ny  au  lict, 
ny  aux  coffres,  comme  estourdy  et  hors  du  sens, 
print  du  feu  et  le  mit  aux  quatre  coings  de  la 
chambre,  délibérant  de  brusler  la  chambre  et  tout 
ce  qui  estoit  dedans. 

Le  mesnage  de  bois  commençoit  desja  à  brusler, 
quand  Janeton  se  tourna  vers  le  mary  et  luy  dit  : 
<(  Que  voulez-vous  faire,  mon  mary?  Estes-vous 
hors  du  sens?  Puis  que  vous  voulez  brusler  la  mai- 
son, faittes  ce  qu'il  vous  plaira;  mais  je  ne  veux  pas 
que  vous  brusliez  ce  garderobe  ,  où  sont  les  escri- 
tures  et  instrumens  de  mon  mariage.»  Et,  ayant  fait 
appeller  quatre  portefais  puissans,  leur  fit  sauver  ce 
garderobe  et  le  fit  mettre  au  logis  de  la  vieille  ma- 
querelle;  et,  Payant  secrettement  ouvert  sans  que 
nul  s'en  apperceust,  s'en  retourna  à  son  logis. 

Le  fol  maistre  Raymond  attendoit  ce  pendant 
s'il  sortiroit  point  quelcun,  mais  il  ne  peut  jamais 
voir  sinon  la  fumée  et  le  feu  ardent  qui  brusloit  sa 
maison.  Tous  les  voisins  estoient  desja  accouruz 
pour  estaindre  le  feu,  et  firent  tant  qu'ilz  y  donnè- 
rent ordre.  Le  jour  ensuivant,  ainsi  que  Nerin  s'en 
alloit  aux  champs,  il  vint  par  fortune  à  rencontrer 
maistre  Raimond,  et  luy  dit  en  le  saluant  :  «  Bon 
jour,  Maistre  Raimond;  je  vous  veux  raconter  une 
chose  qui  vous  plaira  grandement.  —  Et  quoy? 
respondit  maistre  Raimond.  —  J'ay  eschappé,  dit 
Nerin,  le  plus  extrême  danger  que  fit  jamais  homme 
vivant.  Je  m'en  allay  au  logis  de  la  dame  que  vous 
savez,  et,  ainsi  que  j'estois  en  propos  amoureux 
aveq  elle,  le  mary  survint,  lequel,  après  avoir  cher- 
ché et  tracassé  par  toute  la  maison,  ha  mis  le  feu 
aux  quatre  coings  de  la  chambre,  et  a  bruslé  tout 

ce  qui  estoit  là  dedans.  —  Et  vous,  dit  maistre 
Raimond ,  où  estiez-vous  cependant?  —  J'estois 
caché,  dit  Nerin,  dedans  un  garderobe  que  la  dame 
jetta  hors  du  logis.  »  Maistre  Raimond  entendant 
ces  propos,  et  connoissant  que  ce  qu'il  disoit  estoit 
vray,  tomba  quasi  mort  en  terre;  mais  il  ne  s'osoit 
descouvrir,  à  cause  qu'il  desiroit  de  les  trouver  sur 
le  fait,  tellement  qu'il  luy  dit  :  «  Seigneur  Nerin, 
pensez-vous  plus  y  retourner?  —  Et  quoy  donql 
respondit  Nerin,  puis  que  je  suis  eschappé  du  feu, 
que  dois-je  plus  craindre?  »  Ayant  laissé  tous  ces 
propos,  maistre  Raimond  pria  Nerin  de  venir  disner 
le  lendemain  en  son  logis,  ce  que^accepta  Nerin  de 
bon  cœur. 

Le  jour  ensuivant  venu,  maistre  Raimond  invita 
tous  les  parens  de  son  costé,  et  tous  ceux  du  costé 
de  sa  femme,  et  fit  apprester  un  somptueux  et 
magnifique  festin,  non  pas  en  la  maison,  qui  estoit 
desja  demy  bruslée,  mais  en  un  autre  lieu,  et  com- 
manda à  la  femme  qu'elle  y  vinst,  et  qu'elle  ne  se 
deust  point  asseoir,  mais  qu'elle  fust  cachée,  et 
qu'elle  preparast  tout  ce  qui  estoit  de  besoin. 
Quand  tous  les  parens  furent  assemblez,  et  le  jeune 
Nerin,  chacun  se  mit  à  table,  et  durant  le  disner 
maistre  Raimond  tascha  (avec  sa  lourde  et  bestiale 
science)  d'enivrer  Nerin  pour  en  pouvoir  jouir  à 
son  gré,  tellement  que,  luy  ayant  fait  donner  par 
plusieurs  fois  un  plein  verre  de  malvoisie,  et  l'ayant 

beu,  maistre  Raimond  luy  va  dire  :  «  Or  sus,  Sei- 
gneur Nerin  ,  racontez  un  peu  à  ceste  notable 
compagnie  quelque  petite  nouvelle  par  manière 
de  passetemps.  »  Le  pauvre  Nerin  (qui  ne  savoit 
pas  que  Janeton  fust  femme  de  maistre  Raimond) 
commença  à  raconter  toute  ceste  histoire,  sans 
nommer  toutesfois  personne.  Ce  pendant ,  un 
serviteur  s'en  alla  de  fortune  en  la  chambre  où 
estoit  Janeton,  et  luy  dit  :  «  Madame,  si  vous 
estiez  maintenant  cachée  en  un  coing,  vous  enten- 
deriez  le  plus  beau  conte  et  la  plus  joyeuse  nou- 
velle que  entendistes  onques;  venez-y,  je  vous 
prie.  »  Quand  elle  se  fut  approchée,  elle  conneut 
Nerin  à  la  voix,  et  que  l'histoire  qu'il  racontoit 
s'adressoit  à  elle;  alors,  comme  femme  prudente 
et  discrette,  print  le  diamant  que  Nerin  luy  avoit 
donné  et  le  mit  en  une  tasse  d'argent  pleine  de 
brevage  délicat,  et  dit  au  serviteur  :  «  Prens  ceste 
tasse  et  la  porte  à  Nerin,  et  luy  dis  qu'il  boive  tout 
cela,  et  qu'il  caquetera  après  mieux.  »  Le  serviteur 
print  la  tasse  et  la  porta  à  la  table,  et,  ainsi  que 
Nerin  vouloit  boire,  le  serviteur  luy  dit  :  «  Prenez 
ceste  tasse,  Seigneur,  et  puis  vous  parlerez  mieux 
à  votre  aise.  » 

Ayant  prins  la  tasse,  il  beut  tout  le  vin,  et,  ayant 
reconneu  le  diamant  qui  estoit  dedans,  le  laissa 
couler  en  sa  bouche,  et,  faignant  de  se  nettoyer  la 
bouche,  le  tira  hors  et  le  mit  en  son   doigt.   Et, 

quand  il  eut  conneu  que  la  femme  de  laquelle  il 
parloit  estoit  femme  de  maistre  Raimond ,  il  ne 
voulut  point  passer  outre;  et,  pourautant  que 
maistre  Raymond  et  ses  parens  le  pressoient  de  finir 
la  farce  qu'il  avoit  commencée,  il  respondit  :  «Sur 
ce  poinct  le  coq  chanta,  et  incontinent  après  il  fut 
jour,  et,  estant  reveillé  de  mon  sommeil,  je  ne  veis 
plus  rien.  » 

Les  parens  de  maistre  Raimond,  entendans  ceste 
conclusion,  et  croyans  au  paravant  que  tout  ce  que 
Nerin  avoit  dit  de  la  femme  estoit  véritable,  com- 
mencèrent à  traiter  Fun  et  Pautre  comme  ivron- 
gnes. 

A  quelques  jours  de  là ,  maistre  Raimond  fut 
rencontré  par  fortune  par  Nerin  ,  lequel,  faignant 
de  ne  savoir  pas  qu'il  fust  mary  de  Janeton,  luy 
dist  que  dedans  deux  ou  trois  jours  il  se  partiroit, 
par  ce  que  son  père  luy  avoit  rescrit  qu'il  s'en 
deust  retourner  en  son  royaume.  «  Dieu  vous 
veuille  conduire!  »  respondit  maistre  Raimond. 
Nerin,  ayant  donné  ordre  à  tout  son  cas,  s'ac- 
corda si  bien  aveq  Janeton  qu'il  s'enfuit  aveq  elle 
et  s'en  alla  en  Portugal,  où  ilz  vesquirent  longue- 
ment en  grand  liesse.  Et  maistre  Raimond,  estant 
de  retour  au  logis  et  ne  trouvant  pas  sa  femme, 
en  mourut  du  dueil  et  fascherie.  Voila  donq  com- 
ment le  pauvre  maistre  Raymond  apprint  à  ses 
despens  à  louer  sa  femme. 

Ceste  fable,  gratieusement  racontée  par  Isabelle, 
fut  tresagreable  aux  hommes,  et  pareillement  à  toutes 
les  dames,  mesmement  que  maistre  Kaimond  avoit 
esté  cause  de  tout  son  malheur,  et  luy  estoit  advenu 
ce  qu'il  alloit  cherchant.  Mais  la  dame ,  ayant  en- 
tendu la  fin  d'icelle,  fit  signe  à  Isabelle  de  continuer 
l'ordre  commencé  avec  son  énigme;  ce  quelle  fit  en 
disant  : 

Sur  la  minuict  un  se  vient  à  lever, 
Du  tout  barbu,  et  barbe  ne  fait  croistre, 
Notant  le  temps  sans  astres  observer, 
Portant  couronne,  et  n'est  ne  roy  ne  prestre; 
Les  heures  chante  et  se  sent  resonner, 
Esperonné  ains  que  chevalier  estre  ; 
Il  paist  enfans  sans  femme  rien  avoir. 
Bien  est  subtil  qui  le  pourra  sçavoir. 

De  tous  les  assistans,  il  n'y  eut  celuy  qui  peust 
donner  la  vraye  interprétation  du  subtil  énigme  recité 
par  Isabelle,  sinon  la  petite  rechignée  de  Loyse,  la- 
quelle, se  souvenant  de  la  honte  qu'on  luy  avoit  fait 
le  jour  précèdent,  se  leva  et  dit  :  «  L'énigme  proposé 
par  nostre  sœur  Isabelle  ne  signifie  autre  chose  sinon 
le  coq,  qui  se  levé  la  nuict  à  chanter,  et  porte  barbe, 
connoissant  le  changement  du  temps  sans  estre  astro- 
logien;  il  porte  la  creste  en  lieu  de  couronne,  et  n'est 
pas  roy;  il  chante  à  toutes  les  heures,  et  n'est  pas 
prestre;  il  porte  espérons  aux  piedz,  et  n'est  pas  che- 
valier; nourrissant  les  enfans  d'autruy,  qui  sont  les 

petits  poulets.  »  Chacun  de  la  compagnie  trouva 
bonne  ceste  interprétation,  et  mesmement  le  seigneur 
Capel,  qui  dit  :  «  Certes,  Madame  Loyse,  je  voy  bien 
que  madamoyselle  Isabelle  vous  a  bien  rendu  vostre 
change,  car  vous  luy  aviez  déclaré  son  énigme,  et  elle 
vous  ha  déclaré  le  vostre.  Au  moyen  de  quoy  vous 
n'aurez  point  envie  Yune  sur  Vautre.  »  Loyse  respondit 
promptement :  «  Quand  il  sera  temps,  je  luy  rendray 
pain  pour  farine.  »  Mais,  à  fin  que  les  parolles  ne 
multipliassent,  Madame  ordonna  que  chacun  se 
teust,  et,  $' estant  tournée  vers  Alienor,  à  qui  estoit 
escheu  le  dernier  lieu  de  ceste  nuict,  luy  commanda  de 
commencer  bravement  sa  nouvelle,  ce  qui  fut  fait  en 
la  manière  qui  s'ensuit ,  et  d'une  bonne  grâce. 

Fiamine  Veralde  se  partit  d'Hostie,  et  va  cherchant  la  Mort; 
et,  ne  la  trouvant  pas,  vint  à  rencontrer  la  Vie,  qui  luy 
fît  voir  la  Crainte  et  essayer  la  Mort. 


n  trouve  beaucoup  de  gens  qui,  de 
[  tout  leur  effort  et  diligence,  cher- 
'  chent  soigneusement  aucunes  choses, 
[et,  les  aians  trouvées,  ilz  ne  vou- 
droyent  pas  les  avoir  seulement  rencontrées,  ains 
les  fuient  à  plus  grande  puissance  que  ne  fait  pas 
le  diable  l'eau  bénite  ;  ce  qui  advint  à  Fiamine, 
lequel,  cherchant  la  Mort  et  ayant  trouvé  la  Vie, 
luy  fit  voir  la  Crainte  et  essayer  la  Mort,  comme 
vous  entendrez  par  la  présente  fable,  que  je  vous 
raconteray  maintenant. 

En  Hostie,  cité  très-ancienne  (assez  prés  de 
Romme),  y  eut  autrefois  un  jeune  homme,  comme 
est  le  bruict  commun,  plustost  simple  et  vagabond 
que  fin  et  arresté,  et  se  nommoit  Fiamine  Veralde. 

Iceluy  avoit  souventefois  ouy  dire  qu'il  n'y  avoit 
point  en  ce  monde  la  plus  hideuse  ny  la  plus  es- 
pouventable  chose  que  la  Mort  :  car,  sans  avoir 
respect  ny  à  riches  ny  à  pauvres,  ou  de  quelque 
condition  que  ce  soit,  tant  y  ha  qu'elle  ne  par- 
donne à  personne.  De  quoy  estant  tout  estonné, 
délibéra  en  soymesmes  de  voir  et  trouver,  quoy 
qu'il  en  advînt,  celle  que  les  hommes  appellent 
Mort.  Et,  après  s'estre  vestu  de  gros  accoustre- 
mens,  print  un  gros  baston  de  cormier  bien  ferré, 
et  se  partit  d'Hostie.  Apres  avoir  desja  fait  beau- 
coup de  chemin,  il  arriva  en  une  rue  au  milieu  de 
laquelle  y  avoit  un  cordonnier  qui  faisoit  des  sou- 
liers en  sa  boutique  ;  et,  combien  qu'il  en  eust 
grande  quantité  défaits,  si  estoit-il  tousjours  après 
à  en  faire  d'autres. 

Flamine,  s'approchant  de  sa  boutique,  luy  va 
dire  :  «  Dieu  vous  gard,  maistre  !  —  Vous  soyez 
le  tresbien  venu,  mon  filz!  respondit  le  cordon- 
nier. —  Et  puis,  que  faittes-vous  de  bon  ?  répli- 
qua Flamine.  —  Je  travaille,  respondit  le  cordon- 
nier, et  endure  de  peur  d'endurer,  et,  comme 
vous  voyez,  je  travaille  après  mes  souliers.  —  Et 
pourquoy  faire  ?  dit  Flamine  :  vous  en  avez  desja 
tant!  qu'en  ferez-vous  de  tant?  »  A  quoy  respon- 
dit le  cordonnier  :  «  Pour  les  porter,  pour  en 
vendre,  pour  m'ayder  à  nourrir  avec  mon  petit 
mesnage,  et  affin  que  je  me  puisse  subvenir  en  ma 


FABLE     V  I  59 

vieillesse  de  ce  que  je  gaigne  maintenant.  —  Et 
puis  après,  dit  Flamine,  qu'en  sera-il  ?  —  Il  fau- 
dra mourir,  respondit  le  cordonnier.  —  Mourir, 
dea?  dit  Flamine.  —  Ouy,  certes,  respondit  le 
cordonnier.  —  Venez  çà,  maistre,  dit  Flamine; 
me  sauriez-vous  point  enseigner  que  c'est  que  de 
la  Mort?  —  Nenny,  par  mon  serment,  respondit 
le  cordonnier.  —  Ne  la  veistes-vous  jamais  ?  dit  Fla- 
mine. —  Je  ne  la  veis  onq,  et  ne  la  voudrois  voir 
ny  essayer,  car  on  dit  que  c'est  la  plus  estrange  et 
la  plus  terrible  beste  de  ce  monde.  »  Alors  Flamine 
luy  dit  :  «  Me  la  sauriez-vous  point  enseigner, 
maistre,  ou  me  dire  où  elle  se  pourroit  trouver? 
car  je  la  voys  cherchant  jour  et  nuict,  par  montz 
et  vaux,  par  estangs  et  rivières,  et  si  n'en  puis 
trouver  aucunes  nouvelles.  »  Le  cordonnier  luy 
respondit  :  «  Quant  à  moy,  je  ne  sçay  où  elle  se 
tient,  ny  comment  elle  est  faite  ;  mais  allez-vous- 
en  un  peu  plus  outre,  et  peut  estre  que  vous  la 
trouverez.  » 

Ces  propos  finiz,  Flamine  print  congé  du  cor- 
donnier, et  s'en  alla  un  peu  plus  outre,  où  il  trouva 
une  forest  fort  espaisse  et  ombrageuse;  et,  estant 
entré  dedans,  il  trouva  un  paysand  qui  avoit  coupé 
grande  quantité  de  boys,  et  s'en  alloit  tousjours 
coupant.  Et,  après  s'estre  saluez  l'un  l'autre,  Fia- 
mine  luy  va  dire  :  «  Frère,  que  veux-tu  faire  de  tant 
de  bois?  —  Je  les  appreste,  respondit  le  païsand, 

pour  faire  du  feu  cest  hyver,  quand  les  neiges,  la 
glace  et  les  froidures  seront  par  le  païs,  afin  de 
me  pouvoir  chauffer  avec  mes  petits  enfans;  pour 
vendre  le  reste,  pour  acheter  du  pain,  du  vin,  des 
habits  et  autres  choses  nécessaires  pour  sustenter 
nostre  vie,  et  la  passer  ainsi  jusques  à  la  mort.  — 
Mais  dis-moy,  par  courtoisie,  dit  Flamine,  si  tu 
me  pourrois  enseigner  où  se  tient  ceste  Mort.  — 
Nenny,  asseurément,  respondit  le  païsand;  je  ne 
la  veis  onques,  et  ne  sçay  où  elle  se  tient.  Je  me 
tiens  ordinairement  en  ce  bois  et  suis  après  mon 
mestier;  joint  qu'il  ne  passe  gueres  de  gens  par 
icy,  et,  qui  plus  est,  je  n'en  connois  gueres.  — 
Comment  feray-je  donq  à  la  trouver?  »  dit  Fia- 
mine.  Le  païsand  respondit  :  «  Quanta  moy,  je  ne 
le  vous  saurois  dire,  ny  moins  enseigner;  mais 
cheminez  plus  outre,  et  peut  estre  que  vous  la  ren- 
contrerez. » 

Et,  ayant  prins  congé  du  païsand,  se  partit,  et 
chemina  tant  qu'il  arriva  au  lieu  où  il  y  avoit  un 
couturier  qui  avoit  force  habillemens  sur  les  per- 
ches, avec  un  plein  magasin  de  beaux  et  riches  ac- 
coustremens.  Alors  Flamine  luy  dit  :  «  Dieu  vous 
gard,  maistre!  —  Et  vous  aussi!  respondit  le  cou- 
turier. —  Que  voulez-vous  faire,  dit  Flamine,  de 
tant  de  beaux  accoustremens  ?  Sont-ilz  tous  à 
vous?»  Le  maistre  respondit  :  «  Il  y  en  ha  une  par- 
tie à  moy,  et  les  autres  aux  marchans,  aux  gentils- 

hommes,  et  diverses  personnes.  — Qu'en  veulent- 
ilz  faire  de  tant  ?  dit  Flamine.  —  Hz  les  portent  en 
divers  temps,  respondit  le  couturier.  »  Et,  les  luy 
monstrant  l'un  après  l'autre  :  «  Voila,  dit-il,  ceux 
de  Testé,  voila  ceux  de  l'hyver,  voila  aussi  ceux 
des  autres  saisons;  et  ainsi  les  vestent,  tantost  l'un 
et  tantost  l'autre.  —  Et  puis  que  font-ils?  dit  Fia- 
mine.  —  Hz  continuent  ainsi  jusques  à  la  mort.  » 
Flamine,  oyant  parler  de  la  mort  :  «  Helas  !  mon 
maistre,  mon  amy,  dit-il,  me  sçauriez-vous  dire  où 
est  ceste  Mort?»  Le  couturier  respondit,  quasi 
tout  courroucé  :  «  Or,  mon  filz,  mon  amy,  vous 
cherchez  choses  estranges!  Je  ne  le  vous  sçaurois 
dire  ny  enseigner,  et, qui  plus  est,  je  n'y  pense  ja- 
mais; et  quiconque  me  parle  d'elle  m'offence 
grandement.  Je  vous  prie  donc  que  nous  parlions 
d'autre  chose,  ou  bien  ostez-vous  d'icy,  car  je  suis 
ennemy  de  telz  propos.  »  Et,  aiant  prins  congé  de 
luy,  se  partit. 

Ayant  desja  Flamine  couru  beaucoup  de  païs, 
il  arriva  en  un  lieu  désert  et  solitaire,  où  il  trouva 
un  pauvre  hermite,  avec  une  barbe  toute  crasseuse, 
et  tout  exténué  de  l'aage  qu'il  avoit  et  du  jeusne, 
ayant  seulement  son  esprit  ravy  en  contemplation, 
tellement  qu'il  pensoit  bien  que  ce  fût  la  Mort  pour 
certain.  Alors  Flamine  luy  dit  :  ce  Vous  soyez  le 
très-bien  trouvé,  père  sainct!  —  Vous  soyez  aussi 
le  très-bien  venu, mon  filz  1  respondit  l'hermite.  — 

Straparole.  II.  2  1 

Que  faittes-vous  icy,  père,  dit  Flamine,  en  ces  lieux 
alpestres  et  inhabitables,  privez  de  tout  plaisir  et 
de  toute  accointance  humaine  ?  —  Je  suis  icy,  res- 
pondit  le  bon  hermite,  en  oraisons,  jeusnes  et  con- 
templations.  — -  Pourquoy  faire?  dit  Flamine.  — 
Me   demandez-vous  pour  quoy,  mon  filz?   Pour 
servir  à  Dieu,  et  macérer  ceste  chair,  et  faire  pé- 
nitence denoz  offences  à  Dieu  immortel '"et  au  vray 
filz  de  Marie,  et  finalement  pour  sauver  ceste  ame 
pécheresse,  affin   que,  quand  l'heure  de   la  mort 
viendra,  je  la  luy  puisse  rendre  nette  et  lavée  de 
toute  ordure;  qu'au  grand  jour  du  jugement,  par 
la  grâce  de  mon  rédempteur,  et  non  point  par  mes 
mérites,    elle  me  puisse   rendre    digne  de  triom- 
phant paradis,  pour  jouyr  de  la  vie  éternelle,  à  la- 
quelle Dieu  nous  puisse  conduire.  —  Helas!  mon 
père,  dittes-moy,  je  vous  prie  (s'il  ne  vous  fasche), 
que  c'est  que  la  Mort,  et  comment  elle  est  faitte.  » 
A  quoy  respondit  le  saint  père  :   «  Mais,  filz,  ne 
sois  en  esmoy  de  le  sçavoir,  car  c'est  une  chose  ter- 
rible et  espouventable,  et  est  appellée  par  les  sages 
le  dernier  terme  des  douleurs,    tristesse  des  heu- 
reux, désir  des  misérables  et  la  fin  des  choses  mon- 
daines.   Elle   sépare  l'amy  d'avec  l'amy,   le  père 
d'avec  l'enfant,  le  filz  d'avec  le  père,  la  mère  d'avec 
la  fille  et  la  fille  d'avec  la  mère,  et  elle  rompt  le 
lien  de  mariage,  et  à  la  fin  elle  sépare  l'ame  d'avec 
le  corps;  et  le  corps,  estant  séparé   d'avec  l'ame, 

ne  peut  plus  ouvrer,  ains  devient  si  pourry  et 
puant  que  chascun  le  fuit  et  abandonne  comme 
chose  abominable.  —  La  veites-vous  jamais,  père? 
dit  Flamine.  —  Nenny,  vrayement,  respondit  l'her- 
mite.  —  Comment  feray-je  donq  pour  lavoir?  dit 
Flamine.  —  Si  vous  avez  désir  de  la  trouver,  mon 
fîlz,  dit  Thermite,  allez-vous-en  plus  outre  et  vous 
la  trouverez  :  car  tant  plus  l'homme  chemine  en  ce 
monde,  d'autant  plus  s'approche  de  la  Mort.  »  Le 
jeune  homme,  Payant  remercié  et  ayant  receu  sa 
bénédiction,  se  partit. 

Continuant  son  voiage,  il  vint  à  passer  par  pro- 
fondes vallées,  montaignes  pierreuses,  forests  inha- 
bitables et  lieux  fort  estranges,  en  voyant  diverses 
bestes  espouventables  et  demandant  à  chascune  si 
c'estoit  point  la  Mort.  Mais  toutes  luy  respon- 
doyent  que  non.  Après  avoir  couru  beaucoup  de 
païs  et  veu  choses  estranges,  il  arriva  finalement  à 
une  montaigne  assez  haute,  et,  l'ayant  passée, 
il  descendit  en  une  obscure  et  profonde  vallée  en- 
vironnée de  cavernes,  où  il  veit  une  terrible  et  hi- 
deuse beste,  laquelle  avec  ses  criz  faisoit  retentir 
toute  la  vallée.  Alors  Flamine  luy  dit  :  «  Qui  es- 
tu,  hola?  Es-tu  point  la  Mort?»  La  beste  farouche 
luy  respondit  :  «  Je  ne  suis  pas  la  Mort;  mais 
poursuis  ton  chemin,  tu  la  trouveras  bientost.  » 
Ayant  Flamine  entendu  ceste  aggreable  responce, 
commença  à   se  resjouir.  Estant  desja  quasi  demy 


164  QUATRIÈME     NUIT 

mort  par  le  long  travail  et  ennuy  qu'il  avoit  en- 
duré, il  arriva  en  une  grande  et  spacieuse  cam- 
pagne, et,  ayant  trouvé  une  plaisante  et  ver- 
doyante couline  florie  de  tous  costez,  et  en  la 
contemplant  bien  de  toutes  parts,  apperceut  les 
murailles  d'une  haute  et  belle  cité,  qui  n'estoit  pas 
trop  loing  de  là.  Alors,  en  hastant  ses  pas,  il  fit 
tant  qu'il  arriva  à  l'une  des  portes,  toute  garnie  de 
beaux  et  fins  marbres.  Si  tost  qu'il  fut  entré  de- 
dans (par  congé  toutesfois  du  portier),  la  première 
personne  qu'il  rencontra,  ce  fut  une  vieille  aagée, 
ayant  le  visage  crasseux,  et  si  maigre  et  defaitte 
qu'on  luy  eust  peu  facilement  compter  les  oz  un  à 
un.  Vous  luy  eussiez  veu  un  front  ridé,  les  yeux  de 
travers,  pleurans  et  si  rouges  qu'ilz  ressembloyent 
escarlate,  les  joues  crespues  et  les  lèvres  renver- 
sées, les  mains  aspres  et  endurcies,  la  teste  et  toute 
sa  personne  tremblante,  estant  aussi  toute  voûtée 
et  vestue  de  gros  habillemens.  Outre  cela,  elle 
portoit  à  son  costé  une  espée  trenchante,et  en  sa 
main  droitte  un  gros  baston,  au  bout  duquel  il  y 
avoit  une  pointe  de  fer  faitte  en  forme  de  triangle. 
Derrière  ses  espaules  elle  portoit  une  grosse  ma- 
lette  pleine  de  phioles,  boyttes  et  autres  petits 
vaisseaux  rempliz  de  diverses  liqueurs,  oignemens 
et  emplastres,  pour  appliquer  à  divers  accidens. 
Si  tost  que  Flamine  eut  veu  ceste  vieille  esdentée 
et  laide,  imagina  incontinent  que  c'estoit  la  Mort 

qu'il  avoitdesja  tant  cherché,  et,  s'estant  approché 
d'elle,  il  luy  dit  :  «  Dieu  vous  gard,  ma  mère  ! 
—  Et  toy  aussi,  mon  fîlz  !  respondit  la  vieille.  — 
Est-ce  point  vous  qui  estes  la  Mort,  ma  mère?  dit 
Flamine.  —  Non,  respondit  la  vieille,  je  suis  la  Vie. 
Tu  dois  sçavoir  que  j'ay  en  ceste  malette  que  je  porte 
icy  derrière  mes  espaules  certaines  liqueurs  et  oi- 
gnemens  avec  lesquels  je  puis  guarir  facilement 
toutes  playes  que  peut  avoir  un  homme  sur  soy,  et 
luy  oster  en  peu  de  temps  toutes  douleurs.  »  Alors 
Flamine  luy  dit  :  «  Helas  !  ma  mère,  me  sçauriez- 
vous  point  enseigner  où  elle  est  ?  —  Qui  es-tu  qui 
la  cherches  si  soigneusement?  dit  la  vieille.  — Je 
suis,  dit-il,  un  jeune  homme  qui  la  voys  cherchant 
il  y  ha  desja  long  temps,  et  n'ay  jamais  peu  trou- 
ver homme  vivant  qui  m'en  ayt  peu  donner  nou- 
velles. Si  vous  estes  donq  celle  que  je  cherche, 
dittes-le-moy  par  courtoisie,  par  ce  que  j'ay  grand 
désir  de  la  voir  et  expérimenter,  affin  que  je 
sçache  si  elle  est  si  laide  et  espouventable  comme 
chacun  l'estime.  »  La  vieille,  oyant  les  sotz  propos 
de  ce  galand,  luy  dit  :  «  Mon  filz,  quand  il  te 
plaira  je  te  la  feray  veoir  combien  elle  est  laide, 
et  essayer  comment  elle  est  espouventable.  —  Je 
vous  prie,  ma  mère,  dit  Flamine,  ne  me  faittes  plus 
icy  attendre,  faittes  que  je  la  voye.  »  La  vieille, 
pour  luy  complaire,  le  feit  despouiller  tout  nud. 
Ce  pendant  qu'il  se  despouilloit,  elle  commença  à 

préparer  et  incorporer  quelques  emplastres,  puis 
luy  dit  :  «  Mon  filz,  baisse-toy  et  ferme  les  yeux.» 
Ce  qu'il  feit  de  poinct  en  poinct.  Elle  n'eut  pas 
si  tost  finy  ces  propos  qu'elle  desgaigna  le  couteau 
qu'elle  tenoit  à  son  costé,  et  d'un  seul  coup  luy 
trencha  la  teste,  et  la  reprint  incontinent  en  la  re- 
mettant sur  le  corps  (après  l'avoir  frotté  de  ces  oi- 
gnemens  qu'elle  tenoit),  et  le  guarit  par  ce  moyen. 
Mais  je  ne  pourrois  pas  dire  bonnement  comment 
tout  alla,  soit  pour  l'habilité  d'une  si  bonne  mais- 
tresse  en  remettant  la  teste  sur  le  corps,  ou  pour 
ce  qu'elle  besongna  finement;  tant  y  ha  qu'elle 
luy  meit  la  partie  de  devant  de  la  teste  derrière; 
tellement  que  Flamine,  en  se  regardant  les  espaules, 
les  reins  et  ses  grosses  fesses  (  ce  qu'il  n'avoit 
point  veu  au  paravant),  entra  en  si  grande  frayeur 
et  frémissement  qu'il  ne  trouvoit  aucun  lieu  où 
bonnement  se  cacher;  tellement  qu'il  se  print  à  luy 
dire  d'une  voix  tremblante  et  plainctive  :  «  Helas! 
ma  bonne  mère  m'amye,  remettez-moy,  je  vous 
supplie,  en  mon  premier  estât;  je  vous  en  prie 
pour  l'amour  de  Dieu,  car  je  ne  veis  onq  la  plus 
hideuse  et  espouventable  chose  que  ceste-cy. 
Ostez-moy  tost  de  ceste  misère  en  laquelle  je  me 
voy  empestré.  Secourez-moy,  car  vous  le  pouvez 
faire.  »  La  vieille,  qui  estoit  rusée,  ne  disoit  mot, 
faignant  de  ne  s'estre  point  apperceue  de  ceste  faute, 
et  le  laissoit  plaindre  et  ronger  son  frein.  Finale- 

ment,  après  l'avoir  tenu  en  cest  estât  par  l'espace  de 
deux  heures,  en  le  voulant  remettre  en  sa  première 
forme,  le  feit  de  rechef  baisser,  et  empoigna  son 
espée  trenchante,  et  luy  couppa  la  teste  toute  nette. 
Puis  print  la  teste  entre  les  mains,  et,  s ''approchant 
du  corps,  le  commença  à  engraissir  et  oindre  comme 
au  paravant  aveq  ses  oignemens,  et  le  feit  revenir 
en  son  premier  estât.  Flamine,  se  voyant  ainsi  re- 
venu, se  revestit  incontinent,  et,  ayant  veu  la 
Crainte,  et  par  expérience  essayé  combien  la  Mort 
est  hideuse  et  espouventable,  sans  prendre  autre 
congé  de  la  vieille,  s'en  retourna  à  Hostie  le  plus 
hastivement  et  par  le  plus  bref  chemin  qu'il  fut 
possible  de  choisir,  cherchant  doresnavant  la  Vie 
et  fuyant  la  Mort,  et  s'adonnant  à  meilleurs  exer- 
cices qu'il  n'avoit  fait  au  paravant. 

//  ne  restoit  plus  sinon  que  Alienor  proposast  son 
énigme;  ce  qu'elle  fit  en  la  manière  qui  s'ensuit  : 

Parmy  un  pré  superbe  et  spatieux, 
Tout  verdoyant,  de  rieurs  orné  et  beau, 
Trois  nymphes  vont  souz  un  destin  des  cieux, 
Sans  séjourner  font  ouvrage  nouveau. 
L'une  à  costé  tient  sa  quenoille  au  mieux, 
L'autre  à  l'entour  de  ses  pieds  le  fuseau, 
La  tierce  porte  un  glaive  bien  trenchant, 
Et  va  souvent  le  foible  fil  hachant. 

Ce  présent   énigme   fut   facilement   entendu  d'un 

chascun,  pourautant  que  ce  spacieux  et  superbe  pré 
est  ce  monde  ou  nous  demeurons  tous.  Les  trois  nym- 
phes sont  les  troys  sœurs,  c'est  à  savoir  Clotho,  La- 
chesis  et  Atropos,qui  (selon  la  fiction  poétique)  'signi- 
fient le  commencement,  le  milieu  et  la  fin  decestevie: 
car  Clotho,  qui  tient  sa  quenoille,  démontre  le  com- 
mencement de  la  vie;  Lachesis,  qui  file,  démontre  le 
temps  que  nous  vivons;  par  Atropos,  qui  rompt  le 
filet  de  Lachesis,  nous  entendons  la  mort.  » 

Or  desja  le  coq  vigilant,  dédié  à  Mercure,  avoit 
desja  par  son  chant  annoncé  le  poinct  du  jour,  quand 
Madame  commanda  qu'on  deust  finir  les  fables,  et 
que  chacun  se  retirast  en  son  logis,  sans  oublier  de 
retourner  le  soir  ensuivant  au  consistoire,  souz  peine 
que  bon  luy  sembleroit. 


E,  Cha: 

E  soleil,  qui  est  l'unique  beauté  du  ciel 
resplendissant,  la  mesure  du  léger  temps 
et  le  vray  œil  du  monde,  duquel  la  lune 
cornue,  et  toute  estoille,  reçoit  sa  lumière, 
avoit  desja  caché  ses  rouges  et  resplendissans  rayons 
en  Veau  salée  de  la  mer,  et  la  froide  fille  de  Latone, 
environnée  des  claires  et  resplendissantes  estoilles, 
illuminoit  desja  les  obscures  ténèbres  de  la  nuict  om- 
brageuse ;  et  les  gentilz  pasteurs,  laissans  les  amples 
et  spacieuses  campagnes,  les  fresches  herbettes  et  les 
froides  et  claires  eaux,  s'estoyent  retirez  avec  leurs 
troupeaux  à  leurs  logis  accoustumez,  et,  se  trouvans 
lassez  du  travail  du  jour,  dormoyent  fermement  sur 
les  fraiz  et  beaux  joncz,  quand  la  belle  et  honnorable 
compagnie  se  vint  ranger  hast ive ment  au  noble  consis- 
toire;  tellement  que  Madame,   estant  advertie  que 

chascun  estoit  assemblé,  et  qu'il  estoit  temps  de  com- 
mencer les  fables,  estant  accompagnée  d'autres  da- 
moyselles,  s'en  vint  posément  en  la  chambre  où  ce 
triomphe  se  faisoit,  et,  ayant  salué  d'un  visage  riant 
la  belle  compaignie,  commanda  quon  luy  apportast 
le  vaisseau  d'or,  et,  ayans  mis  dedans  le  nom  de  cinq 
damoyselles,  le  premier  lieu  escheut  à  Eritrée,  l'autre 
à  Alterie,  le  troisième  à  Laurette,  le  quatrième  à 
Ariane,  et  le  dernier  escheut  à  Catherine.  Cela  fait, 
chacun  se  mit  à  dancer  au  son  des  fleutes,  aveq 
propos  plaisans  et  amoureux.  Incontinent  après,  il  y 
eut  trois  damoiselles  qui,  par  le  congé  de  Madame, 
commencèrent  à  chanter  ceste  chanson  : 

Quand  votre  beau  et  tres-gentil  visage 
Nous  apparoist  d'un  noble  et  beau  semblant, 
Lors  qu'à  noz  yeux  votre  gentil  corsage 
Tout  mon  effort  rend  tout  soudain  tremblant, 
Fraper  me  sens  d'un  si  tresgrand  courage 
Que  tous  mes  sens  se  vont  quasi  troublant; 
Mais  bien  heureux  le  jour,  le  poinct  et  l'heure 
Que  rencontray  une  telle  aventure. 

Après  que  les  troys  damoiselles  eurent  finy  leur 
chanson  amoureuse,  qui,  par  souspirs  tremblans, 
faisoient  fendre  l'air  de  prés,  Madame  fit  signe  à 
Eritrée,  à  qui  estoit  escheu  le  premier  lieu  de  la  pré- 
sente nuict,  qu'elle  deust  commencer  sa  fable,  telle- 
ment  qu'elle,  ne  se  pouvant  excuser,  de  peur  de 
troubler  l'ordre  commencé,  laissant  arrière  toute 
fascheric,  commença  ainsi. 


FABLE  I. 


Guerrin,  filz  unique  de  Philippes  Marie,  roy  de  Sicile,  dé- 
livra un  homme  sauvage  de  la  prison  du  père;  et  la  mère, 
pour  la  crainte  du  père,  l'envoya  en  exil;  et  l'homme 
sauvage,  estant  apprivoisé,  délivra  Guerrin  de  plusieurs 
grands  inconveniens. 


^es  gratieuses  dames,  j'ay  tousjours  ouy 
^  dire,  et  veu  par  expérience,  qu'en 
^bien  servant  autruy,  jaçoit  que  celuy 
'qui  est  servy  soit  du  tout  ingrat  et 
mesconnoissant,  tout  le  bien  faict  retourne  à  la  fin 
à  celui  qui  ha  fidèlement  servy.  Ce  qui  advint  au 
filz  d'un  roy,  lequel,  ayant  délivré  un  homme  sau- 
vage de  la  dure  et  estroitte  prison  du  père,  eut 
souventesfois  la  vie  sauvée  par  son  moyen,  comme 
vous  entendrez  par  le  discours  de  la  présente  fable, 
en  vous  conseillant  amyablement  que  ne  reculiez 
à  bien  servir:  car,  si  vous  n'estes  point  guerdon- 
nées  par  celuy  à  qui  vous  aurez  fait  plaisir,   à  tout 

le  moins  le  bon  Dieu,  qui  reconnoît  tout,  ne  lais- 
sera point  voz  labeurs  sans  estre  rémunérez,  ains 
vous  fera  participantes  de  sa  grâce. 

Sicile,  trescheres  dames,  comme  il  est  notoire  à 
un  chascun,  est  une  isleparfaicte  et  abondante,  pas- 
sant toutes  les  autres  en  ancienneté,  et  y  ha  beau- 
coup de  belles  villes,  chasteaux  et  citez  qui  la  ren- 
dent encores  plus  belle  qu'elle  ne  seroit.  De  ceste 
isle  fut  autrefois  seigneur  le  roy  Philippes  Marie, 
homme  sage,  amiable  et  singulier,  aiant  espousé 
une  fort  belle  et  gratieuse  dame,  de  laquelle  il 
eut  un  seul  filz,  nommé  Guerrin.  Le  roy  prenoit 
son  plaisir  à  la  chasse,  autant  ou  plus  que  quel- 
conque autre  seigneur,  et,  pourautant  qu'il  estoit 
puissant  et  adroit,  tel  exercice  luy  convenoit  fort 
bien. 

Advint  que,  se  trouvant  un  jour  à  la  chasse 
aveq  plusieurs  de  ses  barons  et  veneurs,  il  veit 
saillir  hors  du  boys  un  homme  sauvage,  assez 
grand  et  gros,  et  si  laid  et  contrefaict  que  chascun 
s'en  estonnoit.  Au  reste,  quant  à  la  force,  il  n'es- 
toit  point  inférieur  à  un  autre.  Le  roy,  s'estant 
mis  en  équipage  aveq  deux  de  ses  barons,  des 
meilleurs  qui  y  fussent,  le  vint  affronter  roide- 
ment,  et,  après  longues  escarmouches,  il  le  vain- 
quit et  le  print  vaillamment  de  ses  propres  mains, 
et,  l'ayant  lié  et  garotté,  le  mena  vers  son  palaix, 
où  il  trouva  un  lieu  commode  et  seur  pour  l'en- 


FABLE     I  iy3 

fermer,  et,  de  fait,  l'ayant  fort  bien  restrainct  avec 
bonnes  clefs,  commanda  qu'il  fût  bien  gardé.  Et, 
pourautant  que  le  roy  le  tenoit  si  cher,  il  voulut 
que  la  royne  fust  gardienne  des  clefz,  et  ne  passoit 
aucun  jour  que  le  roy  ne  Tallast  visiter  à  la  prison 
par  manière  de  passetemps. 

Peu  de  jours  après,  le  roy  se  meit  de  rechef  en 
équipage  pour  aller  à  la  chasse,  et,  ayant  préparé 
tout  ce  qui  luy  estoit  nécessaire,  se  partit  avec  la 
noble  compaignie,  après  avoir  recommandé  les 
clefs  de  la  prison  à  la  royne.  Cependant  que  le 
roy  estoit  à  la  chasse,  il  print  fantasie  à  Guerrin, 
qui  estoit  encores  jeune  filz,  de  voir  l'homme  sau- 
vage. Et  de  fait,  ayant  prins  son  arc,  auquel  il  pre- 
noit  plaisir,  s'en  alla  tout  seul,  tenant  une  flesche 
en  sa  main,  aux  barreaux  de  la  prison  de  l'homme 
sauvage.  L'ayant  veu,  il  commença  à  deviser  avec 
luy  assez  familièrement.  Et,  en  devisant  ainsi  pai- 
siblement, l'homme  sauvage,  qui  le  caressoit  et 
flattoit,  luy  osta  finement  d'entre  les  mains  la 
flesche,  qui  estoit  richement  ouvrée.  Au  moyen 
dequoy  le  jeune  enfant  commença  à  pleurer  et 
se  pleindre,  en  luy  demandant  sa  flesche.  Mais 
l'homme  sauvage  luy  respondit  :  «  Si  tu  me 
veux  ouvrir  et  me  délivrer  de  la  prison,  je  te  la 
rendray  ;  autrement  tu  ne  l'auras  jamais.  »  Alors 
le  jeune  enfant  luy  dit  :  «  Comment  veux-tu  que 
je  t'ouvre  et  que  je  te  délivre,   si  je  n'ay  pas  le 

moyen  de  te  délivrer?»  L'homme  sauvage  luy  dit: 
«  Si  c'est  ton  plaisir  de  me  délivrer  de  ce  lieu,  je 
t1enseigneray  bien  le  moyen  comment  tu  le  pourras 
faire.  —  Et  comment?  dit  Guerrin.  —  II  faut,  dit 
le  sauvage,  que  tu  prennes  garde  quand  ta  mère 
sera  endormie,  sur  le  midy,  et  que  tu  regardes  souz 
le  chevet  où  elle  couche,  et  que  tu  luy  desrobes 
secrettement  les  clefs  sans  qu'elle  s'en  apperçoive, 
puis  les  apportes  icy  et  m'ouvres,  et,  si  tost  que  tu 
m'auras  ouvert,  je  te  rendray  ta  flesche,  et  peut 
estre  que  je  le  reconnoistray  en  temps  et  lieu.  » 
Guerrin,  qui  ne  desiroit  autre  chose  que  son  dard, 
ne  pensa  point  plus  outre,  et  sans  plus  retarder 
s'en  alla  vers  sa  mère,  et,  l'ayant  trouvée  endormie, 
luy  osta  secrettement  les  clefs  et  les  alla  porter  au 
sauvage,  en  disant  :  «  Voicy  les  clefz;  mais  es- 
coute  :  si  je  t'ouvre,  va-t'en  si  loing  que  jamais 
on  ne  sente  vent  ny  fumée  de  ton  corps  :  car  si 
mon  père,  qui  est  le  maistre  de  la  chasse,  te  ren- 
contre et  que  tu  sois  prins,  il  te  pourroit  bien  tuer. 
—  Ne  te  soucie  point  de  cela,  dit  le  sauvage  : 
car,  si  tost  que  tu  auras  ouvert  la  prison  et  que  tu 
me  verras  deslié,  je  te  rendray  ta  flesche,  et  m'en 
iray  si  loing  que  jamais  ton  père  ny  autre  ne  me 
pourra  attraper.  »  Guerrin,  qui  avoit  une  force  terri- 
ble, fit  tant  qu'il  ouvrit  à  la  fin  la  prison,  et  l'homme 
sauvage,  luy  ayant  rendu  sa  flesche,  après  l'avoir 
grandement  remercié  se  partit. 

Or  cest  homme  sauvage  estoit  un  fort  beau 
jeune  filz,  qui,  pour  un  desdain,  ne  pouvoit  ac- 
quérir la  grâce  de  celle  qu'il  aimoit  à  merveilles; 
laissant  toutes  occupations  amoureuses  et  passe- 
temps,  se  mit  entre  les  bestes  farouches,  faisant  son 
habitation  aux  forests  ombrageuses,  mangeant 
herbes  et  beuvant  de  l'eau  comme  les  autres  bestes; 
tellement  que  le  pauvre  misérable  avoit  changé  sa 
peau  tendre  et  délicate  en  gros  poil  et  cuir  dur,  la 
barbe  espaisse  et  longue,  joint  que,  par  le  moyen 
de  l'herbe  qu'il  mangeoit  ordinairement,  le  poil  et 
les  cheveux  luy  estoient  devenuz  si  verds  que  c'es- 
toit  chose  monstrueuse  à  le  voir. 

Si  tost  que  la  royne  fut  esveillée,  elle  mit  la 
main  souz  son  chevet  pour  prendre  ses  clefs,  et, 
ne  les  trouvant  pas,  s'estonna  grandement,  et, 
après  avoir  renversé  le  lict  sans  trouver  aucune 
chose,  s'en  alla  comme  folle  vers  la  prison,  laquelle 
elle  trouva  ouverte  ;  et,  n'y  trouvant  point  l'homme 
sauvage,  peu  s'en  fallut  qu'elle  ne  mourust  de  dou- 
leur, tellement  qu'elle  se  meit  à  chercher  de  tous 
les  costez  du  palaix,  demandant  à  un  chascun  qui 
estoit  celuy  tant  téméraire  et  arrogant  qui  avoit  eu  la 
hardiesse  de  luyosterses  clefz  sans  son  commande- 
ment. Mais  elle  ne  trouva  personne  qui  luy  en 
peust  donner  des  nouvelles.  Ce  pendant  Guerrin, 
ayant  rencontré  sa  mère  et  la  voyant  ainsi  trou- 
blée, luy  dit  :   «  Ma  mère,  ne  blasmez  personne 

de  ce  fait  icy  :  car,  si  quelcun  en  mérite  punition,  je 
suis  celuy  qui  la  doit  souffrir,  à  cause  que  c'est 
moymesmes  qui  ay  ouvert.  »  La  royne,  entendant 
ces  propos,  fut  encores  plus  faschée  que  aupara- 
vant, craignant  que  le  roy,  estant  venu  de  la  chasse, 
ne  tuast  son  filz  par  un  despit,  veu  qu'il  luy  avoit 
recommandé  ses  clefz  comme  sa  personne  propre; 
tellement  que  la  royne,  pensant  éviter  une  petite 
faute,  tomba  en  une  autre  beaucoup  plus  grande  : 
car  sans  plus  retarder  elle  feit  appeiler  deux  de 
ses  fidelles  serviteurs  et  son  fils,  et,  leur  ayant  donné 
or  et  argent,  avec  chevaux  excellens,  l'envoya  à 
son  aventure,  en  priant  grandement  les  serviteurs 
d'avoir  son  filz  pour  recommandé. 

Hz  ne  furent  pas  si  tost  partiz  que  le  roy  arriva 
de  la  chasse,  et,  luy  descendu,  s'en  alla  tout  droict 
à  la  prison  pour  veoir  l'homme  sauvage;  l'ayant 
trouvée  ouverte  et  qu'il  s'en  estoit  fuy,  se  meit  si 
fort  en  colère  qu'il  délibéra  de  tuer  celuy  qui  avoit 
esté  cause  d'un  tel  erreur.  Et  de  ce  pas  s'en  alla 
trouver  la  royne,  qui  estoit  en  sa  chambre,  en  luy 
demandant  qui  avoit  esté  celuy  si  impudent,  arro- 
gant et  téméraire,  qui  avoit  ouvert  la  prison,  et  donné 
occasion  à  l'homme  sauvage  de  s'enfuir.  Alors  la 
royne,  d'une  voix  tremblante,  luy  va  respondre  :  «  Ne 
vous  en  faschez  poinct,- Sire,  car  vostre  filz  Guerrin 
en  est  cause,  comme  il  m'ha  luy-mesmes  confessé.  » 
Et   luy  raconta  de  poinct  en  poinct  tout  ce  que 

Guerrin  luy  avoit  confessé.  Puis  luy  remontra  que, 
pour  la  crainte  qu'elle  pouvoit  avoir  qu'il  ne  tuast 
son  filz,  elle  l'avoit  envoyé  en  loingtain  païs,  ac- 
compagné de  deux  fidèles  serviteurs  chargez  de 
bagues  et  deniers  plus  qu'il  ne  leur  en  failioit  pour 
leur  besoing.  Le  roy,  entendant  ces  propos,  ad- 
jousta  douleur  sur  douleur,  et  peu  s'en  fallut  qu'il 
ne  tombast  mort  en  terre  ou  qu'il  ne  sortist  hors 
du  sens;  et,  n'eût  esté  les  courtisans  qui  le  retin- 
drent,  je  ne  croy  point  qu'il  n'eust  tué  la  royne 
sur  le  champ. 

Quand  le  pauvre  roy  fut  un  peu  retourné  en 
soy  et  qu'il  eut  appaisé  sa  colère,  il  dit  à  la 
royne  :  «  Venez  çà,  femme  ;  qui  vous  a  esmeu 
d'envoyer  nostre  filz  en  lieux  inconneuz  ?  Estimiez- 
vous  que  je  fisse  plus  de  conte  d'un  homme  sauvage 
que  de  mon  propre  sang  ?  »  Et,  sans  attendre  autre 
responce  d'elle,  fit  monter  à  cheval  plusieurs  sol- 
dats, en  les  divisant  en  quatre  parties,  pour  cher- 
cher s^n  filz  en  toute  diligence.  Mais  ilz  travaillè- 
rent en  vain,  à  cause  que  Guerrin  s'alloit  cachant 
sans  se  faire  connoistre  à  personne.  Après  avoir 
longuement  chevauché  avec  ses  serviteurs,  passant 
montagnes,  vallées,  fleuves  et  forestz,  demeurant 
maintenant  en  un  lieu,  tantost  en  l'autre,  il  parvint 
à  l'aage  de  seize  ans,  et  estoit  si  beau  qu'il  sembloit 
la  rose  du  matin. 

Il  ne  passa  gueres  de  temps  après  qu'il  vint  une 
Straparole.  II.  2  3 

diabolique  fantasie  aux  serviteurs  de  Guerrin  de 
le  mettre  à  mort  et  prendre  les  bagues  et  deniers 
pour  les  diviser  entr'eux.  Mais  leur  entreprinse  fut 
vaine,  car,  comme  Dieu  voulut,  ilz  ne  peurent  ja- 
mais s'accorder  ensemble.  Advint  que,  par  la  bonne 
fortune,  il  vint  à  passer  un  fort  beau  jeune  fils, 
monté  sur  un  gentil  cheval  richement  équipé;  et, 
ayant  fait  une  grande  révérence  à  Guerrin,  le  sa- 
lua gracieusement  en  luy  disant  :  «  Certes,  gentil 
chevalier,  si  c'estoit  votre  plaisir,  je  m'accompa- 
gnerais volontiers  avec  vous.  »  Et  Guerrin  luy  res- 
pondit  :  «  Yostre  gentilesse  et  bonne  grâce  ne 
permet  que  je  refuse  une  telle  compaignie.  Au 
moyen  de  quoy  je  vous  remercie  humblement,  en 
vous  priant  de  grâce  spéciale  que  me  faciez  ce 
bien  et  honneur  de  venir  avec  nous.  Nous  sommes 
estrangers  et  ne  sçavons  pas  les  chemins;  à  ceste 
cause  vous  nous  les  enseignerez  par  courtoisie,  et 
en  chevauchant  ensemble  nous  deviserons  de  quel- 
que accident  qui  nous  est  survenu.  En  ce  faisant 
le  chemin  nous  sera  moins  ennuyeux.  » 

Ce  jeune  filz  que  Guerrin  avoit  rencontré  es- 
toit  rhomme  sauvage  qu'il  avoit  délivré  de  la  pri- 
son du  roy  Philippe  Marie,  son  père.  Iceluy,  par 
cas  d'adventure,  après  avoir  couru  divers  païs  et 
lieux  estranges,  fut  apperceu  d'une  belle  fée,  qui  se 
portoit  assez  mal.  L'ayant  considéré  si  laid  et  con- 
trefait, se  mit  à  rire  si  asprement  de  sa  laide  forme 

qu'elle  vint  à  rompre  une  aposteme  qu'elle  avoit 
contre  le  cœur,  qui  facilement  l'eust  suffoquée.  Et, 
sur  l'heure  mesmes,  elle  fut  délivrée  de  tout  mal, 
tout  ainsi  que  si  jamais  elle  n^eust  sentj  aucune 
douleur;  tellement  que,  pour  recompence  d'un  si 
grand  bénéfice,  et  ne  voulant  pas  estre  veue  in- 
grate, luy  dit  :  «  Escoute,  toy  qui  es  si  laid  et 
contrefaict,  et  qui  as  esté  cause  que  j'ay  recouvré 
ma  santé  tant  désirée,  je  veux  que  tu  deviennes  le 
plus  beau,  le  plus  gentil,  le  plus  sage  et  le  plus 
gracieux  filz  de  ce  monde,  en  te  faisant  participant 
de  toute  l'autorité  et  puissance  qui  m'ha  esté  oc- 
troyée par  nature,  et  pourras  faire  et  défaire  toutes 
choses  à  ton  plaisir.  »  Cela  fait,  luy  ayant  donné 
un  beau  cheval  fée,  luy  donna  congé  d'aller  où 
bon  luy  sembleroit. 

Chevauchant  ainsi  Guerrin  avec  ce  jeune  filz 
sans  le  connoistre,  combien  que  l'autre  le  conneust 
bien,  finalement  il  arriva  à  une  puissante  cité,  nom- 
mée Irlande,  de  laquelle  estoitpour  lors  seigneur  le 
roy  Geofroy,  lequel  avoit  deux  filles  belles  à  mer- 
veilles, de  louables  mœurs,  et  surmontans  quasi 
Venus  en  beauté  :  l'une  desquelles  s'appelloit  Po- 
tentiane  et  l'autre  Eleutherie,  et  estoyent  tant 
aymées  du  roy  qu'il  ne  pouvoit  vivre  sans  elles. 
Quand  Guerrin  fut  arrivé  en  Irlande  avec  le  jeune  fils 
inconneu  et  ses  serviteurs,  il  print  logis  chez  un 
hoste,  le  plus  facecieux  homme  de  toute  Irlande, 

qui  les  traitta  fort  honnorablement.  Le  jour  ensui- 
vant venu,  le  jeune  filz  inconneu  fît  semblant  de  se 
vouloir  partir  et  aller  en  autre  païs,  prenant  congé 
de  Guerrin  et  le  remerciant  de  sa  bonne  compai- 
griie.  Mais  Guerrin,  qui  avoit  desja  prins  à  luy 
grande  affection,  ne  le  vouloit  point  laisser  partir 
en  façon  quelconque,  et  luy  fit  tant  de  carresses 
qu'il  se  consentit  de  demeurer  avec  luy. 

Or  avoit-il  en  ce  païs  d'Irlandois  deux  espou- 
ventables  et  cruelz  animaux,  l'un  desquelz  estoit 
un  cheval  sauvage  et  l'autre  une  jument,  qui  estoit 
pareillement  sauvage,  et  estoyent  si  farouches  et 
terribles  que  non  seulement  ilz  gastoyent  et  dissi- 
poyent  les  belles  campagnes  cultivées,  mais  tuoyent 
et  massacroyent  tous  autres  animaux  et  créatures 
humaines.  Tellement  que  le  païs  estoit  réduit  en 
si  piteux  estât  par  leur  violence  et  férocité  qu'on 
ne  trouvoit  plus  personne  qui  y  osast  habiter,  ains 
chacun  abandonnoit  son  propre  païs  et  domaine 
pour  aller  demeurer  en  païs  estranges.  Et  n'y  avoit 
homme  si  puissant  et  courageux  qui  s'osast  pré- 
senter devant  eux,  tant  s'en  faut  de  les  tuer.  Au 
moyen  de  quoy  le  roy,  voyant  tout  son  païs  des- 
titué de  vivres,  aussi  de  bestes  et  créatures  humai- 
nes, ne  sachant  trouver  remède  à  tel  inconvénient,  se 
tourmentoit  incessamment,  maudissant  sa  mauvaise 
fortune. 

Les  deux  serviteurs  de  Guerrin,  qui  n'avoyent 

pas  peu  accomplir  par  le  chemin  leur  mauvaise  et 
pernicieuse  intention,  par  faute  de  ne  s'estre  pas 
accordé  ensemble  et  pour  la  venue  du  jeune  filz 
inconneu,  se  vont  imaginer  de  faire  mourir  Guer- 
rin  et  demeurer  seigneurs  de  ses  bagues  et  deniers; 
dond  commencèrent  à  dire  entre  eux  :  «Voulons-nous 
voir  si  nous  pouvons  donner  la  mort  à  nostre  maistre 
en  quelque  manière  que  ce  soit  ?»  Et,  ne  trouvant  au- 
cun moyen  qui  les  contentast,  se  trouvans  en  danger 
de  mort  s'ilz  le  tuoient,  mesmes  s'imaginèrent  de 
deviser  secrettement  avec  l'hoste,  et  luy  raconter 
comment  leur  maistre  Guerrin  estoit  vaillant  et  belli- 
queux, et  qu'il  s'estoit  souventefois  vanté  en  leur 
compaignie  de  pouvoir  tuer  ce  cheval  sauvage  sans 
recevoir  aucun  dommage.  «  En  ce  faisant,  cela 
pourra  venir  aux  aureilles  du  roy,  qui  désire  gran- 
dement la  mort  des  deux  animaux  et  la  prospérité 
de  sonpaïs,et  envoyera  quérir  Guerrin  pour  enten- 
dre le  moyen  qu'il  faut  tenir  en  telle  entreprise; 
et  luy,  n'y  sachant  donner  remède,  sera  cause  que 
le  roy  le  fera  mourir,  et  nous  autres  serons  héri- 
tiers des  bagues  et  deniers.  »  Suyvant  leur  délibé- 
ration, ainsi  fut-il  exécuté. 

L'hoste,  entendant  ces  nouvelles,  fut  le  plus 
joyeux  et  le  plus  content  homme  de  ce  monde  ;  et, 
sans  plus  retarder,  s'en  alla  incontinent  au  palaix, 
et,  après  avoir  faict  la  révérence  au  roy,  les  genoux 
en  terre,  luy  dit  secrettement  :  «  Sire,  il  faut  que 


102  CINQJJIEMENUIT 

vous  entendiez  qu'il  y  a  un  gentil  chevalier  logé  en 
ma  maison,  qui  s'apelle  Guerrin;  et,  ainsi  que  je 
devisois  avec  ses  serviteurs,  ils  m'ont  dit,  entre  au- 
tres choses,  que  leur  maistre  estoit  vaillant  et  ex- 
pert aux  armes,  qu'il  ne  s'en  trouvoit  point  de 
notre  aage  un  autre  pareil  à  luy,  et  qu'il  s'estoit 
souventefois  vanté  d'estre  si  puissant  qu'il  accable- 
roit  le  cheval  sauvage  qui  porte  si  grand  dommage 
en  votre  païs.  »  Le  roy,  entendant  ces  propos, 
commanda  qu'on  le  fist  venir.  L'hoste,  obéissant  à 
son  seigneur,  s'en  retourna  en  son  logis,  et  dit  à 
Guerrin  qu'il  s'en  allast  seul  trouver  le  roy  qui 
avoit  grand  désir  de  parler  à  luy.  Guerrin  s'en  alla 
incontinent  présenter  au  roy,  et,  luy  ayant  fait  la 
révérence,  luy  demanda  la  cause  pourquoy  il  l'a- 
voit  fait  appeller.  «  Guerrin,  mon  amy,  dit  le  roy, 
la  cause  qui  m'ha  contraint  de  te  faire  venir  vers 
moy  est  que  j'ay  entendu  que  tu  es  gentil  cheva- 
lier, et  qu'il  n'y  a  point  ton  pareil  au  monde,  et 
que  tu  t'es  vanté  souventefois  que  ta  force  est  si 
grande  que  sans  aucun  danger  d'autruy  ny  de  ta 
personne  tu  vaincras  ce  cheval  qui  ainsi  misérable- 
ment gaste  mon  royaume.  Si  tu  veux  entreprendre 
cela,  je  te  prometz  te  faire  un  don  que  tu  en  seras 
content  à  tout  le  temps  de  ta  vie.  »  Guerrin,  en- 
tendant l'offre  du  roy,  s'estonna  grandement,  niant 
tousjours  de  n'avoir  jamais  tenu  telz  propos, 
et    que  tout   cela   luy  estoit   faussement   imposé. 

Le  roy,  estant  troublé  de  la  responce  de  Guerrin, 
luy  dit  d'un  visage  assez  troublé  :  «  Sçais-tu 
qu'il  y  a,  Guerrin?  Je  veux,  quoy  qu'il  en  soit, 
que  tu  suyves  ceste  entreprinse;  et,  si  tu  fais  le  con- 
traire, il  faut  que  tu  te  délibères  de  mourir.  » 

Guerrin,  s'estant  party  de  la  présence  du  roy, 
s'en  alla  vers  son  logis,  estant  triste  à  merveilles  ; 
et  n'osoit  manifester  sa  passion,  tellement  que  le 
jeune  filz  inconneu,  le  voyant  plus  triste  que  de 
coustume,  luy  demanda  tout  doucement  qui  estoit 
la  cause  de  sa  fascherie.  Et  luy,  pour  le  fraternel 
amour  qu'il  luy  portoit,  ne  luy  pouvant  nyer  sa 
juste  et  honneste  demande,  luy  raconta  par  ordre 
tout  ce  qui  estoit  advenu.  Alors  le  jeune  filz  in- 
conneu luy  dit  :  «  Ne  te  soucie  de  rien,  car  je 
t'enseigneray  tel  moyen  que  tu  ne  périras  point, 
ains  seras  victorieux,  et  le  roy  obtiendra  son  désir. 
Retourne  vers  le  roy,  et  luy  dis  qu'il  t'adresse  un 
bon  mareschaî,  et  luy  fais  faire  quatre  fers  de  che- 
val qui  soyent  assez  gros,  et  qu'ilz  soyent  plus 
grands  que  les  autres  fers  communs  de  deux  grands 
doigtz,  et  qu'ilz  ayent  deux  crampons  longs  d'un 
grand  doigt  par  derrière.  Et,  quand  tu  les  auras 
mis  à  mon  cheval.,  qui  est  fée,  ne  te  soucie  d'autre 
chose.  »  Quand  Guerrin  fut  retourné  vers  le  roy, 
il  luy  dit  tout  ce  que  son  compagnon  luy  avoit  com- 
mandé. Le  roy  feit  venir  un  bon  maréchal,  en  luy 
commandant  de  faire  tout  ce  que  Guerrin  voudroit. 

Quand  ilz  furent  à  la  boutique,  Guerrin  luy 
commanda  de  faire  ses  fers  comme  dessus;  ce  que 
entendant,  le  mareschalne  les  voulut  pas  faire,  ains, 
se  moquant  de  luy,  le  traitta  comme  un  fol,  veu 
que  cela  luy  sembloit  une  chose  estrange  et  nou- 
velle. Au  moyen  de  quoy  Guerrin,  voyant  que  le 
mareschai  se  moquoit  de  luy  et  qu^i  ne  luy  vou- 
loit  point  obeïr,  s'en  alla  vers  le  roy  pour  se 
plaindre  du  mareschai  qui  ne  l'avoit  pas  voulu  ser- 
vir; tellement  que  le  roy,  l'ayant  fait  appeller,  luy 
commanda  expressément,  et  souz  peine  d'encourir 
en  sa  maie  grâce,  de  faire  ce  qu'il  luy  seroit  com- 
mandé, ou  de  faire  l'entreprinse  que  Guerrin  de- 
voit  faire. 

Le  mareschai,  voyant  que  le  commandement  du 
roy  le  contraignoit,  feit  les  fers  et  les  attacha  aux 
piedz  du  cheval,  comme  on  luy  avoit  commandé. 
Quand  le  cheval  fut  ferré  et  equippé  de  tout  ce 
qu'il  luy  faisoit  de  besoing,  le  jeune  filz  inconneu 
dit  à  Guerrin  :  «  Tien,  monte  sur  ce  cheval,  et  va  en 
la  bonne  heure,  et,  quand  tu  entendras  le  bannis- 
sement du  cheval  sauvage,  descends  de  ton  che- 
val et  luy  oste  la  selle  et  la  bride,  en  le  laissant 
aller  à  sa  liberté.  Puis  tu  monteras  sur  quelque  grand 
arbre  pour  veoir  l'issue  de  ceste  entreprinse.  » 

Guerrin,  estant  bien  instruit  par  son  compagnon 
de  tout  ce  qu'il  devoit  faire,  ayans  prins  congé  de 
luy,  se  partit  joyeusement.  Desja  le  bruit  estoit 

semé  par  toute  la  cité  d'Irlande  qu'un  gentil  che- 
valier avoit  entreprins  de  prendre  le  cheval  sauvage 
et  le  présenter  au  roy,  tellement  que  les  hommes 
et  les  femmes  couroyent  de  toutes  partz  aux  fe- 
nestres  pour  le  voir  passer;  et,  en  le  voyant  si 
beau,  si  jeune  et  de  si  belle  apparance,  chacun  en 
avoit  pitié,  en  disant  :  «  Helas  !  comme  ce  pauvre 
jeune  filz  court  volontiers  à  la  mort!  Certes  c'est 
grand  dommage  qu'il  meure  si  misérablement.  » 
Pour  la  pitié  qu'ilz  en  avoyent,  ilz  ne  se  pou- 
voyent  tenir  de  pleurer.  Mais  Guerrin,  hardy  etas- 
seuré,  s'en  alloit  joyeusement  ;  et,  quand  il  fut 
arrivé  au  lieu  où  estoit  le  cheval  sauvage,  et  l'ayant 
ouy  hannir,  il  descendit  du  sien  et  luy  osta  la  bride 
et  la  selle,  puis  le  laissa  en  sa  liberté,  et  monta  sur 
un  grand  arbre  pour  attendre  la  cruelle  et  san- 
glante bataille.  Il  ne  fut  pas  si  tost  monté  sur 
l'arbre  que  le  cheval  sauvage  arriva  et  affronta  ce- 
luy  de  Guerrin,  qui  estoit  fée.  Alors  commença  la 
plus  cruelle  bataille  qu'on  veit  jamais  au  monde, 
parce  qu'ilz  sembloyent  deux  lions  dechaisnez,  et 
escumoyent  par  la  bouche  comme  deux  sangliers 
poursuyviz  par  les  chiens  enragez;  et,  après  qu'ilz 
eurent  longuement  combatu,  finalement  le  cheval 
fée  vint  à  ruer  deux  coups  de  pied  au  cheval  sau- 
vage, et  luy  donna  en  la  mâchoire  si  rudement 
qu'il  l'osta  de  sa  place;  au  moyen  de  quoy 
il  perdit  la  jouste  de  pouvoir  plus  combattre  ny  se 

défendre.  Guerrin,  voyant  cela,  demeura  tout 
joyeux,  et,  estant  descendu  de  l'arbre,  print  un  li- 
col qu'il  avoit  porté  aveq  soy,  et  le  lia,  puis  le 
mena  avec  ses  mâchoires  rompues  vers  la  cité, 
et  le  présenta  au  roy,  suyvant  sa  promesse,  devant 
le  peuple,  dond  le  roy  en  fit  grand'  feste  et  triom- 
phe aveq  toute  la  cité. 

Mais  les  serviteurs  en  eurent  encores  plus  grand 
douleur  que  jamais,  par  ce  que  leur  mauvaise  in- 
tention n'avoit  pas  eu  bonne  issue;  tellement  que, 
pour  le  despit  qu'ilz  en  avoyent,  ilz  feirent  entendre 
de  rechef  au  roy  Geofroy  que  Guerrin  pourroit 
tuer  facilement  la  jument,  pourveu  que  son  vou- 
loir y  fust.  Le  roy,  entendant  ces  propos,  fit  tout 
ainsi  qu'il  avoit  fait  de  son  cheval.  Et,  pour- 
autant  que  Guerrin  reculoit  de  ceste  entreprinse, 
qui  luy  sembloit  assez  griefve,  le  roy  le  menassa 
de  le  faire  pendre  les  pieds  contremont,  comme 
rebelle  de  sa  couronne.  Et,  quand  Guerrin  fut  re- 
tourné en  son  logis,  il  raconta  tout  le  fait  à  son 
compaignon,  lequel  luy  dit  en  se  sousriant:<(  Frère, 
ne  te  fasche  point  :  va  trouver  le  maistre  des  che- 
vaux, et  luy  fais  faire  quatre  autres  fersdela  mesme 
grandeur  que  les  premiers,  et  qu'ils  soyent  bien 
cramponnez  et  pointus;  et  fais  le  semblable  que 
tu  as  faict  au  cheval  ;  et  tu  retourneras  aveq  plus 
grand  honneur  que  tu  n'as  fait  auparavant.  » 

Après  que  les   fers  furent  préparez    et  que  le 

cheval  fée  fut  ferré,  il  s'en  alla  à  l'honnorable  en- 
treprise. Si  tost  qu'il  fut  arrivé  au  lieu  où  estoit 
la  jument  et  qu'il  l'eut  ouy  hannir,  il  feit  tout  ainsi 
qu'à  la  première  fois;  et,  ayant  laissé  aller  le  cheval 
fée  en  liberté,  la  jument  le  vint  rencontrer  et  l'as- 
sailloit  si  rudement  en  le  mordant  que  le  cheval  fée 
ne  se  peust  quasi  deffendre.  Si  se  porta-il  toutefois 
si  vaillamment  que  la  jument  reçeut  si  grand  coup 
de  pied  qu'elle  demeura  boyteuse  de  la  jambe 
droite.  Et  Guerrin,  estant  descendu  de  l'arbre,  la 
print  et  la  lia  estroictement.  Puis,  estant  monté  sur 
son  cheval,  s'en  retourna  au  palaix  aveq  grand 
triomphe,  au  grand  contentement  de  toute  la  cité, 
et  la  présenta  au  roy.  Vous  eussiez  veu  alors  cou- 
rir un  chacun  de  toutes  partz  pour  veoir  ceste  ju- 
ment boyteuse,  laquelle,  pour  l'extrême  douleur 
qu'elle  sentoit,  mourut  peu  de  temps  après.  Voila 
donc  comment  tout  le  pais  fut  délivré  d'une  si 
grande  pauvreté. 

Si  tost  que  Guerrin  fut  retourné  au  logis,  s'es- 
tant  mis  à  reposer,  parce  qu'il  se  sentoit  lassé,  et  ne 
se  pouvant  endormir  pour  le  grand  bruict  qu'il  en- 
tendit, il  se  leva  et  entendoit  je  ne  say  quoy  se  re- 
muer dedans  un  vaisseau  de  miel,  et  n'en  pouvoit 
saillir;  tellement  que  Guerrin  ouvrit  le  vaisseau  et 
apperceut  un  freslon  qui  remuoit  les  aisles  et  ne  se 
pouvoit  lever;  et,  ayant  pitié  de  luy,  l'osta  de 
leans,  et  le  laissa  aller  en  sa  liberté. 

Le  roy  Geofroy,  noyant  point  encores  recom- 
pensé Guerrin  du  double  triomphe  qu'il  avoit  ob- 
tenu, et  estimant  que  c'estoit  grande  vilenie  de 
ne  reconnoistre  un  tel  bienfait,  l'envoya  quérir,  et 
luy  dit  ces  parolles  :  «  Tu  vois,  Guerrin,  que  par 
ton  moyen  mon  royaume  est  délivré  d'une  grande 
pauvreté;  et,  pourautant  que  j'ay  délibéré  de  te 
recompenser  d'un  tel  bénéfice,  et  ne  trouvant  au- 
cun don  qui  soit  convenable  à  tel  mérite,  j'ay  dé- 
terminé de  te  donner  une  de  mes  filles  en  mariage; 
mais  il  faut  que  tu  entendes  que  j'en  ay  deux, 
desquelles  l'une  s'apelle  Potentienne,  qui  ha  les 
cheveux  entortillez  d'un  si  grand  artifice  qu'ilz  re- 
luisent comme  l'or  fin;  l'autre  se  nomme  Eleuthe- 
rie,  qui  ha  les  cheveux  reluisans  comme  fin  argent; 
tellement  que,  si  tu  devines  qui  est  celle  qui  porte 
les  tresses  d'or,  je  prometz  te  la  bailler  en  ma- 
riage; autrement,  je  te  feray  trencher  la  teste.  » 
Guerrin,  entendant  la  terrible  commission  du  roy, 
se  tourna  vers  luy,  en  disant  :  «  Comment,  Sire! 
est-ce  là  le  guerdon  de  mes  labeurs  ?  Est-ce  le  sa- 
laire de  mes  angoisses  endurées  à  la  sueur  de  mon 
corps?  Est-ce  le  bénéfice  que  vous  me  rendez  pour 
avoir  délivré  vostre  royaume  qui  s'en  alloit  du 
tout  gasté  et  désolé  ?  Helas  !  je  n'avois  pas  mérité 
cela  envers  vous.  Ce  n'est  pas  aussi  Testât  d'un 
magnanime  roy  comme  vous  estes;  mais,  puisqu'il 
vous  plaist  ainsi,  je  suis  à  vostre  discrétion;  faittes 

de  moy  ce  qu'il  vous  plaira.  —  Or  va,  dit  le  roy, 
sans  plus  tarder;  je  te  donne  terme  jusques  à  de- 
main pour  penser  à  ton  affaire.  » 

Guerrin,  s'estant  party  de  la  présence  du  roy, 
s'en  alla  trouver  son  compagnon,  et  luy  raconta 
tout  ce  que  le  roy  Geofroy  luy  avoit  dit.  Le  com- 
paignon,  ne  faisant  grande  estime  de  cela,  luy 
dit  :  «  Ne  te  soucie,  Guerrin,  car  je  te  delivreray 
de  ce  danger  icy.  Ne  te  souvient-il  pas  que  tu  dé- 
livras l'autre  jour  un  freslon  d'un  vaisseau  de  miel, 
et  que  tu  le  laissas  en  liberté  ?  Il  sera  cause  de  ton 
salut,  car  il  s'en  ira  demain  après  disner  au  palaix, 
et  volera  trois  tours  à  Pentour  du  visage  de  celle 
qui  ha  les  cheveux  d'or,  et  elle  le  chassera  de  sa 
main  blanche;  et,  quand  tu  auras  veu  par  troys 
fois  un  tel  acte,  tu  connoistras  que  c'est  celle  qui 
sera  ta  femme.  —  Helas  !  dit  Guerrin  à  son  com- 
paignon,  quand  auray-je  jamais  le  moyen . de  re- 
connoistre  tant  de  plaisirs  que  j'ay  receu  de  toy  ! 
Certainement,  si  je  vivois  mil  ans,  je  ne  te  pour- 
rois  jamais  recompenser  en  la  moindre  chose  que 
ce  soit.  Mais  celuy  qui  reconnoit  tout  suppléera 
pour  moy  en  ce  que  je  puis  défaillir.  »  Alors  le 
compaignon  respondit  à  Guerrin  :  «  Escoute,  frère 
Guerrin,  il  n'est  besoin  que  tu  me  guerdonnes  de 
ce  que  j'ay  faict  pour  toy  ;  mais  il  est  tantost  temps 
que  je  me  manifeste  à  toy,  et  que  tu  connoisses 
maintenant  qui  je  suis.  Et,  tout  ainsi  que  tu  m'has 


190  CINQUIEME    NUIT 

délivré  de  la  mort,  aussi  je  t'ay  voulu  rendre  le 
mérite  d'une  si  grande  obligation.  Sçache  que  je 
suis  l'homme  sauvage  que  tu  délivras  si  amyable- 
ment  de  la  prison  de  ton  père,  et  suis  nommé  Ro- 
binet. »  Puis  luy  raconta  comme  la  fée  l'avoit 
rendu  un  si  beau  jeune  filz  :  dond  Guerrin  fut  tout 
estonné,  tellement  qu^il  se  print  à  pleurer  en  le 
baisant  et  embrassant  comme  s'il  eust  esté  son 
frère. 

Mais,  pourautant  que  le  temps  s'approchoit  de 
rendre  resolution  au  roy  Geofroy,  s'en  allèrent 
tous  deux  au  palaix,  et  le  roy  commanda  que  ses 
deux  filles  fussent  couvertes  de  deux  voiles  blancs 
et  qu'on  les  menast  en  la  présence  de  Guerrin;  ce 
qui  fut  faict.  Quand  elles  furent  venues,  ne  se 
pouvans  connoistre  l'une  d'avec  l'autre,  le  roy  va 
dire  à  Guerrin  :  «  Où  est  celle  que  tu  veux  que 
je  te  donne  en  mariage?  »  Guerrin  ne  sçavoit 
que  dire  à  cela.  Le  roy,  qui  desiroit  grandement 
de  voir  l'issue  de  cest  affaire,  l'importunoit  et  le 
pressoit  en  luy  disant  que  le  temps  s'en  alloit,  et 
qu'il  estoit  temps  d'expédier  ceste  matière;  mais 
Guerrin  luy  respondit  doucement  :  «  Sire,  si  le 
temps  s'en  va,  le  terme  que  m'avez  donné  pour 
tout  aujourd'huy  n'est  pas  encores  expiré  »  ;  ce 
que  chacun  confirma  estre  vray.  Estant  ainsi  le  roy 
en  ceste  longue  attente  aveq  Guerrin  et  tous  les 
autres,  voicy  venir  le  freslon,  qui,  en  bruyant,  vint 

à  environner  le  beau  visage  de  Potentienne  aux 
cheveux  d'or.  Et  elle,  comme  troublée  et  ennuyée 
de  ceste  beste,le  repoussoit  en  arrière;  et,  l'ayant 
chassé  par  trois  fois,  se  partit  à  la  parfin.  Estant 
Guerrin  sur  cela  un  peu  douteux,  se  fiant  tousjours 
aux  bons  propos  de  son  fidelle  compaignon  Robi- 
net, le  roy  luy  va  dire  :  «  Or  sus,  Guerrin,  que  dis- 
tu?  Il  faut  mettre  fin  à  cecy.  »  Celafaict,  Guerrin, 
ayant  diligemment  considéré  Tune  et  l'autre  pu- 
celle,  meit  la  main  sur  la  teste  de  Potentienne,  qui 
luy  avoit  esté  monstrée  par  le  freslon,  et  dit  : 
ccSire,voicy  vostre  fille  aux  cheveux  d'or.  »Et,s'es- 
tant  la  fille  descouverte,  on  conneut  manifestement 
que  c'estoit  elle.  Alors  le  roy  Geofroy,  en  la  pré- 
sence de  tous,  et  au  grand  contentement  de  tout 
le  peuple,  la  luy  donna  en  mariage,  et  ne  se  par- 
tit point  de  là  qu'il  n'espousast  l'autre  fille  à  son 
bon  amy  et  compaignon  Robinet.  Puis  Guerrin  se 
manifesta  estre  filz  de  Philippes  Marie,  roy  de  Si- 
cile, dond  le  roy  Geofroy  fut  encores  plus  joyeux; 
tellement  que  les  nopces  furent  faittes  avec  grand 
triomphe  et  magnificence.  Et  fit-on  entendre  au 
père  et  à  la  mère  de  Guerrin  qu'il  estoit  marié, 
dond  iiz  receurent  une  joye  incroyable,  à  cause 
qu'iiz  estimoyent  que  leur  filz  estoit  perdu.  Estant 
Guerrin  retourné  en  son  pays  de  Sicile,  aveq  sa 
femme,  son  frère  et  sa  belle  sœur,  fut  gracieuse- 
ment receu  de  ses  parens,  et  vesquit  longuement 

en  paix,   laissant  après  soy  de  beaux  enfans  héri- 
tiers au  royaume. 

Ceste  piteuse  fable  fut  trouvée  bonne,  et  Eritrée, 
voyant  que  chacun  se  taisoit ,  commença  ainsi  son 
énigme  : 

De  peu  de  cas  naist  une  fiere  beste, 
Qui  hait  chacun  de  sa  propre  nature, 
De  son  regard  tous  occit  et  arreste, 
Ny  de  soymesm'  elle  n'ha  ne  soing  ne  cure; 
Autour  de  soy  tout  flétrit  et  tempeste, 
Endommageant  le  tout  ;  la  mort  procure, 
Les  arbres  sèche  et  va  tout  infectant; 
Bref,  point  n'y  ha  qui  nuise  au  monde  tant. 

L'énigme  recité  par  Entrée,  et  loué  généralement 
d'un  chacun,  fut  par  aucuns  interprété  en  une  sorte 
et  autrement  par  les  autres;  mais  nul  n'en  donnoit  la 
vraye  interprétation,  tellement  que  Eritrée ,  voyant 
que  son  énigme  n'estoit  pas  entendu,  dit  : 

«  Ce  fier  animal  nest  autre  chose  sinon  le  basi- 
lique, lequel  porte  haine  à  autruy,  et  le  met  à  mort 
par  sa  veu'è  aiguë,  et  en  se  voiant  soymesmes  vient  à 
mourir.  » 

L'exposition  d'Eritrée  finie,  le  seigneur  Ev ange- 
liste,  qui  estoit  a  costé  d'elle,  dit  en  sousriant  :  «  C'est 
vous-mesmes  qui  estes  le  basilisque ,  car  vous  tuez 
doucement  aveq  vos  yeux  ceux  qui  vous  regardoyent,  » 
Mais  Eritrée }   painte   de    couleur  naturelle  par    le 

visage,  ne  respondlt  autre  chose;  tellement  que  Alt e- 
rie,  qui  estoit  assise  prés  d'elle,  sçachant  que  cestoit 
en  son  ranc  de  fabloyer,  commença  ainsi  une  plai- 
sante fable,  suivant  le  vouloit  de  Madame. 


Straparole.  II. 


2  b 


FABLE    II. 


Adamantine,  fille  de  Bagolane  Savonnois,  fut  espousée  à  Dru- 
sian,  roy  de  Bohême,  par  le  moyen  d'une  poupée. 


'entendement  de  l'homme  est  si  haut, 

si  puissant  et  si  subtil,  que,  sans  au- 

W^ffficnn  doubte,    il    surmonte    toutes  les 


^^  forces  du  monde,  tellement  que,  non 


sans  cause,  on  dit] que  l'homme  sage  est  par  des- 
sus les  astres.  Sur  ce  poinct,  il  me  souvient  d'une 
fable  par  laquelle  vous  pourrez  facilement  en- 
tendre qu'une  pauvre  fille  (espousée  par  fortune) 
devint  femme  d'un  riche  et  puissant  roy;  et,  com- 
bien que  la  fable  soit  brefve,  si  sera-elle  d'autant 
plus  plaisante  et  facétieuse.  Escoutez-moy  donq, 
je  vous  prie,  comme  vous  avez  fait  noz  bonnes 
compaignes,  qui  doivent  estre  grandement  louées. 
En  Bohême,  notables  Dames,  se  trouva,  n'y  ha 
pas  long  temps ,  une  pauvre  vieille  Savonnoise, 
nommée  Bagolane,  laquelle,   estant  assez  pauvre 

et  chargée  de  deux  filles,  Tune  desquelles  s'appel- 
loit  Cassandre  et  l'autre  Adamantine,  voulut  aveq 
toute  sa  pauvreté  donner  ordre  à  son  cas,  et  mou- 
rir contente.  Et,  n'ayant  autre  vaillant  en  tout  son 
bien  dond  elle  peust  tester,  hors  mis  un  petit  coffre 
plein  d'estoupes,  le  laissa  à  ses  filles,  en  les  priant 
de  vivre  paisiblement  ensemble  après  sa  mort. 

Ces  deux  sœurs  (nonobstant  qu'elles  fussent 
pauvres  des  biens  de  fortune)  ne  laissoyent  pas 
d'estre  riches  des  biens  de  l'esprit,  tellement  qu'en 
vertuz  et  bonnes  mœurs  elles  n'estoyent  pas  infé- 
rieures aux  autres  femmes.  Cassandre,  qui  estoit  la 
fille  aisnée,  print  une  livre  de  ces  estoupes,  et  se 
meit  à  filer  assez  soigneusement,  et,  ayant  filé, 
bailla  le  fil  à  sa  petite  sœur  Adamantine,  luy  en- 
chargeant  de  le  porter  en  la  place  pour  le  vendre 
et  achepter  du  pain,  à  fin  de  sustenter  leur  vie  par 
leurs  labeurs.  Adamantine,  ayant  prins  le  fil,  s'en 
alla  en  la  place  pour  le  vendre,  suivant  le  comman- 
dement de  Cassandre  ;  mais  l'occasion  et  l'oppor- 
tunité luy  feit  faire  contre  son  vouloir,  et  de  sa 
sœur,  par  ce  qu'elle  vint  à  rencontrer  au  milieu  de 
la  place  une  vieille  qui  avoit  une  poupée,  la  plus 
belle  et  la  mieux  formée  qui  jamais  fut;  tellement 
qu'Adamantine,  l'ayant  veue  et  considérée,  en  de- 
vint si  fort  amoureuse  qu'elle  pensoit  plus  à  l'avoir 
que  à  vendre  son  fil.  Après  que  Adamantine  eut 
longuement  pensé  et  repensé  sur  cela,   ne  sachant 

quel  moyen  tenir  pour  Pavoir,  délibéra  de  tenter 
sa  fortune,  pour  voir  si  elle  la  pouvoit  changer  aveq 
son  fil.  Et,  s' estant  approchée  de  la  vieille,  luy  dit: 
«  Ma  mère,  si  c'estoit  votre  plaisir,  je  changerois 
volontiers  mon  fil  avec  vostre  poupée.  »  La  vieille, 
voyant  ceste  belle  jeune  fille  avoir  grand  désir  de 
changer  son  fil  pour  avoir  la  poupée,  ne  luy  voulut 
pas  contredire;  mais,  ayant  prins  son  fil,  luy  pré- 
senta la  poupée. 

Si  tost  que  Adamantine  eut  la  poupée,  elle  ne 
se  veit  jamais  si  contente  et  joyeuse.  Puis  s'en  re- 
tourna au  logis,  et  sa  sœur  Cassandre  luy  dit  : 
«  As-tu  vendu  le  fil?  —  Ouy,  respondit  Adaman- 
tine. —  Où  est  le  pain  que  tu  as  achepté  ?  »  dit 
Cassandre.  Alors  Adamantine  ouvrit  sa  robbe  et 
luy  monstra  la  poupée  qu'elle  avoit  changé.  Ce 
pendant  Cassandre,  qui  se  sentoit  mourir  de  faim, 
voyant  la  poupée,  monta  si  fort  en  colère  qu'elle 
print  Adamantine  par  les  cheveux,  et  luy  donna 
tant  de  coups  qu'elle  ne  se  pouvoit  quasi  remuer. 
Adamantine,  ayant  patiemment  receu  ces  coups 
sans  faire  aucune  deffence,  se  sauva  le  mieux 
qu'elle  peut  en  une  chambre  aveq  sa  poupée. 

Quand  ce  vint  sur  le  soir,  Adamantine  print  sa 
poupée  entre  ses  bras,  comme  font  ordinairement 
les  enfans,  et  s'en  alla  vers  le  feu,  et,  ayant  prins 
un  peu  d'huyle  de  la  lampe,  luy  frotta  l'estomac  et 
les  reins,  puis  l'enveloppa  en  quelques  drappeaux  et 

la  meit  dedans  le  lict  et  se  coucha  prés  d'elle. 
Adamantine  ne  fut  pas  si  tost  sur  son  premier 
sommeil  que  la  poupée  commença  à  crier  et  dire  : 
«  Mamme,  mamme,  je  veux  faire  la  caque.  »  Et 
Adamantine,  s'estant  esveillée,  luy  dit  :  «  Qu'as- 
tu,  ma  fille  ?  —  Je  voudrois  faire  la  caque,  mamme, 
respondit  la  poupée.  —  Attens  un  peu,  ma  fille», 
dit  Adamantine.  Et,  s'estant  levée,  elle  print  son 
devantier  qu'elle  portoit  le  jour  précèdent,  et  le 
meit  dessouz  elle  en  disant  :  «  Fay  bien  la  caque, 
ma  fille  »,  et  la  poupée,  en  s'efforçant,  remplit  le 
devantier  de  deniers.  Ce  que  voyant,  Adamantine 
esveilla  sa  sœur  Cassandre,  et  luy  monstra  les  de- 
niers que  la  poupée  avoit  faict.  Cassandre,  voyant 
le  grand  nombre  de  deniers,  fut  tout  estonnée,  re- 
merciant Dieu  qui  ne  Pavoit  pas  abandonnée  en 
ses  afflictions,  et,  en  se  retournant  vers  sa  sœur, 
luy  demanda  pardon  des  coups  qu'elle  avoit  receu 
à  tort  et  sans  cause,  et  commença  à  faire  caresse  à 
la  poupée,  en  la  baisant  doucement  et  la  tenant 
estroittement  entre  ses  bras. 

Quand  le  jour  fut  venu,  ces  sœurs  commencè- 
rent à  garnir  leur  maison  de  ce  qu'il  leur  faisoit  de 
besoing,  de  pain,  de  vin,  d'huile,  bois,  et  toutes  au- 
tres choses  qui  apartiennent  à  un  bon  mesnage.  Et 
tous  les  soirs  elles  frottoient  l'estomac  et  les  reins 
à  la  poupée,  en  l'enveloppant  de  drapeaux  bien 
déliez,  et  luy  demandoyent  souvent  si  elle  vouloit 

faire  la  caque.  Et  elle  respondoit  que  ouy,   telle- 
ment qu'elle  rendoit  deniers  à  foison. 

Advint  qu'une  de  leurs  voisines,  estant  allée  un 
jour  en  leur  maison  et  la  voyant  si  bien  garnie  de 
tout  ce  qui  estoit  de  besoin,  s'esmerveilla  grande- 
ment, et  ne  se  pouvoit  persuader  qu'elles  fussent 
devenues  si  tost  riches,  veu  qu'elles  souloyent  estre 
plus  pauvres  que  Job,  les  connoissant  neant- 
moins  de  si  bonne  vie  et  si  honnestes  de  leurs 
corps  que  rien  plus.  Au  moyen  dequoy,  elle  se 
mit  cela  si  bien  en  son  esprit  qu'elle  délibéra  de 
sçavoir,  par  quelque  moyen  que  ce  fût,  d'où  pro- 
cedoit  si  grand  bien.  Et,  de  fait,  elle  s'en  alla  vers 
leur  logis  et  leur  dit  :  «  Venez  çà,  mes  filles  : 
comment  avez-vous  si  bien  remonté  votre  maison 
en  si  peu  de  temps,  veu  que  vous  estiez  si  pau- 
vres ?  »  Alors  Cassandre,  qui  estoit  l'aisnée,  va  res- 
pondre  :  «  Nous  avons  changé  une  livre  d'es- 
toupes  que  nous  avions  avec  une  poupée  laquelle 
nous  rend  deniers  à  foison.  »  Ce  que  entendant,  la 
voisine  conceut  si  grand  envie  en  son  cœur  qu'elle 
délibéra  de  la  desrober.  Et,  si  tost  qu'elle  fut  de 
retour  en  son  logis,  elle  raconta  à  son  mary  que 
les  deux  sœurs  avoyent  une  poupée  qui  leur  don- 
noit  or  et  argent  toutes  les  nuictz,  et  qu'elle  avoit 
délibéré  de  la  leur  oster.  Et,  combien  que  le 
mary  se  moquast  des  paroles  de  sa  femme,  si  fit-elle 
tant   envers  luy  qu'il  le  creut.    Mais   il  luy   dit  : 

«  Comment  feras-tu  à  la  desrober?  »  La  femme  res- 
pondit  :  «Vous  ferez  semblant  un  soir  d'estre  yvre, 
et  prendrez  vostre  espée  et  courrez  après  moy  pour 
me  tuer,  en  frappant  de  vostre  espée  dedans  les 
murailles  ;  et  moy,  faignant  d'avoir  peur  que  ne 
me  tuez,  m'en  fuiray  en  la  rue.  Ce  pendant  les 
deux  sœurs,  qui  sont  pitoyables,  me  viendront  ou- 
vrir, et  m'en  iray  cacher  en  leur  maison,  où  je  de- 
meureray  toute  la  nuict,  et  feray  tout  ce  qui  me 
sera  possible  pour  Pavoir.  » 

Quand  ce  vint  sur  le  soir,  le  mary  de  ceste  bonne 
dame  print  son  espée  toute  rouillée,  et,  en  frap- 
pant çà  et  là  par  les  murailles,  se  meit  à  courir 
après  sa  femme,  laquelle,  pleurant  et  criant  à  haute 
voix,  s'enfuit  hors  du  logis.  Ce  qu'oyans,  les  deux 
sœurs  coururent  aux  fenestres  pour  entendre  ce 
qui  estoit  advenu,  et  conneurentàla  voix  que  c'es- 
toit  leur  voisine  qui  se  plaignoit,  tellement  qu'elles 
descendirent  incontinent  et  luy  allèrent  ouvrir  la 
porte,  et  la  retirèrent  en  leur  maison.  Et,  en  luy 
demandant  pour  quelle  cause  son  mary  la  poursuy- 
voit  ainsi  en  colère,  elle  respondit  :  «  Il  est  venu  ce 
soir  si  chargé  du  vin  au  logis  qu'il  ne  sçait  qu'il  fait, 
et,  pourautant  que  je  le  reprens  pour  ceste  yvron- 
gnerie,  il  ha  prins  son  espée  et  s'est  mis  à  courir 
après  moy.  Mais,  par  ce  que  j'ay  esté  plus  habile 
que  luy,  je  me  suis  bien  voulu  absenter,  pour  évi- 
ter plus  grand  scandale,  et  m'en  suis  venue  vers 

vous.  —  C'est  bien  fait  à  vous,  dirent  les  sœurs  ; 
vous  demeurerez  ceste  nuict  avec  nous,  de  peur  que 
ne  tombiez  en  quelque  danger  de  vostre  vie.  Ce 
pendant  l'yvrongnerie  de  vostre  mary  passera.  » 
Et,  ayans  appareillé  le  souper,  elles  souperent  en- 
semble, et,  après  avoir  graissé  la  poupée,  s'en  al- 
lèrent reposer.  Quand  l'heure  fust  venue  que  la 
poupée  eut  besoin  de  fianter,  elle  dit  :  «  Mamme, 
la  caque.  »  Et  Adamantine,  suivant  sa  coustume, 
luy  mettoit  dessouz  quelque  drapeau  net,  et  la 
poupée  jettoit  de  l'argent,  dond  toutes  s'esbahis- 
soyent.  La  bonne  dame  qui  s'en  estoit  fuye  consi- 
deroit  tout  ce  mistere,  et  une  heure  luy  sembloit 
mil'  ans  pour  desrober  la  poupée. 

Quand  ce  vint  sur  le  poinct  du  jour,  la  bonne 
dame  se  leva  secrettement,  ce  pendant  que  les  deux 
sœurs  dormoyent,  et  print  la  poupée  sans  que 
Adamantine  s'en  peust  appercevoir,  et,  les  ayant 
esveillées,  print  congé  d'elles  pour  s'en  aller  en  sa 
maison,  en  leur  disant  que  son  mary  se  pourroit 
bien  estre  deschargé  de  son  vin.  Si  tost  qu'elle 
fut  de  retour  en  son  logis,  elle  dit  joyeusement 
à  son  mary  :  ce  Vous  ne  sçavez  pas,  mon  mary? 
nous  avons  trouvé  maintenant  nostre  aventure; 
voyez  la  poupée  que  je  vous  disois.  »  Et  atten- 
dent avec  grand  désir  la  nuict  à  venir  pour  se  faire 
riche.  La  nuict  venue,  elle  print  la  poupée,  et, 
ayant   fait  alumer  un  bon  feu,  luy  commença  à 

oindre  l'estomac  et  les  reins,  en  l'enveloppant 
en  beaux  petis  drapeletz,  puis  la  mit  coucher 
dedans  le  lict,  et,  s'estant  pareillement  despouil- 
lée,  se  coucha  prés  d'elle.  Le  premier  som- 
meil passé,  la  poupée  s'esveilla  et  dit  :  «  Madame, 
la  caque.  »  Mais  elle  ne  dit  pas  :  «  Mamme,  la 
caque  »,  par  ce  qu'elle  ne  la  connoissoit  pas;  et  la 
bonne  dame,  qui  attendoit  (en  veillant)  ce  fruict, 
se  leva  incontinent  du  lict,  et  print  un  linge  fort 
blanc,  et  le  luy  mit  dessoubz  en  disant  :  «  Fay  la 
caque,  ma  fille.  »  La  poupée,  en  s'efforçant  de 
tout  son  pouvoir,  remplit  le  linge  de  si  puante 
ordure  qu'on  ne  s'en  pouvoit  quasi  approcher. 
Alors  le  mary  luy  dit  :  «  Ne  voys-tu  pas  bien,  sotte 
que  tu  es,  qu'elle  t'a  bien  traittée  comme  tu  mérites, 
et  suis  encores  plus  lourdaut  d'avoir  creu  telle 
folie.  »  Mais  la  femme,  debatant  tousjours  avec  le 
mary,  afferma  en  jurant  d'avoir  veu  avec  ses  yeux 
propres  qu'elle  avoit  faict  une  grande  quantité  de 
deniers,  et  en  la  voulant  garder  encores  la  nuit 
ensuivante  pour  faire  nouvelle  expérience;  le  mary, 
qui  ne  pouvoit  souffrir  une  si  grande  puanteur, 
dit  les  plus  grandes  injures  de  ce  monde  à  sa 
femme,  et  print  la  poupée  et  la  jetta  par  les  fe- 
nestres  sur  quelques  balieures  qui  estoyent  vis  à  vis 
du  logis.  Advint  que  quelques  païsans  en  ce  temps- 
là  chargèrent  ces  balieures  sur  une  charrette,  et, 
sans  que  personne  s'en  apperceust,  la  poupée  fut 

mise  sur  la  charrette,  et  de  ces  ordures  fut  fait  un 
fumier  aux  champs,  pour  fumer  les  terres  quand  il 
en  seroit  temps. 

Ce  pendant  le  roy  Drusian,  allant  à  la  chasse 
pour  son  passetemps,  en  passant  par  là  eut  grand 
désir  d'aller  à  la  selle,  et,  estant  descendu  de  son 
cheval,  feit  ce  que  requeroit  nature;  n'ayant  de 
quoy  se  nettoyer,  appella  un  serviteur  qu'il  luy 
baillast  quelque  chose  pour  se  nettoyer.  Le  serviteur 
s'en  alla  au  fumier,  et,  en  cherchant  dedans  pour 
trouver  quelque  chose  propre  pour  cest  affaire,  il 
trouva  par  fortune  la  poupée,  laquelle  il  présenta 
au  roy,  qui  sans  aucun  soupçon  la  print;  et,  l'ayant 
approchée  de  ses  fesses  pour  se  fourbir  le  trou  bru- 
neau,  il  se  meit  à  crier  à  haute  voix,  à  cause  que  la 
poupée  l'avoit  empoigné  par  la  fesse,  en  le  mor- 
dant si  estroittement  qu'elle  le  faisoit  quasi  sortir 
hors  du  sens.  Quand  ses  gens  eurent  entendu  cecy, 
ilz  s'en  coururent  vers  luy  pour  le  secourir,  et,  en  le 
voyant  couché  en  terre,  comme  demy  mort,  furent 
tous  estonnez  de  ceste  poupée  qui  le  tourmentoit 
ainsi,  tellement  qu'ilz  commencèrent  tous  ensemble 
à  l'oster;  mais  c'estoit  en  vain,  et  tant  plus  ilz  s'ef- 
forçoyent  de  la  remuer  delà,  d'autant  plus  luy  don- 
noit-elle  grande  passion,  et  ne  se  trouva  jamais  au- 
cun qui  la  peust  oster  de  là.  Et  aucunefois  elle  luy 
empoignoit  les  testicules  si  estroittement  qu'elle 
luy  faisoit  voir  toutes  les  estoilesdu  cielenpleinjour. 


FABLE     II  203 

Quand  le  pauvre  roy  fut  retourné  au  palaix, 
ayant  la  poupée  attachée  aux  fesses,  et  ne  trouvant 
personne  qui  la  peust  arracher  de  là,  il  feit  crier  à 
son  de  trompe  que  s'il  y  avoit  aucun,  de  quelque 
condition  que  ce  fust,  qui  voulust  entreprendre  de 
luy  oster  ceste  poupée  des  fesses,  qu'il  luy  donne- 
roit  le  tiers  de  son  royaume,  et,  si  c'estoit  une  pu- 
celle,  il  l'espouseroit,  promettant  sur  sa  couronne, 
et  par  tous  ses  grands  sermens,  de  maintenir  tout 
ce  qui  estoit  contenu  en  laditte  ordonnance. 
Quand  cela  fut  publié,  plusieurs  accoururent  au 
palaix,  souz  espérance  d'obtenir  ce  prix.  Mais  la 
grâce  ne  fut  octroyée  à  personne,  car  il  ne  s^en 
trouva  point  qui  la  peust  arracher  de  là  ;  ains, 
quand  quelcun  s'en  approchoit,  elle  luy  donnoit 
plus  grand  tourment  et  passion,  tellement  que  le 
pauvre  roy  (s'estant  ainsi  misérablement  tour- 
menté, et  ne  trouvant  aucun  remède  à  sa  douleur 
intolérable)  estoit  quasi  comme  mort. 

Or  Cassandre  et  Adamantine,  qui  avoient  desja 
tant  pleuré  et  regretté  leur  poupée,  ayans  esté  ab- 
breuvées  de  ceste  publication,  s'en  vindrent  tout 
droit  au  palaix,  et  se  présentèrent  au  roy.  Cas- 
sandre,  qui  estoit  la  plus  grande,  commença  à  faire 
feste  à  la  poupée,  et  les  plus  grandes  caresses 
qu'on  sauroit  imaginer.  Mais  la  poupée,  en  es- 
traignant  les  dents  et  pressant  ses  mains,  tour- 
mentoit  encores  plus  fort  le  pauvre  roy.  Adaman- 

tine,  qui  s'estoit  un  peu  eslongnée,  s'aprocha  et 
dit  :  «  Sire,  laissez-moy,  s'il  vous  plaist,  essayer 
mon  aventure  »  ;  et,  s'estant  présentée  à  la  poupée, 
luy  dit:  «Or  sus,  ma  fille,  laisse  en  paix  mon  sei- 
gneur, et  ne'le  tourmente  plus.»  En  disant  ces  pro- 
pos, elle  la  caressoit  et  embrassoit.  La  poupée, 
ayant  reconneu  sa  petite  mère,  qui  la  souloit  gou- 
verner et  manier,  s'osta  des  fesses  en  abandonnant 
le  roy,  et  luy  sauta  entre  ses  bras.»  Le  roy,  voiant 
cela,  fut  tout  estonné,  et  se  meit  à  reposer,  pour- 
autant  qu'il  n'avoit  jamais  esté  à  son  aise  par 
plusieurs  jours  et  nuictz,  pour  l'extrême  passion 
qu'il  avoit  senty.  Quand  Drusian  fut  guary  de  ce 
mal,  affin  de  ne  violer  sa  promesse,  feit  venir  Ada- 
mantine ,  et,  en  la  voyant  belle  et  de  bonne 
grâce,  l'espousa  en  présence  de  tout  le  peuple, 
et  maria  bien  tost  après  honnorablement  sa  sœur 
Cassandre,  non  pas  sans  grands  triomphes  et  pré- 
paratifs, et  depuis  vesquirent  ensemble  longuement 
en  grande  tranquilité. 

La  poupée,  ayant  veu  les  magnifiques  nopces 
des  deux  sœurs  et  leur  intention  avoir  eu  bonne 
issue,  se  disparut  incontinent,  et  ne  sceut-on  jamais 
depuis  aucunes  nouvelles  que  elle  devint.  Toutefois 
je  pense  qu'elle  s'en  alla  avec  les  fantosmes,  comme 
il  advient. 

La  nouvelle  d'Alterie  finie,  fut  grandement  louée 

d'un  chacun,  avec  riz  infiniz,  considérant  principale- 
ment que  la  poupée  fiantoit  si  doucement  et  mordoit 
si  asprement  les  fesses  du  pauvre  roy.  Cela  fait, 
Madame  commanda  à  Alterie  de  suivre  V ordre  avec 
son  énigme,  qui  fut  tel  : 

Qu'est-ce  qui  a  plus  d'un  palme  en   longueui, 

Puis  bien  fourny  et  gros  à  l'avenant, 

Assez  hardy  et  se  plaît  de  son  heur, 

Et  volontiers  à  l'homme  se  donnant? 

Il  est  plaisant  à  voir  en  sa  valeur, 

Il  porte  braye,  et  capuchon  tenant 

Puis  par  à  bas  luy  pendent  deux  sonnettes. 

C'est  un  plaisir  pourveu  que  t'en  délectes. 

L f énigme  finy,  Madame,  qui  avoit  changé  le  riz 
en  courroux  et  desdain,  se  monstrant  par  le  visage 
troublée,  reprint  assez  rudement  Alterie,  disant  que 
ce  n'estoit  point  le  lieu  de  raconter  propos  sales  et 
deshonnestes  entre  dames  d'honneur,  et  qu'elle  se  don- 
nast  bien  garde  une  autre  fois  de  faire  le  semblable. 
Mais  Alterie,  estant  un  peu  rougie  au  visage,  se 
tourna  vers  Madame ,  et  luy  dit  :  ({Madame,  V énigme 
que  j'ay  proposé  n'est  point  sale  comme  vous  estimez, 
et  de  fait  la  noble  compagnie  en  rendra  bon  tesmoi- 
gnage  quand  le  subjet  sera  bien  entendu,  par  ce  que 
mon  énigme  ne  signifie  autre  chose  sinon  le  faucon, 
qui  est  un  oyseau  gentil  et  hardy,  et  vient  volontiers 
au  fauconnier.  Il  porte  brayes,  et  les  sonnettes  aux 
piedz,  donnant  grand  plaisir  et  passetemps  à  ceux 

qui  prennent  plaisir  à  la  chasse.  »  Quand  la  vraye 
interprétation  de  cest  énigme  fut  entendue,  qui  avoit 
esté  estimé  auparavant  deshonneste  fut  loué  d'un 
chacun.  Et  Madame  (ayant  osté  toute  mauvaise  opi- 
nion qu'elle  pouvoit  avoir  conceu  à  rencontre  d'Al- 
terie)  dressa  sa  veue  vers  Laurette  en  luy  faisant  signe 
quelle  s'approchast ,  ce  qu'elle  fit  en  toute  diligence. 
Et,  pourautant  que  c'estoit  en  son  ranc  de  raconter 
sa  fable,  elle  luy  dit  :  «  Je  veux  que  vous  imposiez 
silence  à  vostre  bouche  pour  le  présent,  et  que  vous 
prestiez  seulement  l'aureille  à  escouter  ce  qu'on  dira  : 
non  point  que  je  fasse  peu  d'estime  de  vous  et  que  je 
vous  estime  moindre  que  voz  compagnes  à  deviser, 
mais  c'est  afin  d'avoir  ce  soir  plus  grand  plaisir  et 
passetemps.  »  Laurette  respondit  :  «  Madame,  toutes 
voz  paroles  me  sont  exprés  commandement»,  et, 
ayant  fait  une  grande  révérence,  sfen  alla  seoir  en  son 
lieu.  Puis  Madame  regarda  au  visage  de  Moulin,  en 
luy  faisant  signe  de  la  main  qu'il  s'approchast  d'elle, 
et  luy  se  leva  incontinent  et  luy  alla  faire  la  révérence. 
Alors  Madame  luy  dit  :  «  Seigneur  Antoine,  ce  der- 
nier soir  de  la  sepmaine  ha  grand  privilège,  et  est 
licite  à  un  chacun  de  dire  ce  qu'il  veut;  tellement  que 
pour  nostre  contentement,  et  de  cestehonnorable  com- 
pagnie, nous  voudrions  que  vous  nous  racontassiez 
une  fable  d'une  telle  bonne  grâce  que  vous  savez 
bien  faire.  En  ce  faisant,  nous  serons  perpétuellement 
tenuz  à  vous.  »  Le  seigneur  Moulin,  ayant  entendu 

ceste  conclusion,  ne  seut  que  dire  du  commencement  ; 
puis ,  voyant  de  ne  pouvoir  éviter  l'assaut,  luy  res- 
pondit  ainsi  :  «  Madame,  c'est  à  vous  à  commander, 
et  à  nous  d'obéir;  mais  n'attendez  point  de  moy 
chose  de  plaisir,  par  ce  que  noz  damoiselles  ont  si 
bien  fait  leur  devoir  à  raconter  leurs  fables  que  rien 
plus.  Toutefois,  tel  que  je  suis,  je  m'efforceray  de  sa- 
tisfaire à  vosire  demande,  non  pas  comme  vous  desi- 
rez, et  comme  je  voudrois  bien,  mais  selon  mon  petit 
pouvoir.»  Et,  s' estant  retiré  à  sa  place,  commença 
ainsi  sa  fable. 


FABLE    III. 


Berthaud  de  Valsable  eut  trois  enfans,  tous  trois  bossuz  et 
d'une  mesme  façon,  l'un  desquelz  s'appelle  Jambon,  et 
va  par  le  monde  cherchant  sa  bonne  fortune;  et,  estant 
arrivé  à  Romme,  il  fut  tué  et  jette  dedans  le  Tibre  aveq 
deux  autres  siens  frères. 


S'est  chose  dure,  mes  Dames,  je  vous 
^dis  bien  griefve  et  mal-aisée  à  regim- 
jber  contre  l'aguillon,  qui  vaut  autant  à 
^dire  que  c'est  une  mauvaise  chose  que 
le  coup  de  pied  d'un  asne,  encores  est-il  plus  aspre 
d'un  cheval.  Or,  puis  que  la  fortune  ha  voulu  que 
je  vienne  à  ceste  entreprinse  de  deviser,  patience  et 
obéissance  vaut  mieux  que  sacrifice,  car  il  n'y  ha 
damné  que  les  obstinez.  Et,  si  je  disois  chose 
qui  ne  fust  selon  votre  contentement,  ce  n'est  pas 
ma  faute,  mais  de  Madame,  qui  ha  voulu  ainsi. 
Vous  sçavez  bien  que  le  plus  souvent  l'homme  va 
cherchant  plus   qu'il  ne   doit,   et  luy  advient  ou 

trouve  ce  qu'il  ne  croit  pas;  tellement  qu'il  se 
trouve  à  la  fin  deceu,  comme  fît  depuis  quelque 
temps  en  çà  Jambon,  filz  de  Berthaud  de  Valsable, 
qui  cuidoit  abuser  ses  frères  et  luy-mesmes  à 
la  fin  demeura  prins.  Vray  est  qu'ilz  moururent  à 
la  fin  tous  trois  malheureusement,  comme  vous  en- 
tendrez si  vous  me  donnez  un  peu  d'audience  à 
ce  que  je  vous  raconteray  maintenant. 

Il  faut  donq  que  vous  entendiez  que  Berthaud  de 
Valsable,  au  païs  de  Bergam,  avoit  trois  enfans 
masles,  tous  trois  bossuz,  et  qui  se  ressembloyent  si 
bien  qu^l  estoit  impossible  de  les  connoitre  l'un 
d'aveq  l'autre.  L'un  se  nommoit  Jambon,  l'autre 
Breton,  et  le  troisième  Santon.  Jambon,  qui  estoit 
le  plus  aagé,  ne  passoit  point  seze  ans.  Ce  galant 
fut  adverty  que  son  père  Berthaud  (à  cause  de  la 
famine  qui  estoit  au  païs,  et  généralement  par 
tout)  vouloit  vendre  ce  peu  de  bien  qu'il  avoit  de 
patrimoine  :  car  il  y  avoit  bien  peu  de  gens  en  ce 
païs  là  qui  n'eussent  quelque  chose  de  propre. 
Pour  substenter  sa  famille,  s'adressa,  comme  l'aisné, 
vers  ses  frères  Breton  et  Santon,  les  plus  jeunes, 
et  leur  dit  :  «  Mes  frères,  je  serois  d'advis,  à  fin  que 
nostre  père  ne  vendist  ce  peu  de  bien  que  nous 
avons,  et  que  nous  eussions  après  sa  mort  dequoy 
nous  subvenir,  que  vous  allassiez  par  le  monde, 
affin  de  gaigner  quelque  chose  pour  maintenir 
nostre  maison,  et  je  demeureray  à  la  maison  avec 
Straparole.   II.  27 

le  vieillard  pour  le  gouverner.  En  ce  faisant,  nous 
sauverons  les  despens,  et  ce  pendant  le  mauvais 
temps  se  passera.  »  Breton  et  Santon,  qui  n'es- 
toyent  pas  moins  rusez  que  Jambon,  luy  respon- 
dirent  :  «Trescher  frère  Jambon,  vous  nous  prenez 
icy  tant  au  despourveu  que  nous  ne  sçavons  que 
respondre;  mais  donnez-nous  terme  ceste  nuict  pour 
y  penser,  et  demain  nous  vous  respondrons.  » 

Les  deux  frères  Breton  et  Santon  estoyent  d'une 
ventrée  et  s'accordoyent  mieux  ensemble  qu'aveq 
Jambon  ;  et,  si  Jambon  avoit  une  once  de  meschan- 
ceté,  les  deux  autres  en  avoient  bien  deux  livres, 
car  on  voit  communément  que  l'esprit  et  la  malice 
recompence  où  nature  défaut.  Le  jour  ensuivant, 
Breton,  suivant  la  charge  et  commission  que  son 
frère  Santon  luy  avoit  donné,  s'en  alla  trouver  Jam- 
bon, et  luy  commença  ainsi  à  dire  :  «  Mon  tres- 
cher frère  Jambon,  nous  avons  bien  pensé  et  con- 
sidéré à  tout  ce  que  vous  nous  avez  dit,  et,  con- 
noissant  que  vous  estes  le  plus  grand  de  nous 
autres,  nous  estimons  qu'il  vaudra  mieux  que  vous 
alliez  le  premier  par  le  monde,  et  que  nous 
autres,  qui  sommes  encores  petis,  demeurions  à  la 
maison  pour  gouverner  notre  père  ;  et,  si  vous 
trouvez  ce  pendant  quelque  bonne  fortune  pour 
vous  et  pour  nous,  escrivez-nous,  et  nous  vous 
irons  trouver  incontinent.  » 

Jambon,  qui  pensoit  donner  la  trousse  à   ses 

frères,  ayant  entendu  la  responce,  fut  bien  camuz, 
et,  en  barbotant  entre  ses  dents,  disoit  en  soy- 
mesmes  :  «  Par  mon  serment,  ces  gens  icy  sont 
plus  malicieux  que  moy.  »  Car  il  disoit  cela  pour 
faire  aller  ses  frères  par  le  monde,  afin  qu'ilz  mou- 
russent de  faim,  du  temps,  de  la  charte,  et  qu'il 
demeurast  maistre  de  tout,  veu  mesmement  que  le 
père  estoit  sur  le  bord  de  sa  fosse;  mais  son  entre- 
prise n'alla  pas  comme  il  pensoit. 

Ayant  donq  entendu  la  responce  de  ses  deux 
frères,  il  commença  à  faire  son  paquet  de  quelques 
pauvres  habitz  qu'il  avoit,  et,  ayant  prins  un  bissac 
aveq  du  pain  et  du  fromage  et  une  bouteille  de 
vin,  portant  aussi  en  ses  pieds  une  paire  de  sou- 
liers rompuz,  de  cuir  de  pourceau,  se  partit  de  sa 
maison,  et  print  son  chemin  vers  Bresse;  et,  ne 
trouvant  là  aucun  party  pour  luy,  passa  plus  outre 
et  s'en  alla  à  Veronne,  où  il  trouva  un  bonnetier 
qui  luy  demanda  s'il  sçavoit  point  travailler  de  son 
mestier,  et  il  respondit  que  non.  Voiant  qu'il  n'y 
avoit  rien  pour  luy,  il  laissa  Veronne  et  Vicence, 
et  s'en  vint  à  Padouë;  et,  si  tost  qu'il  fut  veu  de 
certains  médecins,  on  luy  demanda  s'il  sçavoit 
point  pancer  les  mules,  et  il  respondit  que  non, 
mais  qu'il  savoit  bien  labourer  la  terre  et  tailler  les 
vignes;  et,  ne  se  pouvant  accorder  aveq  eux,  se 
partit  de  là  pour  aller  à  Venize. 

Après  que  Jambon  eut  long  temps  cheminé  sans 

trouver  aucun  party,  ne  se  trouvant  plus  denier 
ny  maille,  se  trouvoit  mal  content.  Mais  après 
long  chemin,  quand  ce  fut  le  plaisir  de  Dieu,  il 
arriva  au  port,  et,  pourautant  qu'il  estoit  sans  ar- 
gent, on  ne  le  vouloit  pas  recevoir,  tellement  que 
le  pauvre  diable  ne  savoit  plus  de  quel  bois  faire 
flesche;  et,  en  voyant  que  les  bateliers  qui  tiroient 
les  barques  gaignoient  quelques  deniers  à  cest 
estât,  il  commença  pareillement  à  s'y  employer. 
Mais  la  fortune,  qui  persécute  tousjours  les  pauvres 
gens  et  malheureux,  voulut  qu'en  remuant  quel- 
que baston  la  corde  se  vint  à  rompre,  et  en  se  des- 
tournant il  luy  tomba  un  gros  baston  sur  l'esto- 
mac, qui  le  fit  tomber  esvanouy  en  terre,  et  fut 
quelque  espace  de  temps  qu'on  ne  savoit  s'il  es- 
toit  vif  ou  mort;  et,  si  ce  n'eût  esté  quelques  gens 
de  bien  qui  le  firent  porter  sur  un  bateau  à  Ve- 
nise, je  ne  croy  point  qu'il  ne  fût  mort. 

Quand  il  fut  guary,  il  se  partit  d'aveq  ces  gens  de 
bien,  et  s'en  alla  par  la  ville  chercher  quelque  party. 
En  passant  par  les  espiceries,  il  fut  veu  par  un  espi- 
cier  qui  piloit  des  amandes  pour  faire  du  masse- 
pain, et  luy  demanda  s'il  vouloit  demeurer  aveq  luy, 
et  il  respondit  que  ouy.  Estant  entré  en  la  bouti- 
que, le  maistre  luy  bailla  quelques  confitures  à  net- 
toyer, et  luy  enseigna  à  partir  les  noires  d'aveq  les 
blanches,  et  le  meit  en  compagnie  d'un  autre  varlet 
de  boutique  pour  travailler  ensemble.  En  nettoyant 

ces  confitures  avec  ce  varlet,  le  bon  compagnon  les 
accoutroit  etnettoyoit  si  bien  qu'il  ostoit  l'escorce 
et  la  couverture  de  dessus,  parce  qu'il  les  sentoit 
douces,  et  laissoit  le  dedans.  Le  maistre,  qui  con- 
neut  le  mistere,  print  un  baston  en  sa  main,  et  luy 
donna  de  bons  coups,  en  disant  :  «  Vous  faittes 
icy  des  gallans,  gentilz  gourmands  et  belistres  que 
vous  estes  »,  en  maniant  tousjours  un  baston  sur 
leurs  espaulles,  et  sur  le  champ  les  envoya  en  la 
malheure. 

Quand  Jambon  se  fut  party  d'aveq  l'espicier, 
ainsi  bien  frotté  etestrillé,  il  s'en  alla  à  Saint-Marc, 
et  de  bonne  fortune,  en  passant  par  le  marché  des 
herbes  et  sallades,  il  fut  appelle  par  un  jardinier 
de  Quioge  qui  s'appelloit  Vivian  Viannel,  et  luy 
demanda  s'il  vouloit  demeurer  aveq  luy,  et  qu'il  le 
nourriroit  bien  et  luy  feroit  bonne  compaignie. 
Jambon,  qui  portoit  sur  soy  la  devise  et  l'enseigne 
de  Siene,  c'est  à  sçavoir  le  Loup  affamé,  luy  res- 
pondit  qu'il  en  estoit  content  ;  et,  ayant  vendu 
quelque  peu  d'herbes  qu'il  avoit,  il  monta  en  bar- 
que et  s'en  alla  à  Quioge,  et  Vivian  le  mit  à  tra- 
vailler au  jardin  et  accoutrer  les  vignes.  Or  Jambon 
estoit  desja  tout  stilé  pour  aller  haut  et  bas  par 
Quioge,  et  connoissoit  beaucoup  d'affaires  de  son 
maître.  Et,  pourautant  que  c'estoit  sur  la  saison 
des  premières  figues,  Vivian  en  print  trois  des  plus 
belles,  et  les  mit  dedans  un  plat  pour  les  envoyer 

ou  donner  à  un  sien  amy  de  Quioge,  nommé  sire 
Pierre,  et,  ayant  appelle  Jambon,  luy  bailla  les 
trois  figues  et  luy  dit  :  «  Jambon,  prens  ces  trois 
figues  et  les  porte  à  mon  compère  sire  Pierre,  et 
luy  dis  qu'il  les  reçoive  pour  l'amour  de  moy.  » 
Jambon,  obéissant  à  son  maistre,  dit  :  «  Volon- 
tiers, maistre  »  ;  et,  ayant  prins  les  trois  figues,  se 
partit  joyeusement. 

Quand  Jambon  fut  par  chemin  pour  faire  son 
message,  estant  assailly  par  la  gourmandise,  le 
mastin  regardoit  et  guignoit  ces  figues,  et  dit  à  sa 
gueule  :  «  Que  dois-je  faire?  En  dois-;e  manger, 
ou  non?  )>  Sa  gueule  luy  respondit  :  «  Mange, 
mange,  pauvre  homme;  un  affamé  ne  regarde  à 
rien.  »  Et,  pourautant  qu'il  estoit  assez  gourmand 
par  nature,  joinct  qu'il  estoit  affamé  comme  un 
loup,  il  print  le  conseil  de  sa  gorge,  et  empoigna 
une  de  ces  figues,  et  luy  commença  à  estraindre  le 
cul,  et  taster  et  retaster,  en  disant  :  ce  Elle  est 
bonne,  elle  n'est  pas  bonne,  si  est,  non  est  », 
tant  qu'il  l'entama  jusques  au  milieu,  tellement 
qu'il  n'y  demeura  que  la  peau.  Après  l'avoir  man- 
gée, il  luy  sembla  d'avoir  mal  fait;  mais,  par  ce 
que  la  faim  le  pressoit,  il  n'en  fit  pas  grand  estime  : 
car  il  print  la  seconde  figue  et  en  fit  autant  que  de 
la  première.  Jambon,  voyant  d'avoir  fait  un  tel 
desordre,  ne  sçavoit  quelle  contenance  tenir,  ou 
s'il  devoit  aller  faire  son  message,   ou  s'en  retour- 

ner  vers  son  maistre;  et,  estant  en  ceste  dispute,  il 
print  un  peu  de  courage  et  délibéra  d'aller  plus 
outre.  Quand  il  fut  arrivé  vers  le  compère  sire 
Pierre,  il  bâtit  à  la  porte;  pourautant  qu'il  estoit 
desja  conneu,  on  luy  ouvrit  incontinent;  et,  s'es- 
tant  présenté  au  sire  Pierre,  qui  se  pourmenoit  par 
sa  maison,  luy  dit  :  «  Que  dis-tu  de  bon,  mon  fils 
Jambon?  Dieu  te  gard.  —  Bona  dies>  Sire,  res- 
pondit  Jambon  ;  mon  maistre  vous  envoyé  icy  trois 
figues;  mais  le  diantre  m'emporte  si  je  n'en  ay 
mangé  deux.  —  Comment  as-tu  donq  fait,  mon 
fîlz?  —  Mon  arme,  je  fis  ainsi»,  respondit  Jam- 
bon, et,  prenant  la  troisième,  la  mit  en  sa  bouche 
et  la  croqua  comme  les  autres  ;  et  ainsi  Jambon  les 
mangea  toutes  trois.  Le  sire  Pierre,  voyant  un  si 
gentil  tour,  dit  à  Jambon  :  «  Mon  filz,  dy  à  ton 
maistre  que  grand  mercy,  et  qu'il  ne  se  mette 
point  en  peine  de  me  faire  de  telz  presentz.  »  A 
quoy  Jambon  respondit  :  «  Non,  non,  Sire,  ne 
vous  chaille,  je  le  feray  tresvolontiers  »  ;  et,  luy 
tournant  les  espaules,  s'en  retourna  au  logis.  Vivian, 
ayant  esté  averty  des  bonnes  vertuz  de  Jambon, 
qui  estoit  ainsi  gourmand,  et  le  voyant  manger 
outre  mesure,  à  cause  qu'il  estoit  affamé,  joint  qu'il 
ne  luy  revenoit  point  en  son  ouvrage,  le  chassa 
hors  de  son  logis. 

Le  pauvre   diable  de  Jambon,   se  voyant   sans 
maistre  et  ne  sachant  où  aller,  délibéra  d'aller   à 

Romme,  et  essayer  s'il  pouvoit  trouver  meilleure 
fortune  qu'il  n'avoit  fait  au  paravant,  ce  qu'il  mit 
en  exécution.  Estant  arrivé  à  Romme,  cherchant 
et  recherchant  maitre,  il  tomba  par  fortune  entre 
les  mains  d'un  marchand  nommé  sire  Ambroise  du 
Mulet,  qui  tenoit  une  grosse  boutique  de  draps, 
et,  s'estant  accordé  aveq  luy,  il  commença  à  garder 
la  boutique.  Et,  pourautant  qu'il  avoit  desja  en- 
duré beaucoup  de  pauvreté,  il  délibéra  d'aprendre 
ce  mestier  et  se  faire  homme  de  bien.  Or  estoit-il 
assez  fin  et  rusé,  nonobstant  qu'il  fût  bossu,  laid  et 
contrefait;  si  est-ce  qu'il  se  fit  si  expert  et  vaillant 
au  mestier,  en  peu  de  temps,  que  le  maistre  ne  se 
mesloit  plus  de  vendre  ny  d'acheter,  et  se  fioit 
grandement  en  luy,  et  s'en  servoit  à  sa  nécessité. 
Advint  que  le  sire  Ambroise  estoit  contraint  d'aller 
à  la  foire  de  Recanat,  aveq  draps  et  marchandise, 
et,  voyant  Jambon  assez  suffisant  pour  telle  entre- 
prise, et  qu'il  estoit  assez  fidèle,  l'envoya  aveq  sa 
marchandise  à  la  foire,  et  le  sire  Ambroise  demeura 
pour  garder  sa  boutique. 

Si  tost  que  Jambon  fut  party,  la  fortune  voulut 
que  le  sire  Ambroise  tomba  en  une  si  grosse  ma- 
ladie que  en  peu  de  temps  il  rendit  l'esprit.  Ce 
voiant,  la  femme,  qui  s'appelloit  dame  Felicette, 
peu  s'en  fallut  qu'elle  n'allast  après,  pour  la 
grande  perte  qu'elle  avoit  receue,  et  de  la  des- 
bauche  de  sa  boutique.  Jambon,  ayant  esté  adverty 

des  piteuses  nouvelles  de  son  maistre,  s'en  retourna 
au  logis  et  commença  à  gouverner  les  affaires  de  la 
maison.  Dame  Felicette,  voyant  que  Jambon  estoit 
gentil  compaignon,  et  qu'il  taschoit  d'augmenter  la 
boutique,  et  qu'il  y  avoit  desja  un  an  passé 
que  son  mary  estoit  mort,  craignant  de  perdre 
Jambon  aveq  les  mémoires  et  papiers  de  sa  bouti- 
que, se  conseilla  à  quelques  siennes  commères 
si  elle  se  devoit  marier  ou  non,  et,  en  se  mariant, 
si  elle  devoit  prendre  Jambon,  facteur  de  sa  bouti- 
que, veu  mesmement  qu'il  avoit  esté  longuement 
aveq  son  premier  mary,  et  qu'il  savoit  desja  tout 
le  train  de  sa  boutique.  Les  bonnes  commères,  pen- 
sant que  cela  seroit  bien  fait,  luy  conseillèrent  de 
le  faire,  et  tout  incontinent  les  nopces  furent 
faittes,  tellement  que  dame  Felicette  fut  mariée  à 
sire  Jambon,  et  le  sire  Jambon  fut  mary  de  dame 
Felicette. 

Se  voyant  le  sire  Jambon  eslevé  en  si  grand  cré- 
dit, estant  marié  et  maistre  d'une  si  belle  boutique 
de  draps,  aveq  grandes  traffiques,  advertit  inconti- 
nent son  père  qu'il  estoit  à  Romme,  et  le  bon 
party  qu'il  avoit  trouvé.  Le  pauvre  père,  qui  n'en 
avoit  entendu  aucunes  nouvelles  depuis  l'heure 
qu'il  s'estoit  party,  en  mourut  de  joye,  mais  Bre- 
ton et  Santon  en  eurent  grande  consolation. 

L'occasion  advint  que  dame  Felicette  eut  be- 
soin   d'une    paire    de  chausses,   à  cause   que  les 

28 


2  I  8  CINQUIÈME     NUIT 

siennes  estoient  rompues  et  gastées,  et  dit  à  son 
mary  Jambon  qu'il  luy  en  fist  faire  une  paire. 
Jambon  luy  respondit  qu'il  avoit  bien  d'autres  af- 
faires, et  que,  si  elles  estoyent  rompues,  qu'elle  les 
racoutrast  à  son  plaisir.  Felicette,  qui  se  souloit 
tenir  propre  au  temps  de  son  feu  mary,  luy  dit 
qu'elle  n'estoit  pas  accoustumée  de  porter  les 
chausses  piecetées,  et  qu'il  luy  en  falloit  de  bon- 
nes. Le  sire  Jambon  luy  respondit  que  la  coustume 
estoit  telle  en  son  païs,  et  qu'il  ne  luy  en  feroit 
point  d'autres.  Et,  ainsi  debatant  d'un  propos  en 
l'autre,  il  commença  à  entrer  en  colère,  et,  ayant 
haussé  sa  main,  il  luy  donna  si  beau  soufflet  qu'il 
la  jetta  à  ses  pieds.  Dame  Felicette,  voyant  que 
c'estoit  à  bon  escient,  le  commença  à  outrager  de 
grosses  parolles,  tellement  que  le  sire  Jambon,  se 
sentant  intéressé  en  son  honneur,  la  commença  à 
retoucher  à  beaux  coups  de  poing,  tellement  que 
la  pauvre  femme  fut  contrainte  d'avoir  patience. 
Quand  le  temps  chaud  fut  passé  et  que  le  froid 
fut  venu,  dame  Felicette  demanda  à  sire  Jambon 
une  doubleure  de  sarge  pour  couvrir  son  pelisson, 
qui  estoit  en  mauvais  poinct,  et,  à  fin  qu'il  ne  pensast 
point  que  ce  fût  une  mensonge,  elle  le  luy  montra. 
Sire  Jambon  ne  se  soucia  point  de  le  veoir,  mais 
luy  respondit  qu'elle  le  racoutrast  et  qu'elle  le  por- 
tast  ainsi,  car  la  coutume  n'estoit  pas  en  son  païs 
de  porter  si  gros  estât  et  maintenir  telles  pompes. 

Madame  Felicette,  entendant  telz  propos,  se  meit 
en  colère,  et  dit  qu'elle  en  vouloit,  quoy  qu'il  en 
fust.  Mais  sire  Jambon  luy  respondit  qu'elle  se 
deust  taire  et  qu'elle  ne  le  fist  point  monter  en  co- 
lère, et  qu'il  n'en  feroit  rien.  Et  dame  Felicette  le 
commença  à  irriter,  disant  qu'elle  en  vouloit 
avoir,  tellement  qu'ils  entrèrent  l'un  et  l'autre  en 
si  grande  colère  que  rien  plus.  Mais  sire  Jambon, 
suivant  sa  coutume,  la  commença  à  frotter  avec 
un  baston,  et  luy  fit  un  tel  pelisson  de  coups  qu'il 
la  laissa  quasi  pour  morte.  Voyant  (dame  Felicette) 
le  courage  de  Jambon  ainsi  renversé,  commença  à 
renier  et  maudire  l'heure  et  le  jour  que  jamais  on 
en  parla,  et  qui  la  conseilla  jamais  de  le  prendre 
pour  son  mary,  disant  :  «  Est-ce  ainsi  que  tu  me 
traittes,  poltron,  ingrat,  meschant  et  malheureux 
que  tu  es?  Est-ce  icy  le  guerdon  que  tu  me  rends 
des  biens  que  je  t'ay  faict?  Car,  d'un  pauvre  varlet 
que  tu  estois,  je  t'ay  fait  maistre  non  seulement 
des  biens,  mais  aussi  de  ma  personne  propre.  Me 
fais-tu  ce  tour  icy,  mastin  que  tu  es?  Mais  ne  te 
soucie,  traistre,  larron,  tu  t'en  repentiras.  »  Sire 
Jambon,  voyant  que  sa  femme  multiplioit  en  pa- 
rolles,  retouchoit  et  chargeoit  dessus,  qu'il  n'y 
manquoit  rien.  Tant  y  ha  que  la  pauvre  femme 
estoit  venue  à  telle  extrémité  que,  quand  elle  sen- 
toit  parler  ou  remuer  son  mary,  elle  trembloit 
comme  la  feuille  et  pissoit  d'angoisse. 

L'hyver  estant  passé,  sire  Jambon  délibéra  d'aller 
jusques  à  Bologne  pour  quelques  affaires  qu'il  pou- 
voit  avoir,  et  principalement  pour  recevoir  quel- 
que debtes  de  la  boutique;  et  luy  falloit  séjourner 
quelque  temps,  tellement  qu'il  dit  à  sa  femme  : 
«  Sçais-tu  qu'il  ha,  Felicette?  J'ay  deux  frères  bos- 
suz  comme  moy,  et  me  ressemblent  si  fort  qu'on 
ne  nous  pourroit  bonnement  connoistre  les  uns 
d'avec  les  autres  ,  et  qui  nous  verroit  tous  trois 
ensemble,  on  ne  mettroit  point  de  différence  entre 
nous  trois.  Donne-toy  bien  garde  que,  s'ilz  arri- 
voyent  par  cas  d'aventure  en  ceste  ville  ce  pendant 
que  je  n'y  suis  pas,  ils  voulussent  loger  céans,  que 
tu  ne  les  reçoives  aucunement  :  car  ilz  sont  mes- 
chans  tout  outre,  et  te  pourroyent  bien  donner 
quelque  trousse,  puis  s'en  aller  au  diable,  et  de- 
meurerois  ce  pendant  avec  les  mains  pleines  de 
mouches;  et,  si  je  sçay  une  fois  que  tu  les  loges 
céans,  je  te  feray  la  plus  malheureuse  femme  de 
ce  monde.  » 

Ayant  dit  ces  parolles,  il  se  partit.  Devant  qu'il 
fust  dix  jours  de  là,  Breton  et  Santon  arrivèrent  à 
Romme,  et  s'en  aîloyent  cherchans  et  demandans  de 
tous  cotez  le  logis  de  Jambon,  jusques  à  ce  qu'on 
leur  enseigna  la  boutique.  Voyant  Breton  et  Santon 
la  belle  et  honnorable  boutique  de  Jambon,  et  si 
bien  garnie  de  draps,  ilz  furent  grandement  eston- 
nez,  ne  pouvant  imaginer  comment  il  estoit  pos- 

sible  qu'il  eust  amassé  tant  de  biens  en  si  peu  de 
temps.  Estans  en  cest  esbahissement,  ilz  s'appro- 
chèrent de  la  boutique,  et  dirent  qu'ilz  vouloyent 
parler  au  sire  Jambon;  mais  on  leur  respondit 
qu'il  n'estoit  pas  au  païs,  et  que,  s'ilz  vouloyent 
quelque  chose,  qu'ilz  ne  feissent  que  commander. 
Breton  respondit  qu'il  parleroit  volontiers  à  luy,  et, 
s'il  n'y  estoit  pas,  qu'il  voudroit  bien  dire  un  mot 
à  sa  femme.  Et,  ayant  fait  appeller  dame  Felicette, 
elle  descendit  en  la  boutique,  et,  si  tost  qu'elle  eut 
apperceu  Breton  et  Santon,  le  cœur  luy  dit  que 
c'estoyent  ses  beaux  frères.  Breton,  ayant  veu  la 
femme  de  son  frère,  luy  dit  :  «Dame,  est-ce  vous 
qui  estes  la  femme  de  Jambon?  »  Et  elle  respondit 
que  ouy.  «  Touchez  nous  donq  la  main,  dit  Bre- 
ton, car  nous  sommes  frères  de  vostre  mary  Jam- 
bon, et  voz  beaux  frères.  »  Dame  Felicette,  qui  se 
souvenoit  encores  des  paroles  de  son  mary  Jambon 
et  des  coups  qu'il  luy  avoit  autrefois  donné,  ne 
leur  vouloit  pas  toucher  la  main;  si  est-ce  qu'ilz 
sceurent  si  bien  caqueter  qu'elle  leur  toucha  la 
main.  Si  tost  qu'elle  eut  touché  la  main  à  l'un  et 
à  l'autre,  Breton  luy  dit  :  «  Ma  sœur,  m'amie, 
donnez-nous  un  peu  à  desjeuner,  car  nous  mou- 
rons de  faim.  »  Mais  elle  n'en  vouloit  rien  faire. 
Toutefois  ils  la  seurent  si  bien  flatter  et  prier  que 
dame  Felicette  en  eut  pitié  et  les  mena  en  la  mai- 
son, et  leur  donna  fort  bien  à  boire  et  manger, 

joint  qu'elle  leur  donna  logis  pour  dormir.  Devant 
qu'il  fût  trois  jours  de  là,  ainsi  que  Breton  et  San- 
ton devisoyent  avec  leur  belle  sœur,  voicy  arriver 
Jambon;  tellement  que  dame  Felicette  (sçachant 
que  c'estoit  son  mary)  fut  grandement  troublée, 
et,  pour  la  crainte  qu'elle  avoit,  elle  ne  savoit 
que  faire,  de  peur  que  Jambon  n'apperceust  ses 
frères.  Et,  ne  pouvant  trouver  plus  beau  moyen 
pour  lors,  elle  les  fit  retirer  secrettement  en  la  cuy- 
sine,  où  il  y  avoit  un  auge  pour  eschauder  et  plu- 
mer les  pourceaux,  et  les  fît  cacher  là  dessous,  leur 
commandant  de  ne  dire  mot. 

Si  tost  que  Jambon  fut  entré,  voyant  sa  femme 
toute  esmeuë  et  changée  par  le  visage,  luy  dit  : 
«  Qu'as-tu,  que  tu  es  si  troublée?  Il  y  ha  quelque 
chose!  Aurois-tu  point  quelque  mignon  céans?» 
Mais  elle  respondit  doucement  qu'il  n'y  avoit  rien. 
Ce  pendant  neantmoins  Jambon  la  regardoit  et 
disoit  :  «  Par  mon  serment,  tu  as  faict  quelque 
chose!  Aurois-tu  point  caché  mes  frères  céans?» 
Elle  luy  respondit  franchement  que  non.  Alors  il 
commença  à  manier  et  faire  trotter  le  baston, 
comme  de  coustume.  Breton  et  Santon,  qui  es- 
toyent  dessouz  cest  auge  aux  pourceaux,  avoyent 
si  grand  peur  qu'ilz  pissoyent  de  rage,  et  ne  s'o- 
soyent  remuer  ny  toussir  aucunement.  Jambon, 
ayant  posé  le  baston,  se  mit  à  chercher  par  tout 
pour  voir  s'il  trouveroit  point  quelcun,  et,  voyant 

qu'il  ne  trouvoit  personne,  il  s'appaisa  quelque 
peu  et  se  mit  après  quelques  affaires  de  la  maison, 
et  y  fut  assez  longuement,  tellement  que,  de  la 
peur,  de  la  chaleur  et  de  la  puanteur  excessive 
que  rendoit  l'auge  à  pourceaux,  ces  deux  pauvres 
malheureux,  Breton  et  Santon,  rendirent  l'esprit  là 
dessouz  d'angoisse. 

Quand  l'heure  fut  venue  que  le  sire  Jambon 
souloit  aller  en  place  pour  trafiquer  avec  les  mar- 
chands, il  se  partit  du  logis.  Tout  incontinent 
après,  dame  Felicette  s'en  alla  vers  l'auge  pour 
mettre  hors  du  logis  ses  beaux  frères,  de  peur  que 
Jambon  ne  les  trouvast  en  la  maison;  et,  ayant  des- 
couvert l'auge,  elle  les  trouva  tous  roides  mortz, 
comme  beaux  pourceaux.  La  pauvre  femme,  voyant 
un  tel  inconvénient,  fut  grandement  faschée.  Et,  à 
fin  que  cela  ne  vinst  aux  aureilles  de  Jambon,  elle 
chercha  incontinent  de  les  jetter  hors  du  logis,  sans 
que  personne  s'en  apperceust.  Et,  selon  que  j'ay 
autrefois  ouy  dire,  il  y  ha  une  coustume  à  Rome 
que,  si  on  trouve  quelque  pèlerin  ou  estranger 
mort  par  les  rues,  ou  en  la  maison  d'autruy,  il  y  ha 
quelques  gens  députez  à  cest  office  qui  les  portent 
aux  murailles  delà  ville  et  les  jettent  dedans  le 
Tibre,  tellement  qu'on  n'en  entend  jamais  ny  vent 
ny  fumée.  S'estant  dame  Felicette  par  fortune  mise 
à  la  fenestre,  pour  veoir  s'il  passoit  point  quelcun 
de  ses  amys  pour  faire  oster  ces  corps  mortz,  voila 

passer  un  de  ces  portemorts,  auquel  elle  fit  signe 
qu'il  vinst  un  peu  parler  à  elle,  et  luy  fit  entendre 
qu'il  y  avoit  un  trespassé  en  sa  maison,  et  qu'il 
Temportast  dedans  la  rivière  du  Tibre,  suivant  la 
coustume. 

Or  dame  Felicette  avoit  desja  tiré  un  de  ces 
corps  de  dessoubz  l'auge,  et  avoit  laissé  l'autre  en 
terre.  Quand  le  portemort  fut  monté,  elle  luy  aida 
à  charger  ce  corps  sur  ses  espaules,  et  luy  dit  qu'il 
retournast  après  pour  recevoir  son  payement.  Ce 
galant,  l'ayant  porté  vers  les  murailles,  le  jetta 
dedans  le  Tibre;  puis  retourna  vers  la  dame  luy 
demander  un  florin,  et  qu'il  luy  en  apartenoit 
autant  pour  son  salaire  ordinaire.  Ce  pendant 
que  ce  compagnon  portoit  ce  mort  à  la  rivière, 
dame  Felicette  (qui  estoit  assez  rusée)  avoit  osté 
de  dessoubz  l'auge  l'autre  corps  mort,  et  l'avoit 
mis  contre  l'auge,  tout  ainsi  que  le  premier.  Es- 
tant de  retour  vers  dame  Felicette  pour  avoir 
son  payement,  elle  luy  dit  :  «  As-tu  porté  ce  corps 
mort  dedans  la  rivière?  —  Ouy,  Madame,  res- 
pondit  le  bon  compaignon.  —  L'as-tu  jette  de- 
dans ?  dit  la  dame.  —  Comment,  si  je  l'ay  jette  !  res- 
pondit-il,  et  de  quelle  sorte  ?  —  Or  regarde  si  tu 
l'as  jette,  dit-elle;  voy-le  là  encores  ».  En  regar- 
dant ce  corps  mort,  il  pensoit  pour  tout  certain 
que  ce  fût  cestuy-là  mesme,  tellement  qu'il  fut  tout 
estonné  et  honteux  ;  en  grondant  et  le  maudissant  le 

chargea  sur  ses  espaules,  et  l'alla  jetter  tout  droit 
dedans  le  Tibre,  en  le  regardant  descendre  contre 
bas  par  longue  espace  de  temps.  En  retournant 
vers  dame  Felicette  pour  avoir  son  paiement,  il 
vint  à  rencontrer  le  sire  Jambon,  qui  ressembloit 
du  tout  à  ceux  qu'il  avoit  jette  dedans  la  rivière; 
en  le  voyant  il  entra  en  une  si  grande  colère  qu'il 
jettoit  feu  de  tous  costez;  et,  né  pouvant  plus  en- 
durer telle  fascherie,  et  croyant  pour  certain  que 
c'estoit  celuy  qu'il  avoit  desja  jette  par  deux  fois 
en  la  rivière,  et  que  ce  fust  un  mauvais  esprit  qui 
retournoit,  il  le  commença  à  poursuyvre  avec  une 
petite  coignée  qu'il  portoit  en  sa  main,  et  en  donna 
tout  droict  à  la  teste  du  sire  Jambon,  en  disant  : 
«  Ah  !  poltron,  meschant,  ne  feray-je  autre  chose 
tout  aujourd'huy  que  de  te  porter  dedans  le 
Tibre?))  Et  ce  pendant  il  le  coignoit  en  telle  sorte 
que  le  pauvre  Jambon  s'en  alla  pareillement  parler 
à  Pilate.  Puis  le  leva  sur  ses  espaules,  et  le  jetta 
dedans  le  Tibre.  Voila  comment  Jambon,  Breton 
et  Santon  finirent  misérablement  leur  vie.  Et  dame 
Felicette,  entendant  ces  nouvelles,  en  fut  fort 
joyeuse,  estant  délivrée  de  telle  tempeste. 

Ceste  plaisante  fable  fut  tant  agréable  aux  dames 
qu'elles  ne  se  pouvoyent  tenir  de  rire  et  deviser.  Et, 
combien  que  Madame  leur  imposast  souventefois  si- 
lence, si  est-ce  quelles  ne  se  pouvoyent  abstenir  de 

rire  ;  mais,  le  bruict  cessé,  elle  commanda  à  Moulin 
de  proposer  son  énigme,  ce  qu'il  fit  en  la  manière  qui 
s'ensuit. 


Les  oz  de  mort  venans  de  tombe  obscure 
A  tierce  et  sexte  y  sont  bien  démenez, 
Montrant  par  poincts  quelque  grosse  aventure 
Dond  bien  souvent  les  gens  sont  forcenez, 
Et  blasphémant  l'avare  se  parjure, 
Ce  que  souvent  font  cerveaux  obstinez; 
Barbé  de  chair,  chantant  [de]  son  bec  d'os, 
Dit  qu'en  bonne  oye  il  faut  poser  le  dos . 


Si  la  fable  racontée  par  le  Moulin  pleut  générale- 
ment à  tous,  Vingenieux  énigme  fut  beaucoup  plus 
aggreable  et  quasi  espouventable.  Et,  pourautant 
que  personne  ne  l'entendoit,  les  dames  le  prièrent 
d'une  voix  que  ce  fust  son  plaisir  d'en  dire  l'interpré- 
tation. Le  seigneur  Moulin,  voyant  que  tel  estoit  le 
désir  de  tous,  à  fin  de  ne  sembler  point  ingrat  de  son 
savoir,  vint  à  interpréter  ainsi  son  énigme  :  «  Mes 
trescheres  Dames,  mon  énigme  ne  signifie  autre  chose 
que  le  jeu  du  tablier:  car  les  oz  de  mort  qui  sont 
hors  de  la  sépulture,  qu'on  tire  hors  de  la  gibessiere, 
et  quand  on  fait  venir  trois,  deux  et  az,  ce  sont  les 
poincts  qui  montrent  l'aventure;  et  telz  poinctz  met- 
tent le  feu  aux  aureilles,  en  jouant  au  tablier,  aussi 
en  la  bourse,  en  gaignant  bien  souvent  le  jeu;  il  ne 
cesse  pas  d'aller  quand  il  perd,  pour  la  variation  et 
changement  des  coups.  Le  joueur  avaricieux  se  vient 

après  à  esmouvoir,  quand  il  tasche  de  gaigner,  avec 
blasphèmes  et  malédictions  si  grandes  que  je  ne  sçay 
comment  la  terre  ne  les  engloutit.  Après  qu'ilz  ont 
bien  joué,  le  coq  se  levé,  qui  ha  barbe  de  chair  et  le 
bec  d'oz.  Puis  chante  et  admoneste  qu'il  est  desja  la 
minuict,  et  quil  se  faut  aller  coucher  dedans  un  lict, 
qui  est  de  plume  d'oye,  et,  quand  on  est  entré  dedans, 
on  diroit  qu'on  est  dedans  un  fossé.  Que  vous  en 
semble  donq?  »  Ceste  subtile  interprétation  fut  atten- 
tivement escoutée  d'un  chacun,  et  ny  eut  celuy  qui 
ne  couchast  sur  sa  selle  pour  les  riz  excessifz.  Mais, 
après  que  Madame  eut  commandé  que  chascun  se 
teust,  elle  se  tourna  vers  Moulin,  et  luy  dit  :  «  Sei- 
gneur Antoine,  tout  ainsi  que  l'estoille  Diane  reluit 
entre  toutes  les  autres,  aussi  la  fable  que  vous  avez 
racontée  ha  le  prix  par  dessus  les  autres  que  nous 
avons  entendu  jusques  à  présent.  »  Moulin  respondit  : 
«  Madame,  la  louenge  que  vous  me  baillez  ne  vient 
point  de  mon  savoir,  mais  plustost  de  la  grande 
courtoisie  et  gentilesse  qui  règne  tousjours  en  vous; 
mais,  si  c'estoit  vostre  plaisir  que  le  Trevisan  en  ra- 
contast  une  en  bon  vilageois,  je  suis  asseuré  que 
vous  la  trouverez  meilleure  que  la  mienne.  »  Madame, 
qui  desiroit  grandement  de  l'ouyr,  luy  va  ainsi  dire  : 
«  Seigneur  Benoît,  n'entendez-vous  pas  ce  que  dit  icy 
le  Moulin,  vostre  amy  ?  Certes,  il  m'est  advis  que  vous 
luy  feriez  grand  tort  si  vous  le  faisiez  trouver  men- 
teur. Mettez  donq  la  main  à  vostre  gibessiere,   et  en 

tirez  une  fable  vilageoise  de  laquelle  vous  resjouirez 
la  noble  compagnie.  »  Le  Trevisan,  qui  ne  trouvoit 
point  convenable  d'usurper  Pojfice  d'Ariane,  quivenoit 
pour  lors  en  son  ranc,  s'excusa  premièrement  ;  puis, 
voyant  de  ne  pouvoir  éviter  ce  passage,  commença 
ainsi  sa  fable  en  disant. 


FABLE   IV. 


Marcel  Vercelois  fut  amoureux  d'Etiennette ,  femme  de 
François  Rabot,  laquelle  le  feit  venir  en  sa  maison  pour 
jouir  d'elle  à  son  plaisir,  et,  ce  pendant  qu'elle  conjuroit 
son  mary,  il  se  sauva  secrettement. 


|ue  vous  en  semble,  Madame,  et  vous, 
W noble  assistance,  le  seigneur  Anthoine 
fine  s'est-il  pas  bien  porté?  ne  vous  a-il 
c^k  £^â>  Pas  raconté  une  belle  histoire?  Si  m'ef- 
forceray-je  de  me  faire  honneur.  Nous  autres 
bonnes  gens  de  village  avons  tousjours  ouy  dire 
que  les  hommes  de  ce  monde  se  gouvernent  en 
diverses  manières.  Mais  moy,  qui  ne  suis  aucune- 
ment lettré,  comme  j'ay  tousjours  ouy  dire  à  noz 
anciens,  qui  mal  dance  bien  triomphe;  patience,, il 
me  faudra  faire  ainsi.  Mais  ne  pensez  point  que  je 
vueilie  dire  cela  pour  fuir  la  peine  de  vous  raconter 
une  nouvelle,  car  je  n'ay  pas  peur  de  ne  la  dire 
bien,  car  celle  que  vous  ha  raconté  le  seigneur  An- 

toine  m'ha  si  fort  animé  que  je  ne  vois  jamais 
l'heure  de  commencer,  et  peut  estre  qu'elle  ne  sera 
pas  moins  plaisante  que  la  sienne,  veu  qu'il  est 
question  de  la  finesse  d'une  femme  de  vilage  qui 
trompa  son  mary,  comme  vous  entendrez. 

Il  y  ha  au  dessoubz  de  Piove  de  Sac,  au  paï's  de 
Padouë,  comme  il  vous  est  à  tous  notoire,  un  vi- 
lage nommé  Salmace,  où  souloit  demeurer  n'y  ha 
pas  long  temps  un  païsand  nommé  Françoys  Ra- 
bot, lequel  estoit  assez  pauvre  ;  au  reste  bien  loyal, 
nonobstant  qu'il  eût  gros  esprit.  Il  avoit  espousé 
une  fille  issue  d'une  famille  qui  s'appelloit  les  Gail- 
lards, du  vilage  de  Champ-Long,  laquelle  estoit 
jeune,  rusée  et  esveillée,  et  se  nommoit  Etien- 
nette  ;  et,  outre  ce  qu'elle  estoit  bien  adroitte  de 
sa  personne,  elle  avoit  un  fort  beau  visage,  telle- 
ment qu'il  n'y  avoit  aucune  païsane  aux  environs 
qui  fust  sa  pareille.  Et,  pourautant  qu'elle  avoit 
bonne  grâce  à  baller,  tous  ceux  qui  la  regardoyent 
en  devenoyent  amoureux;  au  moyen  dequoy  il  y 
eut  un  jeune  compaignon  assez  beau  et  de  bonne 
maison,  de  la  ville  de  Padouë,  nommé  Marcel 
Vercelois,  lequel  en  fut  si  amoureux  qu'il  se  trou- 
voit  en  toutes  les  festes  où  il  pensoit  qu'elle  deust 
aller,  et  la  faisoit  dancer  ordinairement.  Et,  com- 
bien qu'il  fust  grandement  amoureux  d'elle,  si  te- 
noit-il  son  amour  secret,  de  peur  de  faire  parler 
les  gens. 

Or,  Marcel  sçachant  que  François,  son  mary, 
estoit  assez  pauvre,  et  qu'il  vivoit  du  travail  de  son 
corps,  et  que  depuis  le  matin  jusques  à  la  nuict  il 
travailloit  pour  les  uns  et  pour  les  autres,  il  com- 
mença à  hanter  vers  la  maison  d'Etiennette,  et, 
après  s'estre  petit  à  petit  apprivoisé,  il  se  mit  à  de- 
viser aveq  elle.  Et,  combien  que  Marcel  eust  déli- 
béré en  son  cœur  de  luy  manifester  l'amour  qu'il 
luy  portoit,  si  craignoit-il  toutefoys  qu'elle  ne  se 
courrouçast  et  qu'elle  ne  le  voulust  plus  veoir,  par 
ce  qu'il  luy  sembloit  qu'elle  ne  luy  fist  point  si 
bonne  chère  comme  son  amour  meritoit,  joint 
qu'il  craignoit  n'estre  décelé  par  quelcun  qui  en 
advertît  Françoys  son  mary,  et  qu'il  ne  luy  en  fist 
après  quelque  desplaisir  :  car,  combien  qu'il  fust 
assez  lourdaut,  sine  laissoit-il  pas  d'en  estre  ja- 
loux. 

Ce  pendant  que  Marcel  hantoit  vers  ce  quartier 
là  où  se  tenoit  Etiennette,  en  la  regardant  de  prés, 
il  fit  tant  qu'elle  s'apperceut  qu'il  estoit  amoureux 
d'elle.  Et,  pourautant  qu'elle  ne  luy  pouvoit  faire 
bonne  chère,  pour  beaucoup  de  respectz,  ny 
monstrer  qu'elle  fust  amoureuse  de  luy,  elle  se 
plaignoit  et  tourmentoit  en  soy  mesmes.  Estant  un 
jour  Etiennette  assise  sur  une  bûche  qui  estoit  hors 
de  la  maison,  et  ayant  sa  quenoille  garnie  d'es- 
toupes,  qu'elle  filoit  pour  sa  maistresse,  voicy  venir 
Marcel,  qui  avoit  prins  un  peu  de  bon  courrage,  et 

dit  à  Etiennette:  «  Dieu  vous  gard,  m'amye  Etien- 
nette.  —  Et  vous  aussi,  le  jeune  filz,  respondit 
Etiennette.  —  Helas  !  dit  Marcel,  je  meurs  et  lan- 
guis pour  l'amour  de  vous,  et  vous  n'en  faittes 
conte,  et  ne  vous  souciez  aucunement  de  moy  !  » 
Etiennette  luy  respondit  :  «  Que  sais-je  si  vous 
m'aymez?  —  Si  vous  ne  le  sçavez,  dit  Marcel,  je 
le  vous  dis  maintenant  aveq  grand  douleur  et  pas- 
sion. —  Je  le  sçay  bien  maintenant  »,  respondit 
Etiennette.  Alors  Marcel  luy  dit  :  «  Dittes-moy 
par  vostre  foy  si  vous  m'aymez.  —  Et  quoy  donc  ? 
respondit  Etiennette.  —  Si  vous  m'aymez  comme 
vous  dittes,  dit  Marcel,  vous  le  me  monstriez  par 
quelque  signe;  mais  vous  ne  m'aimez  point.  — 
Comment  donq  voudriez-vous  que  je  le  vous 
monstrasse?  respondit  Etiennette.  —  O  Etiennette, 
dit  Marcel,  vous  sçavez  bien  sans  que  je  le  vous 
die.  —  Je  ne  le  sçay  pas,  respondit  Etiennette,  si 
vous  ne  me  le  dittes.  —  Je  le  vous  diray  bien, 
dit  Marcel,  si  vous  me  voulez  escouter,  et  que  ne 
le  preniez  point  en  mal.  »  Etiennette  luy  respon- 
dit :  «  Dittes  hardiment,  Sire,  car  je  vous  prometz 
sur  mon  ame  que,  si  c'est  chose  bonne  et  pour 
mon  honneur,  je  ne  la  prendray  point  en  mal.  — 
Quand  voulez-vous,  dit  Marcel,  que  je  jouisse  de 
vostre  personne  tant  désirée  ?  —  Je  voy  bien  main- 
tenant, respondit  Etiennette,  que  vous  estes  mo- 
queur et  que  vous  vous  gaudissez  de  moy.  Je  ne 

suis  pas  vostre  pareille  :  vous  estes  citoien  de  Pa- 
douë,  et  je  suis  païsane  des  champs;  vous  estes 
riche,  et  je  suis  pauvre;  vous  estes  grand  seigneur, 
et  je  suis  de  travail;  vous  voudriez  des  grosses 
dames,  et  je  suis  de  basse  condition  ;  vous  estes 
brave  aveq  le  pourpoinct  ouvré  et  les  chausses  de- 
coupées,  bordées  de  velours  et  de  soye,  et  j'ay 
une  pauvre  cotte  rompue  et  piecetée,  je  n'ay 
autre  chose  en  ce  monde  que  ceste  pauvre  robbe 
que  vous  voyez  sur  moy,  quand  je  vois  dancer  aux 
festes;  vous  mangez  le  pain  de  froment,  et  moy 
de  mil,  de  fèves,  encores  n'en  ay-je  pas  mon  saoul  ; 
je  suis  aussi  sans  pelisson  pour  cest  hyver,  pauvre 
femme  que  je  suis  !  et  si  ne  sçay  plus  que  faire, 
car  je  n'ay  argent  ny  marchandise  à  vendre  pour 
achepter  ce  qui  m'est  nécessaire.  Nous  n'avons 
pas  du  bled  jusquesàPasques;  je  ne  sçay  comment 
nous  ferons,  en  si  grande  cherté,  et  mil  tailles 
qu'il  nous  faut  payer  tous  les  jours  à  Padouë.  Les 
pauvres  gens  de  village,  il  y  ha  grand'  pitié  en 
nous  !  Nous  endurons  à  labourer  les  terres  et 
semer  le  froment  que  vous  autres  mangez,  et  nous 
mangeons  le  seigle  et  autres  pauvres  semences. 
Nous  taillons  les  vignes  et  faisons  le  vin,  et  beu- 
vons  la  despence  et  bien  souvent  de  l'eau.  —  Ne 
vous  chaille,  dit  Marcel;  si  vous  me  voulez  con- 
tenter, vous  n'aurez  faute  de  tout  ce  que  vous 
sçauriez  souhaitter.  —  Vous  dittes  bien  tousjours 

ainsi  entre  vous  autres  hommes,  respondit  Etien- 
nette, jusques  à  ce  que  vous  ayez  obtenu  vostre 
intention;  mais,  après  que  vous  avez  faict,  vous 
vous  en  allez,  et  ne  vous  revoit-on  jamais,  et  ce 
pendant  les  pauvres  femmes  sont  abusées  et  des- 
honnorées  du  monde,  et  (qui  plus  est)  vous  vous 
en  vantez,  et  lavez  vostre  bouche  de  nous,  comme 
de  vieilles  charongnes  trouvées  sur  les  fumiers  ; 
je  sçay  bien  la  manière  de  faire  de  vous  autres 
citoyens  de  Padouë.  —  Or  sus,  c'est  assez,  dit 
Marcel,  laissons  les  parolles  et  retournons  aux 
faitz  :  voulez-vous  faire  ce  que  je  vous  ay  dit  ?  » 
Etiennette  respondit  :  «  Allez-vous-en,  je  vous 
supplie,  devant  que  mon  mary  vienne,  car  il  s'en 
va  tard,  et  n'arrestera  gueres  à  venir;  retournez 
demain  sur  le  jour,  et  deviserons  tant  qu'il  nous 
plaira;  je  vous  ayme  bien,  par  mon  serment.  » 

Mais,  par  ce  qu'il  avoit  grand  désir  de  parler 
à  elle,  il  ne  se  vouloit  point  partir,  tellement 
qu'elle  luy  dit  de  rechef  :  «  Allez-vous-en,  s'il 
vous  plaist,  et  ne  tardez  plus.  »  Marcel,  voyant 
qu' Etiennette  se  courroussoit  quasi,  dit  :  «  A  Dieu 
vous  dis,  ma  douce  amie  ;  je  vous  recommande 
mon  pauvre  cœur,  que  vous  avez  entre  voz  mains. 
—  Et  vous  aussi  (mon  espérance),  respondit 
Etiennette;  il  est  bien  pour  recommandé.  —  Jus- 
ques à  demain  si  Dieu  plaist,  dit  Marcel.  —  C'est 
assez  dit  »,  respondit  Etiennette. 

Quand  ce  vint  au  l'endemain,  Marcel  attendoit 
d'un  grand  désir  le  temps  pour  retourner  voir 
Etiennette,  et,  quand  il  peut  connoistre  que  l'heure 
d'y  aller  estoit  venue,  il  s'en  alla  vers  son  logis,  et 
la  trouva  en  son  jardin  fossoyant  quelques  treilles. 
Et,  si  tost  qu'ils  se  furent  veuz,  ils  s'entresaluerent 
et  se  meirent  à  deviser,  et,  après  qu'ils  eurent  long 
temps  devisé,  Etiennette  luy  va  dire  :  «  Mon  amy, 
vous  devez  sçavoir  que  mon  mary  s'en  ira  demain 
au  matin  au  moulin  et  ne  sera  point  de  retour  que 
le  l'endemain  ensuyvant,  et,  si  vous  plaist,  vous 
viendrez  au  soir  sur  le  tard,  et  je  vous  contenteray  ; 
mais  ne  faillez  pas_,  et  donnez-vous  garde  de  me 
tromper.  »  Quand  Marcel  eut  entendu  ces  bonnes 
nouvelles,  il  s'estima  le  plus  heureux  personnage 
de  ce  monde,  et,  ayant  fait  un  saut,  de  la  joye 
qu'il  avoit,  il  se  partit  d'aveq  elle.  Si  tost  que 
François  fut  de  retour  au  logis,  la  bonne  commère 
s'en  alla  au  devant  de  luy,  et  luy  dit  :  «  Sçavés- 
vous  qu'il  y  ha,  François  ?  Il  faut  aller  au  moulin, 
car  nous  n'avons  plus  à  manger.  - —  Il  y  faut  aller, 
respondit  François.  —  Je  dis  demain  de  grand 
matin,  dit  Etiennette.  —  Demain  soit.  Je  m'en 
iray  devant  le  jour  emprunter  une  charette  avec 
les  bœufs  à  ceux  pour  qui  je  travaille;  puis  je 
viendray  charger  et  m'y  en  iray.  »  Ce  pendant 
Etiennette  s'en  alla  aprester  le  bled  et  l'ensacha, 
affin  qu'il  n'eût  point  autre  affaire  que  de  le  char- 

ger  sur  la  charrette  et  s'en  aller  chantant.  Quand 
ce  vint  le  l'endemain,  François  chargea  le  bled 
que  sa  femme  avoit  ensaché  le  soir  précèdent,  et 
s'en  alla  au  moulin.  Et,  pourautant  que  c'estoit 
aux  jours  cours  et  que  les  nuictz  estoient  longues, 
joint  que  les  chemins  estoyent  rompuz  par  les 
pluyes,  fanges  et  glaces,  aveq  le  froid  merveilleux, 
le  pauvre  François  fut  contraint  de  demeurer 
toute  la  nuict  au  moulin  ;  ce  que  Marcel  de- 
siroit,   et  Etiennette  pareillement. 

La  nuict  venue  (suyvant  l'assignation  donnée) 
Marcel  print  une  couple  de  bonnes  poules  bien 
grasses  et  toutes  cuictes,  avec  du  pain  blanc  et  du 
vin  sans  eau,  qu'il  avoit  appresté  devant  que  se 
partir  du  logis,  et  s'en  alla  secrettement  au  travers 
des  champs  au  logis  d'Etiennette.  Estant  arrivé,  il 
la  trouva  prés  du  feu,  qui  devidoit  du  filet.  Alors 
ils  commencèrent  à  banqueter,  et,  après  qu'ilz  eu- 
rent bien  repeu,ilz  s'en  allèrent  tous  deux  coucher 
dedans  le  lict.  Et,  ce  pendant  que  le  pauvre  niaiz 
de  François  faisoit  mouldre  son  bled  au  moulin, 
Marcel  blutoit  la  farine  dedans  le  lit  aveq  sa 
femme.  Quand  ce  vint  sur  le  poinct  du  jour,  les 
deux  amantz  se  levèrent,  de  peur  que  Françoys  ne 
les  surprinst  dedans  le  lict,  et,  ainsi  qu'ilz  devi- 
soyent  ensemble,  voicy  arriver  Françoys,  qui  com- 
mença à  siffler  devant  le  logis,  et  commença  à 
appeller  Etiennette  pour   luy   allumer   du  feu,  à 

cause  qu'il  mouroit  de  froid.  Or,  Etiennette  (qui 
estoit  rusée  et  cauteleuse),  ayant  entendu  la  voix 
de  son  mary,  de  peur  qu'il  n'advînt  quelque  mal  à 
Marcel,  et  que  le  dommage  et  la  honte  ne  tom- 
bast  sur  elle,  s'en  alla  incontinent  ouvrir  l'huys 
et  fit  cacher  Marcel  derrière  la  porte;  puis  s'en 
alla  au  devant  de  son  mary  et  le  commença  à  cares- 
ser. Après  que  Françoys  fut  entré  dedans  la  court, 
il  dit  à  Etiennette  :  «  Fay-moy  du  feu  si  tu  veux, 
belle  dame,car  je  suis  transi  de  froid  ;  par  le  sang  de 
saint  Quintin,  je  me  suis  gelé  de  froid,  tellement 
que  je  n7ay  jamais  peu  dormir.  »  Etiennette  s'en 
alla  incontinent  au  buschier,  et  print  une  bonne 
brassée  de  fagots  et  luy  alluma  le  feu,  se  tenant 
tousjours  prés  du  feu,  de  peur  que  François  n'ap- 
perceust  Marcel.  Et,  en  devisant  aveq  luy  de  plu- 
sieurs propos,  elle  luy  va  dire  entre  autres  :  «  Je 
vous  veux  faire  un  beau  conte,  mon  mary.  —  Et 
qu'y  a-il  donc?  respondit  François.  —  Il  est  arrivé 
icy,  dit-elle,  ce  pendant  que  vous  estiez  au  moulin, 
un  pauvre  vieillard  qui  m'a  demandé  l'aumosne 
pour  l'honneur  de  Dieu  ;  et,  pourautant  que  je 
luy  ay  donné  du  pain  et  une  escuelle  de  vin,  il 
m'ha  enseigné  une  belle  oraison  pour  conjurer  le 
milan,  laquelle  j'ay  aprins  incontinent.  —  Est-il 
possible  ?  respondit  François.  —  Ouy,  foy  de  com- 
père, dit  Etiennette,  et  si  en  suis  fort  joyeuse. — 
Je  te  prie  que  je  la  sache,  respondit  François.  — 

Il  faut  que  vous  la  sçachiez,  mon  amy,  dit-elle.  — 
En  quelle  manière  ?  respondit  François.  —  Je  le 
vous  diray,  dit-elle,  si  vous  me  voulez  escouter.  — 
Comment  donq  ?  dit  François;  ne  me  tiens  plus 
en  attente,  je  te  prie.  —  Il  faut  donc,  dit-elle, 
que  vous  vous  estendiez  de  toute  vostre  longueur 
comme  si  vous  estiez  mort  (ce  que  je  ne  voudrois 
pas,  par  mon  serment) ,  et  que  vous  tourniez  la  teste 
et  les  espaules  vers  la  porte,  aussi  les  genoux  et 
les  pieds  contre  l'ayvier.  Puis  je  vous  mettray  un 
linge  blanc  sur  le  visage,  aveq  nostre  boisseau,  que 
je  vous  mettray  en  la  teste.  —  Voire  mais  il  n'y 
pourra  pas  entrer,  dit  François.  —  Si  fera  dea, 
respondit  Etiennette  :  vous  le  verrez  tantost.  » 
Alors  elle  print  le  boisseau ,  et,  le  luy  ayant 
mis  sur  la  teste,  luy  dit  :  «  Il  ne  pourroit  estre 
mieux  en  ce  monde.  »  Cela  fait,  dit  Etiennette  : 
«  Ne  vous  remuez  point  et  ne  dittes  mot,  autre- 
ment nous  ne  ferions  rien,  car  je  prendray  nostre 
sas  et  commenceray  à  sasser.  Ce  pendant  vous 
direz  l'oraison,  et  en  ce  faisant  nostre  conjuration 
sera  faitte.  Mais  donnez-vous  de  garde  sur  tout 
de  vous  remuer  jusques  à  tant  que  je  l'aye  dit  par 
trois  fois.  Puis  vous  verrez  si  le  hua  fera  plus  rien 
aux  pouletz.  —  Pleut  à  Dieu,  respondit  Françoys, 
que  ce  que  tu  dis  fût  vray  !  Ne  vois-tu  pas  que 
nous  ne  pouvons  nourrir  aucuns  pouletz  que  ce 
diable  de  hua  ne  les  mange  tous,  et  n'en  pouvons 

tant  édifier  que  nous  puissions  payer  noz  mais- 
tres  et  les  grosses  tailles,  et  pour  achepter  de 
l'huille,  du  sel  et  autres  choses  pour  le  mesnage  ? 
—  Par  ce  moyen  donq,  dit  Etiennette,  nous  nous 
ayderons  du  nostre.  »  Puis  dit  à  François  :  «  Or 
sus,  couchez-vous  »  ;  ce  qu'il  fit.  «  Estendez-vous 
bien  »,  dit-elle.  Et  il  taschoit  de  s'allonger  tant 
qu'il  pouvoit.  «  Voila  qui  va  bien  »,  dit  Etiennette. 
Alors  elle  print  un  linge  fort  blanc  et  net,  et  luy 
couvrit  le  visage;  puis  print  le  boisseau,  qui  estoit 
assez  long,  et  le  luy  fourra  en  la  teste.  Cela  fait, 
elle  print  le  sas,  commença  à  sasser  et  dire  l'oraison 
qu'elle  avoit  aprins,  laquelle  commençoit  à  la 
manière  que  s'ensuit  : 

Tu  es  coquu  aveques  ta  grimace, 

Coquu  te  fais,  et  dans  mon  sas  te  sasse; 

Fay  mes  poucins,  qui  sont  bien  vint  et  quatre, 

Que  le  larron  par  mort  ne  puisse  abbatre; 

Que  le  renard  malin  ne  les  dévore, 

Et  le  gros  rat  ne  les  moleste  encore  ; 

Que  mes  petis  la  belette  n'approche, 

Et  le  milan  glouton  ne  les  accroche. 

Toy  qui  te  tiens  derrière  ceste  porte, 

Enten  ce  fait,  de  cela  je  t'enhorte, 

Ou  autrement  je  conclus  et  arreste 

Notoirement  que  tu  es  une  beste. 

Après  que  Etiennette  eut  dit  son  oraison,  en 
faisant  continuellement,  elle  tenoit  tousjours  la 
veue  tournée  vers  l'huis,  en  faisant  signe  à  Marcel, 
qui  estoit  derrière  l'huis,  qu'il  s'enfuît.  Mais  luy, 

qui  n'entendoit  pas  encores  ceste  pratique,  ne 
sçachant  à  quelle  fin  Etiennette  faisoit  ce  mistere, 
ne  se  remuoit  aucunement;  mais,  pourautant  que 
François  se  vouloit  lever,  il  dit  :  «  Est-ce  fait?  » 
Etiennette,  qui  voyoit  Marcel  ne  s'oster  point  de 
là,  respondit  :  «  Ne  vous  bougez,  de  par  Dieu  ! 
ne  vous  ay-je  pas  dit  qu'il  me  faut  faire  cela  par 
trois  fois  ?  Vous  verrez  que  nous  gasterons  tout, 
puis  que  ne  voulez  pas  demeurer  en  une  place.  — 
Point,  point,  dit-il,  ce  ne  sera  rien.  »  Tant  y  ha 
qu'elle  le  fit  coucher  de  rechef,  et  commença  la 
conjuration  comme  la  première  foys.  Quand  Mar- 
cel eut  comprins  ce  qu'elle  avoit  fait,  sans  que 
François  s'en  doutast  aucunement,  s'enfuit  incon- 
tinent. Voyant  Etiennette  que  Marcel  s'estoit 
retiré,  elle  paracheva  son  oraison  pour  maudire  et 
conjurer  le  hua.  Puis  fit  lever  son  coquu  de  mary, 
et  luy  alla  ayder  à  descharger  la  farine  qu'il  avoit 
amené  du  moulin.  Estant  Etiennette  en  sa  court, 
et  voyant  Marcel  de  loing  qui  s'en  alloit  hastive- 
ment,  se  mit  à  crier  à  haute  voix  :  «  Ah  !  le  mes- 
chant  oiseau  !  hay  !  hay  !  si  tu  y  viens,  si  tu  y 
retournes,  en  bonne  foy,  je  t'en  feray  aller  la 
queue  basse  !  Vous  semble-il  qu'il  soit  gourmand  ? 
Cette  meschante  beste  y  retournoit  encores.  Dieu 
te  doint  le  mal  an.  »  Ainsi,  toutefois  et  quantes 
que  le  hua  venoit,  et  qu'il  descendoit  en  la  court 
pour  emporter  les  pouletz,  il  se  frottoit  première- 

ment  à  la  poule,  qui  faisoit  sa  conjuration.  Puis 
on  ne  savoit  qu'il  devenoit,  et  s'en  alloit  la  queue 
basse,  et  ne  nuisoit  plus  aux  pouletz  de  François 
et  de  Etiennette. 

La  fable  du  Trevisan  fit  tant  rire  les  dames  qu'elles 
crevoyent  quasi,  et  n'y  avoit  celuy  en  la  compaignie 
qui  ne  Veust  estimé  vray  païsand,  tant  il  le  contre- 
faisait bien.  Mais,  après  que  chacun  cessa  de  rire, 
Madame  tourna  sa  veue  gracieuse  vers  le  Trevisan, 
et  luy  dit  :  «  Vrayement,  Seigneur  Benoit,  vous  nous 
avez  si  bien  consolées  ce  soir  icy  que  nous  pouvons 
bien  dire  tout  d'une  voix  que  vostre  fable  n'ha  point 
esté  moindre  que  celle  de  Moulin.  Mais,  pour  vostre 
contentement  et  de  Vhonnorable  compaignie ,  propo- 
sez, s'il  vous  plaist,  un  énigme  qui  ne  soit  pas  moins 
délectable  que  beau.  »  Le  Trevisan,  voyant  le  désir 
de  Madame,  ne  luy  voulut  pas  contredire,  mais  se 
leva  et  commença  ainsi  à  dire  : 

Le  sire  Jou  en  avant  et  arrière 
S'en  va  branslant,  et  chacun  le  peut  voir; 
L'un  d'un  costé,  l'autre  bien  prés  se  tire; 
Bientost  après  un  se  vint  esmouvoir, 
Qui  va  frappant  sur  quatre  par  derrière. 
Si  du  premier  tu  le  pourras  savoir, 
Pour  mon  amy  tousjours  je  te  retien  : 
C'est  Jou,  te  dis-je,  et  tel  te  [le]  maintien. 

Après  que  le  Trevisan  eut,  avec  ses  contenances  de 
Straparok.  II.  3  1 

païsand,  recité  son  énigme,  qui  ne  fut  aucunement 
entendu,  affln  que  chacun  le  peust  facilement  enten- 
dre, il  l'exposa  ainsi  en  son  langage  :  «  A  fin  de  ne 
retarder  la  compagnie,  sçavés-vous  que  signifie  mon 
énigme?  Je  vous  le  diray,  si  vous  ne  le  savès.  Le  sire 
Jou  derrière  et  devant  signifie  lejou  qui  tient  les  bceufz 
liez  ensemble  à  la  charrue,  et  qui  va  haut  et  bas  par 
les  terres  et  par  les  chemins,  estant  veu  de  tous  ;  et 
ceux  qui  sont  deçà  et  delà,  ce  sont  bceufz  qui  sont 
couplés;  et  celuy  qui  donne  à  quatre  sur  l'eschine  est 
le  bouvier  qui  va  après  avec  son  eguilon,  piquant  les 
bceufz,  qui  ont  quatre  pieds.  »  L'exposition  du  rustique 
énigme  pleut  généralement  à  un  chacun,  non  pas  sans 
grandes  risées.  Mais  le  Trevisan,  qui  savoit  que  c' es- 
toit  à  la  gracieuse  Catherine  de  raconter  sa  fable  ce 
soir,  il  se  tourna  vers  Madame  ,  et  luy  dit  d'une 
contenance  affable  :  (.(Madame  [non  point  pour  trou- 
bler le  bon  ordre  commencé  ny  pour  vous  remontrer, 
veu  que  vous  estes  ma  maistresse  et  singulière  dame, 
mais  pour  satisfaire  à  l'honneste  désir  de  l'amiable 
compagnie),  jetrouverois  bon  quecefust  vostreplaisir 
de  nous  faire  participâtes  de  voz  biens,  en  nous  ra- 
contant de  vostre  grâce  accoustumée  quelque  fable 
de  plaisir  et  récréation.  Et,  si  'fay  prins  plus  grande 
hardiesse  qu'il  ne  m'appartient,  ce  que  à  Dieu  ne 
plaise,  je  vous  supplie  m  avoir  pour  excusé,  par 
ce  que  l'amitié  que  je  porte  à  ceste  honnorablc  com- 
paignie  est  la  cause  principale  de  telle   requeste.  » 

Madame,  ayant  entendu  Vhonneste  et  courtoise  de- 
mande du  Trevisan,  baissa  premièrement  les  yeux  en 
terre,  non  point  par  crainte  ny  par  honte  qu'elle  eust, 
mais  pourautant  qu'elle  pensoit  que  c'estoit  plustost 
son  office  d'escouter,  pour  diverses  raisons,  que  de 
raconter.  Puis,  d'une   contenance  gracieuse  et  hon- 
neste,  jetta  sa  veue   vers  le  Trevisan,    et  luy  dit  : 
«  Seigneur  Benoit,  combien  que  vostre  requeste  soit 
pertinente  et  honneste,  si  ne  deviez-vous  pas  pour  cela 
estre  si  prompt  à  demander,  pourautant  que  Voffîce 
de   fabloyer  appartient  plustost   à    noz  damoiselles 
qu'à  moy.  Au  moyen  dequoy  il  vous  plaira  m'avoir 
pour  excusée  si  je  ne  satisfais  pour  le  présent  à  voz 
honnestes  désirs,   et  de  Catherine,  qui  doit  ce  soir 
avoir  le  cinquième  ranc  pour  raconter  la  sienne,  veu 
que  le  lieu  luy  est  escheu  par  le  sort.  »  Alors  toute  la 
joyeuse  compagnie,  qui  desiroit  grandement  de  l'ouir, 
se  leva  et  commença  à  favoriser  le  Trevisan,  en  la 
priant  humblement  qu'elle  ne  deust  point  avoir  esgard 
à  la  qualité  de  sa  dignité,  veu  que  le  temps  et  le  lieu 
permettent  à  un  chascun,  de  quelque  qualité  et  con- 
dition qu'il  soit,  de  pouvoir  raconter  tout  ce  que  bon 
luy  semble.  Madame,  se  voyant  si  doucement  priée, 
afin  de  ne  sembler  point  ingrate,  respondit  en  sous- 
riant  :  «  Puis  que  c'est  vostre  plaisir,  et  que  chascun  se 
contente  que  je  finisse  ce  soir  avec  une  mienne  fable, 
je  le  feray  volontiers;  et,  sans  plus  faire  aucune  resi- 
stence,  je  la  voy  ainsi  commencer.  » 


FABLE    V. 


Madame  Modeste,  femme  du  sire  Tristan  Sanquet,  acquiert 
en  sa  jeunesse,  avec  ses  mignons  et  amoureux,  une  grande 
quantité  de  souliers,  qu'elle  bailla  en  sa  vieillesse  à  var- 
letz  et  autres  personnes  de  basse  condition. 


^pM)  es  richesses  et  biens  mal  acquis  le  plus 


^^g)  souvent  périssent  en  bref  espace  de 
i  temps  :  car  le  devoir  divin  permet 
êë^^àl  qu'ilz  retournent  par  le  mesme  chemin 
qu'ils  sont  venuz;  ce  qui  advint  à  une  femme  de 
Pistoye,  de  laquelle  on  ne  parleroit  pas  comme  on 
fait  à  présent  si  elle  eust  esté  autant  sage  et  hon- 
neste  comme  elle  estoit  folle  et  dissolue.  Et,  com- 
bien que  la  fable  que  je  vous  veux  raconter  ne  soit 
gueres  convenable  à  nous,  veu  qu'il  n'en  sort  que 
honte  et  deshonneur,  qui  obscurcit  et  souille  l'hon- 
neur et  la  gloire  de  celles  qui  vivent  honnestement, 
si  vous  la  diray-je  toutefois,  veu  que  ce  sera  une 

leçon  et  instruction  pour  suivre  les  bonnes  et  fuir 
les  mauvaises,  comme  vous  entendrez. 

Vous  devez  donq  entendre,  tres-honnorables 
Dames,  que  en  l'ancienne  cité  de  Pistoye,  en  Tus- 
cane,  y  avoit  de  nostre  temps  une  jeune  femme 
nommée  Modeste,  lequel  nom  n'estoit  gueres  con- 
venable à  sa  personne,  attendu  sa  mauvaise  vie. 
Elle  estoit  assez  belle  et  de  bonne  grâce,  au  reste 
de  basse  condition,  et  avoit  un  mary  qui  se  nom- 
moitsire  Tristan  Sanquet,  homme  de  bien  et  com- 
paignable,  estant  du  tout  adonné  à  trafiquer,  et 
toutes  ses  affaires  luy  prosperoyent  assez  bien.  Or 
dame  Modeste,  qui  estoit  amoureuse  tout  outre, 
ne  veillant  continuellement  en  autre  chose,  voyant 
son  mary  estre  du  tout  adonné  à  la  marchandise  et 
à  solliciter  ses  affaires,  voulut  de  son  costé  com- 
mencer un  autre  train  de  marchandise,  sans  le  seu 
de  son  mary.  Et,  se  mettant  tous  les  jours,  par 
manière  de  passetemps,  et  tantost  à  une  fenestre 
et  tantost  sur  une  galerie,  regardoit  tous  ceux  qui 
passoyent  par  la  rue,  et  tous  les  jeunes  gens  qu'elle 
voyoit  passer,  elle  les  incitoit  par  oeillades  et  autres 
contenances  amoureuses  àl'aymer.Tanty  ha  qu'elle 
meit  si  bonne  diligence  à  mettre  en  avant  sa  mar- 
chandise, et  y  estoit  si  soigneuse,  qu'il  n'y  avoit 
celui  en  toute  la  cité,  fust-il  riche  ou  pauvre,  gen- 
tilhomme ou  roturier,  qui  ne  voulût  prendre  et 
gouster  de  sa  marchandise. 

Estant  à  la  fin  madame  Modeste  parvenue  en 
grand  estât  et  réputation,  délibéra  de  complaire  à 
un  chascun  qui  viendroit  vers  elle  pour  peu  de  cas; 
et  de  faict,  pour  toute  recompence  et  salaire,  elle 
ne  demandoit  autre  chose  qu'une  paire  de  souliers 
qui  fussent  selon  Testât  de  ceux  qui  se  donnoyent 
plaisir  avec  elle  :  car,  si  le  mignon  qui  prenoit  son 
passetemps  avec  elle  estoit  gentilhomme,  elle  de- 
mandoit des  souliers  de  velours;  s'il  estoit  artisan, 
de  drap  fin,  et,  s'il  estoit  mécanique,  de  cuir 
simple;  tellement  que  la  bonne  dame  avoit  si 
grand  aport  que  sa  boutique  n'estoit  jamais  vuide. 
Et,  pourautant  qu'elle  estoit  belle,  jeune  et  de 
belle  apparence,  et  que  sa  demande  estoit  petite, 
tous  ceux  de  Pistoye  la  visitoyent  volontiers,  pas- 
sans  le  temps  avec  elle,  et  recueillans  les  derniers 
fruitz  d'amour.  Somme,  dame  Modeste  avoit  desja 
remply  un  plein  magasin  de  souliers  pour  recom- 
pence de.  ses  labeurs,  et  y  en  avoit  un  si  grand 
nombre  de  toutes  sortes  que  qui  eust  esté  à  Ve- 
nize,  et  visité  toutes  les  boutiques,  il  n'en  eust 
point  trouvé  la  tierce  partie,  au  regard  de  ceux 
qui  estoyent  en  son  magasin. 

Advint  que  le  sire  Tristan,  son  mary,  eut  affaire 
de  ce  magasin  pour  mettre  quelque  marchandise 
qui  iuy  estoit  arrivée  de  divers  lieux,  et,  ayant  ap- 
pelle dame  Modeste,  sa  bien  aymée,  iuy  demanda 
les  clefz  de  son  magasin,  lesquelles  elle  Iuy  pre- 

senta  sans  faire   autre  excuse.  Le  mary  ouvrit  le 
magasin,  et,  cuidant  le  trouver  vuide,  le  trouva 
plein  de  souliers  de  diverses  façons  et  qualitez, 
comme  nous  avons  desja    dit,   dond  il   fut  tout 
estonné,  ne  se  pouvant  imaginer  d'où  procedoit 
une  si  grande  abondance  de  souliers  ;   et,  ayant 
appelle  sa  femme,  luy  demanda  que  signifioit  un 
si  grand  nombre  de  souliers  qui  estoient  en  son 
magasin.  La  bonne  dame,  qui  estoit  du  tout  ré- 
solue, luy  va  respondre  :  «  Que  vous  en  semble, 
mon  mary  Tristan  ?  Estimiez-vous  estre  seul  mar- 
chand en  cette  ville  ?  Vous  estes  bien  abusé,  car 
les  femmes  entendent  bien  la  marchandise.  Et,  si 
vous  estes  gros  marchand  et  maniez  beaucoup  d'af- 
faires et  de  grosse  importance,  je  me  contente  de 
ce  petit  train,  et  ay  mis  ceste  marchandise  dedans 
le  magasin,  affin   qu'elle   fust  plus   asseurée.    Ne 
laissez  pas  de  poursuivre  voz  traffiques  aveq  toute 
diligence,   de  mon  costé  je  feray  fort  bien   mon 
devoir  de  soliciter  les  miennes.  »  Le  sire  Tristan, 
qui  ne  pensoit  point  plus  outre,  trouva  bon  l'es- 
prit et  industrie   de  sa  prudente  femme,  luy  con- 
seillant de  continuer  telle  magnanime  entreprinse. 
Continuant  ainsi  dame  Modeste  secrettement  ce 
train  amoureux,  ayant  bon  revenu  de  l'exercice  de 
sa  douce  marchandise,  devint  si  riche  en  souliers 
que  non  seulement  Pistoye,  mais  aussi  toute  grande 
cité  en  eust  esté  fournie  plus  que  à  suffisance.  Ce 

pendant  qu'elle  fut  jeune,  belle  et  de  bonne  grâce, 
la  marchandise  ne  luy  faillit  jamais.  Mais,  par  ce 
que  le  léger  temps  surmonte  toutes  choses,  don- 
nant le  commencement,  le  milieu  et  la  fin  à  tout, 
dame  Modeste,  qui  avoit  esté  autrefois  fresche, 
ronde,  belle  et  en  bon  poinct,  changea  de  visage, 
et  non  pas  de  vouloir;  elle  changea  aussi  son  poil 
et  ses  plumes  en  rides  espouventables,  ayant  le 
visage  contrefaict,  les  yeux  pleurans,  les  tétons 
vuides  tout  ainsi  qu'une  vessie  desenflée,  et,  quand 
elle  venoit  à  rire ,  elle  montroit  des  rides  si  hi- 
deuses que  chascun  qui  la  regardoit  en  estoit  tout 
estonné  et  se  mettoit  à  rire. 

Estant  donq  devenue  vieille  contre  son  vouloir, 
ne  trouvant  plus  personne  qui  l'aymast  et  luy  feit 
la  court  comme  au  paravant,  et  voyant  que  la  mar- 
chandise des  souliers  cessoit,  se  tourmentoit  en 
elle-mesmes.  Et,  pourautant  que  depuis  le  com- 
mencement de  sa  jeunesse  jusques  à  l'heure  pré- 
sente elle  s'estoit  adonnée  à  la  paillardise  et  ava- 
rice, en  quoy  elle  s'estoit  tant  accoustumée  et 
nourrie  que  fut  onques  femme  de  ce  monde,  encores 
ne  trouvoit-elle  aucun  moyen  de  se  pouvoir  abste- 
nir de  tel  vice.  Et,  combien  que  de  jour  en  jour 
l'humide  radical  (  par  lequel  toutes  plantes  prennent 
vigueur,  croissent  et  s'augmentent)  vint  à  deffaillir, 
si  ne  laissoit-elle  pas  de  continuer  en  son  mauvais 
et  desordonné  appétit.  Se  voyant  donq  privée  de 

toute  beauté  de  jeunesse,  n'estant  plus  caressée 
ny  mignardée  par  les  muguetz  comme  elle  souloit, 
elle  print  nouvelle  délibération.  Et  de  fait,  s'estant 
mise  sur  une  galerie  de  son  logis  (assez  eminente), 
elle  commença  à  faire  l'amour  avec  tous  les  var- 
letz,  portefais,  ramonneurs  de  cheminées  et  autres 
canailles  qui  passoyent  par  la  rue,  et  tant  qu'elle 
en  pouvoit  recouvrer,  autant  en  tiroit-elle  à  sa 
dévotion,  prenant  avec  eux  son  plaisir  acoutumé  ; 
et,  tout  ainsi  qu'elle  avoit  taxé  ses  amoureux  du 
temps  passé  en  une  paire  de  souliers  (selon  leur 
qualité  et  condition)  pour  le  salaire  de  son  insa- 
tiable luxure,  aussi,  au  contraire,  elle  en  donnoit 
une  paire  pour  recompence  de  celuy  qui  estoit  le 
plus  mastin  et  luy  rembourroit  mieux  son  pelisson. 

Tant  y  ha  que  dame  Modeste  estoit  venue  en 
telle  extrémité  que  tous  les  belistres  et  canailles  de 
Pistoye  couroyent  vers  elle,  les  uns  pour  en  prendre 
plaisir,  aucuns  pour  s'en  moquer,  et  les  autres  pour 
recevoir  le  gentil  salaire  qu'elle  donnoit.  Somme, 
devant  qu'il  passast  peu  de  jours,  le  magasin  qui 
avoit  esté  plein  de  souliers  fut  en  peu  de  temps 
vuide. 

Advint  que  le  sire  Tristan  voulut  voir  secret- 
tement  comment  se  portoit  la  marchandise  de 
sa  femme,  et,  ayans  prins  les  clefz  du  magasin 
sans  le  sceu  de  sa  femme,  le  vint  à  ouvrir,  et,  y 
estant  entré,  trouva  que  tous  les  souliers  estoyent 

esvanouiz,  tellement  que  le  sire  Tristan  en  fut 
tout  estonné,  ne  se  pouvant  imaginer  comment  sa 
femme  avoit  peu  despecher  tant  de  souliers  qui 
souloyent  estre  dedans  le  magasin.  Et,  estimant 
que  sa  femme  fût  toute  d'or  et  d'argent,  pour  le 
grand  train  et  distribution  qu'elle  en  avoit  fait,  se 
commença  à  consoler  en  soymesmes,  espérant  de 
s'en  ayder  quand  il  en  pourroit  avoir  besoing.  Et, 
l'ayant  appellée  à  soy,  luy  dit  telz  propos  :  «  Es- 
coutez,  ma  femme,  m'amie  et  sage,  j'ay  ce  jour- 
d'huy  ouvert  votre  magasin,  et  ay  voulu  voir  com- 
ment se  portoit  vostre  loyale  marchandise;  et, 
pensant  que  les  souliers  fussent  multipliez  depuis 
l'heure  que  je  les  veiz  jusques  à  présent,  j'ay  trouvé 
qu'ilz  sont  diminuez,  dond  j'ay  esté  tout  estonné. 
Puis  j'ay  pensé  en  moymesmes  que  vous  les  pouvez 
avoir  venduz,  et  que  vous  en  avez  tiré  un  grand 
denier;  tellement  que  j'en  ay  esté  tout  consolé. 
Et,  si  ainsi  estoit,  ce  nous  seroit  un  grand  avance- 
ment. »  Alors  dame  Modeste  luy  respondit  avec 
un  grand  souspir,  qui  se  partit  du  plus  profond  du 
cœur  :  «  Sire  Tristan,  mon  mary,  ne  vous  esba- 
hissez  point  de  cela,  car  les  souliers  que  vous 
vistes  en  si  grande  abondance  s'en  sont  allez  par 
le  mesme  chemin  qu'ils  estoient  venuz,  et  soyez 
asseuré  que  les  choses  mal  acquises  s'en  vont  en 
briefve  espace  de  temps  et  périssent.  Pourquoy 
ne  vous  en  estonnez  point.  »  Le  bon  sire  Tristan, 

qui  n'entendoit  pas  le  mistere,  ne  seut  que  dire, 
et,  craignant  qu'il  ne  luy  en  advînt  autant  en  sa 
marchandise,  ne  voulut  point  passer  outre,  mais 
commença  à  avoir  l'œil  de  plus  prés  à  sa  marchan- 
dise, craignant  qu'elle  ne  declinast  comme  celle 
de  sa  femme.  Se  voyant  dame  Modeste  aban- 
donnée de  tous  hommes  et  privée  des  souliers 
qu'elle  avoit  gagné  avec  si  grand  douceur,  elle 
tomba  en  une  griéve  maladie  pour  la  douleur  et 
passion  qu'elle  sentoit,  et,  estant  devenue  en  peu 
de  temps  etique ,  finit  misérablement  ses  jours. 
Voila  dond  comment  dame  Modeste  ,  bien  de- 
pourveue  d'esprit,  finit  sa  marchandise  avec  la  vie, 
à  son  grand  deshonneur  et  vitupère. 

Estant  la  brieve  fable  de  Madame  finie,  chacun 
commença  à  rire  dfun  grand  courage  en  blasmant 
grandement  dame  Modeste,  qui  vivoit  modestement 
en  toutes  autres  choses,  excepté  en  sa  luxure.  Outre 
plus,  Hz  ne  se  pouvoyent  tenir  de  rire  quand  Hz  ve- 
noient  à  considérer  que  les  souliers  avoyent  esté  acquis 
doucement  et  perduz  par  un  mesme  moyen.  Mais, 
par  ce  que  Catherine  avoit  esté  cause  d'esmouvoir  le 
Trevisan  pour  faire  que  Madame  racontast  sa  fable, 
elle  la  vint  à  piquer  et  larder  avec  quelques  douces 
parolles.  Puis,  pour  punition  de  telle  faute  commise, 
elle  luy  commanda  expressément  quelle  recitast  un 
énigme  qui   ne    fust  point   impertinent   à    la    fable 


252  CINQUIÈME     NUIT 

quelle  venait  de  raconter.  Alors  Catherine,  entendant 
le  commandement  de  Madame,  se  leva  incontinent, 
et,  se  tournant  vers  elle,  luy  tint  tels  propos  :  «  Ma- 
dame, les  broquards  que  vous  m'avez  maintenant 
donné  ne  me  sont  point  odieux,  ouy  bien  de  m'avoir 
donné  la  charge  de  raconter  chose  qui  ne  se  parte 
point  du  subjet  de  la  fable  par  vous  racontée;  cela 
certainement  m'est  grief,  car  je  ne  pourray  pas  dire 
chose  qui  vous  soit  agréable,  puis  que  je  suis  ainsi 
prinse  au  despourveu.  Toutefois,  puis  qu'il  vous  plaist 
que  je  fasse  réparation  de  ma  faute,  je  leferay  comme 
vostrc  obéissante  fille  et  humble  servante,  et  diray 
ainsi  : 


S'estant  soudain  la  belle  dame  assise, 
De  luy  lever  sa  cotte  je  m'avise, 
Et,  désirant  la  rendre  bien  contente, 
Mon  cas  en  main  alors  je  luy  présente  ; 
Puis,  luy  haussant  sa  belle  jambe  nette  : 
«  Tout  beau,  dit-elle,  la  chose  est  trop  estroitte. 
Donq,  pour  luy  faire  un  plaisir  plus  avant, 
Je  le  retire  et  le  remetz  souvent. 


Le  plaisant  énigme  raconté  par  Catherine  ne  fit 
pas  moins  rire  la  compagnie  que  la  joyeuse  fable  de 
Madame.  Et,  pourautant  qu'il  fut  salement  inter- 
prété par  plusieurs,  elle  voulut  monstrer  son  hon- 
nesteté  par  beau  moyen,  en  disant  :  «  Mes  treshono- 
rées  Dames,  la  vraye  exposition  de  nostre  énigme  re- 
cité ne  signifie  autre  chose  que  le  soulier  estroit  :  car, 

quand  la  femme  veut  essayer  ses  souliers,  elle  s'assied, 
et  le  cordonnier,  tenant  le  soulier  en  sa  main,  luy 
vient  à  hausser  la  jambe,  et  la  femme  luy  dit  : 
«  Faittes  tout  beau,  car  le  soulier  est  trop  estroit  et 
«  me  blesse.  »  Alors  le  cordonnier  l'oste  et  le  remet  par 
plusieurs  fois,  jusques  à  tant  que  la  femme  se  parte 
contente  de  luy.  » 

Après  que  l'énigme  de  Catherine  fut  raconté  et  ré- 
solu, estant  grandement  lo  ué  de  toute  l'honnorable  com- 
pagnie, Madame,  connoissant  qu'il  estoit  desja  tard, 
commanda,  sous  peine  d'encourir  en  sa  maie  grâce, 
que  nul  se  partist,  et,  ayant  fait  appeller  le  sage 
maître  d'hostel,  luy  commanda  de  faire  dresser  les 
tables  en  la  grande  sale,  et,  ce  pendant  que  le  souper 
s'appresteroit,  on  feroit  quelques  dances.  Le  bal  finy 
et  les  deux  belles  chansons  doucement  chantées , 
Madame  se  leva  et  print  par  la  main  le  seigneur  am- 
bassadeur, avec  le  seigneur  Pierre  Bembe  et  tous  les 
autres,  et  les  mena  en  la  chambre  préparée,  ou,  estant 
baillée  Veau  aux  mains,  chacun  s'assist  selon  son 
degré  et  dignité;  puis  on  commença  à  banqueter 
aveques  bonnes  et  délicates  viandes,  vins  frais  et 
exquis. 

Le  festin  finy  avec  propos  amoureux,  estant 
un  chascun  devenu  plus  joyeux  qu'au  paravant ,  on 
commença  à  desservir,  puis  on  se  mit  à  dancer.Mais, 
pour  autant  que  l'aube  fresche  et  rougissante  com- 


2^4  CINQUIÈME     NUIT 

mençoit  desja  à  apparoistre,  Madame  fit  allumer  les 
torches,  et  accompagna  le  seigneur  ambassadeur 
jusques  aux  degrez,  en  le  priant  de  se  trouver  à  ras- 
semblée suivant  l'ordre  accoustumé;  ce  qu'il  fit  avec 
tous  les  autres. 


NOTES 
DU    SECOND    VOLUME 

Fable  i.  —  Une  histoire  de  ce  genre  se  trouve  dans  le 
Pentamerone  de  Basile,  I,  3  ;  elle  se  rencontre  aussi,  mais 
d'une  manière  peu  satisfaisante ,  dans  un  conte  allemand 
inséré  dans  la  collection  des  frères  Grimm.  VEdda  offre 
également  quelques  traits  qu'on  peut  rapprocher  du  conte 
italien. 

Dans  les  contes  orientaux  traduits  par  Caylus  (Amster- 
dam, 1780,  II,  3  2  3),  on  peut  lire  l'histoire  de  cinq  pê- 
cheurs qui  rencontrent  en  pleine  mer  un  homme  marin  et 
qui  lui  rendent  des  services  qu'il  récompense  avec  généro- 
sité. 

Divers  contes  populaires  montrent  des  poissons  doués  de 
facultés  surnaturelles  et  conférant  de  grands  bienfaits  à  des 
hommes  qui  leur  ont  prêté  secours. 

Cette  fable  occupe  le  n°  1  3  parmi  les  vingt  qu'a  choisies 
Schmidt. 

Transcrivons  ici   la   note  de  Lainez   :   «   Aloïse  Cynthio 

degli  Fabrizii  raconte,  dans  son  Libro  delV  origine  degli 
volgari  proverbj ,  l'histoire  d'un  pêcheur  qui,  par  l'opéra- 
tion merveilleuse  d'un  poisson -fée,  sentit  tout  à  coup 
croître  en  lui  copieusement  la  partie  qui  le  faisait  homme, 
et  de  plus  parut  si  semblable,  tant  de  taille  que  de  visage, 
au  roi  du  pays ,  qu'on  n'aurait  pu  distinguer  l'un  de  l'autre 
si,  s'étant  dépouillés  tous  deux,  la  différence  seule  que  mit 
entre  eux  la  nudité  n'eût  déterminé  la  reine  à  reconnaître 
pour  roi  le  pêcheur.  A  propos  de  quoi ,  dans  le  poème 
sur  la  mort  du  roi  d'Ethiopie,  on  peut  voir  la  décision 
de  Proserpine  en  faveur  de  Zagachrist  au  préjudice  de 
Pluton.  » 

Ce  Zagachrist  était  un  imposteur  qui  se  montra  à  Paris 
au  XVIIe  siècle,  et  la  Biographie  universelle  lui  a  consacré 
un  article  d'une  ampleur  peu  en  rapport  avec  l'importance 
du  personnage. 

Fable  ii.  —  Ce  récit  est  un  de  ceux  dans  lesquels  Stra- 
parole  a  mis  le  plus  de  ce  merveilleux  qui  est  toujours  un 
élément  de  succès;  le  cheval-fée,  le  poisson  et  le  faucon,  qui 
possèdent  le  don  de  la  parole,  nous  transportent  dans  un 
monde  imaginaire.  Les  épopées  chevaleresques  ont  fourni  à 
des  rédactions  en  prose  des  courriers  pourvus  de  facultés 
extraordinaires  ;  le  cheval  Bayard  joue  un  rôle  fort  impor- 
tant dans  la  Très  plaisante  Histoire  de  Maugis  d'Aigremoni 
(Paris,  1527),  dans  la  légende  si  populaire  des  Quatre  Fils 
Aymon;  nous  le  retrouvons  dans  YOrlando  innamorato  de 
Boïardo. 

Les  récits  fabuleux  du  Moyen  Age  relatifs  à  Alexandre 
montrent  le  célèbre  Bucéphale  comme  doué  de  qualités  sur- 
naturelles. Les  Mille  et  une  Nuits  racontent  les  prouesses 
d'un  cheval  enchanté  qui  vole  dans  les  airs  et  qui  se  re- 
trouve dans  le  roman  de  Pierre  de  Provence.  Chaucer, 
dans  un  de  ses  Canterbury  Taies,  mentionne  un  cheval  sur- 
naturel que  le  roi  d'Arabie  envoie  en  présent  au  roi  des 
Tartares.  La  littérature  Scandinave  présente  aussi  des  exem- 
ples semblables  qu'il  ne  saurait  être  question  de  signaler  ici. 

Fable   iii.   —  Schmidt  a  traduit  ce  conte    en  l'intitulant 

«le  Serpent»  (die  Schlange)  ;  il  appartient  à  ce  monde  surna- 
turel dans  lequel  notre  novelliero  pénètre  parfois.  Il  n'est 
pas  rare  de  rencontrer,  dans  les  productions  du  Moyen 
Age,  des  serpents  qui  confèrent  aux  humains  de  grands 
bienfaits.  La  reconnaissance  d'un  serpent  se  montre  dans 
un  conte  indien  qui  fait  partie  de  l'ouvrage  de  Siméon 
Seth  :  Sapientia  Indorum  (1698).  (Voir  aussi  le  Directorlum 
humanœ  vitx  de  Jean  de  Capoue,  imprimé  vers  1480),  et 
les  contes  turcs  traduits  par  Cardonne  (Cabinet  des  Fées, 
t.  XVIII,  p.   206). 

Nous  lisons  dans  les  Gesta  Romanorum ,  cap.  cv,  qu'un 
serpent  guérit  l'empereur  Théodose  devenu  aveugle.  Les 
contes  de  fées  nous  montrent  parfois  ces  créatures  fantas- 
tiques transformées  en  serpents;  le  nom  de  Mélusine  suffit 
pour  rappeler  une  fable  restée  célèbre;  mentionnons  encore 
un  des  contes  de  Mmc  d'Aulnoy ,  le  Prince  Latin.  Des  ser- 
pents figurent  aussi  dans  des  contes  populaires  de  l'Alle- 
magne, où  ils  procurent  de  grandes  richesses  à  des  per- 
sonnes qui  leur  ont  rendu  service.  Dunlop,  dans  son  History 
of  Fiction,  indique  une  imitation  de  la  «fable»  de  Strapa- 
role  dans  les  Illustres  Fées  (Cabinet  des  Fées,  tome  V),  mais 
il  y  a  de  grands  changements  peu  heureux. 

Le  riche  et  superbe  palais  que  Blanchebelle  fait  surgir  de 
terre  en  une  nuit  rappelle  les  merveilles  que  produit,  dans 
les  Mille  et  une  Nuits,  la  lampe  d'Aladin. 

Fable  iv.  —  Cette  fable  est  la  neuvième  dans  la  traduc- 
tion de  Schmidt  ;  notre  conteur  a  dû  en  prendre  l'idée  dans 
un  autre  novelliero,  le  Pecorone,  nouvelle  2,  journée  IX; 
Mme  d'Aulnoy  l'a  imité  dans  son  Oiseau  bleu  couleur  du 
temps. 

Rien  de  plus  commun  parmi  les  contes  de  tous  les  peu- 
ples que  les  métamorphoses  d'hommes  en  animaux;  on  en 
trouve  des    exemples  dans   les  Évangiles  apocryphes  I.    Un 


1.  Voir  l'Évangile  de  l'enfance,  chap.  xx  et  xxi,  page  73, 
des  Évangiles  apocryphes  traduits  et  annotés  par  G.   Brunet, 
Straparok.  II.  3  3 

conte  piémontais  indiqué  par  M.  Cosquin  (Romania,  n°  3  7, 
p.  118)  nous  montre  un  crapaud  qui  épouse  une  jeune 
fille  et  qui,  fort  heureusement,  se  transforme  en  un  beau 
jeune  homme.  Dans  un  conte  danois,  c'est  un  loup  qui  est 
le  héros  d'une  pareille  aventure.  Un  homme  changé  en  âne 
joue  un  grand  rôle  dans  un  conte  qui  fait  partie  d'un  livre 
sanscrit,  la  Sinhâsana  dvâtrinçika  (les  Trente-deux  Récits  du 
trône  ;  voir  p.    129). 

Le  thème  des  animaux  reconnaissants,  qui  se  montre  chez 
Straparole,  est  fréquent  dans  les  contes  vulgaires  ;  il  vient 
de  VInde;  avons-nous  besoin  de  rappeler  que,  dans  le  mythe 
de  Psyché,  des  animaux  exécutent  pour  elle  les  tâches  les 
plus  difficiles. 

Fable  v.  —  Cette  fable  nous  est  parvenue  dans  des  récits 
différents  ;  elle  se  rencontre  d'abord  dans  les  Gesta  Roma- 
norum ,  cap.  cxi;  Violier  des  histoires  romaines,  p.  265  ; 
l'étrange  métamorphose  de  la  nymphe  Io  en  vache  y  est  le 
sujet  d'un  conte  dont  la  source  est  dans  Ovide.  Ce  chapitre 
est  intitulé  :  De  custodia  et  circumspectione  habenda  ad  gre- 
gem  commissum,  p.  45  1,  de  l'excellente  édition  publiée  par 
Hermann  Oesterley  (Berlin,  1872,  in-8  );  ce  savant  in- 
dique, p.  730,  quatorze  ouvrages  différents  dans  lesquels 
se  rencontrent  des  récits  analogues,  entre  autres  les  Mille  et 
un  Jours,  et  diverses  publications  germaniques. 

Une  histoire  ayant  de  la  ressemblance  avec  celle  qui 
nous  occupe  se  rencontre  dans  le  recueil  des  Quarante 
Vizirs,  contes  d'origine  persane.  Schmidt  signale  un  conte 
populaire  allemand  qui  date  du  XVIe  siècle  et  qui  figure 
dans  une  intéressante  collection  de  récits  de  ce  genre  mis  au 
jour  par  Otmar,  à  Brème,  en  1804,  sous  le  titre  de  :  Nach- 
tigall  (le  Rossignol). 


Paris,  Franck,  1848,  traduction  reproduite  dans  le  Dic- 
tionnaire des  apocryphes  (Paris,  Migne,  2  vol.  gr.  in-8°), 
Jésus  guérit  un  jeune  homme  que  des  sorciers  ont  transformé 
en  mulet. 

Fable  i.  —  Ce  conte  occupe  la  treizième  place  dans  la 
traduction  de  Schmidt  ;  Straparole  en  a  puisé  l'idée  dans  le 
roman  de  Merlin,  dont  le  succès  fut  grand  au  Moyen  Age, 
et  qu'il  connaissait  à  coup  sûr,  puisque,  dès  1480,  il  avait 
paru  à  Venise  une  Historia  di  Mer/mo,  réimprimée  en  1 480,  en 
i486,  en  i5oi,  en  i5o6.  Dans  le  roman  d'origine  bre- 
tonne, c'est  Jules  César,  roi  de  Rome,  que  notre  conteur  a 
remplacé  par  Cacus,  roi  de  Bettinie;  il  substitue  à  l'en- 
chanteur Merlin  un  satyre,  personnage  fabuleux  qui  joue  un 
certain  rôle  dans  les  récits  des  auteurs  anciens.  (Voir  l'ou- 
vrage de  F.  Hedelin,  Des  satyres,  brutes  et  monstres,  de 
leur  nature  et  adoration,  Paris,  1627,  in-8°.) 

Le  roman  des  Sept  Sages  contient  un  épisode  qui  rap- 
pelle notre  «  fable  ».  Gueullette  l'a  imitée  avec  peu  de 
goût  dans  ses  Mille  et  un  Quarts  d'heure  (Cabinet  des  Fées, 
t.  XXI)  ;  on  peut  consulter  aussi  la  curieuse  Collection  of 
popular  Taies  for  the  Nursery,  par  Tabbard  (London,  1809). 

Fable  ii.  —  La  conclusion  de  cette  «  fable  »  est  peu  mo- 
rale ;  le  vieux  mari  trompé  est  au  moment  d'être  brûlé  vif  ; 
il  est  trop  heureux  d'en  être  quitte  pour  le  bannissement  à 
perpétuité. 

L'anecdote  du  galant  caché  dans  un  coffre  se  retrouve 
souvent  avec  des  variantes.  Mentionnons  le  Discours  très 
facétieux  et  véritable  d'un  ministre  de  Cleyrac  en  Agenois, 
lequel,  estant  amoureux  de  la  femme  d'un  notaire,  fut  en- 
fermé dans  un  coffre  et  vendu  à  l'enquant;  il  existe  diverses 
éditions  de  ce  livret,   161  5,   161 9,  etc. 

Fable  m.  —  Cette  «  fable  »  est  la  première  dans  la  tra- 
duction de  Schmidt;  elle  est  d'origine  orientale;  on  la 
retrouve  dans  les  Mille  et  une  Nuits,  et  elle  figure,  plus 
ou  moins  modifiée,  dans  les  contes  allemands  recueillis  par 
Grimm;  on  la  rencontre  également  en  Ecosse  (Popular  Bal- 

lads,  publiées  par  Jamieson  ,  Edinburgh  ,  1806,  I,5o); 
voir  aussi  Walter  Scott  :  Minstrelsy  of  the  Scottish  Border s\ 
Edinburgh,  1802-1803,  3  vol.  in  -  8 ',  réimprimés  à  di- 
verses reprises. 

La  colombe  qui  apporte  l'eau  peut  être  envisagée  comme 
une  invention  de  Straparole;  le  spirituel  Vénitien  Gozzi  l'a 
reproduite  dans  une  des  productions  fantastiques  qui  forment 
ses  Fiabe  teatrali. 

Le  dragon  mythologique  qui  gardait  les  pommes  d'or  du 
jardin  des  Hespérides  est  ici  devenu  un  basilic;  l'arbre  du 
soleil  et  de  la  lune,  qui  se  trouve  dans  les  régions  de  l'Inde, 
est  mentionné  dans  les  récits  merveilleux  dont  le  Moyen 
Age  se  plut  à  embellir  l'histoire  d'Alexandre  (voir  le  Liber 
Alexandri  Magni  de  prœliis ,  Argentorati,  1489;  plusieurs 
fois  réimprimé  x). 

C'est  au  moyen  d'un  miroir,  comme  dans  le  récit  de 
Straparole,  que  le  conquérant  macédonien  triomphe  de  ce 
monstre  ;  notre  auteur  a  peut-être  puisé  ce  récit  dans  les 
Gesta  Romanorum,  cap.   139. 

L'épisode  du  miroir  se  rencontre  aussi  dans  VOrlando  in- 
namorato  de  Boiardo. 

L'oiseau  doué  du  don  de  sagesse  et  de  prophétie  tient  une 
place  honorable  dans  les  contes  qui  charmèrent  les  habi- 
tants de  l'Orient  et  ceux  du  Nord.  L'oiseau  merveilleux  qui 
se  tenait  sur  le  trône  de  Salomon  est  mentionné  dans  le 
Koran  (sura  27);  voir  aussi  les  Quarante  Vizirs  {Cabinet  des 
Fées,  XVI,  85)  et  la  Suite  des  Mille  et  une  Nuits  {id.,  XXXIX, 
173^.  Un  perroquet  se  montre  également  de  la  façon  la 
plus  remarquable  dans  le  recueil  de  contes  traduits  du  per- 
san et  publié  à  Londres  en  1801  :  Tooii-Nameh,  or  Taies 
of  a  Parrot. 

Fable  iv.  —  C'est  dans  le  Pecorone  (journée  I,  nouv.  1) 


1 .  Une  très  intéressante  étude  sur  les  curieuses  légendes 
circulant  dans  le  Moyen  Age  au  sujet  d'Alexandre,  se  trouve 
dans  les  Mélanges  d'histoire  littéraire  de  Guillaume  Favre, 
Genève,   1 856,  tome  I,  p.    1 85. 

et  dans  Masuccio  (partie  IV,  nouv.  iv)  que  Straparole  a  pris 
cette  histoire. 

Fable  v.  —  Les  conteurs  italiens  ont  parfois  mis  en 
scène  des  personnages  allégoriques  du  genre  de  ceux  que 
rencontre  Flamine.  L'Envie  (ÏInvidia),  qui  ne  meurt  jamais, 
figure  dans  un  des  contes  ou  proverbes  de  Cinthio  degli 
Fabrizii. 

Fable  i.  —  Cest  le  troisième  des  contes  composant  le  vo- 
lume publié  par  Schmidt. 

Les  hommes  sauvages  jouent  un  rôle  assez  important  dans 
diverses  fictions.  Un  écrivain  saxon,  Praitor  (Praetorius)  ,  a 
recueilli  toutes  sortes  de  faits  apocryphes  à  cet  égard  dans 
un  volume  curieux  publié  à  Magdebourg  en  1668  et  con- 
sacré à  la  description  des  singularités  de  la  race  humaine 
disséminée  sur  la  surface  de  la  terre;  livre  en  allemand,  bien 
que,  selon  un  usage  alors  répandu ,  le  titre  soit  en  latin  : 
Anthropodemia  Platonica,  das  ist,  neueWeltbeschreibung  von 
alkrten  wunderbaren  Menschen. 

D'après  une  chronique  de  la  ville  de  Gotzlar,  imprimée  en 
1666,  on  captura,  l'an  i2  5o,  dans  les  montagnes  du  Harz, 
deux  sauvages ,  mâle  et  femelle  ;  celle-ci  avait  été  atteinte 
d'un  coup  de  flèche  dont  elle  mourut;  le  mâle  fut  en  partie 
apprivoisé,  mais  il  était  dépourvu  de  raison  ,  il  hurlait  sou- 
vent ;  il  finit  par  s'échapper,  et  on  ne  le  revit  plus. 

Il  serait  superflu  d'invoquer  les  témoignages  de  quelques 
poètes  allemands  du  moyen  âge  ou  de  citer  un  passage  de 
VOrlando  innamorato  de  Boiardo  : 

«  Huom  non  hebbe  giamai  cotanta  forza.  » 

Un  écrivain   qui  savait  beaucoup ,   mais   dont  le  cerveau 

était  mal  équilibré,  Théophraste  Paracelse,  parle  en  connais- 
sance de  cause  des  hommes  sauvages,  qu'il  appelle  sylvestres. 
Ils  appartiennent  au  chaos,  qui  est  leur  élément;  mais  ils 
n'en  sont  pas  moins,  comme  tout  ce  qui  existe,  des  créatures 
de  Dieu  ;  ils  sont  privés  de  l'usage  de  la  parole. 

Au  milieu  des  géants,  des  nains,  des  enchanteurs,  les  ro- 
mans de  chevalerie  placent  parfois  des  hommes  sauvages  ; 
voir  entre  autres  Valentin  et  Orzon ,  Lyon,  1489,  in-fol., 
plusieurs  fois  réimprimé  ;  il  s'en  rencontre  également  dans 
les  Mille  et  une  Nuits  et  dans  les  fictions  orientales. 

Le  cheval-fée  s'est  déjà  montré  dans  les  récits  de  notre 
conteur  (Nuit  III,  fable  11). 

Straparole  s'est  d'ailleurs  souvenu  de  la  Très  plaisante  et 
récréative  Histoire  des  faictz,  gestes  et  prouesses  du  très  preux 
chevalier  Guérin  (Lyon,  i53o)  ;  avant  d'arriver  en  France, 
ce  roman  de  chevalerie  avait  vu  le  jour  en  Italie,  à  Padoue, 
dès  l'an  147 3,  et  de  nombreuses  éditions  attestaient  son 
succès. 

Fable  11.  —  Jannet  fait  observer  que  la  poupée  dont  le 
roi  Drusian  fait  usage  n'est  pas  du  nombre  des  objets  aux- 
quels Gargantua  a  recours,  si  du  moins  il  faut  s'en  rapporter 
à  Rabelais. 

Dans  un  conte  sicilien,  une  jeune  femme  ouvre  un  coffret 
d'où  il  sort  une  foule  de  petites  poupées  qui  se  mettent  à 
danser. 

La  merveilleuse  propriété  de  la  poupée  d'Adamantin  et 
de  Cassandre  rappelle  une  facétie  italienne  du  XVIe  siècle, 
plusieurs  fois  réimprimée  et  que  Straparole  connaissait  pro- 
bablement :  Historia  di  Campriano  contadino  ,  il  quai  era 
molto  povero  et  aveva  sei  figliuole  da  maritare  et  faceva  cacar 
danari  al  suo  asino. 

Des  circonstances  à  peu  près  analogues,  mais  plus  gra- 
cieuses, se  rencontrent  parmi  les  fictions  de  l'Orient.  Le 
héros  d'une  histoire  du  Tooti-Nameh  persan  a  le  don  de 
voir,  toutes  les  fois  qu'il  ouvre  la  bouche,  des  roses  tomber 
de  ses  lèvres.  Dans  un  conte  populaire  actuel  de  l'Inde,  ce 
sont  des  perles,  des  pierres  précieuses  qui  s'échappent  de 
la  bouche  d'une  princesse  dès  qu'elle  l'ouvre. 

Fable  m.  —  Nous  pouvons  citer  VHistoire  des  trois 
bossus  de  Besançon,  conte  qui  est  une  imitation  défigurée 
des  Trois  Bossus,  fabliau  d'un  trouvère  du  XIIIe  siècle, 
nommé  Durand,  inséré  dans  le  recueil  de  Barbazan,  et  en 
prose  dans  celui  de  Legrand  d'Aussy.  Gueulette  a  placé, 
dans  ses  Contes  tartares,  un  récit  un  peu  modifié;  il  con- 
vient l'avoir  pris  à  notre  Straparole.  Quant  à  VHistoire  en 
question,  M.  N isard  en  fait  mention  dans  son  Histoire  des 
livres  populaires,  1864,  t.  I,  p.  237-241  :  «  C'est  bien, 
dit-il,  la  chose  la  plus  plate  du  monde  ;  le  niais  le  dispute 
à  l'invraisemblable.  »  Un  conte  qui  rappelle  celui  de  notre 
conteur  italien  figure  dans  les  Mille  et  une  Nuits,  ainsi  que 
dans  les  Facétieuses  Journées  choisies  de  tous  les  plus  excellents 
auteurs  étrangers,  par  G.  C.  D.  T.  (Gabriel  Chappuis,  de 
Tours),  Paris,  1  584  ;  volume  curieux,  devenu  rare;  un  bel 
exemplaire  a  été  payé  660  fr.  à  la  vente  L.  de  M.  (Lebeuf 
de  Montgermon)  en  1878. 

Fable  iv.  —  La  ruse  de  la  femme  qui  prive  pour  un  mo- 
ment son  mari  de  l'usage  de  la  vue  a  été  maintes  fois 
racontée.  Elle  est  d'origine  indienne,  car  on  la  trouve  dans 
VHétopadesa  [le  Vieux  Marchand  et  la  Jeune  Femme),  p.  40 
de  la  traduction  de  M.  Edouard  Lancereau,  1 8 5  5  ;  elle  se 
rencontre  dans  la  Disciplina  clericalis  x  de  Pierre  Alphonse, 
dans  divers  fabliaux,  dans  le  Pecorone,  et  de  là  dans  les  Fa- 
cétieuses Journées  (journée  VII,  nouv.  x).  Sabadino  degli 
Arienti,  dont  les  Novelle  parurent  en  1484,  Bandello,  Ma- 
lespini  et  bien  d'autres,  ne  laissèrent  pas  échapper  ce  trait 
d'astuce  féminine;  la  seizième  des  Cent  Nouvelles  nouvelles 
est  intitulée  le  Borgne  aveugle;  elle  a  passé,   avec  quelques 


1.  La  Disciplina  clericalis,  composée  vers  la  fin  du 
XIe  siècle,  est  un  recueil  curieux  de  petits  contes  moralises 
selon  l'usage  du  temps.  Val.  Schmidt,  le  traducteur  et  l'an- 
notateur de  notre  Straparole,  en  a  publié  une  bonne  édi- 
tion à  Berlin  en  1827;  il  en  existe  une  ancienne  traduction 
française  exécutée  au  XVe  siècle;  elle  a  été  imprimée  à 
Paris,  en  1824. 

faibles  changements,  dans  les  Facétieux  Devis  des  Cent  et  une 
Nouvelles,  par  de  La  Motte-Roullant,  i5  5o  (nouv.  XXIV)  : 
«  De  la  cautelle  que  feist  une  damoyselle  à  son  mari  pour 
faire  évader  son  amy  caché  en  sa  chambre.  »  Nous  pour- 
rions citer  encore  la  reine  de  Navarre  {Heptameron,  nouv.  VI), 
Henry  Estienne,  les  Séries  de  Bouchet,  une  pièce  de  vers 
latins  de  La  Monnoye  :  Uxor  coclitis.  S'il  faut  s'en  rap- 
porter à  l'autorité  discutable  de  la  duchesse  d'Orléans,  mère 
du  Régent,  l'aimable  Henriette  d'Angleterre,  la  belle-sœur 
de  Louis  XIV,  au  moment  d'être  surprise  par  son  mari  avec 
le  comte  de  Guiche ,  échappa  au  péril  qui  la  menaçait, 
grâce  à  la  présence  d'esprit  d'un  valet  de  chambre  qui 
frappa  de  sa  tête  le  visage  du  prince  ;  des  mouchoirs  mouillés 
furent  très  à  propos  appliqués  sur  cette  face  meurtrie. 

Fable  v.  —  Le  sujet  de  cette  fable  a  plusieurs  fois  été 
traité;  on  nous  a  montré  la  courtisane  se  faisant  payer  dans 
sa  jeunesse  et  amassant  ainsi  les  moyens  de  payer  lorsqu'elle 
sera  devenue  vieille. 

